
După Jakob Lorber, faimosul mistic austriac care a trăit în secolul XIX (1800-1864), unul 
din puţinii oameni care au auzit Cuvântul Interior, notându-1 în scris, pentru contemporani şi 
pentru posteritate, a fost Gottfried Mayerhofer. 

Mayerhofer a receptat majoritatea revelaţiilor sale prin inspiraţie divină. Cele mai importante 
dintre acestea au fost sintetizate în lucrările: Lebensgeheimnisse (Secretele vieţii), 
Schopfungs-geheimnisse (Secretele creaţiei), Kennzeichen der zeit (Semnele timpului), dar mai 
presus de toate, Predigten des Herrn (Predicile Domnului) — lucrarea de faţă. 

Gottfried Mayerhofer s-a născut în noiembrie 1807, fiind fiul unui ofiţer bavarez de rang înalt. 
După ce şi-a încheiat studiile, consacrate îndeosebi matematicii, tânărul Mayerhofer a urmat 
cariera militară, la fel ca tatăl său. Când prinţul bavarez Otto, ales rege al Greciei, s-a deplasat la 
Atena, în anul 1833, Mayerhofer 1-a urmat în calitate de comandant al suitei regale. Aici, s-a însurat 
cu Aspasia d'Isay, fiica unui angrosist din Atena. 

Şederea sa în Grecia a fost însă de scurtă durată. Când socrul său şi-a transferat afacerile în 
Trieste, în anul 1837, mutându-se cu întreaga familie, Mayerhofer s-a decis — după ce a opus o 
oarecare rezistenţă — să renunţe la slujba sa şi să se mute la Trieste, la insistenţele soţiei sale, 
care era foarte ataşată de tatăl său. Guvernul grec nu plătea pensii în alte ţări, aşa că 
Mayerhofer a ajuns complet dependent din punct de vedere financiar de averea soţiei sale. 

Mayerhofer a'trăit timp de 40 de ani la Trieste, până la moartea sa din anul 1877. în timpul 
acestei lungi perioade de pensionare, el s-a devotat studiilor sale favorite: muzica şi pictura. 
Treptat, interesul său predominant s-a orientat însă către aspectele spirituale ale vieţii. 

Această înclinaţie către spiritualitate a fost puternic alimentată de scrierile lui Jakob 
Lorber, pe care Mayerhofer le-a descoperit la Trieste. Cu cât studia mai mult lucrările misticului 
austriac, cu atât mai mare devenea entuziasmul său pentru revelaţiile primite prin intermediul 
Cuvântului Interior şi cu atât mai interiorizată devenea natura sa lăuntrică. Datorită acestei aspiraţii 
ieşite din comun, Mayerhofer a atins în scurt timp starea de trezire interioară, în martie 1870, el 
a auzit pentru prima oară vocea Domnului în inima sa. Timp de şapte ani, până la moartea sa din 
anul 1877, el a slujit Vocii ca un „scrib" credincios. 



Maniera în care auzea Vocea Interioară era absolut remarcabilă, înainte de a simţi 
nevoia de a trece la masa de scris, în faţa ochilor săi spirituali apăreau imagini clare ale 
subiectului care urma să fie tratat. Din păcate, atunci când nota în scris imaginile văzute, 
claritatea acestora pălea considerabil. Aceasta este considerată principala cauză a 
imperfecţiunilor care pot fi găsite în scrierile sale. 

într-o scrisoare adresată unui prieten, Mayerhofer a explicat parţial maniera în care 
„aude" Cuvântul Interior: „Referitor la ultimele revelaţii, care nu ţi s-au părut la fel de 
convingătoare ca şi cele din textul intitulat Lumina, viaţa si iubirea, trebuie să ţii cont de faptul că 
majoritatea prietenilor mei nu sunt la fel de evoluaţi din punct de vedere spiritual ca şi tine. în 
graţia Lui infinită, Domnul îmi prezintă informaţii care pot fi parţial înţelese de către 
contemporanii mei, în timp ce unele dintre ele nu vor putea fi înţelese decât mai târziu, cine ştie 
când si în ce condiţii, fiind menite să ofere o educaţie graduală, pas cu pas. De pildă, de multe ori 
receptez texte care nu aduc nimic nou, dar prezintă revelaţiile anterioare într-o cu totul altă 
lumină. Atunci când receptez aceste informaţii, mă aflu întotdeauna într-o stare de pasivitate 
totală, neştiind ce anume va urma. Simt mai întâi o stare de mare agitaţie interioară şi dorinţa de 
a mă aşeza la masa de scris, şi abia după ce iau pana în mână aud Cuvântul Domnului, fără să 
ştiu însă de la bun început urmarea sau finalul textului. Pur şi simplu, aud câte un cuvânt pe 
rând. Spre exemplu, Cuvântul Interior îmi spune: , Citeşte capitolul 3, versetul 7, din 
Evanghelia lui loan!'. Nefiind un bun cunoscător al Bibliei, sunt nevoit să iau cartea sfântă şi să 
citesc versetul respectiv, după care receptez comentariul divin la adresa acestuia. Aceasta este 
maniera în care receptez aceste dictări inspirate, fără să mă implic în nici un fel şi fără să cunosc 
dinainte ce anume va fi discutat şi în ce fel". Această explicaţie indică cu claritate că 
mesajele primite de Mayerhofer sunt de inspiraţie pur divină, nefiind în nici un fel produsul 
imaginaţiei sale. De altfel, acest lucru este confirmat şi de analiza grafologică a manuscriselor 
sale originale, care demonstrează că acestea au fost scrise extrem de rapid şi fluent, 
neconţinând decât foarte puţine corecturi de mână. 

Introducere 

(text receptat prin Cuuăntul Interior de Gottfried Mayerhofer, în Trieste, ia data de 22 noiembrie 1871) 



De sute de ani, preoţii obişnuiesc să ţină duminica în biserică o predică referitoare 
la pelerinajul Meu pământesc, explicând credincioşilor unul sau altul din aspectele învăţăturii Mele 
spirituale, în funcţie de nivelul înţelegerii lor. 

Se apropie însă timpul în care creştinismul va fi reformat radical, multe din ritualurile si 
din ceremoniile actuale urmând să fie abolite. Singurele predici care vor putea fi atunci citite în 
adunările credincioşilor vor fi aceste explicaţii ale Evangheliei, pe care vi le voi prezenta în 
continuare. Prin intermediul scribului Meu, voi explica în cele ce urmează, de dragul celor care 
cred în Cuvântul Meu, o serie de texte biblice din Noul Testament pe care nimeni nu a reuşit până 
acum să le elucideze, astfel încât interpretarea lor greşită să nu conducă pe nimeni la idolatrie 
şi la adorarea unor principii care pot fi cel mult respectate, dar în nici un caz slăvite ca principii 
divine. 

Această serie de texte din Evanghelie îşi propune să vă reamintească de Cuvintele 
Mele, rostite acum aproape 2000 de ani, urmărind să vă prezinte mai presus de orice maniera în 
care trebuie aplicate ele concret, în viaţa voastră temporală de zi cu zi, şi demonstrându-vă 



astfel că sunt la fel de valabile şi astăzi, la fel cum au fost acum aproape două milenii. Aşa cum 
am afirmat în repetate rânduri, mai devreme sau mai târziu această lume şi întregul univers vor 
dispărea, dar Cuvintele Mele vor rămâne de-a pururi. 
Amin! 

1 

Prima duminică de după Bunavestire 
Semnele viitorului 

Sfântul Luca XXI, 25-26: „ Vor fi semne în soare, în lună şi în stele. Şi pe pământ va fi 
strâmtorare printre popoare, care nu vor şti ce să facă la auzul urletului mării şi al valurilor. 
Oamenii îşi vor da sufletul de groază, în aşteptarea celor ce vor veni pe pământ, căci puterile 
cerurilor vor fi zguduite". 

(23 noiembrie 1871) 

Acesta este textul evanghelic cu care începe de regulă anul ecleziastic. El este citit 
credincioşilor în prima duminică de după Bunavestire, fiind explicat în fel şi chip, în funcţie de 
scopul şi intenţiile predicatorului. Deşi mulţi preoţi vorbesc de semne şi de miracole, foarte 
puţini sunt cei care înţeleg la ce se referă acestea şi în ce fel vor anunţa ele timpurile care vor urma. 
Cei mai mulţi predicatori îşi aleg exemplele cu care ilustrează explicaţiile date din viaţa politică a 
vremii, încercând să explice astfel aspectele spirituale cu ajutorul unor exemple lumeşti. Această 
modalitate de a înţelege lucrurile este la fel de stupidă ca şi încercarea de a explica lumea 
spirituală cu ajutorul celei materiale, deşi realitatea este chiar pe dos, întâmplările din lumea 
voastră materială fiind rezultatul unor cauzalităţi spirituale. 

Ascultaţi, copiii Mei: atunci când am vorbit pentru prima oară de semne, în vremea 
întrupării Mele pământeşti, anticipând distrugerea Templului evreilor, foarte puţini au fost cei 
care M-au crezut, căci ei nu Mă cunoşteau. La fel stau lucrurile şi la ora actuală, căci marea 
majoritate a oamenilor nu înţeleg Cuvintele Mele şi aşteaptă cu totul alte semne decât cele la 
care mă refer Eu. 

Acum 2000 de ani am prezis distrugerea templului din Ierusalim şi sfârşitul poporului 
evreu ca naţiune independentă. Le-am spus atunci evreilor că felul în care respectă ei legile 
religioase este contrar spiritului indicat de Moise şi de profeţi, motiv pentru care aceste practici vor 
trebui curmate şi înlocuite cu o interpretare corectă a legilor. Acesta a fost de altfel principalul 
motiv pentru care M-am întrupat personal, sacrificându-Mi apoi viaţa pe pământ. 

Din păcate, evreii nu au vrut să renunţe atunci la obişnuinţele lor şi la maniera în care îşi 
aplicau credinţa şi religia. Pentru ei, templul din Ierusalim reprezenta însuşi edificiul spiritual al 
religiei. Ceea ce se întâmpla însă în acest templu era contrar spiritului divin, neslujind decât 
intereselor personale ale preoţilor şi fariseilor, motiv pentru care a trebuit să fie distrus, astfel 
încât oamenii să nu se mai complacă în apele mlăştinoase, stătute, ale pasiunilor lor lumeşti 
(inferioare). Noul templu, spiritual şi etern, a cărui piatră de temelie am pus-o chiar Eu, prin viaţa 
Mea pământească, nu putea fi construit decât pe ruinele vechiului templu. 

După ridicarea Mea la cer, semnele au continuat să apară pe pământ, fiind la fel de 
prezente şi astăzi. De altfel, ele vor continua până la a doua Mea venire, scopul lor nefiind 
altul decât acela de a-i determina pe oameni să se convertească. Nu a sosit încă timpul ca 
actualul templu, respectiv Roma şi establishment-ul religios al acesteia (n.n. biserica romano- 



catolică), să fie distrus, în tot acest răstimp, multe inimi individuale au fost iluminate de raza care 
prevestea venirea noilor timpuri, dar Roma a rămas un loc întunecat, incapabil să primească 
lumina divină. 

Ceea ce s-a întâmplat aici în timpul ultimelor aproape 2000 de ani este comparabil cu 
ceea ce s-a petrecut în Ierusalim, unde puterea romană a respectat multă vreme religia şi 
obiceiurile evreilor, dându-le mână liberă. Deşi conştienţi de putreziciunea Romei, conducătorii 
puternici ai lumii nu şi-au propus să distrugă Roma, ci au preferat să se folosească de ea în 
propriul lor interes. Lucrurile se vor repeta însă identic: la fel cum evreii au provocat cândva, prin 
atitudinea lor stupidă şi orgolioasă, distrugerea templului din Ierusalim, edificiul ocupantului 
„infailibil" 1 al scaunului Sfântului Petru din Roma se va prăbuşi la rândul lui, datorită orbirii şi 
infatuării asistenţilor acestuia, lăsând din nou cale liberă învăţăturilor Mele. ( 1 Papei.) 

Ceea ce s-a petrecut cândva, la prima Mea venire pe pământ, se va repeta. Vor fi 
într-adevăr semne care vor indica apropierea acestor timpuri, şi fericiţi vor fi cei care le vor 
înţelege şi le vor aplica, în beneficiul lor şi al semenilor lor! 

Din punct de vedere spiritual, prezicerile vor începe să se împlinească - de fapt, acest 
proces a şi început - prin exact aceleaşi simptome ca si cele care s-au petrecut în timpul 
pelerinajului Meu pe pământ. Primele semne care au apărut atunci (şi care se vor repeta şi acum) 
au fost războaiele şi revoltele, persecutarea adepţilor Mei, teama de viitor şi tot felul de boli şi de 
epidemii. Nu Eu sunt cel care trimite aceste semne, ci oamenii sunt cei care le provoacă, prin 
nerespectarea Cuvântului Meu divin, care nu poate fi schimbat, fiind imuabil. Vântul libertăţii 
spirituale a început să bată astăzi din nou, pătrunzând în inimile oamenilor. Drepturile oamenilor, 
călcate în picioare atâta vreme, vor începe din nou să fie respectate, nemaiputând fi apanajul 
unei singure clase, cea aflată la putere. 

Chiar şi un vierme se zvârcoleşte atunci când este călcat în picioare. Ei bine, conducătorii 
politici şi cei ai bisericii şi-au călcat prea multă vreme în picioare supuşii, ca pe nişte viermi, 
încercând să-i subjuge complet şi nerespectând demnitatea umană, pe care au considerat-o 
apanajul lor exclusiv. Au mers însă prea departe. Chiar şi ei şi-au dat seama de acest lucru, 
încercând la ora actuală să îndrepte lucrurile, de teamă faţă de posibilele consecinţe ale faptelor 
lor, dar este prea târziu! La fel cum s-au petrecut cândva lucrurile în Ierusalim, aceşti puternici 
ai zilei vor culege roadele a ceea ce au semănat. 

La vremea aceea Mi-am sfătuit discipolii să fie cumpătaţi în toate, să-şi păstreze trupurile şi 
sufletele curate şi să nu le folosească greşit, astfel încât să îşi poată păstra puritatea primordială 
în faţa Fiului Omului, atunci când acesta va veni. 

Acelaşi sfat vi-1 adresez vouă astăzi: „Vegheaţi şi rugaţi-vă, pentru ca să nu cădeţi în 
tentaţie!" Păstraţi-vă puritatea interioară şi amplificaţi-vă puterea prin credinţa voastră în 
iubirea şi compasiunea Mea divină, convinşi că oricât de teribile vor fi evenimentele care vor urma, 
Eu nu îi voi pedepsi niciodată pe cei care Mi-au respectat învăţătura cu încrederea unui copilaş, 
aplicând-o cu o ardoare plină de credinţă. 

Semnele timpului vor trece pe lângă voi, neafectându-vă în nici un fel, dar numai dacă 
veţi învăţa să vă adaptaţi corpul fizic, astfel încât să reziste la un număr cât mai redus de 
nevoi, orientându-vă în schimb către evoluţia fiinţei voastre spirituale. Dacă veţi adopta această 
atitudine, veţi putea şi voi - la fel cum au făcut cândva discipolii Mei - să îmi slăviţi măreţia, iubirea 
şi graţia, chiar în mijlocul ruinelor fumegânde ale splendorilor acestei lumi, în urma marii bătălii 
în care materia va fi înfrântă, dar spiritul va fi eliberat. Amin. 



A doua duminică de după Bunavestire 
întrebarea lui Ioan Botezătorul 

Sfântul Matei XI, 2-6: „Şi Ioan, auzind din închisoare despre lucrările lui Hristos, a trimis să-L 
întrebe prin ucenicii Săi: ,Tu eşti Acela care vine sau să aşteptăm pe altul?' Iisus a răspuns şi le-a zis: 
,Duceţi-vă şi spuneţi-i lui Ioan ce auziţi şi ce vedeţi; orbii văd, şchiopii umblă, leproşii sunt curăţiţi, 
surzii aud, morţii sunt înviaţi şi săracilor li se predică Evanghelia. Ferice de aceia pentru care Eu nu 
voi fi un prilej de poticnire ". 

Sfântul Matei XI, 27-30: „Toate lucrurile Mi-au fost date de Tatăl Meu; şi nimeni nu cunoaşte 
deplin pe Fiul, afară de Tatăl; tot astfel, nimeni nu cunoaşte deplin pe Tatăl, afară de Fiul şi acela căruia 
vrea Fiul să i-L descopere. Veniţi la Mine toţi cei trudiţi şi împovăraţi, şi Eu vă voi da odihnă.Luaţi jugul 
Meu asupra voastră şi învăţaţi de la Mine, căci Eu sunt blând şi smerit cu inima; şi veţi găsi odihnă 
pentru sufletele voastre. Căci jugul Meu este bun şi sarcina Mea este uşoară". 

(4 decembrie 1871) 

Pe când se afla în închisoare, Ioan a trimis la Mine câţiva discipoli ai săi pentru a Mă 
întreba dacă Eu eram Mesia cel promis, care urma să îi elibereze pe oameni de opresiune şi 
să-i înalţe la acea demnitate spirituală pentru care au fost, de fapt, creaţi, sau dacă trebuia 
aşteptat un altul. 

Această întrebare, dacă Eu am fost într-adevăr acela despre care au vorbit profeţii, a apărut 
din nou în aceste zile în minţile celor cărora le lipseşte înţelegerea justă. Ei încep să 
intuiască faptul că există o stare spirituală mai înaltă, care va fi instaurată în curând pe 
pământ şi care va înlocui parţial vechile obiceiuri religioase tradiţionale, readucându-le în 
matca lor primordială, motiv pentru care îşi trimit discipolii în lung şi în lat ca să întrebe, la fel 
cum au făcut cândva adepţii lui Ioan: „Tu eşti Acela care vine, sau să aşteptăm pe altul?" 

Aceşti adepţi ai învăţăturii religioase autentice sunt încă marcaţi de principiile care le-au 
fost impregnate din copilărie şi care nu reuşesc să surprindă întotdeauna miezul învăţăturilor 
Mele, creându-le o adevărată stare de confuzie interioară (la fel ca şi ceremoniile care le 
însoţesc). 

Deşi sunt lideri ai marilor mişcări religioase, aceşti adepţi nu sunt încă pe deplin eliberaţi 
de prejudecăţi. Ei Mă întreabă în inimile lor: „Oare facem bine ce facem, sau nu?" Iată ce le răspund 
Eu, prin intermediul slujitorilor Mei actuali, care Mă ajută să îmi prezint din nou învăţătura, 
explicând-o încă o dată: „Priviţi faptele Mele. Priviţi felul în care copiii Mei înţeleg iubirea de 
Dumnezeu şi de aproapele lor. Priviţi miracolele pe care le săvârşeşte puterea voinţei în anumiţi 
indivizi. Chiar dacă nu se compară întru totul cu cele săvârşite cândva de mâna Mea, ele sunt 
totuşi de natură să creeze multă nedumerire în minţile savanţilor voştri materialişti". 

Acum 2000 de ani le-am spus discipolilor Mei: „Sunteţi ca nişte copii! Aţi cântat, şi tovarăşii 
voştri de joacă nu au vrut să danseze; aţi jelit, dar ei nu au vrut să plângă alături de voi!" La fel vă 
spun şi vouă: „în minţile voastre copilăreşti, voi speraţi şi credeţi că majoritatea oamenilor vă vor 
urma liderii; dar veţi vedea că lucrurile se petrec exact pe dos! Chiar dacă veţi jeli alături de 
liderii voştri, nu veţi reuşi să smulgeţi nici măcar o lacrimă de la ceilalţi şi nu veţi trezi mila în 



sufletele lor!" 

Aşa cum s-au petrecut cândva lucrurile, aşa se petrec şi astăzi, şi la fel se vor petrece 
întotdeauna: împărăţia lui Dumnezeu trebuie cucerită cu forţa! Vechiul Adam trebuie anihilat 
cu forţa şi noul Adam trebuie să se nască dintr-o voinţă puternică; în caz contrar, toate 
eforturile de schimbare interioară rămân zadarnice. Compromisurile, de genul aderării parţiale 
la doctrina Mea autentică, dublată de respectarea vechilor obişnuinţe, nu pot funcţiona. Eu sunt 
spirit pur, iar cei care doresc să Mă slăvească trebuie să o facă întru spirit şi adevăr. Prin 
slăvire întru adevăr înţeleg o credinţă de nezdruncinat, marcată de o voinţă de neclintit. 
Numai cei care pătrund în cer prin forţă vor putea lua în posesiune împărăţia. 

La fel ca pe vremea aceea, oamenii de astăzi au o idee greşită despre Ioan Botezătorul - 
antemergătorul Meu,- şi despre Mine însumi. Ei l-au privit atunci pe Ioan din punctul lor de 
vedere, lumesc, şi M-au considerat pe Mine drept o persoană care le va îmbunătăţi condiţiile de 
viaţă pământeşti. Orice antemergător şi orice luptător ferm în numele învăţăturii Mele va fi 
nevoit să plătească acelaşi preţ ca şi Ioan; va fi înţeles la fel de puţin cum sunt Eu, deşi am păşit 
în mijlocul vostru, continuând să Mă revelez apoi vouă, direct şi indirect, prin intermediul 
slujitorilor şi scribilor Mei. 

Deşi majoritatea oamenilor au ajuns să cunoască învăţăturile Mele, ei încearcă în 
permanenţă să le adapteze la viaţa lor astfel încât să nu facă nici un sacrificiu pentru a deveni 
discipolii sau copiii Mei. 

Ceea ce v-am spus cândva cu referire la oraşul lui Iuda este la fel de valabil şi astăzi, 
aplicându-se marilor oraşe de pe planeta voastră. Acolo unde ar fi trebuit să existe cea mai mare 
iluminare posibilă nu domneşte decât întunericul cel mai profund, în oraşele în care Mă 
revelez direct oamenilor sunt cel mai mult ignorat, la fel cum s-au petrecut lucrurile în Cana, acolo 
unde am săvârşit primul Meu miracol public. 

Deşi s-au scurs aproape 2000 de ani, umanitatea nu s-a schimbat deloc. 
V-am spus cândva: „Nimeni nu îl cunoaşte pe Fiul, decât Tatăl; şi nimeni nu îl cunoaşte pe Tatăl, 
decât Fiul", în mod regretabil, la fel stau lucrurile şi astăzi: „Numai iubirea divină, aflată la unison 
cu înţelepciunea activă, Mă cunoaşte pe deplin, în toată profunzimea Mea. Cine dintre voi a atins 
însă această iubire divină şi această înţelepciune plenar activă?" 

Oamenii doresc să Mă descopere, dar nu ştiu unde să Mă caute. Atât conducătorii acestei 
lumi cât şi cei care se lasă conduşi sunt plini de prejudecăţi, ochii lor fiind acoperiţi cu o triplă 
eşarfă, la fel ca şi cei ai lui Moise. Oricât de mult aş încerca Eu să o ridic de pe ochii lor, strigându- 
le: „Veniţi la Mine toţi cei trudiţi şi împovăraţi, şi Eu vă voi da odihnă!" - ei nu înţeleg chemarea 
Mea, căci nu cunosc vocea păstorului lor, fiind precum o turmă rătăcită, care nu va ajunge la 
lumina iubirii, adevărului şi conştiinţei pure, decât după o îndelungată bâjbâială prin 
întuneric. 

Ce v-am spus cândva se aplică şi astăzi: „Aceste lucruri vor fi ascunse de cel înţelept 
şi de cel prudent, nefiind revelate decât celor simpli, care le vor căuta în inimile lor". 

Toţi reformatorii care îi conduc la ora actuală pe credincioşi, sperând în îmbunătăţirea 
condiţiilor spirituale pe pământ, vor fi nevoiţi să renunţe în curând la ideile lor mărunte, la fel 
ca şi cei care îi urmează. Vor fi siliţi să treacă cu toţii prin multe experienţe amare, până când vor 
înţelege cuvintele pe care le-am rostit cândva: „Jugul Meu este bun şi sarcina Mea este uşoară", 
învăţaţi de la Mine ce înseamnă spiritul blândeţii, al bunătăţii şi al iubirii pentru semenii voştri, 
inclusiv spiritul toleranţei pentru cei de alte religii, căci numai aşa veţi descoperi pacea 
interioară, transmiţând-o apoi altora, care nu au descoperit-o încă. 

La fel ca în acele timpuri, când înainte de anii Mei activi Ioan a predicat în deşert toate 
aceste adevăruri, ca un veritabil antemergător al Meu, la ora actuală antemergătorul Meu (care 



precede a doua Mea venire pe pământ) sunt revelaţiile directe, receptate individual. 

Vântul spiritual a început din nou să bată. El vine direct din cerul Meu şi are drept scop 
curăţarea atmosferei voastre spirituale, încărcată de vapori malefici. Acest vânt spiritual este cel 
care trezeşte, purifică şi vesteşte noua eră, în care umanitatea se va apropia de destinaţia ei 
spirituală şi va înţelege în sfârşit semnificaţia adevărată a religiei, inclusiv ce înseamnă slăvirea 
Mea întru spirit şi adevăr. 

La ora actuală, oamenii continuă să se cramponeze de ceremonii şi de ritualuri, 
semn că trăiesc încă într-o atmosferă extrem de materialistă, nedorindu-şi şi neînţelegând 
decât ceea ce este material. Ei nu vor înţelege cât de mult s-au rătăcit de pe calea cea dreaptă 
decât atunci când vor primi o educaţie spirituală corespunzătoare, realizând că Eu, în calitatea 
Mea de spirit, nu am nevoie de asemenea expediente materiale pentru a comunica cu ei. Ei sunt 
singurii responsabili pentru cuvintele pe care le-am rostit cândva, potrivit cărora Tatăl nu 
poate fi cunoscut decât de Fiul (adică de Mine), iar acesta din urmă nu poate fi cunoscut decât de 
Tatăl, deşi atunci când am stat pe pământ, le-am predat personal discipolilor Mei cum poate fi 
transmisă această cunoaştere oamenilor, căci toţi poartă în inimile lor o scânteie din Şinele Meu 
divin care îi îndeamnă în permanenţă să devină una cu Mine. 

Explicaţiile care vor urma, menite să fie aprofundate câte una în fiecare duminică a 
anului ecleziastic, vă vor ajuta să înţelegeţi că educaţia spirituală a umanităţii avansează în 
etape şi că voi înşivă - purtaţi de curentul spiritual - aţi parcurs deja o parte din drumul către 
iluminare, urmând să deveniţi fiinţe spirituale. De altfel, acesta este unicul motiv pentru care 
v-am creat şi v-am educat personal, fiind destinaţia voastră finală. 

Aşadar, treziţi-vă, copiii Mei! Nu vă astupaţi urechile în faţa vocii care strigă în pustie, 
adică a acestor dictări pe care vi le ofer cu atâta generozitate! Treziţi-vă şi ascultaţi vocea celestă 
care urmăreşte să vă demonstreze că şi voi sunteţi de origine divină, că destinaţia şi menirea 
voastră finală nu constau în nici un caz în a trăi numai pentru cele lumeşti. 

Vântul spiritual a început să bată, trezind inimile oamenilor. Deşi cei mai mulţi dintre ei 
nu reuşesc să-i înţeleagă mesajul, voi, cei capabili să înţelegeţi acest mesaj, nu ar trebui să 
rămâneţi surzi în faţa lui. Treziţi-vă şi aruncaţi balastul lumii materiale cât mai departe de voi! 
înainte de toate, voi sunteţi spirite pure, locuitori de drept ai unei alte lumi mai mari, practic 
infinită şi eternă. Nu uitaţi că această viaţă trecătoare trăită pe pământ nu reprezintă altceva 
decât o viaţă de încercare, o şcoală! Esenţa voastră, cea mai mare parte a fiinţei voastre, vă 
aşteaptă într-o altă lume, în care soarele nu apune niciodată, în care noaptea nu se lasă şi în care 
unicul stimulent al vieţii este lumina, adică iubirea, care penetrează toate sferele cereşti. 

Ascultaţi cuvintele Mele şi Ingăduiţi-Mi să vă ajut să înţelegeţi semnificaţia celor rostite de 
Mine acum aproape 2000 de ani, dezvăluindu-vă conţinutul lor spiritual suprem. Aceste 
cuvinte sunt dovada cea mai vie a iubirii Mele părinteşti pentru voi, copiii Mei. încă din acele 
vremuri am încercat să le arăt evreilor cât de mare este iubirea Creatorului pentru copiii Săi, 
dacă este privit ca Părinte. Din păcate, ei nu M-au înţeles, iar la ora actuală, umanitatea Mă 
înţelege chiar mai puţin. 

Am spus atunci că: „Jugul Meu este uşor!" şi vă repet astăzi acelaşi lucru: „Cum ar putea fi 
altfel jugul impus de iubire? Nu devine o povară mai uşoară atunci când iubirea te ajută să o 
duci?" 

încercaţi să înţelegeţi acest mesaj! Renunţaţi la lumea exterioară, care nu vă poate oferi 
decât plăceri efemere, ce nu durează niciodată prea mult. Odată cu dobândirea posesiunilor lumeşti 
râvnite, plăcerea anticipaţiei dispare şi satisfacţia trăită se reduce aproape complet. Lucrurile se 
petrec cu totul altfel în lumea spirituală, împărăţia Mea este infinită. Posesiunile spirituale 
sunt nelimitate, iar progresul etern devine astfel posibil. Fiecare nouă etapă de evoluţie conduce 



la o fericire mai mare, la o putere superioară şi la o capacitate creatoare mai amplă. 

In timp ce planul material presupune existenţa anumitor condiţii şi circumstanţe pentru 
a obţine succesul dorit, progresul spiritual oferă întotdeauna şansa de a avansa, în timp ce în 
planul material depindem întotdeauna de alţii, în cel spiritual principala sursă în care 
putem descoperi toate comorile lumii infinite a spiritului este chiar propria noastră fiinţă. Eu nu 
Mă pot revela vouă în calitatea Mea de Tată, Fiu şi Spirit Suprem decât în interiorul fiinţei voastre. 
De această revelaţie depind pacea şi echilibrul vostru interior, în lumina cărora toate necazurile 
vieţii nu mai apar ca o pedeapsă, ci ca nişte încercări necesare, menite să vă conducă spre o 
mai mare înţelepciune. Numai aşa veţi putea înţelege pe deplin cuvintele: „Veniţi la Mine, voi, cei 
trudiţi şi împovăraţi!" Iubirea infinită şi eternă a Tatălui ceresc v-a dat să duceţi această povară, 
dar tot ea este cea care vă ajută să o purtaţi. 

Suferinţele şi necazurile acestei vieţi temporare nu mai apar în această lumină ca 
încercări îngrozitoare, ci ca binecuvântări oferite de Tatăl care nu doreşte să facă din copiii 
Săi nişte stăpâni ai acestei lumi, ci nişte pionieri spirituali ai învăţăturilor Sale de iubire, capabili 
să pătrundă în împărăţia Sa eternă. 

Lăsaţi aceste cuvinte să pătrundă în inimile voastre, căci ele vă vor conduce la 
realizarea supremă, care vă va ajuta să înţelegeţi ultimele cuvinte citate la începutul acestui 
capitol: „Căci jugul Meu este bun şi sarcina Mea este uşoară!" Amin. 



A treia duminică de după Bunavestire 
Mărturia lui Ioan Botezătorul 

Sfântul Ioan I, 1-27: „La început a fost Cuvântul şi Cuvântul era la Dumnezeu şi Cuvântul era 
Dumnezeu. El era la început cu Dumnezeu. Toate au fost făcute prin El şi nimic din ce a fost făcut n-afost 
făcut fără El. In El era viaţa şi viaţa era lumina oamenilor. Lumina luminează în întuneric şi întunericul 
n-a biruit-o. Era un bărbat trimis de la Dumnezeu; numele lui era Ioan. El a venit ca martor, ca să 
mărturisească despre Lumină, pentru ca toţi să creadă prin el. Nu era el Lumina, ci el a venit ca să 
mărturisească despre Lumină. Adevărata Lumină era aceea care, venind în lume, luminează pe orice 
om. El era în lume şi lumea a fost făcută prin El, dar lumea nu L-a cunoscut. A venit la ai Săi şi ai Săi nu 
l-au primit. Dar tuturor celor ce L-au primit, adică celor ce cred în numele Lui, le-a dat dreptul să fie copii 
ai lui Dumnezeu, care au fost născuţi nu din sânge, nici din voia firii lor, nici din voia vreunui om, ci din 
Dumnezeu. Şi Cuvântul a devenit trup şi a locuit printre noi (şi noi am privit slava Lui, slavă ca a 
unicului Fiu din partea Tatălui), plin de har şi de adevăr. Ioan a mărturisit despre El şi a strigat, zicând: 
,El era Acela despre care ziceam eu: „ Cel care vine după mine este înaintea mea, pentru că era înainte de 
mine'". Şi noi toţi am primit din plinătatea Lui şi har după har; căci legea a fost dată prin Moise, dar 
harul şi adevărul au venit prin Iisus Hristos. Nimeni n-a văzut vreodată pe Dumnezeu; singurul Lui 
Fiu, care este în sânul Tatălui, Acela L-a făcut cunoscut. Şi aceasta este mărturia lui Ioan, când iudeii 
au trimis din Ierusalim pe nişte preoţi şi leviţi să-l întrebe: Tu cine eşti?' El a recunoscut şi n-a tăgăduit, şi 
a mărturisit: ,Nu eu sunt HristosuV Şi ei l-au întrebat: ,Dar cine eşti? Eşti Ilie?' Şi el a zis: Nu sunt'. ,Eşti 
proorocul?' Şi el a răspuns: Nu'. Atunci, i-au zis: ,Cine eşti tu? Ca să dăm răspuns celor care ne-au 
trimis. Ce zici tu despre tine însuţi?' ,Eu, a zis el, sunt glasul celui care strigă în pustie: „Neteziţi calea 
Domnului", cum a zis prorocul Isaia'. Trimişii erau de partea fariseilor. Ei l-au întrebat şi i-au zis: ,Atunci 
de ce botezi, dacă nu eşti Hristosul, nici Ilie, nici prorocul?' Şi răspunzând, Ioan le-a zis: ,Eu botez cu 
apă; dar în mijlocul vostru stă Unul, pe care voi nu-L cunoaşteţi. El este Acela care vine după mine, 
dar care este înaintea mea; eu nu sunt vrednic nici măcar să-i dezleg cureaua încălţărilor'". 

(9 decembrie 1871) 

Acest capitol se referă la Ioan Botezătorul, care, în calitatea sa de antemergător şi 
predicator, trebuia să-Mi paveze calea, atrăgând atenţia poporului evreu asupra sosirii Mele şi 



asupra învăţăturilor Mele. Aşa se explică răspunsul dat de el trimişilor templului, în care îi asigura 
că nu era nici Hristosul, nici Ilie, nici prorocul, şi că nu era demn nici măcar să îmi dezlege cureaua 
de la încălţări. 

Deşi plenar conştient de misiunea sa divină, Ioan a fost unicul evreu cu adevărat 
smerit şi dispus să se supună plenar voinţei Mele. 

Ioan Evanghelistul îşi începe mărturia cu cuvintele: „La început a fost Cuvântul şi 
Cuvântul era la Dumnezeu şi Cuvântul era Dumnezeu". Această primă frază din Evanghelia 
discipolului Meu favorit Ioan arată clar care era poziţia lui în faţa Mea, dar şi a fraţilor săi. El a 
exprimat în această frază superbă, din punct de vedere spiritual, ceea ce a dorit să spună Ioan 
Botezătorul atunci când a afirmat că el nu botează decât cu apă, în timp ce Fiul lui Dumnezeu 
botează cu Cuvântul Divin. Nu întâmplător, Ioan Evanghelistul a fost primul dintre apostolii Mei 
care a înţeles profunzimile Spiritului Meu. El a fost primul care a înţeles că întreaga creaţie 
vizibilă s-a născut prin intermediul Cuvântului (ca expresie a unei idei, a unui gând sau a unei 
voinţe divine) şi că acest Cuvânt a dat naştere vieţii, şi implicit luminii - lumină care la acea vreme 
nu era înţeleasă decât de foarte puţini oameni. 

Discipolul Meu favorit a fost primul care a înţeles cu ajutorul inimii ceea ce intelectul 
nu poate să priceapă de unul singur: acel principiu dătător de viaţă şi lumină, care nu poate fi 
integrat decât de către acela care manifestă aceeaşi iubire ca şi Mine, care o eman şi o susţin în 
întregul univers, insistând pretutindeni şi întotdeauna asupra ei. El M-a iubit întru spirit, în timp 
ce ceilalţi apostoli M-au înţeles întru adevăr. Astfel se explică primele cuvinte ale Evangheliei lui 
Ioan, care depun mărturie despre atotputerea, iubirea şi creaţia Mea, dar şi despre faptul că nu 
am fost recunoscut ca atare de către cei pe care i-am creat atunci când am apărut în faţa lor în 
calitate de Hristos. 

Aceste cuvinte demonstrează profunda înţelegere la care ajunsese Ioan în ceea ce privea 
învăţătura şi misiunea Mea, la succesul căreia a contribuit într-o manieră semnificativă inclusiv 
mărturia tizului său, Ioan Botezătorul, cel trimis să îmi paveze calea şi să pregătească poporul evreu 
pentru primirea învăţăturii Mele. 

O misiune atât de importantă precum cea pe care Mi-am asumat-o Eu trebuia pregătită cu 
atenţie. Aşa cum un orb care îşi recapătă vederea trebuie să stea o vreme în semiîntuneric, pentru 
că nu ar putea suporta pe loc lumina puternică a soarelui, la fel, Ioan Botezătorul avea menirea 
să pregătească şi să trezească inimile evreilor, pentru a putea recepta un mesaj încă şi mai nobil. 
Aşa se explică afirmaţia lui Ioan: „Cel care va veni după mine a fost înaintea mea". Prin aceste 
cuvinte, el făcea aluzie la Cuvântul care a creat întregul univers. Această voinţă divină 
atotputernică a simţit nevoia să îmbrace haine lumeşti, pentru a duce în persoană lumina şi 
viaţa spirituală celor care rătăcesc prin întuneric. 

Cuvintele lui Ioan: „La început a fost Cuvântul şi Cuvântul era Dumnezeu" înseamnă de fapt: 
„La început a existat numai Dumnezeu, Creatorul atotputernic, care a răspândit lumina Sa vie în 
spaţiul infinit pentru a trezi viaţa. Prin Hristos se manifestă acelaşi Dumnezeu, care şi-a trimis din 
nou Cuvântul divin pentru a lumina spaţiul infinit al universului spiritual, răspândind astfel iubirea 
şi viaţa". 

La fel cum Luceafărul este vestitorul răsăritului soarelui, Ioan Botezătorul a fost 
antemergătorul Meu, cel care a pregătit calea lui Hristos. El şi-a recunoscut Domnul atunci 
când L-a văzut pentru prima oară, căci dispunea de vederea spirituală şi a putut vedea legătura lui 
Hristos cu lumea spirituală, manifestată metaforic sub forma unui porumbel alb (simbol al inocenţei 
perfecte). Ioan M-a botezat cu apă, în timp ce Eu l-am botezat pe el cu focul spiritual. 

Discipolii săi şi-au dat imediat seama cine era stăpânul şi cine slujitorul. De aceea, ei l-au 
părăsit pe Ioan şi M-au urmat pe Mine. De pildă, Nathanael s-a lăsat imediat convins atunci când i-am 



dezvăluit nişte lucruri despre care credea că nu le cunoaşte decât el. Acesta a fost momentul în care 
am rostit profeticele cuvinte: „Adevăr vă spun, veţi vedea cerurile deschizându-se şi îngerii lui 
Dumnezeu urcând şi coborând asupra Fiului Omului". 

Tot ce s-a întâmplat în acele timpuri, naşterea Mea spirituală pe pământul vostru, se va repeta 
din nou în epoca modernă. De altfel, procesul a şi început, repetându-se zilnic. Există astăzi 
nenumăraţi Ioani Botezători şi Ioani Apostoli pe pământ, chiar dacă activitatea lor este oarecum 
diferită de cea de atunci. 

In acele vremuri, singurele nume care contau în faţa poporului evreu erau Moise şi profeţii. 
Nimeni nu putea contesta învăţătura lor, înţeleasă în litera, şi nu în spiritul ei, iar de la Mine nu se 
aştepta o nouă învăţătură, ci cel mult o aplicare în practică a învăţăturii vechi. 

La ora actuală, cu puţin înainte de a doua Mea naştere pe pământ, nivelul intelectual şi 
cultural al umanităţii este diferit. Acum sunt nevoit să Mă confrunt cu tot felul de filozofi şi 
de şoareci de bibliotecă, cu fanatici orbi ai Cuvântului, înţeles în modul cel mai trivial cu putinţă, 
cu tot felul de oameni mult prea ataşaţi de plăcerile şi distracţiile acestei lumi pentru a mai fi 
dispuşi să accepte vreun sacrificiu de sine în numele religiei. 

Mă pregătesc astăzi să vin din nou în mijlocul vostru, al oamenilor de pe acest pământ. „Iar 
Lumina străluceşte în întuneric, dar ei nu au cunoscut-o". 

Se aud astăzi din ce în ce mai multe voci care predică necesitatea căinţei şi a căutării 
valorilor spirituale. Sunt tot mai multe tentative de a trezi spiritul uman adormit, dar, la fel ca 
odinioară, Ioanii de astăzi predică de cele mai multe ori în faţa unor urechi surde. Chiar şi aşa- 
numiţii reprezentanţi ai Mei pe pământ (după cum se auto-intitulează singuri) sunt surzi, 
adeseori chiar mai surzi decât cei cărora le predică învăţătura Mea. Deloc întâmplător, ei îşi pierd 
într-o măsură din ce în ce mai mare adepţii, care se află în căutarea luminii, a Cuvântului, ca 
manifestare a Dumnezeului lor, - adică exact ceea ce conducătorii lor nu le pot oferi. Planeta voastră 
se află în plin proces de naştere a unei aspiraţii din ce în ce mai mari către lumină, către viaţa 
spirituală, către iubire şi către trezirea inimii. Această tendinţă spirituală se manifestă în pofida 
opoziţiei celor preocupaţi numai de propriile lor interese. Este o tendinţă orientată din ce în ce 
mai mult către libertatea de gândire, către eliberarea spirituală. Chiar dacă lumina intelectului nu 
este capabilă să vadă vreodată torţa spirituală care arde deasupra capului, deschiderea care 
se produce la ora actuală în lume va risipi în curând vechile prejudecăţi şi dogme, scoţând din 
ce în ce mai mult la lumină adevărurile rămase până recent ascunse chiar şi în faţa celor care se 
credeau maturi din punct de vedere spiritual. 

Ca întotdeauna, cel care realizează această transformare este Cuvântul, care a creat cerul şi 
pământul, după cum s-a exprimat metaforic Moise, şi care se manifestă acum ca viaţă şi ca 
lumină coborâtă din ceruri pentru a trezi căldura şi iubirea în inimile voastre. La început a fost 
Cuvântul, iar Cuvântul eram Eu. Până la sfârşitul timpurilor, Cuvântul va continua să vibreze, 
iar Eu voi continua să îmi răspândesc de-a pururi lumina, viaţa şi iubirea, ghidându-Mi copiii care 
îmi aparţin întru spirit. 

Cândva, Cuvântul s-a întrupat, iar cei care au trăit în acea epocă i-au văzut slava, dar nu L- 
au recunoscut, în viitorul apropiat, Cuvântul se va întrupa din nou, dar de data aceasta îşi va 
asuma un trup spiritualizat, putând fi recunoscut şi înţeles de oameni în toată slava Lui, şi 
revărsând asupra lor graţie după graţie, necontenit. 

Cândva, Ioan a botezat cu apă. De acum înainte va predomina însă botezul prin spirit. Apa 
cerească va curge din abundenţă în inimile oamenilor, înmuindu-le şi trezind multe dintre ele. 
Vor rămâne însă şi destui oameni care se vor ascunde de această ploaie celestă, preferând să-şi 
păstreze împietrirea. Fericiţi vor fi cei care îşi vor deschide inimile în faţa ploii celeste, care vor 
aspira către Dumnezeu şi nu se vor opune binecuvântării divine, căci peste ei va curge lumina 



graţiei, la fel cum odinioară o rază din această lumină a coborât asupra lui Hristos sub forma 
unui porumbel! Cei care nu se vor opune acestei lumini vor cunoaşte pacea şi liniştea 
interioară, manifestată inclusiv printr-o viaţă echilibrată şi îndestulată. 

Vor fi mulţi cei care vor predica învăţătura Mea, la fel cum a făcut cândva Ioan 
Botezătorul şi discipolul Meu favorit, Ioan Evanghelistul. Există deja la ora actuală un început de 
viaţă spirituală. Aşa cum valurile mici care se izbesc de ţărmul mării anunţă venirea unor valuri 
mai mari, la fel, actuala mişcare religioasă anunţă o mişcare mult mai amplă, care va fi generată 
din lumea spirituală. Energia acesteia este prinsă la ora actuală undeva, între spirit şi materie, dar 
devine din ce în ce mai agitată şi doreşte să îşi croiască o cale de ieşire. Una din proprietăţile 
planului spiritual constă în faptul că poate fi comprimat, dar când presiunea energiei devine 
prea mare, explozia va fi teribilă. 

Voi înşivă, copiii Mei, cei chemaţi să depuneţi mărturie prin cuvintele şi faptele voastre în 
calitate de ghizi ai vieţii spirituale pe pământ, veţi fi întrebaţi: „Cine sunteţi voi? Ce anume doriţi 
de la noi?" Lumea exterioară nu vă va crede de la bun început, la fel cum nici pe Ioan 
Botezătorul nu l-au crezut iniţial, dar nu trebuie să vă pierdeţi curajul! Semănaţi ce aveţi de 
semănat, dăruiţi-le cu bunăvoinţă celor înfometaţi, şi nu vă faceţi probleme dacă seminţele pe 
care le-aţi semănat nu par să aducă imediat roadele pe care le-aţi fi aşteptat. Nici chiar copacii 
dintr-o pădure nu cresc toţi drepţi şi frumoşi! Există unii îndoiţi, bolnavi sau uscaţi, ceea ce nu 
împiedică pădurea să ofere adăpost şi hrană miilor de fiinţe care trăiesc în ea. In această simbioză, 
chiar şi copacii schilozi joacă un anumit rol benefic. La fel se petrec lucrurile şi în pădurea 
spirituală a sufletelor umane. 

Ioan a predicat în faţa multor urechi surde. La fel şi Eu, mai târziu, dar cuvintele Mele nu s-au 
pierdut şi nu se vor pierde niciodată, pe de o parte pentru că au fost rostite de Mine, iar pe de altă 
parte pentru că reprezintă în sine adevăruri imposibil de contestat. 

Mai presus de orice, urmăriţi să vă purificaţi sufletele, să eliminaţi din ele tot ce este 
lumesc, aşa cum a făcut-o la vremea lui Ioan. El nu a acceptat plăcerile trupeşti, fiind conştient că 
trupul nu este altceva decât un veşmânt trecător al spiritului etern. A dus un mod de viaţă frugal 
(raportat la standardele acelor timpuri), silindu-şi trupui să slujească fără crâcnire sufletului şi 
spiritului său. 

La fel vă recomand şi vouă: evitaţi tot ce nu este absolut necesar, şi mai ales confortul şi 
răsfăţul fizic. Concentraţi-vă în schimb asupra întăririi sufletului şi spiritului, şi aspiraţi să deveniţi 
demni de botezul spiritual, căci vremea celui cu apă materială a trecut. 

Vă veţi trezi în acest fel percepţiile spirituale, care vă vor ajuta să înţelegeţi adevărata 
asociere care există între lumea materială şi cea spirituală. 

Canalizaţi- vă eforturile către renaşterea întru spirit, pentru a nu fi nevoiţi să întrebaţi şi voi, 
aşa cum au făcut cândva cei doi discipoli ai lui Ioan care Mi s-au alăturat şi care M-au întrebat: 
„Rabi, unde locuieşti tu?" Căci adevărata Mea locuinţă este în inimile voastre. O inimă 
purificată este singura demnă să îl găzduiască pe Domnul, Cel care a fost de la începutul 
timpurilor lumina, iubirea şi viaţa, şi care este oricând dispus să reverse aceste daruri asupra celor 
care se lasă botezaţi cu apa spirituală, aspirând să devină copiii Lui. Amin. 

4 
A patra duminică de după Bunavestire 
Predica despre pocăinţă a lui Ioan Botezătorul 

Sfântul Luca III, 2-20: „în zilele marilor preoţi Ana şi Caiafa, Cuvântul lui Dumnezeu a venit la 



Ioan, fiul lui Zaharia, în pustie. Şi Ioan a venit prin tot ţinutul din împrejurimile Iordanului, predicând 
botezul pocăinţei, pentru iertarea păcatelor, după cum este scris în cartea cuvintelor prorocului Isaia: 
,Glasul unuia care strigă în pustie: „Pregătiţi calea Domnului, neteziţi-i cărările! Orice vale va fi 
umplută, orice munte şi orice deal vor fi coborâte; căile strâmbe vor fi îndreptate şi cărările zgrunţuroase 
vor fi căi netede. Şi orice făptură va vedea mântuirea lui Dumnezeu"', Ioan zicea deci mulţimilor care 
veneau să fie botezate de el: ,Pui de vipere, cine v-a înştiinţat să fugiţi de mânia care vine? Faceţi dar 
roade vrednice de pocăinţă şi nu începeţi să ziceţi în voi înşivă: „Avem pe Avraam ca tatăl" Căci vă spun 
că Dumnezeu, din pietrele acestea poate să ridice copii lui Avraam. Securea a şi fost înfiptă la rădăcina 
pomilor; deci orice pom care nu face roadă bună este tăiat şi aruncat în foc'. Mulţimile îl întrebau şi 
ziceau: ,Atunci, ce trebuie să facem?' Şi răspunzând, el le zicea: ,Cine are două cămăşi să dea celui care 
n-are nici una; şi cine are de mâncare să facă la fel'. Au venit şi nişte vameşi să fie botezaţi şi i-au zis: 
Invăţătorule, noi ce să facem?' El le-a zis: ,Să nu cereţi nimic mai mult peste ce v-a fost poruncit'. Nişte 
ostaşi îl întrebau, şi ei şi ziceau: ,Dar noi ce să facem?' El le-a răspuns: ,Să nu luaţi cu forţa de la nimeni, 
nici să nu învinuiţi pe nedrept, ci să vă mulţumiţi cu plata voastră! Fiindcă poporul era în aşteptare 
şi toţi se gândeau în inimile lor, cu privire la Ioan, dacă nu cumua el este Hristosul, Ioan a răspuns 
tuturor, zicând: ,Căt despre mine, eu uă botez cu apă; dar vine Acela care este mai puternic decât mine 
şi Căruia eu nu sunt vrednic să-i dezleg cureaua sandalelor. El vă va boteza cu Duh Sfânt şi cu foc. 
Acela are lopata în mână. îşi va curăţa în întregime aria şi îşi va strânge grâul în grânar, iar pleava o va 
arde într-un foc care nu se stinge'. Astfel, el vestea poporului Evanghelia şi îi dădea încă multe alte 
îndemnuri. Dar tetrarhul Irod, fiind mustrat de Ioan pentru Irodiada, soţia fratelui său Filip, şi pentru 
toate relele pe care le făcuse, a mai adăugat la toate celelalte rele şi pe acela că l-a închis pe Ioan în 
temniţă". 

(10 decembrie 1871) 

In acest capitol ne vom referi la predica pe care le-a tinut-o Ioan Botezătorul mulţimilor 
adunate pe malul râului Iordanului şi în care acesta i-a invitat pe oameni să se pocăiască. Scopul 
lui era acela de a-i pregăti pe evrei în vederea sosirii Celui ale cărui curele de la sandale nu se 
considera demn să le desfacă. 

Cei care l-au ascultat l-au întrebat în mod firesc ce trebuie să facă, - fiecare în funcţie de 
propria sa profesiune, în esenţă, mesajul lui Ioan a fost acela de a respecta legea iubirii faţă de 
aproape. 

Acelaşi mesaj vi l-am transmis Eu, de 2000 de ani încoace. La fel ca Ioan, şi Eu îi invit pe 
oameni să se pocăiască, fiecare în propria sa manieră, deopotrivă prin vorbele şi prin faptele 
sale. Aşa cum Ioan a pregătit prin mesajul său venirea adevăratului învăţător, la fel, acest mesaj le 
este transmis la ora actuală oamenilor de diferiţi mesageri, anunţând a doua Mea venire pe 
pământ. Dat fiind felul de a gândi şi de a acţiona al evreilor din acele vremuri, aceştia nu erau 
pregătiţi pentru înţelegerea şi acceptarea învăţăturii Mele. Oamenii din ziua de astăzi sunt prinşi încă 
şi mai adânc în capcana iubirii de sine; de aceea, a devenit imperios ca ei să fie treziţi şi avertizaţi, 
căci nu a mai rămas foarte mult timp pentru a vă întreba ce să faceţi şi încotro să o apucaţi. La 
ora actuală, timpul s-a accelerat considerabil, curgând la fel de rapid ca şi cel din vis, în care 
scurgerea câtorva ore se petrece practic în numai câteva clipe. Acest lucru este îndeosebi valabil 
pentru cei care nu gândesc, trăind numai de dragul plăcerilor de moment. De aceea, 
umanitatea trebuie trezită din somnul ei adânc, şi acest lucru nu poate fi realizat decât cu 
ajutorul unor evenimente cutremurătoare, boli, revoluţii sociale, etc. 

Acum 2000 de ani, Ioan Botezătorul spunea că va veni Cineva care „ţine lopata în mână, 
care îşi va curăţa în întregime aria şi îşi va strânge grâul în grânar, iar pleava o va arde într-un 
foc care nu se stinge". La ora actuală s-au inventat însă maşinării care curăţă câmpul şi îl ară cu 
pluguri puternice; de aceea, sunt nevoit să apelez şi Eu la metode mai rapide pentru a-Mi 
îndeplini scopul şi pentru a-i separa pe cei de bună-credinţă de cei indolenţi şi indiferenţi. Roata 
morii Mele a început deja să se învârtească în bătaia vântului spiritual, rotindu-se din ce în ce mai 



rapid. Ea macină mulţimile, aruncând la periferie pleava, adică oamenii care se complac în 
plăcerile lumeşti, surzi la toate avertismentele primite de la Mine. La fel cum acum 2000 de ani, 
Ioan nu s-a sfiit să îl critice chiar pe Irod, tetrarhul Galileii, pentru modul său desfrânat de viaţă, 
opinia publică de astăzi a început să respingă planurile ambiţioase ale conducătorilor săi. La fel 
ca în trecut, când Irod 1-a întemniţat pe Ioan Botezătorul, şi liderii de astăzi şi-ar dori să poată 
controla gândurile din minţile oamenilor. La fel ca şi atunci, aceste eforturi sunt însă zadarnice, 
căci Cuvântul, purtătorul spiritual al Voinţei Mele, este mult mai puternic decât forţa şi armele 
terestre. El trece peste barierele lumii materiale şi domină cu uşurinţă totul prin spiritul său, 
căci Cuvântul sunt Eu însumi. 

Acum 2000 de ani, oamenii s-au limitat să asculte predica lui Ioan Botezătorul, dar 
auzind că li se cere să facă sacrificii şi să renunţe la plăcerile lor pământeşti, nu s-au sfiit să-i 
întoarcă spatele, la fel cum a făcut mai târziu bogatul în faţa Mea. La fel se petrec lucrurile şi la 
ora actuală: majoritatea oamenilor îi ridiculizează şi îşi bat joc de cei care primesc învăţătura 
divină direct de la Mine. Ei îi privesc cu dispreţ, considerându-se mult mai înţelepţi datorită 
intelectului lor decât cei a căror înţelepciune se naşte în inima lor. 

Bieţi copii rătăciţi! Va veni o vreme când toate cunoştinţele voastre intelectuale la un loc nu 
vor mai fi suficiente pentru a vă permite să atingeţi starea de pace interioară sau alinarea după care 
veţi tânji. Evenimentele cu care vă veţi confrunta vor fi atât de teribile încât vă veţi trezi între 
două lumi, blestemându-L pe Dumnezeu şi propriul vostru destin, căci lumea materială vă va 
respinge, iar cea spirituală nu vă va accepta. 

Ioan Botezătorul a prevăzut această stare de mare agitaţie interioară care va urma; de 
aceea, el i-a invitat pe evrei să se trezească şi să îşi schimbe felul de viaţă. Apelul lui poate fi 
auzit astăzi din nou, căci oamenii au renunţat la aproape toate calităţile nobile implantate în natura 
lor, nemaiascultând decât vocea egoismului. Ceea ce nu a putut fi obţinut până acum prin puterea 
blândă de convingere a cuvântului va trebui realizat însă cu forţa, ceea ce explică numărul în 
creştere al accidentelor şi al suferinţelor de tot felul care urmează să se producă pe pământ. 

Acum 2000 de ani, chiar Eu M-am supus botezului cu apă. Acum a venit rândul vostru 
să vă supuneţi botezului spiritual, intrând în mod voluntar în apa sacră a Spiritului Meu (Duhului 
Sfânt). Atunci, lumina divină a apărut deasupra capului Meu luând forma unui porumbel, indicând 
astfel coborârea Mea pe pământ, dar şi locul reşedinţei Mele celeste (din care am venit şi în care 
urma să Mă întorc). O, copiii Mei, faceţi tot ce vă stă în puteri chiar acum, pentru ca razele graţiei 
divine care se revarsă din abundenţă asupra voastră să nu se risipească în zadar! Dovediţi-vă 
demni de coborârea voastră pe pământ şi de destinul vostru viitor! La fel ca acum 2000 de ani, când 
Vocea divină s-a auzit spunând: „Tu eşti Fiul Meu preaiubit, în Tine îmi găsesc întreaga plăcere", 
lăsaţi Vocea Mea să răsune acum deasupra creştetului capului şi în inima voastră, 
asigurându-vă că vă aflaţi pe calea cea dreaptă şi că veţi deveni copiii Mei. 

în acele vremuri, Ioan Botezătorul le-a spus oamenilor ce trebuie să facă, sfâtuindu-i pe 
cei care au două haine să îi dăruiască una dintre ele unui sărac, iar pe cei care au suficientă 
mâncare să o împartă cu cei flămânzi. Mai mult, le-a spus vameşilor să nu ceară niciodată 
de la oameni mai mult decât ceea ce li se cuvine. Toate aceste exemple se referă de fapt la acelaşi 
lucru: fiţi generoşi şi drepţi, la fel cum este Tatăl vostru din ceruri. Dăruiţi, ca să puteţi primi. 
Iertaţi, ca să fiţi iertaţi la rândul vostru! 

Nu vă lăsaţi amăgiţi de lumea exterioară şi de comorile ei efemere, căci va veni un timp 
când veţi fi nevoiţi să lăsaţi totul în urmă şi când nu veţi mai putea păstra decât valorile 
interioare, sufleteşti, pe care nici o boală, nici o suferinţă, nici războiul şi nici chiar moartea nu vi 
le pot lua. 

Nu intraţi în conflict cu cei care se consideră foarte inteligenţi, datorită cunoştinţelor lor 



lumeşti acumulate cu ajutorul intelectului! Perioada triumfului lor va fi scurtă. Urmaţi sfatul Meu, 
căci Eu nu vă numesc generaţie de vipere, aşa cum a făcut Ioan Botezătorul în predica sa despre 
pocăinţă, ci copiii Mei, pe care i-am creat cândva după chipul şi asemănarea Mea şi pe care 
doresc să-i ajut să îşi regăsească această puritate primordială. La originile creaţiei, înfăţişarea 
exterioară a omului corespundea întru totul imaginii sale spirituale; la ora actuală nu a mai rămas 
din aceasta decât o palidă asemănare, o umbră caricaturală a frumuseţii sale paradisiace. Cât 
despre suflet, care ar trebui să fie templul şi sălaşul scânteii Mele divine (spiritului), acesta nu mai 
este decât o ruină hidoasă. Ordinea Mea divină nu permite prelungirea încă multă vreme a acestei 
stări dizarmonioase de lucruri; de aceea, în cel mai scurt timp omul interior va trebui pus în 
armonie cu cel exterior. Chiar dacă nu veţi mai putea schimba învelişul exterior, pe suprafaţa 
căruia pasiunile voastre lumeşti au lăsat urme adânci, faceţi măcar tot ce vă stă în puteri pentru 
a schimba înfăţişarea voastră interioară, spirituală, pentru a o readuce la unison cu arhetipul ei 
primordial, a cărui frumuseţe şi slavă nu poate fi comparată cu nimic în întreaga creaţie. Toate 
fiinţele umane au fost create într-o măsură mai mare sau mai mică după acest arhetip spiritual 
suprem. Voi sunteţi expresia cea mai înaltă a creaţiei materiale şi spirituale. Purtaţi în voi, 
inconştienţi, acest arhetip suprem, modelul spiritual după care aţi fost creaţi şi care doreşte să fie 
nu doar Creatorul şi Domnul vostru, ci şi Tatăl vostru ceresc. 

Prin puterea voinţei Sale infinite, El ar fi putut să instituie legi de o severitate inexorabilă, 
silindu-vă să le respectaţi şi pedepsindu-vă sau răsplătindu-vă în funcţie de respectul acordat de 
voi legilor, în loc de pedeapsă, El vă aşteaptă însă cu braţele deschise, neavând de oferit decât 
compasiune, iubire şi iertare. 

Acum 2000 de ani a fost necesară pregătirea întrupării Mele prin trimiterea unei 
antemergător. Astăzi, Eu însumi vă întind mâna Mea, în semn de pace şi din dorinţa de a vă 
ghida personal pentru a rezista marilor încercări care se vor abate asupra umanităţii, exclusiv din 
cauza încăpăţânării acesteia. Nu respingeţi această mână, căci nu veţi găsi o alta mai puternică. 
Mâinile voastre sunt scurte, dar mâna Mea este suficient de lungă pentru a acoperi orice distanţă, 
ajungând întotdeauna la cel care îmi cere ajutorul, chiar dacă se află dincolo de ultima stea, 
acolo unde începe împărăţia spiritelor. Chiar şi acolo, mâna Mea le stă întotdeauna la dispoziţie 
celor plini de iubire, care doresc să fie conduşi către Mine. 

Ascultaţi apelul vocii care vă strigă - la fel cum a făcut cândva vocea lui Ioan din pustie - în 
deşertul activităţilor voastre lumeşti: „Nu îl uitaţi pe Cel care domneşte deasupra stelelor, dar care 
ar prefera să locuiască în inimile oamenilor!" Ioan a predicat în pustie, pentru ca nimic din 
planul naturii să nu distragă atenţia ascultătorilor săi. Acum vă predic Eu însumi, în pustietatea 
vieţii voastre spirituale, la fel de stearpă ca şi deşertul în care predica Ioan, datorită aroganţei 
intelectului vostru. Scopul Meu, la fel ca şi acela al lui Ioan, este de a planta floarea spirituală a 
iubirii în mijlocul nisipului şi al pietrelor. Această floare nu îşi poate extrage seva din sol, ci doar 
din ploaia care se revarsă asupra ei de deasupra. Vă strig astăzi din nou, în deşertul lumii 
speculative a intelectului, lipsit de viaţă datorită egoismului vostru, în pustietatea vieţii voastre 
spirituale, superficială şi lipsită de orice profunzime: 

„Treziţi-vă! Pătrundeţi în adâncul fiinţei voastre pentru a descoperi acolo sursa fericirii 
eterne, a blândeţii şi iubirii - principiul fundamental care stă la baza întregii creaţii. Recunoaşteţi-L 
din nou pe Acela care rămâne de-a pururi neschimbat, putând fi recunoscut pretutindeni, în 
grădinile pline de flori, în pădurile umbroase, în munţii semeţi şi în întregul univers, mergând 
până la soarele central cel mai îndepărtat, întrucât El a creat totul, este firesc să aştepte de la 
creaturile Sale acelaşi lucru pe care îl aşteaptă orice mamă şi orice tată de la copiii săi: iubire". 

în timp ce conducătorii voştri lipsiţi de putere încearcă să vă obţină respectul impunându- 
vă noi şi noi legi, Eu v-am creat ca fiinţe libere. Puteţi alege singuri între iubire şi ură, între viaţă 



şi moarte, între lumină şi întuneric. Sunteţi încă liberi să faceţi aceste opţiuni, dar se apropie timpul 
în care va trebui să vă decideţi. 

Aşa cum odinioară a fost nevoie de un mesager care să îi avertizeze pe oameni că se 
apropie venirea Mea, la fel, vă adresez Eu însumi acum un al doilea avertisment, anunţându-vă 
că vor urma evenimente dramatice, care nu e bine să vă găsească dormind, ci plenar conştienţi, 
pentru a le întâmpina cu inima calmă, căci ele nu sunt menite decât să îi trezească cu forţa pe 
cei care au refuzat să asculte avertismentele mai blânde de până acum. 

Inimile voastre sunt receptive la vocea delicată şi armonioasă a iubirii, dar sunt alţii care 
nu pot fi treziţi decât cu sunete puternice de trompetă, aşa cum făcea referire metaforic iubitul 
Meu discipol Ioan în Revelaţia sa (Apocalipsa), atunci când vorbea de revărsarea mâniei divine 
asupra celor grei de ureche, care au refuzat să asculte avertismentele anterioare ale iubirii Mele. 

Am afirmat deja de multe ori că vor veni vremuri teribile. Vă repet din nou: vă aşteaptă mari 
încercări. Faceţi tot ce vă stă în puteri pentru a vă schimba în bine, pentru a vă construi astfel un 
scut protector (o vibraţie pozitivă) împotriva evenimentelor cumplite care vor urma. în realitate, 
ele nu vor fi cumplite decât pentru cei care se complac în plăcerile lumii materiale, incapabili 
să privească un remediu amar ca pe un medicament, ci doar ca pe o otravă. 

Aceasta este semnificaţia predicii despre pocăinţă, adresată vouă şi generaţiilor 
viitoare. Cine are urechi de auzit să audă! Amin. 

5 
Ziua de Crăciun 
Naşterea lui Iisus 

Sfântul Luca II, 1-14: „In timpul acela a venit o poruncă de la Cezar Augustus: să se facă recensământ în 
toată lumea. Recensământul acesta s-a făcut întâia oară pe când Quirinius era guvernator în Siria. Toţi se duceau să 
se înscrie, fiecare în cetatea lui, losif aplecat şi el din Galileea, din cetatea Nazaret, în Iudeea, în cetatea lui Daoid 
numită Betleem, pentru că era din casa şi din familia lui David, să se înscrie împreună cu Măria, care 
era logodită cu el şi care era însărcinată. Pe când erau ei acolo, s-au împlinit zilele când ea trebuia să nască. Şi ea a 
născut pe Fiul ei cel întăi-născut, L-a înfăşat în scutece şi L-a culcat într-o iesle, pentru că în casa de poposire nu 
era loc pentru ei. în ţinutul acela erau nişte păstori care stăteau afară în câmp şi vegheau noaptea împrejurul 
turmei lor. Şi iată, un înger al Domnului a apărut deodată în mijlocul lor şi slava Domnului a strălucit 
împrejurul lor. Şi ei s-au speriat foarte tare. Dar îngerul le-a zis: ,Nu vă temeţi, că iată, vă aduc o veste bună, 
care va fi o mare bucurie pentru tot poporul: căci astăzi, în cetatea lui David, vi s-a născut un Mântuitor, care este 
Hristos, Domnul. Şi acesta este semnul pentru voi: veţi găsi un prunc înfăşat în scutece şi culcat într-o iesle'. Şi 
deodată, împreună cu îngerul, s-a unit o mulţime de oaste cerească, lăudând pe Dumnezeu şi zicând: ,Slavă 
lui Dumnezeu în locurile preaînalte şi pace pe pământ între oamenii plăcuţi Lui!" 

(25 decembrie 1871) 

Acest capitol se referă la naşterea Mea, o zi pe care voi o sărbătoriţi în data de 25 
decembrie, conform riturilor bisericii. 

Cunoaşteţi deja evenimentele care s-au produs la acea dată, dar există încă o serie 
de aspecte neelucidate referitoare la prima Mea apariţie trupească pe pământul vostru, a 
căror semnificaţie spirituală profundă vă scapă. De aceea, vă voi oferi câteva revelaţii noi, 
pentru a vă fi de folos vouă şi generaţiilor viitoare, pentru a vă arăta astfel că până şi cele mai 
mărunte aspecte legate de naşterea Mea pe pământ au o semnificaţie spirituală extrem de 



profundă, urmând să se repete la cea de-a doua venire a Mea pe această planetă micuţă, 
pe care locuiesc însă copiii Mei şi care va deveni într-o bună zi o planetă cu adevărat 
măreaţă. 

La fel ca odinioară, când condiţiile existente pe pământ au impus necesitatea unor 
martori oculari ai marii graţii revărsate asupra umanităţii şi a întregului univers spiritual prin 
naşterea Mea, cea de-a doua venire a Mea într-o formă vizibilă se va produce în anumite 
condiţii speciale, într-un loc şi la un moment special alese, menite a-Mi servi cel mai 
bine scopurilor Mele. 

Pe bună dreptate, voi aţi numit această noapte de graţie: Noaptea Sfântă. A fost într- 
adevăr o noapte sacră, în care Eu M-am oferit pe Mine însumi ca o ofrandă de blândeţe, de 
dragul vostru şi al întregii creaţii materiale, în care Eu, Domnul infinit al întregii creaţii, Mi-am 
asumat veşmântul fragil şi perisabil al trupului omenesc, care nu corespunde decât într-o 
mică măsură imaginii arhetipale supreme a omului divin. Locuitorii lumilor spirituale (mult 
mai apropiaţi de Mine) au trupuri atât de superbe (întrucât reflectă Şinele Meu arhetipal 
divin) încât oamenii de pe această planetă par nişte palide copii ale lor. Şi totuşi, deşi 
locuitorii acelor lumi paradisiace depăşesc în multe privinţe oamenii de pe acest pământ, 
aceştia din urmă sunt singurii destinaţi să devină copiii Mei, statut infinit mai măreţ decât cel pe 
care îl au celelalte fiinţe din univers. Deşi se bucură de o primăvară eternă, trăind în condiţii 
pe care voi nici măcar nu vi le puteţi imagina, acelor locuitori le lipseşte înţelegerea 
profundă referitoare la Mine, la creaţia Mea spirituală şi la iubirea Mea părintească. 

Ei sunt în mod natural buni, căci în lumile lor răul nu există. Recunosc existenţa 
unei Fiinţe Supreme şi se închină, cutremuraţi, în faţa Ei, dar nimeni nu îndrăzneşte 
măcar să se gândească la faptul că această Fiinţă Supremă şi-ar putea dori să îşi strângă la 
piept creaturile ca pe nişte copilaşi, bucurându-se de iubirea lor. 

De aceea, numai cei care şi-au câştigat prin merite personale (prin greutăţile pe 
care le-au înfruntat) această poziţie, luptând împotriva răului şi învingându-1, sunt îndreptăţiţi 
să poarte titlul de copii ai lui Dumnezeu, în mod firesc, în şcoala la care învaţă aceşti copii 
trebuie să li se predea nu numai exaltarea cea mai înaltă cu putinţă, ci şi opusul acesteia - 
umilinţa supremă. Ei sunt complet liberi să aleagă între bine şi rău, şi datoria lor este să aleagă 
întotdeauna binele, în detrimentul răului, din propria lor voinţă. Pentru a vă demonstra că acest 
lucru este posibil şi că omul poate depăşi toate obstacolele într-o singură viaţă, trecând dintr- 
o extremă în cealaltă, am îmbrăcat Eu însumi veşmântul inferior al trupului uman, asumându-Mi o 
formă cât se poate de nepretenţioasă, şi am coborât în persoană pe această planetă întunecată, 
comparabilă - din punctul de vedere al mărimii şi al înzestrării sale naturale - cu un infuzor 
(microorganism) în raport cu restul creaţiei Mele. 

In creaţia Mea, chiar şi un infuzor minuscul a fost creat însă la modul perfect, la fel ca şi 
omul, domnul acestui pământ. Principiul suprem al creaţiei (Eu însumi sau conştiinţa pură) poate 
fi regăsit pretutindeni în rândul fiinţelor create, pe diferite nivele de evoluţie, arătând că Eu 
sunt aspectul suprem chiar şi la nivelul infinitului mic, acesta fiind unul din atributele Creatorului 
atotputernic. Acesta este motivul pentru care am ales una din planetele cele mai mici pentru a- 
Mi revela măreţia, pentru a demonstra astfel întregii lumi a spiritelor că măreţia şi slava supremă nu 
pot fi atinse decât prin smerirea de sine (ce este mare nu poate fi atins decât făcându-te mic). 
Numai cel care sacrifică totul este demn să primească totul în posesiune. 

De aceea, Eu nu M-am născut într-un palat, din părinţi de rang înalt, ci în circumstanţe 
dintre cele mai umilitoare. Chiar şi în acest context naşterea Mea a rămas sublimă, căci nu a fost 
o naştere obişnuită, ci una a principiului spiritual suprem. Aşa se explică decretul dat de Irod, 
care a făcut ca naşterea Mea să nu se facă într-o casă construită de oameni, ci în propria Mea 



casă, adică în aer liber (în natură). 

Nici un împărat şi nici un rege nu a asistat la naşterea Mea. Nici măcar oamenilor obişnuiţi 
nu li s-a permis acest lucru, ci numai animalelor - cele mai pure dintre creaturi, necorupte încă de 
orgoliul uman. 

Călătoria la Betleem a Măriei a fost provocată de decretul referitor la recensământ, 
care a fost necesar pentru a crea condiţiile ideale pentru naşterea Regelui suprem al 
creaţiei. 

Milioane de spirite superioare au cântat atunci acest imn: „Slavă lui Dumnezeu în locurile 
preaînalte şi pace pe pământ între oamenii plăcuţi Lui (de bună-credinţă)!" Aceste spirite 
superioare, alături de animalele din iesle, au fost singurele fiinţe care au asistat la naşterea Mea. 
Aceştia au fost singurii martori potriviţi pentru Mine, Domnul armatelor cereşti, în momentul 
în care am îmbrăcat veşmântul trist al trupului uman. Din cauza aceluiaşi recensământ, 

naşterea Mea nu a putut trece neobservată. Deloc întâmplător, guvernatorul Iudeii şi tetrarhul 
Ierusalimului era la acea vreme un om crud, Irod, menit să aducă un plus de dificultate 
încercărilor Mele pe pământ. Prin depăşirea acestor dificultăţi, scopul Meu era acela de a 
demonstra - martori fiindu-Mi toţi locuitorii lumilor spirituale - că deşi Mi-am asumat o poziţie de 
maximă umilinţă în lumea voastră, am reuşit totuşi să îmi duc la bun sfârşit sarcina asumată, aceea 
de a da un exemplu de smerenie supremă, de sacrificiu de sine, făcând astfel din această 
planetă o şcoală pentru copiii Mei, predestinaţi să schimbe într-o bună zi - în beneficiul întregului 
univers - imaginea Marelui Spirit şi Creator al naturii vizibile într-o imagine a unui Părinte preaplin de 
iubire. 

Planul Meu, conceput cu milioane de ani în urmă şi iniţiat acum aproape 2000 de ani, 
este la ora actuală foarte aproape de finalizare. A sosit timpul ca învăţătura Mea religioasă, 
Cuvântul Meu sau învăţătura iubirii, care nu poate fi înlocuită de nici o altă învăţătură mai bună, 
să fie acceptată de către întreaga creaţie. Singura lege care trebuie să prevaleze în univers 
este iubirea. Toate pasiunile inimii umane, a căror existenţă am permis-o pentru ca prin lupta 
împotriva lor să poată învinge iubirea, trebuie ţinute sub control şi aşezate ca o ofrandă pe altarul 
iubirii. Ura, răzbunarea, orgoliul şi toate celelalte pasiuni negative, atât de puternice încă în 
inima omului, trebuie reduse la tăcere, pentru totdeauna. Crucea pe care am fost bătut 
cândva în cuie, dar de pe care am invocat iertarea pentru întreaga umanitate, trebuie iubită şi 
slăvită de toată lumea, ca simbol al reconcilierii universale, în amintirea căii pe care am 
parcurs-o personal singura cale care poate conduce omul pe înălţimile spirituale supreme. 

La ora actuală, situaţia este comparabilă cu cea din ultimele zile ale sejurului Meu pe 
pământ. La fel ca şi atunci, când circumstanţele exterioare păreau să fie împotriva Mea, conducând 
aparent la moartea Mea, dar în final nu au făcut decât să demonstreze triumful Meu suprem, prin 
învierea din morţi şi ridicarea Mea în slavă la cer, şi astăzi pe pământ se îndesesc catastrofele şi 
suferinţele. Umanitatea le va învinge însă, ridicându-se ca o pasăre phoenix din cenuşa ruinelor 
acestei lumi (adică a opiniilor şi prejudecăţilor lumeşti), iar oamenii îşi vor arăta adevărata 
faţă, de copii spirituali ai Părintelui lor suprem, creaţi după chipul şi asemănarea Lui. 

Umanitatea se îndreaptă către această destinaţie finală cu paşi repezi, deşi la ora 
actuală pare o navă rămasă fără cârmaci. Pentru ca scopul final să poată fi atins, trebuie însă mai 
întâi ca zidurile artificiale pe care intelectul uman le-a construit în jurul inimii pline de iubire să 
fie dărâmate. Oamenii trebuie să înceteze să mai gândească exclusiv cu intelectul lor, învăţând să 
simtă mai mult cu inimile. Numai atunci când focul iubirii le va încălzi prea tare sufletele va putea 
înţelepciunea să pună anumite stavile în calea acesteia, permiţându-le să înţeleagă de ce i-am 
creat în acest fel şi nu altfel şi care sunt adevăratele calităţi cu care i-am înzestrat. 

Ori de câte ori M-am rugat Tatălui Meu, în calitate de Hristos pe pământ, cea care se 



ruga era înţelepciunea care apela la Iubire, cerându-i să îşi limiteze revărsarea ei nelimitată. La fel 
cum iubirea şi înţelepciunea nu pot exista una fără cealaltă, nici Eu, în calitatea Mea de Hristos, 
nu puteam exista fără Tatăl - Iubirea universală. De aceea am făcut afirmaţii de genul: „Nimeni nu 
Mă poate cunoaşte pe Mine, decât Tatăl din ceruri, şi nimeni nu îl poate cunoaşte pe Tatăl, decât 
numai Eu", sau: „Voi pleca la Tatăl", etc. Ceea ce doream să spun prin ele era următorul lucru: 
lumea a fost creată din iubire, dar cea care controlează activitatea acesteia este înţelepciunea, 
întotdeauna, Iubirea creează, iar înţelepciunea prezervă. Iubirea, sau „Tatăl", reprezintă 
simbolul suprem al purităţii, în timp ce înţelepciunea, sau „Fiul" (Principiul Christic) se 
manifestă prin faptele sale. Oamenii înşişi, descendenţii Mei, trebuie să devină deopotrivă o 
manifestare a iubirii şi a înţelepciunii. Pentru aceasta, ei trebuie să înceapă prin a iubi, şi abia 
apoi să înveţe să fie înţelepţi, pentru a putea înţelege plenar în ce constă creaţia Mea şi care 
este rolul lor în ea. 

Acesta este planul Meu pentru voi, şi toate evenimentele care vor urma vă vor conduce 
către împlinirea lui. Le-am demonstrat deja spiritelor Mele că ceea ce considerau a fi imposibil a 
devenit posibil. Am instituit un exemplu personal şi am făcut din locuitorii acestei plante 
minuscule cetăţeni ai împărăţiei Mele Infinite, copiii Mei. 

Procesul care a început cândva, prin naşterea Mea ca un bebeluş într-o peşteră de lângă 
Betleem, slăvit la acea vreme de milioane de spirite angelice, dar neînţeles de oameni, cu excepţia 
unui număr mic dintre ei, care intuiau ceva din ce se va întâmpla, este acum aproape încheiat. 

Mi-am dus la bun sfârşit opera de reconciliere, iubire şi iertare. Lumea este curăţată în 
mare măsură de neghina impură a egoismului. Chiar dacă suferinţele şi catastrofele de tot 
felul vor distruge trupurile oamenilor, ele nu le vor mai putea distruge sufletele şi nu le vor mai 
putea răni spiritele. Aceste aspecte nobile ale fiinţei umane se vor ridica deasupra ruinelor 
lumii materiale, cu braţele îndreptate în sus, către Mântuitorul lor Divin, care le va striga 
tuturor, aşa cum a făcut-o cândva pe pământ: „Veniţi la Mine, voi cei împovăraţi, pentru ca Eu 
să ridic povara de la voi şi să vă mângâi! Veniţi, luptători pentru iubire şi pentru înţelepciune, si 
primiţi coroana vieţii; împărăţia spiritelor s-a deschis în faţa voastră şi puteţi vedea legiunile 
de îngeri bucurându-se şi slăvindu-L pe Domnul cu aceleaşi cuvinte ca şi odinioară: , Slavă lui 
Dumnezeu în locurile preaînalte şi pace pe pământ, între oamenii plăcuţi Lui!' Căci El a venit 
printre ai Lui şi copiii Lui L-au recunoscut". Amin. 



Duminica de după Crăciun 
Copilul Iisus la Templu 

Sfântul Luca II, 33-40: „ Tatăl şi mama Lui se mirau de cele ce se spuneau despre EL Simion i-a 
binecuvântat şi i-a spus Măriei: Iată, Pruncul acesta este rânduit spre prăbuşirea şi spre ridicarea multora 
In Israel, şi să fie un semn care va stârni împotrivire. Chiar sufletul tău va fi străpuns de o sabie, ca să 
se descopere gândurile multor inimi'. Mai era acolo şi o prorocită, Ana, fiica lui Fanuel, din seminţia lui 
Aser. Ea era foarte înaintată în vârstă şi trăise cu soţul ei şapte ani după fecioria ei Rămasă văduvă şi 
fiind în vârstă de 84 de ani, nu se depărta de templu şi noapte şi zi slujea lui Dumnezeu cu post şi cu 
rugăciuni. A venit şi ea în acelaşi ceas, lăudându-L pe Dumnezeu şi vorbind despre Iisus tuturor 
celor ce aşteptau răscumpărarea în Ierusalim. După ce au împlinit toate după legea Domnului, Iosifşi 
Măria s-au întors în Galileea, în cetatea lor, Nazaret. Iar Copilul creştea şi se întărea, fiind plin de 
înţelepciune; şi harul lui Dumnezeu era peste El". (25 decembrie 1871) 



Acest capitol începe cu naşterea mea, vorbeşte de circumcizia la care am fost supus şi 
apoi continuă cu cele trei zile pe care le-am petrecut în Templul de la Ierusalim la vârsta de 12 
ani. (vezf' Cele trei zile petrecute de Iisus la templu ",N.R.) 

( http://www.scribd.com/doc/4251689/Evanghelii-Apocrife-Cele-trei-zile-petrecute-de- 
Iisus-la-templu-La- 1 2-anO Sosirea celor trei magi de la Răsărit, uciderea pruncilor şi alte 
aspecte legate de naşterea Mea, cum ar fi fuga în Egipt şi revenirea în ţară după moartea lui Irod, 
nu sunt menţionate în această Evanghelie, motiv pentru care voi sări şi Eu peste ele, de vreme 
ce oricum le cunoaşteţi din Evanghelia lui Iacov, care descrie pe larg povestea copilăriei Mele, 
precum şi din celelalte texte ale discipolilor Mei. (Vezi „ Evanghelia lui Iacov " 
http://www.scribd.com/doc/3152998/JAKOB-LORBER-Copilaria-lui-Iisus N.R) 

Să ne oprim aşadar la textul menţionat mai sus: „Tatăl şi mama Lui se mirau...". 

De ce se mirau cei doi atât de tare? 

Se mirau de cuvintele profetice ale lui Simion şi de afirmaţiile Anei, care L-au recunoscut în 
copil pe Mântuitorul mult-aşteptat, dar nu doar al evreilor, ci al întregii umanităţi, care venise să 
elibereze spiritul din închisoarea materiei. 

Nu este deloc surprinzător că Iosif şi Măria nu au înţeles profeţiile celor doi, căci, ţinând cont 
de toate întâmplările misterioase care s-au petrecut, de la naşterea miraculoasă a Măriei şi până 
la prezentarea în Templu, este evident că nici Iosif şi nici Măria nu ştiau cum să înţeleagă aceste 
lucruri. 

Deşi evreii erau obişnuiţi să primească mesaje direct de la Mine prin intermediul profeţilor, ei 
nu le acordau prea multă atenţie atât timp cât profeţii erau încă în viaţă, mesajele lor necăpătând 
de regulă importanţă decât mult timp după moartea lor, atunci când începeau să se adeverească. 

Cu toţii îl aşteptau pe Mesia, dar speranţele lor aveau la bază aşteptările lor lumeşti. Ei 
aşteptau un Mesia născut într-un palat, care să îi elibereze într-obună zi de jugul cuceritorilor 
romani. Fiul unui tâmplar (aceasta era meseria tatălui Meu vitreg) nu corespundea acestei 
imagini, deci nu intra în vederile lor. 

De aceea, Iosif şi Măria s-au mirat foarte tare de cuvintele lui Simion şi ale Anei. Măria trăise 
deja o succesiune incredibilă de întâmplări miraculoase, de neînţeles pentru ea, într-un interval 
scurt de timp. Mai întâi de toate, a dat naştere unui fiu fără să fi cunoscut partea bărbătească. A 
devenit astfel mamă, dar fără să experimenteze plenar starea de maternitate, căci, de regulă, un 
copil reprezintă legătura care uneşte viaţa unei femei cu cea a unui bărbat, creând astfel o familie 
unitară. 

Măria era mamă şi trăia, ca orice femeie, bucuria de a-şi vedea progenitura, dar trăia 
mai degrabă un sentiment de compasiune faţă de copilaşul din faţa ei decât fericirea unei 
mame atunci când îşi strânge la piept fructul iubirii ei faţă de bărbatul ales. De aceea, Măria nu 
putea înţelege ce s-a petrecut în realitate în momentul concepţiei, la naşterea Mea sau mai târziu. 
Fiind un suflet de o mare puritate, acţiona într-o stare de receptivitate totală, fiind ghidată de 
puterile superioare şi ascultând de glasul inimii ei. 

Totuşi, sentimentele vagi pe care le simţea, convinsă că este singura care le 
experimentează, suspiciunile şi îndoielile ei, au crescut auzind alte persoane exprimând 
convingeri similare, ba chiar anticipând lucruri mai măreţe decât se aştepta ea, pe când M-a dus 
la templu. După circumscrierea Mea şi după îndeplinirea sacrificiilor cerute de legea 
evreiască, urma să fiu primit în religia iudaică şi educat în spiritul ei. 

Cuvintele lui Simion i s-au părut cu deosebire misterioase Măriei, căci el a recunoscut în 
copil un principiu pe care ea nu îl cunoştea încă. îndeosebi cuvintele de la sfârşitul afirmaţiei sale 
i s-au părut de neînţeles: „Iată, Pruncul acesta este rânduit spre prăbuşirea şi spre ridicarea 
multora în Israel, şi să fie un semn care va stârni împotrivire. Chiar sufletul tău va fi străpuns de 



o sabie, ca să se descopere gândurile multor inimi". 

Chiar dacă îşi imaginase încă de la concepţia Mea miraculoasă, urmată de naşterea Mea 
şi de celelalte evenimente ieşite din comun, că voi face fapte extraordinare, ea nu putea 
concepe că L-a purtat în pântecul ei pe însuşi Dumnezeu şi pe Mesia mult-aşteptat, Mântuitorul 
spiritual nu doar al poporului ei, ci al întregii umanităţi! Chiar şi la moartea Mea pe cruce, ea 
a continuat să plângă, numindu-Mă fiul ei, căci Mă considera încă un om, nu un Dumnezeu. Abia 
după învierea Mea din morţi s-a convins şi ea, la fel ca şi ceilalţi discipoli ai Mei, de adevărul celor 
afirmate de Mine în faţa lor de nenumărate ori. 

Sabia care urma să-i străpungă inima (la care face trimitere textul) se referea la durerea 
maternă; căci dacă M-ar fi recunoscut ca Dumnezeu, moartea Mea nu ar fi trebuit să îi provoace 
durere, ci o stare de exaltare, dată fiind învierea miraculoasă care urma să se petreacă. 

Le-am prezis adeseori Măriei şi discipolilor Mei destinul care Mă aştepta şi felul în care voi 
învinge moartea şi iadul. Ei nu-şi puteau însă imagina, în special în acele timpuri în care profeţii 
şi esenienii făceau tot felul de miracole, că Eu, un om în carne şi oase, care mânca şi bea, la fel ca 
şi ei, puteam fi una cu Dumnezeu, Domnul Oştirilor, care, după ce a crescut în trup uman, avea 
să o sfârşească pe cruce - un simbol al ruşinii şi al degradării la acea vreme. 

De aceea, Iosif şi Măria s-au minunat de cuvintele celor doi, neînţelegând cine era 
Acela care venise pentru a aduce cu sine „prăbuşirea şi ridicarea multora din Israel". 
„Prăbuşirea" se referea la distrugerea regatului-iudaic la 50 de ani de la moartea Mea, iar 
„ridicarea" simboliza trecerea la creştinism a multora dintre evrei şi transformarea simbolului crucii 
dintr-unul al ruşinii într-unui al slavei supreme. 

Credeţi cumva că la vremea celei de-a doua sosiri a Mea pe pământ oamenii vor dispune 
de o înţelegere mai bună? Nici vorbă! La fel ca odinioară, vor exista admiratori care Mă vor 
considera un simplu om inspirat de Dumnezeu. Desigur, a doua oară nu voi mai veni ca şi copil, 
ci ca un om matur, dar mulţi vor continua să se îndoiască de Mine, insistând să le demonstrez 
divinitatea Mea prin miracole şi semne, căci simpla putere a Cuvântului nu îi va convinge. 

Povestea copilăriei Mele se va repeta în aspectele ei principale, dar numai într- 
un sens spiritual, căci la acea vreme înţelegerea spirituală va fi mai avansată decât cea pe care 
o aveau evreii acum 2000 de ani, astfel încât credincioşii vor prevala pe pământ, în timp ce 
necredincioşii şi ateii se vor afla în minoritate. 

Ascultaţi, copiii Mei! La fel cum Eu M-am supus obiceiului evreiesc al circumciziei, ar 
trebui să vă supuneţi şi voi botezului spiritual, scăldându-vă în spiritul iubirii Mele. Alungaţi 
din inimile voastre impurităţile şi faceţi efortul zilnic de a Mă înţelege mai bine pe Mine şi creaţia 
Mea, astfel încât inimile voastre să nu mai fie străpunse de sabie jelind după pierderea bunurilor 
pământeşti, căci acestea sunt bunuri efemere, după care nu merită să jeleşti. 

Priviţi realitatea în adevărata ei lumină şi îndepliniţi-vă zilnic datoria pe acest pământ, atât 
timp cât vă aflaţi pe el, astfel încât în momentul despărţirii să nu aveţi regrete şi să nu fiţi nevoiţi 
să jeliţi după cele lăsate în urmă. 

Speranţa Mea este să Mă recunoaşteţi pe Mine, aşa cum M-a recunoscut Măria când M-am 
întors de la Tatăl, şi să înţelegeţi că Cel pe care îl numiţi Hristos este un spirit infinit mai mare 
şi mai plin de iubire decât v-aţi imaginat până acum, dar şi că ceea ce aşteaptă El de la voi este 
mult mai mult decât ceea ce aţi fost dispuşi să faceţi până acum. 

La ora actuală sunt mulţi oameni pe pământ care Mă recunosc şi care Mă iubesc la fel de 
mult ca Măria pe vremea când trăiam pe planeta voastră. Acest lucru nu este însă suficient. 
Măria nu şi-a dat seama decât atunci când eram pe cruce, şi mai ales în momentul învierii, că Cel 
pe care L-a purtat în pântec nu era un simplu om, ci Fiul lui Dumnezeu, adică înţelepciunea 



separată de Iubire, care s-a întors la cer după trei zile petrecute în mormânt, apărându-le 
apoi din nou discipolilor şi mamei trupului Său în adevărata Sa înfăţişare, cea spiritualizată. 

Faceţi toate eforturile pentru ca şi în interiorul vostru să se nască Hristos - pentru a nu fi 
surprinşi mai târziu, dacă veţi descoperi că El este diferit de ceea ce vă aşteptaţi voi să fie. 

Ascultaţi acest avertisment şi acţionaţi în consecinţă! Amin. 



Prima duminică de după Bobotează 
Copilul Iisus în Templu la vârsta de 12 ani 

Sfântul Luca II, 42-50: „Şi când a fost El de 12 ani, s-a dus la Ierusalim, după obiceiul 

sărbătorii Apoi, după ce au trecut zilele, pe când se întorceau acasă, băiatul Iisus a rămas la Ierusalim 

şi părinţii Lui nu ştiau. Şi socotind că era în ceata de călători, au mers cale de o zi şi L-au căutat printre 

rudele şi cunoscuţii lor. Şi negăsindu-L, s-au întors la Ierusalim ca să îl caute. După trei zile, L-au 

găsit în templu, stând în mijlocul învăţătorilor, ascultându-i şi punându-le întrebări. Toţi care-L auzeau 

rămâneau uimiţi de priceperea şi de răspunsurile Lui. Când L-au uăzut, ei au rămas miraţi, şi mama Lui 

i-a zis: ,Copile, pentru ce ne-ai Jăcut aşa? Iată, tatăl Tău şi cu mine Te-am căutat cu mare 

îngrijorare'. El le-a zis: ,De ce M-aţi căutat? Oare nu ştiaţi că trebuie să fiu în cele ale Tatălui Meu?' Dar 

ei n-au înţeles vorbele Lui". 

(26 decembrie 1871) 

Acest text este citat tot din Evanghelia lui Luca şi se referă la cele trei zile pe care le-am 
petrecut în templu. V-am explicat în detaliu, acum câţiva ani, (Referire la una din lucrările lui Jakob 
Lorber: Cele trei zile petrecute de copilul Iisus la Templu.) ce anume am făcut acolo şi despre 
ce am vorbit. De aceea, nu voi relua aici decât acele aspecte care se vor repeta, în 
corespondenţa lor spirituală, înainte de a doua Mea venire pe pământul vostru, fiind deja pe 
punctul de a se repeta. Voi încheia această predică spunându-vă ce aveţi voi de câştigat în 
urma acestei repetări. 

Ascultaţi-Mă, copiii Mei: v-am spus deja de multe ori că fiecare acţiune care s-a 
petrecut atunci, în perioada cuprinsă între naşterea Mea pe pământ şi ridicarea Mea la cer, 
are o semnificaţie dublă, sau chiar triplă. Cuvintele şi faptele Mele din acea epocă au avut o 
semnificaţie deosebită nu numai pentru poporul evreu, ci pentru toţi oamenii din acea vreme, 
dar şi pentru generaţiile viitoare. Mai mult, ele trebuiau să fie o învăţătură preţioasă 
pentru toate legiunile de spirite care îmi urmăreau acţiunile cu priviri curioase, pentru a 
vedea dacă şi în ce fel voi reuşi să îmi duc la bun sfârşit misiunea pe care Mi-am asumat-o. 

Complet înlănţuit în trupul uman al unui locuitor al planetei pământ, trebuia să lupt 
împotriva pasiunilor naturii umane pentru a Mă elibera de ele, reîntorcându-Mă apoi din nou, 
plenar spiritualizat, în împărăţia din care am provenit. La fel ca oricare alt copil care trăieşte 
pe pământ, trebuia să îmi perfecţionez gradat sufletul, să descopăr un set de principii şi de 
valori conceptuale care să Mă ajute să îmi adaptez sufletul la Spiritul Meu, astfel încât la 
sfârşitul misiunii Mele pe pământ să le demonstrez spiritelor că Mă pot întoarce în împărăţia 
lor nu doar cu Spiritul Meu - deja perfect, ci şi cu un suflet uman plenar spiritualizat. 

Le-am demonstrat astfel celor din marea împărăţie spirituală cum poate fi atins 
statutul de fiu, arătându-le prin exemplul Meu personal - prin lupta pe care am dus-o şi prin 
suferinţele prin care am trecut - cum poate fi atinsă fuziunea cu Mine (Principiul Divin) şi 



cu ce preţ. 

Chiar dacă dezvoltarea spirituală a sufletului Meu uman (în care îmi înlănţuisem 
din proprie iniţiativă Spiritul Divin) s-a produs mult mai rapid decât în cazul unui copil 
obişnuit, chiar dacă încă din primele zile ale copilăriei Mele am rostit cuvinte de mare 
înţelepciune, în condiţiile în care alţi bebeluşi nici măcar nu ştiau să vorbească, chiar dacă 
am oferit explicaţii spirituale înţelepţilor acelei lumi, făcând inclusiv miracole (aşa cum a 
fost cazul celor trei zile petrecute în templu), - nu trebuie să uitaţi că în Mine se afla într-o 
stare latentă Spiritul Divin, gata oricând să strălucească - la cea mai mică provocare, deasupra 
învelişului uman. In plus, vă reamintesc că Eu nu aveam la dispoziţie o viaţă medie de om, la 
fel ca oricare altă fiinţă umană, ci numai 33 de ani, din care primii 30 am fost nevoit să-i 
petrec având grijă să îmi maturizez sufletul în vederea marii misiuni pe care Mi-am asumat-o, 
şi abia în ultimii trei am putut să aşez piatra de temelie pentru marea învăţătură supremă fără 
de care lumea spirituală, şi indirect şi cea materială, nu şi-ar mai fi putut continua existenţa. 

Atunci când am creat universul, nu a fost suficient să aduc în existenţă spirite cu 
imense puteri şi calităţi excepţionale. Acestea trebuiau să afle care era scopul pentru care 
le-am creat şi motivele pentru care le-am oferit o perfecţiune atât de mare, pentru a-şi 
folosi cu înţelepciune calităţile, slăvindu-Mă pe Mine, Creatorul lor, şi învăţând să Mă 
înţeleagă pe Mine şi creaţia Mea. Am coborât pe acest pământ al vostru şi am făcut tot ce am 
făcut pe el pentru a putea crea stabilitate în marea împărăţie a spiritelor, conferindu-i (la 
nivel general, dar şi individual, fiecărui spirit în parte) adevărata valoare spirituală şi 
învăţând-o să recunoască materia ca nefiind altceva decât spirit condensat, care poate 
parcurge acelaşi drum către spiritualizarea completă chiar dacă trebuie să parcurgă o cale 
mai lungă, întorcându-se în final la Mine, ca o particulă din Şinele Meu spiritual. 

De aceea, toate evenimentele care s-au petrecut la naşterea Mea şi ulterior, fuga în Egipt 
şi întoarcerea acasă, etc, nu au fost altceva decât etape individuale, menite să 
desăvârşească educaţia spirituală a sufletului pe care Mi-1 asumasem. O asemenea etapă a 
fost şi cea petrecută la templu, la vârsta de 12 ani, când le-am expus înţelepţilor din el gânduri 
şi principii referitoare la viaţa religioasă care depăşeau cu mult nu doar nivelul vârstei Mele, ci şi 
pe cel al umanităţii din acele timpuri. Mulţi dintre cei care M-au ascultat atunci au rămas pe 
gânduri, căci aşteptarea poporului evreu pentru un Mesia era foarte mare, dat fiind că 
profeţiile pe această temă se concentrau în general pe perioada în care am apărut Eu pe 
pământ. 

Că evreii aşteptau un cu totul alt Mesia este o altă poveste, deloc surprinzătoare dacă 
ţinem seama că erau oprimaţi de multă vreme de o naţiune străină, aşteptând un eliberator. Din 
păcate, ei îl căutau pe Mesia privind în jos, în loc să privească în sus. 

Acţiunile Mele din templu, când, în loc să răspund întrebărilor preoţilor, le-am pus Eu 
întrebări stânjenitoare, la care nu au ştiut să răspundă, au avut drept scop să le demonstreze 
acestora cât de superficială era cunoaşterea lor referitoare la un domeniu în care pretindeau că 
deţin o cunoaştere exclusivă. Am făcut această demonstraţie în templul din Ierusalim, principala 
scoală spirituală de la acea vreme, în faţa unui număr mare de ascultători, pentru a arăta că 
Logosul (Cuvântul) - ca purtător al realităţii spirituale infinite - este mai presus de orice altă forţă 
din univers. Am semănat astfel sămânţa pentru învăţătura Mea viitoare, cucerind deja câţiva 
adepţi care Mi-au rămas credincioşi întreaga viată. Ce-i drept, Mi-am făcut şi duşmani printre 
fariseii şi preoţii din templu. Prin lupta dintre aceste două extreme, pâinea spirituală pe care am 
frământat-o atunci a crescut şi a adus mai târziu fructele pe care le scontasem. Dacă toată lumea 
ar fi fost de acord cu Mine, în cea de-a patra zi nimeni nu şi-ar mai fi adus aminte de Mine şi de 



învăţătura Mea, cu atât mai mult cu cât majoritatea celor de faţă nu Mă considerau altceva decât 
un băieţel sclipitor şi cam obraznic. 

M-am retras apoi sub masca unui tâmplar, distrăgând atenţia de la Mine. Am avut motivele 
Melepentru a acţiona astfel, căci doream ca oamenii să uite de manifestările timpuri ale 
Spiritului Meu Divin, în special de cele din templu, pentru a putea confirma în calitate de om, 
prin cuvintele şi prin faptele Mele, ceea ce nimeni nu ar fi crezut dacă venea de la un băieţel 
sau de la un tânăr. 

Nici chiar Măria, mama trupului Meu, nu a înţeles cuvintele Mele atunci când i-am 
răspuns reproşului său plin de iubire, referitor la absenţa Mea şi la căutarea lor disperată: 
„Oare nu ştiaţi că trebuie să fiu în cele ale Tatălui Meu?" Iosif şi Măria erau prea devotaţi 
cultului iudaic, pe care îl confundau cu respectarea cutumelor şi ritualurilor religioase, 
pentru a putea înţelege profunzimea cuvintelor Mele. Ei nu Mă cunoşteau, iar pe Tatăl Meu 
îl cunoşteau încă şi mai puţin, căci în viziunea lor nu exista decât un singur Dumnezeu 
indivizibil. Chiar dacă Mi-ar fi recunoscut Şinele Divin, le-ar fi fost imposibil să 
înţeleagă această diviziune - între Mine şi Dumnezeu, adică între Fiul şi Tatăl. 

Aşa se face că atunci când Mi-am început misiunea (la vârsta de 30 de ani), când 
umanitatea se afla la sfârşitul unei etape şi se pregătea de marea fuziune spirituală cu regatul 
spiritelor, Şinele Meu devenise suficient de matur pentru a-Mi permite să îmi duc la bun 
sfârşit menirea. Altfel spus, sufletul Meu fuzionase deja cu Spiritul Divin, acţionând aşa cum 
ştiţi din Evanghelia lui Ioan, adică desăvârşind - pentru întreaga creaţie, nu doar pentru 
umanitatea - de pe această planetă - marea Mea învăţătură, care consta în „restabilirea 
atributelor divine, explicarea conceptului de demnitate umană şi spirituală în relaţie cu 
Creatorul tuturor lucrurilor, precum şi a corelaţiei dintre acestea". 

Acesta a fost scopul învăţăturii predate de Mine, de natură divină şi permanentă, căci era 
oferită direct de Dumnezeu descendenţilor Săi divini, indicându-le acestora cum trebuie iubit 
Dumnezeu în calitate de Domn (Creator), dar şi în calitate de Părinte. 

Iar acum, copiii Mei, dacă aţi înţeles de ce am venit personal în lumea voastră şi de ce 
am acţionat aşa cum am fâcuţ-o la vârsta de 12 ani, voi reveni la epoca prezentă şi vă voi 
explica semnificaţia actuală a copilăriei lui Iisus, precum şi a întrebărilor puse de el preoţilor 
din templu. 

Ascultaţi! Se întâmplă adeseori ca cineva să privească în zare, fără să observe însă ce 
se petrece în imediata sa apropiere; altfel spus, să nu vadă pădurea din cauza copacilor. 

La ce serveşte copilăria? Ea reprezintă trezirea spiritului interior, când sufletul doreşte 
să obţină cunoaşterea intelectuală, cu ajutorul căreia să studieze lumea exterioară, fără a 
rămâne însă surd la vocea interioară care îl sfătuieşte de multe ori să facă altceva decât îl mână 
dorinţele sale. 

La ora actuală, umanitatea se află exact în această etapă a copilăriei, care 
corespunde vârstei de 12 ani, în special dacă ne gândim la somnul credinţei religioase. 
Mişcarea spirituală care se face din ce în ce mai puternic simţită acum, răspândindu-se în 
rândul unor mari mase de oameni, se manifestă printr-o mai atentă examinare a 
valorilor în care oamenii sunt dispuşi să îşi investească credinţa, în întrebările pe care le 
pun autorităţilor spirituale, teologilor şi scribilor care pretind că deţin cunoaşterea 
şi care nu sunt de fapt decât mai bine informaţi. Incapabile să răspundă întrebărilor puse, 
aceste autorităţi îşi propun să le rezolve punând la rândul lor alte întrebări. 

Acest „al 12-lea an" vesteşte învăţătura Mea matură, care va urma în curând. El le 
aduce unora o stare de pace sufletească, dar pe mulţi îi aduce la o stare de disperare. Este 



vorba de aceeaşi putere a cuvântului: „La început a fost Cuvântul, şi Cuvântul era la 
Dumnezeu, şi Dumnezeu era Cuvântul". Dat fiind nivelul vostru de dezvoltare, cuvintele - aceste 
expresii ale formelor-gânduri - străpung inimile, dar trezesc în ele o mie de alte gânduri sau 
cuvinte. 

Acum 2000 de ani, Eu nu am făcut altceva decât să arunc piatra pe culme; datorită 
greutăţii ei, ea a fost însă trasă înapoi în jos, continuând să se rostogolească şi provocând o 
adevărată avalanşă. La fel se petrec lucrurile şi cu cuvântul! Deşi la început pare mărunt, el 
continuă să crească, trăgând totul după el în prăpastie. Aşa cum o avalanşă curăţă de 
zăpadă panta muntelui, permiţând luminii soarelui să atingă din nou solul pământului- 
mamă, la fel, avalanşa produsă de gânduri şi de cuvinte zdruncină edificiul artificial al 
amăgirii, iar strălucirea luminii divine a graţiei şi iubirii poate ilumina din nou inima, încălzind- 
o si topind astfel gheaţa sub care era îngropată. 

Aceasta este pregătirea pentru marele proces al purificării. Chiar şi condiţiile sociale, care 
derivă din cele spiritual-religioase, trebuie reformate şi ajustate, prin reinstituirea drepturilor uman- 
divine. 

Aceasta este semnificaţia „celui de-al 12-lea an" sau a primăverii care trebuie să 
preceadă vara fierbinte, în care fructele se vor maturiza, astfel încât să poată fi culese toamna. 

Anul în care am împlinit 12 ani a fost anul primăverii Mele. Cei trei ani în care Mi-am 
predat învăţătura au fost vara Mea, iar toamna, perioada recoltei, a fost simbolizată de ultimele 
40 de zile pe care le-am trăit, până la ridicarea Mea la cer. 

Aceleaşi etape va trebui să le parcurgeţi şi voi. Anii primăverii sau ai fermentaţiei vor fi 
urmaţi de anii de vară, marcaţi de furtuni şi de vânturi, dar în care fructele se vor coace, iar apoi de 
anii de toamnă, în care Eu, marele culegător, voi separa grâul de neghină, adunând fructele 
bune în cerul Meu spiritual, în trupuri celeste spiritualizate, şi aruncându-le pe cele stricate în 
materia solidificată, de unde vor trebui să reînceapă acelaşi drum, de data aceasta însă mult mai 
lung, după ce l-au respins pe cel scurt. 

De aceea, aflaţi în primăvara vieţii voastre spirituale, în care în inimile voastre 
predomină procesul de fermentare şi de purificare, pregătiţi-vă să faceţi ceea ce am făcut Eu 
însumi la o scară mai mare. Eliberaţi-vă cât mai mult cu putinţă inimile de valorile lumeşti 
pentru a putea înfrunta cu o putere mai mare vânturile şi furtunile care vor urma, specifice 
verii spirituale, ieşind din ele victorioşi, la fel ca şi plantele de pe câmp în urma furtunii, în acest 
fel, când va veni toamna, pomii voştri nu vor avea numai frunze goale, ci vor fi încărcaţi cu 
fructe dulci (cuvintele şi faptele voastre), demne de nişte copii ai Tatălui ceresc! 

Aceasta este singura cale prin care îmi puteţi cuceri iubirea, împărăţia şi pacea sufletelor 
voastre, crescând puternici ca nişte copaci, capabili să înfrunte cele mai cumplite furtuni, şi 
nu slabi ca nişte trestii care se apleacă la cea mai mică briză. 

Aşa se explică existenţa timpului, a marii mişcări a minţilor şi inimilor voastre, 
care vă îndeamnă să avansaţi către progresul spiritual. Ascultaţi apelul Meu, care vi se 
adresează din atât de multe direcţii! El nu vă doreşte decât binele şi îl puteţi urma cu uşurinţă, 
dacă aveţi voinţa necesară, căci veţi fi ajutaţi în permanenţă de graţia Mea! Amin. 

8 
A doua duminică de după Bobotează 
Nunta din Cana 

Sfântul loan II, 1-11: „A treia zi s-a făcut o nunta în Cana din Galileea şi mama lui Iisus era 



acolo. Şi la nuntă a fost invitat şi Iisus cu ucenicii Săi. Cânds-a terminat vinul, mama lui Iisus i-a zis: Nu mai 
au vin'. Iisus i-a zis: femeie, ce am Eu cu tine? Nu Mi-a venit încă ceasul'. Mama Lui le-a zis celor care 
serveau: ,Să faceţi orice vă va zice'. Şi acolo erau şase vase de piatră pentru apă, puse după obiceiul de 
curăţire al iudeilor; şi în fiecare încăpeau câte două sau trei măsuri. Iisus le-a zis: , Umpleţi vasele cu apă!' 
Şi le-au umplut până sus. .Scoateţi acum, le-a zis El, şi aduceţi mai-marelui mesei'. Şi i-au adus. Mai- 
marele mesei, după ce a gustat apa devenită vin (el nu ştia de unde vine vinul acesta, dar cei care serveau, 
care scoseseră apa, ştiau), l-a chemat pe mire şi i-a zis: , Orice om pune întâi vinul cel bun; şi după ce 
oamenii au băut bine, atunci pune pe cel mai slab; dar tu ai ţinut vinul cel bun până acum', Iisus a făcut 
acest început al semnelor Lui in Cana din Galileea. El şi-a arătat slava şi ucenicii Lui au crezut în El". 

începutul anilor Mei de maturitate spirituală (deşi nu începusem să îmi predau încă public 
învăţătura), Mi-am propus să atrag atenţia asupra Mea, căci urma să ies în curând din perioada de 
ocultare în care Mă complăcusem atâţia ani. 

O ceremonie nupţială este un act frecvent, şi deşi are o semnificaţie spirituală profundă, 
foarte mulţi oameni îi acordă o semnificaţie exclusiv materială, sărbătorind-o în acest fel. 

Dacă evenimentul la care am participat ar fi fost o simplă nuntă, nu M-ar fi găsit acolo. 
Misiunea Mea se cerea însă îndeplinită, chiar dacă circumstanţele exterioare nu îmi erau foarte 
favorabile. Atenţia evreilor trebuia atrasă treptat asupra învăţăturilor şi activităţilor Mele. 

In ceea ce priveşte acest act al Meu şi cele care i-au succedat, ele trebuie înţelese din 
perspectiva timpurilor moderne într-un sens mai profund, căci perioada de timp care va urma va 
fi mai mare decât cei trei ani pe care îi mai aveam Eu de petrecut pe planeta voastră întunecată. 
La acea epocă Eu nu aveam la dispoziţie decât un timp foarte scurt pentru a realiza o operă 
eternă. La ora actuală, fluxul evenimentelor se derulează mai lent, căci este în joc însăşi educaţia 
spirituală a umanităţii; cu atât mai puternice sunt însă ele, căci oamenii trebuie să depăşească 
toate obstacolele care pot apărea în calea celei de-a doua veniri a Mea pe pământ. 

Intorcându-ne la nunta din Cana, trebuie să vă explic mai întâi de toate ce înseamnă cu 
adevărat o nuntă, cum o celebraţi voi şi cum aş dori Eu să fie celebrată ea, pentru a-i putea înţelege 
semnificaţia spirituală pentru întreaga umanitate, căci fuziunea dintre doi oameni are o 
corespondenţă extrem de profundă. 

O nuntă reprezintă încheierea unui contract (în sensul de angajament) făcut de doi oameni 
de sexe diferite, atraşi unul de celălalt, care ascultă de impulsul născut în sufletele lor şi îşi 
promit reciproc să nu întrerupă niciodată în timpul vieţii lor această legătură spirituală pe care o 
iniţiază acum, înfruntând împreună bucuriile şi necazurile vieţii, într-o stare de unitate din ce în ce 
mai profundă pe măsura trecerii timpului. De vreme ce amândoi au luat această decizie, 
căsnicia lor este parafată printr-un act legal, iar ei renunţă la viaţa individuală, optând pentru cea 
de familie. 

Acest contract asumat de cele două suflete şi legătura spirituală dintre ele urmează să 
rămână valabile nu numai pe perioada scurtă petrecută de ele pe pământ, ci şi în viaţa de dincolo, 
în care cei doi parteneri urmează să devină „o singură minte şi o singură inimă", prin aspiraţia lor 
către acelaşi scop comun şi prin fuziunea lor din ce în ce mai accentuată. 

Această uniune trebuie fundamentată pe o iubire spirituală şi morală autentică - temelia 
oricărei vieţi de familie bazată pe respectul reciproc. Atunci când am instituit această lege 
naturală a împerecherii, scopul Meu nu a fost doar acela de a uni doi indivizi prin iubirea lor, ci şi 
dorinţa ca această iubire să dea fruct, propagându-se mai departe prin intermediul copiilor şi 
înnobilând calităţile mentale ale celor doi. 

De aceea, am instituit Legea Căsătoriei în întreaga natură, pentru ca speciile să poată 
fi propagate mai departe, într-o spirală a evoluţiei care să ducă din ce în ce mai sus, către Mine. 



Ce aţi făcut însă voi, oamenii, din această intenţie a Mea? O piaţă a trupurilor şi a sufletelor 
umane. 

Vă asigur că aspectul care M-a făcut atunci să accept invitaţia la nunta din Cana nu a fost cel 
fizic -material. Ceea ce doream Eu era, pe de o parte, să respect dorinţa mamei trupului Meu, iar 
pe de altă parte să pun cu această ocazie piatra de temelie pentru instituirea marii Mele 
împărăţii spirituale. Transformarea apei în vin (şi încă într-un vin pe care oaspeţii prezenţi atunci la 
nuntă l-au considerat de o calitate excepţională) are o corespondenţă spirituală de o semnificaţie 
aparte pentru epoca modernă. 

Ascultaţi! Ceea ce v-am spus mai devreme despre legătura sufletească dintre doi 
indivizi trebuie să se petreacă acum la nivel spiritual între diferitele secte creştine, pornind 
de la învăţătura iubirii despre care vorbesc Evangheliile. Acestea trebuie să se unească la 
rândul lor, prin intermediul iubirii reciproce, într-o singură mare familie. La ora actuală s- 
au stabilit deja contacte între ele, iar comunicarea spirituală s-a îmbunătăţit. Diferenţele 
insignifiante de opinie şi interpretările diferite ale Bibliei (imuabilă în sine), care au stat la baza 
acestor diviziuni, încep să scadă în importanţă şi urmează să dispară cu totul în viitor. Deocamdată 
se fac pregătirile pentru traiul în comun, care vor conduce apoi la celebrarea căsătoriei sau a 
fuziunii, căci timpul se apropie. 

Pe măsură ce această unificare se va apropia, voi schimba din nou apa prezentă a credinţei 
în vinul spiritual al iubirii Mele. La fel ca mai-marele mesei de odinioară, care a întrebat: „De ce am 
băut vinul cel slab la început, şi abia acum ni s-a dat vinul cel bun?", când oamenii vor pune 
această întrebare, le voi răspunde: „Pentru că înainte nu eraţi capabili să apreciaţi cum se cuvine 
vinul iubirii Mele, care v-ar fi ameţit de tot. Acum, după ce v-aţi săturat de vinurile slabe făcute de 
om, când dorinţa voastră de a bea s-a potolit şi puteţi face distincţia între bine şi rău, vă voi da o 
băutură care nu este nouă, ci este vinul cel vechi din care aţi băut până acum, dar pe care l-am 
purificat personal. Numai cei care au renunţat la senzualitate şi la dorinţele lor materiale, 
recunoscându-şi natura spirituală şi tânjind după hrana corespondentă, sunt demni să bea din 
acest vin". 

La ora actuală, oamenii îşi potolesc setea bând vinul de slabă calitate care li se oferă, 
spunându-li-se că este vinul divin. Ei intuiesc că există o băutură mai bună, dar fiecare este 
convins că altcineva are ceea ce îi lipseşte lui. Această căutare continuă are meritul de a elimina 
obstacolele puse de fanatismul religios, făcând posibilă fuziunea. Abia atunci Mă voi putea 
întoarce Eu, iar pe pământ nu va mai fi decât o singură turmă şi un singur Păstor. 

Aceasta este semnificaţia spirituală a nunţii din Cana. Priviţi mişcările religioase şi felul în 
care cei care gândesc la fel se apropie unii de alţii, celebrând ziua nunţii şi aspirând la unison către 
Mine, încercând să binemerite numele pe care l-am destinat celor care îmi practică învăţătura şi 
care adoptă principiul de bază al întregii Mele creaţii spirituale şi materiale - acela de copii 
spirituali ai Tatălui ceresc. 

Meditaţi asupra acestor cuvinte! Amin. 



A treia duminică de după Bobotează 
Vindecarea leprosului 

Sfântul Matei VIII, 1-4: „Când s-a coborât de pe munte, multă lume a mers după EL Şi iată, un 
lepros s-a apropiat de El, i s-a închinat şi i-a zis: ,Doamne, dacă vrei, poţi să mă curăţeşti'. Iisus a întins 



mâna, l-a atins şi i-a zis: ,Da, vreau să fii curăţit!' Şi îndată, acesta a fost curăţat de lepra lui. Apoi Iisus i-a 
zis: , Vezi să nu spui nimănui; ci du-te şi te arată preotului şi adu darul pe care l-a rânduit Moise, ca 
mărturie pentru ei'". 

(11 ianuarie 1872) 

Acest capitol al Evangheliei discipolului Meu Matei se referă la o serie de vindecări şi 
miracole pe care le-am realizat în primii Mei ani de apostolat spiritual. Aceste acţiuni erau 
necesare pentru a le oferi evreilor ortodocşi o idee diferită despre legile religiei lor mozaice, şi 
mai ales despre Dumnezeul lor, Iehova-Sabaot. Dacă M-aş fi limitat la cuvinte, acestea s-ar fi 
dovedit insuficiente, aşa că am fost nevoit să realizez şi o serie de miracole. 

Textul de mai sus menţionează vindecarea unui lepros prin simpla atingere cu mâna. Acest 
tip de vindecare nu mai este posibil la ora actuală, cel puţin nu în acord cu voinţa Mea. Evident, 
„lepra" trebuie înţeleasă în acest context într-un înţeles spiritual. Dacă aş mai permite acum 
vindecarea prin simpla atingere a oamenilor, aş fi nevoit să fac brusc din ei nişte îngeri, fără ca 
cei mai mulţi dintre ei să merite acest lucru, lucru care nu ar fi în beneficiul Meu şi al împărăţiei 
Mele spirituale, dar nici al sufletului transformat subit în înger. 

De fapt, ce fel de boală este lepra? Care este cauza ei şi cum poate fi vindecată ea? 

Pentru a putea înţelege mai clar corespondenţa spirituală de care vorbeam mai sus, 
trebuie mai întâi să răspundem la aceste întrebări. Lepra se produce atunci când un om 
absoarbe în organismul său - prin desfrâu, printr-o alimentaţie nenaturală sau prin lipsa de 
igienă - un număr atât de mare de substanţe otrăvitoare încât mecanismul uman nu mai poate 
funcţiona corect. Pentru a-şi putea regăsi echilibrul normal, natura umană concentrează 
substanţele otrăvitoare (acumulate de-a lungul anilor) într-un singur organ, cel mai mare 
dintre toate şi foarte important pielea, care permite cel mai extins contact cu lumea 
exterioară, curăţindu-se astfel (în interior) de aceste substanţe toxice. 

In mod evident, cea mai uşoară manieră de a vindeca această boală este cea similară 
modului în care s-a produs: din interior către exterior. Sângele toxic, care şi-a depozitat 
substanţele otrăvitoare la nivelul pielii, trebuie înlocuit cu un sânge proaspăt, curat. Desigur, 
rănile exterioare trebuie menţinute curate, pentru ca părţile putrezite să cadă, eliberând astfel 
calea pentru eliminarea otrăvurilor. 

Prin respectarea unui mod de viaţă sănătos, corpul se poate reînnoi singur, 
vindecându-se şi asigurând astfel puterea de care are nevoie organismul, şi 
implicit o viaţă lungă pentru cel în cauză. 

Aceasta este, pe scurt, explicaţia leprei, privită ca o boală fizică. Să vedem acum 
care este corespondenţa ei spirituală, pentru a putea să înţelegeţi caracteristicile bolii şi 
remediile ei. In acest caz, nu putem vorbi de vindecători spirituali (care vindecă prin cuvânt şi 
prin atingere), căci din punct de vedere spiritual orice lepră trebuie să se vindece singură. 

Din păcate, cea mai mare parte a umanităţii suferă la ora actuală de „lepră", fiind 
intoxicată de otrăvuri. Din cauză că aproape toată lumea suferă de această boală, ea a ajuns să 
nu mai fie considerată periculoasă. Puţinii omeni curăţaţi de ea nu trebuie să se retragă din 
mijlocul leproşilor, ci trebuie să-i înconjoare şi să-i ajute cu răbdarea şi cu iubirea specific 
creştine, să-i sfătuiască şi să-i sprijine, cu atât mai mult dacă aceştia sunt prea slabi pentru a 
îşi recâştiga singuri sănătatea morală. 

Lepra este o boală care nu poate fi ascunsă, căci lasă semne adânci pe trupul 
omului. Din punct de vedere spiritual, acest lucru înseamnă că toate obişnuinţele şi obiceiurile 
proaste, toate pasiunile şi energiile negative, rezultate ca urmare a unei înţelegeri şi 
educaţii greşite, sunt afişate la vedere. 



Dacă un suflet este atât de depravat în structura sa interioară încât aproape că îşi 
pierde complet valoarea spirituală, scânteia divină implantată în el de către Mine (spiritul) îi 
conduce paşii, silindu-1 să îşi reveleze fără ruşine murdăria interioară în văzul tuturor. Altfel 
spus, sufletul este forţat să îşi arate nivelul de evoluţie celor din jur, provocând în mod deliberat tot 
felul de experienţe amare şi insultându-i pe cei din jur, pentru a fi respins de aceştia şi pentru a 
suferi, astfel încât să ajungă să înţeleagă (cândva) că principiile pe care le-a urmat au fost false şi 
că nu va putea atinge starea de pace sufletească decât atunci când va accepta principiile 
morale superioare, transpunându-le în practică. 

Pentru a accelera vindecarea acestor leproşi din punct de vedere spiritual, Eu permit 
desfăşurarea unor evenimente teribile pe planeta voastră, pentru ca procesul de eliminare a 
substanţelor toxice să dureze mai puţin, iar elementele spirituale mai puternice să poată 
penetra viaţa interioară a sufletului, în scopul de a-1 vindeca. 

Aşa cum vindecarea fizică trebuie să vină întotdeauna din interior, la fel, restabilirea stării 
de sănătate spirituală trebuie iniţiată tot în interiorul fiinţei. Atunci când răul interior devine 
public, asocierea cu alte persoane sparge buboiul şi puroiul este absorbit de lumea exterioară, 
creând astfel în interior un vid care poate fi umplut cu ajutorul remediilor moral-spirituale, 
astfel încât persoana în cauză să poată fi readusă la o stare de normalitate, regăsind în sine 
imaginea Creatorului său - lucru absolut necesar pentru a putea intra în împărăţia spiritelor. 

Aşa cum lepra fizică este contagioasă pentru cei din jur, la fel, lepra spirituală poate fi luată 
de la unul la altul, căci principiile malefice care stau la baza ei se transmit adeseori altor 
persoane, determinându-le să comită la rândul lor acţiuni greşite. De altfel, aşa a şi ajuns lumea la 
gradul de imoralitate actual, pe care îl cunoaşteţi foarte bine. Acţiunea Mea de odinioară, de 
vindecare a leprosului prin simpla atingere cu mâna (pentru că sufletul său nu corespundea 
întru totul cu boala fizică), nu mai poate fi repetată la ora actuală, din punct de vedere spiritual. 
Atingerea Mea nu mai poate consta astăzi decât în crearea unor condiţii favorabile pentru ca cei 
bolnavi să îşi poată elimina mai rapid impurităţile ataşate de sufletele lor. Curăţarea spirituală 
bruscă ar interfera cu demnitatea libertăţii umane. 

Dacă Eu aş putea transforma instantaneu un diavol într-un înger, fără nici un sacrificiu şi 
fără nici un efort din partea acestuia, care ar mai fi meritul său? 

De aceea, acest gen de vindecare miraculoasă nu mai poate fi realizat la ora actuală (şi nu 
va mai putea fi realizat nici în viitor). Rămâne însă la fel de posibil un alt tip de vindecare, respectiv 
cel de care a avut parte centurionul din Capernaum, a cărui credinţă puternică în puterea Mea 
- ilustrată de cuvintele sale: „Doamne, nu sunt vrednic să intri sub acoperişul capsei mele, dar 
spune un singur cuvânt, iar slujitorul meu va fi vindecat" - arată cum ar trebui să se comporte un 
creştin adevărat. Indiferent cât de puternice sunt circumstanţele adverse, acesta se raportează 
la Mine şi la puterea Mea, mărturisind public cât de mărunt este el prin comparaţie cu 
măreţia Mea divină (şi dând astfel dovadă de o mare smerenie). 

Toţi cei care Mi se vor adresa în acest fel, care vor veni la Mine smerindu-se şi 
implorându-Mă, vor putea fi vindecaţi prin cuvântul Meu şi prin atingerea palmei Mele, 
bucurându-se de o pace sufletească ce nu va putea fi obţinută în nici un alt fel. Lor li se vor 
aplica şi cuvintele Mele, adresate soldatului din Capernaum, potrivit cărora împărăţia lui 
Dumnezeu le aparţine celor înzestraţi cu o asemenea credinţă plină de smerenie, şi nu celor 
care se mândresc, în prostia lor, cu lepra de care sunt bolnavi. Aceştia vor trebui să se purifice şi 
să se cureţe, căci altfel vor fi nevoiţi să recunoască întunericul din inima lor trecând prin 
experienţe extrem de triste, realizând în final că ar fi fost mult mai uşor pentru ei dacă ar fi 
încercat să scape de calităţile lor negative (de lepra lor spirituală), pe care nici măcar nu le-au 



ascuns, ci dimpotrivă, le-au afişat în văzul întregii lumi. Nu aceasta este calea de a intra în 
împărăţia spirituală, în viaţa eternă, de a ajunge la Mine. 

Atât timp cât nu vor înţelege că blândeţea şi iubirea, alături de credinţa nelimitată, sunt 
cheile care le deschid porţile pretutindeni în împărăţia Mea, ajutându-i să progreseze 
extrem de rapid, bolile şi suferinţele îi vor asalta de pretutindeni, până când lepra lor va fi 
curăţată şi înlocuită de elementele valoroase ale vieţii, credinţei şi iubirii. 

Chiar şi voi mai aveţi încă destule pungi cu puroi pe pielea sufletelor voastre, care arată 
că nu sunteţi încă pe deplin curăţaţi şi că nu aţi asimilat suficient de bine hrana spirituală care vi 
s-a dat. Voi citiţi foarte multe cărţi spirituale şi credeţi tot felul de lucruri valoroase, dar nu prea 
le aplicaţi în viaţa exterioară, lucru care dovedeşte că această hrană a graţiei şi a iubirii nu a 
pătruns încă suficient de adânc în voi. Foarte puţini dintre voi îşi recunosc propria lipsă de 
vrednicie, aşa cum a făcut centurionul din Capernaum, fiind incapabili să exclame, la fel 
ca şi el: „Doamne, nu sunt vrednic de atâta graţie! Un singur cuvânt de alinare din partea Ta îmi 
este suficient, dar chiar şi el înseamnă prea mult pentru mine, sărman copil slab şi obraznic!" 

Cei mai mulţi dintre voi credeţi, la fel ca şi evreii de acum 2000 de ani, că dacă îmi 
respectaţi poruncile şi învăţăturile în litera, şi nu în spiritul lor, aţi făcut deja totul, şi că mai 
mult de atât nu se poate, în realitate, sunteţi încă departe de respectarea corectă a cuvintelor 
Tatălui vostru. Evreii nu respectau poruncile divine decât în aparenţa lor materială, care li se 
părea cea mai importantă. La fel faceţi şi voi. Manifestaţi mult entuziasm pentru cuvintele Mele 
şi sunteţi oricând gata să îi convertiţi pe alţii. Sunteţi dispuşi să măturaţi gunoiul din curţile 
altora, dar nu şi din propria voastră curte, după care aşteptaţi, la fel ca leprosul din Evanghelie, 
să trec pe la voi şi să fac imediat, prin simpla Mea atingere, nişte fiinţe de o mare moralitate din 
voi. 

Trăiţi într-o mare eroare. Nefiind conştienţi de propriile voastre pungi cu puroi, voi nu faceţi 
nimic pentru a le vindeca. 

De aceea, sfatul Meu plin de iubire este acesta: examinaţi pielea sufletului vostru! Dacă 
veţi descoperi pe ea bube şi pungi cu puroi, urmăriţi să înţelegeţi că sufletele voastre mai 
adăpostesc încă multe elemente toxice, străine de adevărata voastră natură divină. Faceţi tot ce vă 
stă în puteri pentru a le elimina şi pentru a le înlocui cu alte substanţe, mai valoroase, care slujesc 
vieţii, astfel încât să nu aveţi nevoie de atingerea Mea, ci doar de cuvântul Meu pentru a vă 
restabili starea de sănătate sufletească. Amin. 

10 
A şaptea duminică 

Parabola lucrătorilor la vie 

Sfântul Matei XX, 1-16: „Fiindcă împărăţia cerurilor se aseamănă cu un gospodar care a ieşit dis- 
de-dimineaţă să-şi tocmească lucrători la vie. S-a învoit cu lucrătorii cu câte un dinar pe zi şi i-a trimis în 
via sa. A ieşit pe la ceasul al treilea şi a văzut pe alţii stând în piaţă şi nefăcând nimic. ,Duceţi-vă şi voi 
în via mea, le-a zis el, şi vă voi da ce va fi drept'. Şi ei s-au dus. A ieşit iarăşi pe la ceasul al şaselea şi 
al nouălea şi a făcut la fel. Când a ieşit pe la ceasul al 11-lea, a găsit pe alţii stând acolo şi le-a zis: ,De 
ce staţi aici toată ziua fără lucru?' Ei i-au răspuns: ,Pentru că nu ne-a tocmit nimeni'. ,Duceti-vă şi voi în 
via mea, le-a zis el, şi veţi primi ce va fi drept'. Făcăndu-se seară, stăpânul viei a zis administratorului 
său: ,Cheamă pe lucrători şi dă-le plata, începând de la cei de pe urmă, până la cei dintâi'. Cei de pe 
la ceasul al 11-lea au venit şi au primit fiecare câte un dinar. Când au venit cei dintâi, socoteau că vor 



primi mai mult, dar au primit şi ei tot câte un dinar de fiecare. Şi primindu-l, ei murmurau împotriva 
stăpânului casei, zicând: ,Aceştia de pe urmă au lucrat un ceas şi la plată i-ai făcut deopotrivă cu noi, 
care am purtat greul şi zăduful zilei'. Dar răspunzând, el a zis unuia dintre ei: ,Prietene, nu-ţi fac nici o 
nedreptate: nu te-ai învoit tu cu mine pentru un dinar? Ia-ţi ce este al tău şi pleacă! Eu vreau să-i plătesc 
şi acestuia din urmă ca şi ţie. Nu pot să fac ce vreau cu ce-i al meu? Ori este ochiul tău râu, pentru că eu 
sunt bun? Tot aşa, cei din urmă vor fi cei dintâi, şi cei dintâi vor fi cei din urmă; pentru că mulţi sunt 
chemaţi, dar puţini sunt aleşi". 
(ianuarie 1872) 

La fel ca multe alte parabole pe care le-am spus evreilor, această povestire avea drept 
scop să îi ajute pe aceştia să înţeleagă mai bine adevărurile spirituale cu ajutorul unor 
comparaţii şi al unor ilustraţii din viaţa reală. Limbajul metaforic era foarte frecvent folosit 
în acele zile, la fel cum este şi astăzi în Orient, spre deosebire de civilizaţia occidentală actuală, 
care preferă limbajul liniar şi direct. Parabolele Mele ascund întotdeauna o semnificaţie 
spirituală extrem de profundă, care a păstrat aceeaşi valoare şi pentru generaţiile viitoare, nu 
doar pentru evreii acelor timpuri. 

Să vedem care este această semnificaţie a parabolei de mai sus, care nu reprezintă 
altceva decât un înveliş exterior, ce ascunde miezul pe care îl voi explica în continuare. 

Ascultaţi. Am afirmat în această parabolă că „împărăţia lui Dumnezeu este precum o 
vie". Semnificaţia spirituală a acestor cuvinte nu poate fi înţeleasă fără a explica mai întâi ce 
înseamnă o vie. 

O vie reprezintă un petic de pământ pe care se plantează viţă de vie, cu ajutorul 
căreia eterul pământului este transformat într-un eter spiritual, sau altfel spus, care permite 
transformarea strugurilor în vin. Prin descompunerea elementelor, substanţele grosiere sunt 
transmutate şi sublimate, transformându-se în elemente subtile, de o natură mai 
spirituală. 

De ce elemente au nevoie strugurii pentru a se coace, în afară de sol? înainte de toate, 
de lumina soarelui, căci fără o trezire de sus, pe pământ nu se poate dezvolta nici un produs 
spiritual. Prin lumina sa, soarele trebuie să trezească mai întâi elementele latente din sol, apoi 
să le ajute să se spiritualizeze cu ajutorul căldurii sale, punându-se astfel în circulaţie în 
interiorul viţei de vie, trecând din rădăcini în tulpină, apoi în frunze, flori şi fructe, unde sunt 
depozitate cele mai rafinate dintre ele. Prin procesul de descompunere a strugurilor, aceste 
substanţe scot în sfârşit la lumină ce abundenţă de elemente spirituale au conţinut de la bun 
început, chiar dacă într-o formă iniţial latentă. Acest lucru nu devine însă evident decât 
după ce strugurele este zdrobit, încetând să mai fie un strugure. 

Cele trei elemente care acţionează într-o vie sunt aşadar: solul, lumina şi apa, care 
conlucrează împreună pentru a obţine un produs superior (spiritual), respectiv vinul. 

Cred că analogia Mea, prin care am comparat împărăţia lui Dumnezeu cu o vie, începe 
să capete în sfârşit contur în minţile voastre. 

In împărăţia Mea, aspectul superior este spiritul pur. Fiind întrupat în fiinţe spirituale, el 
nu poate fi obţinut însă decât prin rafinarea produselor inferioare ale creaţiei. Procesul evoluţiei 
spirituale poate fi comparat cu cel de producere a vinului, care începe cu absorbţia sevei 
pământului de către rădăcinile viţei de vie şi se încheie cu procesul de fermentare a vinului 
din butoi, constând într-o transformare continuă a elementelor, o purificare şi o rafinare a lor, 
până la obţinerea produsului nobil final, în mod similar, orice proces de evoluţie din 
creaţia Mea constă într-o purificare şi o rafinare continuă a fiinţelor, până când, prin 
dezintegrarea substanţei materiale din care au fost confecţionate trupurile lor, esenţa spirituală 



poate ţâşni în sus, îmbrăcată doar cu un înveliş extrem de subtil (eteric). La fel cum rădăcina 
viţei de vie extrage din sol elementele de care are nevoie pentru a forma structura viitoare a 
plantei, rădăcina sufletului este îngropată adânc în materialitate, de unde îşi extrage elementele 
necesare pentru creşterea acestuia şi pentru a produce fructe. Acesta este începutul 
procesului de evoluţie, prin care sufletul se înalţă din bezna pământului într-o atmosferă 
din ce în ce mai rafinată şi mai luminoasă. Lumina, aerul şi apa contribuie în egală măsură la 
desăvârşirea procesului de spiritualizare, transmutând elementele solide ale pământului în 
fluide care pot transporta mult mai uşor elementele nobile ale substanţelor spirituale, întrucât 
s-au înălţat din regiunile inferioare, lăsându-se pătrunse de lumină şi de căldură, şi fiind 
astfel supuse unor influenţe din ce în ce mai mari venite din regiunile superioare. 

Cam aşa se petrec lucrurile şi în procesul de educaţie a creaturilor Mele, pentru 
ca ele să poată deveni locuitori ai Cerului Meu spiritual. Razele de lumină şi de adevăr 
care coboară de sus trezesc elementele adormite în mormântul lor (materia grosieră), 
pe care le extrag şi le purifică, creând în ele impulsul de a se înălţa din ce în ce mai sus. 
Puteţi vedea cu uşurinţă pe pământul vostru cum toate creaturile se luptă să avanseze 
de la o existenţă grosieră către una mai uşoară, trecând succesiv prin toate etapele 
regnurilor vegetale şi animale, până când ajung în sfârşit la stadiul de om - primul nivel cu 
adevărat spiritual pe calea către împărăţia Mea. Am putea compara omul cu strugurii 
produşi de viţa de vie, care conţin deja în ei toate elementele necesare pentru a da naştere 
vinului delicios. 

In interiorul omului, elementele sunt astfel aranjate încât influenţa venită de sus să 
fie mai puternică decât cea venită de jos. Cel puţin aceasta a fost intenţia Mea atunci când am 
creat omul. Vom discuta însă ceva mai târziu în cadrul acestui comentariu despre 
degenerarea şi rătăcirea omului, care au inversat această tendinţă. 

Prin descompunerea trupului său material (după moartea sa), omul pătrunde în 
împărăţia spiritelor, în care procesul se repetă din nou, dar de data aceasta într-o 
manieră spirituală. Aşa cum, pe pământ, spiritele inferioare au fost nevoite să parcurgă 
lungul drum al evoluţiei de la piatră (materia solidă) până la om (trecând prin diferitele stadii 
vegetale şi animale) - care reprezintă stadiul spiritual suprem pe pământ, la fel, spiritele ajunse 
în împărăţia de dincolo îşi continuă evoluţia de la acest stadiu uman până la cel mai înalt 
stadiu angelic cu putinţă, ba chiar până la Mine. 

Privind lucrurile din această perspectivă, putem compara împărăţia lui Dumnezeu cu o 
vie, căci avem de-a face cu acelaşi proces de purificare continuă de la elemente grosiere 
până la elemente din ce în ce mai subtile, de la elemente solide la elemente din ce în ce mai 
fluide, de la materie la spirit. După cum afirmă parabola, în această împărăţie (vie) există un 
proprietar, care caută lucrători pentru a munci pentru el. 

Acest proprietar sunt Eu. In timp ce proprietarul unei vii caută lucrători pentru o lucrare 
lumească, Eu caut însă lucrători pentru o lucrare spirituală. Pe scurt, caut acele suflete care 
Mă înţeleg pe Mine şi creaţia Mea, fiind pregătite să îmi împlinească poruncile iubirii, 
contribuind - prin învăţătura şi prin exemplul lor personal - la eliberarea celorlalte spirite înlănţuite 
în materie şi conducându-le înapoi la Mine, purificate, rafinate şi spiritualizate, adică aşa cum 
au fost create cândva de mâna Mea. ( http://www.scribd.com/doc/5603236/Cine-este- 
Dumnezeu-cine-este-Lucifer-ce-este-omulExplicate-de-insusi-Dumnezeu-prin-Bertha- 
Dudde- ) La fel ca proprietarul care se trezeşte devreme şi angajează primii oameni pe care 

îi găseşte lenevind, Eu îmi exercit influenţa asupra sufletelor umane încă din primii ani ai 
acestora, pentru a-i pregăti în vederea împărăţiei Mele. La fel ca proprietarul viei, care iese 



la diferite ore pentru a găsi noi lucrători, Eu continui să caut suflete pregătite la toate vârstele - la 
tinereţe, la maturitate, sau chiar la bătrâneţe - pentru a-i regăsi pe cei rătăciţi, care şi-au uitat 
misiunea în această viaţă şi destinul care îi aşteaptă în lumea de dincolo. 

La fel cum copiii Mei au vârste diferite, la o scară mai mare, naţiunile pământului 
au nivele diferite de evoluţie, aflându-se fie în etapa copilăriei, fie în cea a tinereţii, a 
maturităţii sau a bătrâneţii. Şi ele urmează aceleaşi etape de dezvoltare ca şi indivizii. 

Prima etapă a învăţăturii referitoare la împărăţia lui Dumnezeu se referă la acei ani 
de credinţă inocentă care corespund vârstei copilăriei. Urmează apoi o epocă a îndoielilor şi a 
întrebărilor - vârsta tinereţii, apoi o epocă a cunoaşterii şi a lucidităţii - vârsta maturităţii, şi în 
sfârşit, perioada care precede transformarea iminentă - vârsta bătrâneţii. 

Prima Mea venire pe pământ s-a petrecut în perioada de tinereţe a umanităţii, când 
minţile trezite au început să critice şi să îşi pună întrebări în legătură cu principiile religioase 
care le-au fost oferite, proces care a condus la crearea unui număr mare de confesiuni. 

Pentru a preveni rătăcirea completă a umanităţii în afara existenţei spirituale în 
această perioadă dificilă a întrebărilor, am coborât pe acest pământ şi am curăţat terenul, 
păstrând elementele bune dobândite de umanitate în perioada ei de copilărie, eliminând 
elementele pervertite datorate unui intelect prea sofisticat şi redând oamenilor demnitatea 
spirituală care s-ar fi putut pierde complet din cauza activităţilor lor lumeşti, egoiste. 

In această perioadă a tinereţii, în care agitaţia este maximă, dar şi entuziasmul, am căutat 
lucrători pentru via Mea celestă. Mulţi au murit ca martiri pe rug pentru a-şi îndeplini misiunea, 
deşi nu meritau acest destin. 

Această oscilaţie a marilor idei între învăţătura spirituală şi materialism a condus la 
desăvârşirea procesului de maturizare a umanităţii. Sămânţa pe care am plantat-o la vârsta 
tinereţii a dat rod, deşi multe din aceste fructe s-au stricat între timp. De aceea, am venit din 
nou să caut lucrători pentru împărăţia Mea, dar nu am mai găsit decât foarte puţini. Unii 
dintre ei şi-au asumat iarăşi riscul de a separa grâul de neghină, pentru ca sămânţa spirituală să nu 
fie sufocată din nou din cauza intereselor lumeşti ale oamenilor, în această epocă a maturităţii, 
în care luciditatea lor a devenit mult mai mare. Aşa au început războaiele religioase şi 
persecuţiile, oamenii încercând să treiere răul trecându-1 prin foc şi sabie, cucerind prin ură şi 
răzbunare ceea ce ar fi putut mult mai uşor cuceri prin iubire şi toleranţă. 

A trecut apoi şi această vârstă a umanităţii. Cei care şi-ar fi dorit să modeleze lumea în 
acord cu propriile lor idei şi să o arunce în orbire au căzut în propria lor capcană, în groapa pe 
care au săpat-o pentru alţii. Umanitatea se transformă, dar într-o manieră cu totul diferită de 
cea pe care şi-ar fi dorit-o ei. 

Deşi nu au reuşit tot ce şi-au propus, lucrătorii în via Mea au contribuit cel puţin la 
salvarea plantei spiritului, care conţine vinul celest şi pur, împiedicând distrugerea şi degradarea ei 
completă. 

Acum Mă pregătesc să vin din nou în mijlocul umanităţii, ajunsă la vârsta bătrâneţii, 
considerând-o suficient de matură pentru a se transforma spiritual, îmi caut din nou astăzi 
lucrătorii de care am nevoie, şi pot spune că am găsit deja câţiva. Deşi bătrâneţea este 
caracterizată de obişnuinţe puternic implantate, care nu sunt deloc uşor de dezrădăcinat, puterea 
evenimentelor va contribui considerabil la eliminarea obstacolelor care refuză să facă loc 
schimbării în bine. 

Mi-am angajat şi Mi-am trimis astfel lucrătorii, iar când aceştia vor intra în împărăţia 
Cerurilor, se vor alătura celor care au ajuns acolo înaintea lor, sărbătorind alături de ei festinul 
victoriei şi primirea cununii de lauri. 



Eu i-am chemat pe toţi oamenii să păşească pe acest drum al purificării, dar foarte puţini 
au reuşit să fie aleşii care, triumfând asupra suferinţelor, durerii, grijilor şi luptelor interne, au 
continuat să ţină sus stindardul credinţei în Mine. Au fost unii care au suferit din cauza 
credinţei lor pioase, dar greşit înţelese, şi care a degenerat în fanatism. Aceştia vor fi cei 
care vor crâcni în lumea de dincolo, văzându-i răsplătiţi înaintea lor pe alţii, pe care pe 
pământ i-au privit cu dispreţ. Au fost şi ei chemaţi, dar le-a lipsit puterea să devină aleşi. 

Iubirea Eternă, care ştie să niveleze totul, va şti însă şi în lumea de dincolo să aline rănile 
produse de orgoliul născut din înţelegerea greşită a lucrurilor. 

Copiii Mei, umanitatea a intrat astăzi în perioada bătrâneţii. Timpul disoluţiei - în sensul 
spiritual al cuvântului - şi al ultimei Mele veniri pe pământ se apropie. Aşa se explică agitaţia care i-a 
cuprins pe oameni la ora actuală, căci ei intuiesc schimbarea iminentă a lumii temporale şi 
spirituale în care trăiesc. De aceea, ei se grăbesc să elimine răul încă înainte de producerea 
evenimentelor, pentru a nu fi surprinşi de acestea. Aceştia sunt lucrătorii angajaţi la ceas de seară, 
care încearcă să recupereze în al 12-lea ceas al vieţii spirituale ceea ce nu au realizat până 
acum. 

Va veni în curând clipa în care proprietarul viei va începe să plătească salariile. Voi 
distribui atunci cununile de lauri şi medaliile victoriei tuturor celor care au propagat 
învăţătura Mea pe pământ, indiferent dacă au făcut-o de la bun început sau mai târziu. 

De aceea, faceţi toate eforturile pentru a vă încadra şi voi între cei care au ascultat 
Cuvântul Meu, numărându-vă astfel printre cei chemaţi, dar mai ales printre cei aleşi, care au făcut 
tot ce le-a stat în puteri pentru a extrage - în această epocă de sfârşit a umanităţii - dintre faptele 
crude şi lipsite de iubire ale acestei lumi, cât mai multă substanţă spirituală, pentru a fi 
transformată mai târziu, în împărăţia Cerurilor, după procesul de fermentaţie corespunzător, în 
vinul cel mai nobil. Amin. 

Duminica a şasea 
Parabola semănătorului 

Sfântul Luca VIII, 4-15: „Când s-a strâns o mulţime mare şi a venit la El popor din 
felurite cetăţi, Iisus a spus o pildă: Semănătorul a ieşit să-şi semene sămânţa. Pe când 
semăna el, o parte a căzut lângă drum, a fost călcată în picioare şi au măncat-o păsările cerului. O 
altă parte a căzut pe stâncă şi cum a răsărit, s-a uscat, pentru că n-auea umezeală. O altă parte a 
căzut în mijlocul spinilor; spinii au crescut împreună cu ea şi au înăbuşit-o. O altă parte a căzut pe 
pământ bun şi a crescut şi a făcut rod însutit'. După ce a spus acestea, a strigat: ,Cine are 
urechi de auzit, să audă!' Ucenicii Lui L-au întrebat ce înţeles are pilda aceasta. Şi El le-a zis: , Vouă v- 
a fost dat să cunoaşteţi tainele împărăţiei lui Dumnezeu, dar celorlalţi li se vorbeşte în pilde, ca 
„măcar că văd, să nu vadă, şi măcar că aud, să nu înţeleagă". Iată ce înţeles are pilda aceasta: 
Sămânţa este Cuvântul lui Dumnezeu. Cele de lângă drum sunt cei care aud, apoi vine 
diavolul şi ia Cuvântul din inima lor, ca nu cumva să creadă şi să fie mântuiţi. Cele de pe stâncă 
sunt aceia care, când aud Cuvântul, îl primesc cu bucurie; dar n-au rădăcină, ci cred până la un 
timp, iar când vine ispita, se leapădă. Sămânţa căzută între spini sunt aceia care, după ce au auzit 
Cuvântul, îşi văd de drum şi îl lasă să fie înăbuşit de grijile, bogăţiile şi plăcerile vieţii, şi nu aduc rod 
care să ajungă la coacere. Dar cea care a căzut pe pământ bun este ca aceia care, după ce au auzit 
Cuvântul, îl ţin într-o inimă cinstită şi bună, şi aduc roadă în răbdare'". 

(20 ianuarie 1872) 

Am oferit cândva această parabolă a semănătorului şi a seminţelor cultivate de el 



discipolilor Mei şi celor care Mă ascultau într-o formă uşor de înţeles, cu atât mai mult cu cât 
Evanghelia citează şi explicaţia pe care le-am dat-o discipolilor Mei, dar nu şi celorlalţi. 

Explicaţia afirmă cu claritate că seminţele reprezintă Cuvântul Meu. Cele care cad pe 
drum şi sunt călcate în picioare simbolizează indiferenţa celor care aud Cuvântul, dar nu ţin cont de 
el şi îl calcă în picioare, continuând să îşi vadă de interesele lor lumeşti. Stânca pe care cad alte 
seminţe se referă la inimile împietrite care nu sunt dispuse să accepte Cuvântul decât într-o 
manieră scolastică, în măsura în care corespunde ideilor lor preconcepute; din rândul acestora 
fac parte intelectualii şi teologii. Dacă opiniile lor diferă de Cuvântul Meu, seminţele nu găsesc 
prea multă hrană pe terenul stâncos, aşa că se usucă şi mor. 

Dacă seminţele cad printre spini, ele apucă să crească, dar sunt sufocate de aceştia. 
Această imagine se referă la cei care cred în Cuvântul Meu şi îl aplică numai în măsura în care 
reuşesc să îl reconcilieze cu opiniile lor lumeşti. Dacă aceste opinii se opun Cuvântului Meu sau 
dacă li se solicită sacrificii personale, ei renunţă cu uşurinţă la el, aşa că seminţele nu apucă să 
facă rod. Cuvintele rămân frumoase, dar nu conduc la acţiune. 

Cam aşa le-am explicat parabola discipolilor Mei. Este important să continuăm analiza 
ei, arătând cum poate fi aplicată ea timpurilor prezente, dar şi alte aspecte mai subtile, pe care 
nu le-am indicat la acea vreme. 

înainte de a continua, este necesar să răspundem la următoarele întrebări: 
ce este o sămânţă? De ce este semănată ea şi care este scopul cultivatorului? Abia după ce vom 
răspunde la aceste întrebări vom putea oferi interpretarea corectă a parabolei şi 
corespondenţele spirituale pe care le implică ea. Din păcate, voi folosiţi o grămadă de 
cuvinte, fără să fiţi însă conştienţi de semnificaţiile lor spirituale profunde. Puţini sunt cei care 
cunosc aceste semnificaţii şi care stăpânesc puterea asupra cuvântului. Aceştia au o 
calitate spirituală rară - aceea de a transmite mesaje spirituale puternice, de a influenţa inimile 
ascultătorilor lor; fiecare cuvânt care iese din gura lor este precum o rază de lumină care 
iluminează sufletele, spiritualizându-le şi orientându-le către fuziunea cu Mine. Există o 
mare diferenţă între simpla conversaţie şi adevărata artă a oratoriei. Sunt oameni care vorbesc 
foarte mult, dar nu spun nimic, în timp ce alţii vorbesc puţin, dar cuvintele lor îţi merg direct 
la inimă. 

Să începem aşadar cu cuvântul „sămânţă" şi să vedem care este semnificaţia lui profundă. 

Ascultaţi: întreaga infinitate este ascunsă într-o sămânţă. Din orice sămânţă se nasc 
la infinit produse similare cu ea. Atunci când am creat lumea materială, Eu am modelat 
totul, dar o singură dată. Am dat însă materiei posibilitatea de a se reproduce la nesfârşit, astfel 
încât efectul iniţial - evoluţia din sămânţa primordială şi până la produsul final - să nu înceteze 
niciodată, atât timp cât sămânţa găseşte în sol şi în aer elementele de care are nevoie pentru a se 
dezvolta. 

La fel ca şi sămânţa unui copac, care poartă în ea nucleul destinaţiei sale ulterioare, 
Cuvântul Meu reprezintă un produs al Spiritului meu care continuă să dea naştere neîncetat vieţii, 
continuând să producă la infinit efecte. Nu întâmplător şi-a început Ioan Evanghelia cu fraza: „La 
început a fost Cuvântul, şi Cuvântul era la Dumnezeu, şi Dumnezeu era Cuvântul". 

Eu însumi sunt sămânţa din care se reproduce la infinit principiul divin. Oriunde cade 
acest Cuvânt, sub forma unei seminţe, el dă naştere unor activităţi, care pot fi permanente sau 
temporare. 

Simultan, Eu sunt şi cultivatorul care seamănă seminţele Sale în întreaga creaţie. Aşa se 
explică de ce acestea nu cad întotdeauna pe solul cel bun, la fel ca în parabola de mai sus. De 
aceea, unele aduc mai multe fructe, altele mai puţine, iar o parte dintre ele deloc. Ca să înţelegeţi 
mai bine cum este posibil acest lucru, trebuie să ţineţi cont de faptul că lumile creaţiei Mele şi cei 



care locuiesc în ele nu se află pe acelaşi nivel de evoluţie; pe de altă parte, oriunde s-ar afla, 
oamenii au libertatea de a acţiona aşa cum doresc. De aceea, rezultatele spirituale ale Cuvântului 
Meu în diferitele lumi diferă foarte mult, ceea ce explică marea varietate a creaţiei şi lungimea 
diferită a drumului pe care îl au de parcurs diferitele fiinţe până la destinaţia finală 
(spiritualizarea deplină a sufletului lor). 

In calitatea Mea de cultivator, Eu îmi semăn pretutindeni seminţele. Acolo unde Cuvântul 
Meu este primit cu indiferenţă, sufletele poartă întreaga răspundere pentru experienţele amare prin 
care sunt nevoite să treacă. Acolo unde seminţele cad pe un teren stâncos, ele sunt spulberate la 
cel mai mic vânt al pasiunilor lumeşti, căci nu reuşesc să prindă rădăcini în sufletul omului. 
De aceea, ele nu lasă nici o urmă în aceste inimi împietrite, care vor trebui implicit înmuiate prin 
metode mai dure. Acolo unde seminţele Mele cad printre spini, crescând în mijlocul buruienilor, ele 
vor împărtăşi soarta celor din urmă, care trebuie distruse. Oamenii nu se aleg astfel cu nimic, 
terenul inimilor lor fiind nefertil, căci pe el nu poate creşte nimic, nici viciul, nici virtutea. Sămânţa 
Cuvântului Meu nu încolţeşte şi nu aduce rod bogat decât atunci când cade pe pământ bun, în 
inimile celor deja pregătiţi de Mine pentru a-1 primi. 

Cuvântul Meu este semănat pretutindeni şi în permanenţă, cu scopul de a-i transforma pe 
oameni în adevărate fiinţe umane, imagini ale Sinelui Meu divin, care se apropie din ce în ce 
mai mult de destinaţia finală pentru care i-am creat. 

De când am păşit pe pământul vostru şi până astăzi, Eu şi aleşii Mei am semănat 
încontinuu Cuvântul Iubirii Mele. Ascultătorii noştri erau însă de diferite feluri, motiv pentru care 
am dorit să le explic tuturor ce consecinţe are ascultarea Cuvântului fără punerea lui în practică, 
din indiferenţă, inconştienţă sau datorită înclinaţiilor lumeşti. Mi-am încheiat atunci 
discursul spunând: „Cei care au urechi de auzit, să audă!" Vă repet astăzi aceste cuvinte, căci 
se apropie vremea când Mă voi întoarce ca să culeg roadele seminţelor pe care le-am cultivat 
cândva. 

Mai mult ca oricând, Cuvântul Meu - sămânţa beatitudinii eterne - este călcat astăzi în 
picioare pe drumurile oamenilor, fiind mâncat de păsările răpitoare, adică de acei oameni 
care nu doresc să îl folosească decât pentru interesele lor meschine. Multă vreme, el a 
căzut numai pe terenul stâncos al inimilor egoiste, uscându-se acolo din cauza lipsei de hrană. 
Din când în când a încolţit câte o plantă, rămânând însă stingheră în mijlocul 
pasiunilor lumeşti dezlănţuite şi ofilindu-se adesea din cauza acestora (nefiind udată 
decât în măsura în care corespundea opiniilor lumeşti ale celui în cauză). De îndată însă ce 
solicita chiar şi cel mai mic sacrificiu de sine, sărmana floricică era imediat ruptă şi 
aruncată în şanţ. 

Puţini sunt astăzi cei care cultivă Cuvântul Meu în inimile lor, îngrijindu-1 plini de iubire şi 
acţionând la unison cu el, indiferent de greutăţile cu care se confruntă, de obstacolele care le ies 
în cale şi de suferinţele prin care trec. Vă spuneam cândva că puţini sunt cei aleşi să 
dobândească, cu ajutorul seminţei Cuvântului Meu divin, beatitudinea eternă în lumea de dincolo, 
după trecerea acestui scurt sejur pământesc. Mulţi sunt chemaţi, dar foarte puţini sunt aleşi să 
primească cununa de lauri a victoriei, înlocuind astfel cununa de spini a destinului omenesc, pe 
care am purtat-o Eu însumi pe cruce. 

întruparea Mea printre voi a avut menirea de a fi un exemplu. Eu nu M-am născut într-o 
familie nobilă, nu am avut parte de condiţii favorabile în viaţă şi Mi-am încheiat zilele pe 
pământ ca un criminal pe cruce, scuipat de toţi. De aceea, cei care doresc să Mă urmeze 
trebuie să tracă prin experienţe similare. Ei vor fi persecutaţi, dispreţuiţi şi batjocoriţi de cei din jur. 
Prin învierea Mea, Eu M-am întors însă în împărăţia spirituală transfigurat, spărgând astfel toate 
tiparele umane; de aceea, toţi cei care Mi-au oferit inimile lor ca un sol bun pentru Cuvântul Meu 



vor sfârşi prin a culege ceea ce au semănat. Răsplata lor va fi cunoaşterea spirituală pentru care 
au luptat şi pentru care au suferit, dar pe care au cucerit-o în cele din urmă. Ei îşi vor primi răsplata 
cuvenită, căci nu au călcat niciodată în picioare, la fel ca ceilalţi călători rătăciţi, sămânţa iubirii 
pe care am semănat-o personal în calea lor. Nu au permis împietrirea inimilor lor şi nu au 
pus în pericol micuţa plantă a iubirii de dragul plăcerilor lumeşti, echivalate pe bună dreptate cu 
nişte spini pentru tot ceea ce este spiritual. Având inimile ca un pământ bun, roadele pe care le 
vor obţine vor fi nobile (aşa cum spuneam odată: „îi veţi cunoaşte după roadele pe care le 
vor da!"). 

A sosit în sfârşit vremea recoltării. Grâul cel bun poate fi separat astăzi de neghină, 
mărăcinii şi buruienele pot fi curăţate prin ardere, iar porumbul copt poate fi adunat în 
hambarele Mele. Marele proces de cernere a început deja. In scurt timp, Mă voi întoarce 
personal pentru a le cere socoteală oamenilor pentru seminţele pe care le-am cultivat cândva. 
Răsplata fiecăruia va fi proporţională cu munca lor. Cuvântul Meu este sămânţa divină. El 
reproduce de-a pururi însăşi eternitatea. Indiferent dacă în anumite locuri seminţele sunt 
ignorate, călcate în picioare, sufocate de mărăcini, ele nu pot pieri, iar una singură dintre 
ele este suficientă pentru a produce un rod foarte bogat, din care multă lume se va putea 
hrăni. Nu contează dacă alte mii de seminţe s-au pierdut inutil, căci cele care au căzut pe 
pământ fertil, în inimi pline de credinţă, vor genera suficientă lumină pentru a se putea 
răspândi inclusiv asupra celor rămaşi în întuneric. Sămânţa pe care am creat-o Eu, în 
calitatea Mea de Creator, pe care am cultivat-o prin moartea Mea pe cruce, în întruparea Mea 
Hristică, şi pe care o voi culege în curând de pe câmpul activităţii spirituale, în calitatea Mea 
de Culegător, - nu va putea pieri niciodată. Oricât de mică ar fi recolta, ea va demonstra că 
ceea ce este sublim nu poate decădea sau dispărea, căci oricât de minuscul ar fi ambalajul în 
care a fost încorsetat, efectele pe care le poate produce sunt uluitoare. 

Nu permiteţi inimilor voastre să se împietrească sau să fie sufocate de mărăcini. 
Păstraţi-le întotdeauna pregătite, pentru ca sămânţa Mea să poată încolţi în ele, pentru a nu 
împărtăşi şi voi soarta celor care îmi acceptă Cuvântul, dar într-o manieră superficială, fără să 
prindă rădăcini, adică fără să-1 transpună vreodată în practică. 

Reţineţi un lucru: nici un cultivator nu seamănă seminţele sale fără intenţia de a culege într- 
o bună zi recolta. Timpul recoltei s-a apropiat. Pregătiţi-vă să fiţi adunaţi în hambarele Mele, 
pentru a nu fi nevoiţi să o apucaţi pe calea cea lungă a evoluţiei spirituale, alături de mărăcini şi 
de buruieni. 

Vă repet pentru ultima oară: cei care au urechi de auzit, să audă, căci timpul este foarte 
aproape! Amin. 

12 
A cincia duminică 

Vindecarea orbului 

Sfântul Luca XVIII, 35-43: „Pe când se apropia Iisus de Ierihon, un orb şedea lângă drum şi 
cerşea. Când a auzit mulţimea trecând, a întrebat ce era. I-au spus că trecea Iisus, Nazarineanul. Şi el a 
strigat, zicând: Jisuse, Fiul lui David, ai milă de mine!' Cei care mergeau înainte îl certau să tacă, dar 
el ţipa şi mai tare: ,Fiul lui David, ai milă de mine!' Şi Iisus s-a oprit şi a poruncit să-l aducă la El; şi 
după ce s-a apropiat, l-a întrebat: ,Ce vrei să-ţi fac?' ,Doamne, a spus el, să-mi recapăt vederea'. Şi 
Iisus a zis: ,Capătă-ţi vederea! Credinţa ta te-a mântuit'. Numaidecât orbul şi-a recăpătat vederea şi a 
mers după Iisus, slăvind peDumnezeu. Tot poporul, când a văzut aceasta, L-a lăudat pe 



Dumnezeu ". 

(21 ianuarie 1872) 

Aveţi aici un exemplu perfect care arată cum credinţa fermă în omnipotenţa Mea poate 
restaura vederea unui orb. 

La ora actuală majoritatea oamenilor de pe pământul vostru sunt orbi, dar foarte puţini 
sunt cei care îşi doresc cu adevărat să îşi recapete vederea. Cei mai mulţi dintre ei sunt fericiţi 
în orbirea lor spirituală, la fel ca cei născuţi orbi, care şi-au perfecţionat celelalte 
simţuri, în special cel al atingerii, care le înlocuieşte practic simţul vederii. Aceşti oameni sunt 
satisfăcuţi cu starea lor, căci nu cunosc alta mai bună. Ei nu îşi regretă orbirea, căci nu ştiu ce 
înseamnă lumina şi care sunt efectele ei. 

La fel cum cei născuţi orbi din punct de vedere fizic continuă să îşi trăiască viaţa, mii de 
oameni îşi văd liniştiţi de treburile lor, deşi sunt orbi din punct de vedere spiritual. Educaţia şi 
circumstanţele în care trăiesc sunt adeseori responsabile de faptul că nu au auzit niciodată de 
lumina spirituală şi de faptul că există o altă lume, superioară celei materiale. Pentru ei nu există 
nimic în afara acesteia din urmă. Ei cred că totul se rezumă la materie, că aceasta reprezintă 
lumea reală, că totul se naşte din ea şi se întoarce la ea. 

Din această categorie a orbilor spirituali fac parte inclusiv savanţii şi oamenii de ştiinţă 
care, datorită direcţionării greşite a studiilor lor, sunt responsabili ei înşişi de pierderea scânteii 
spirituale din sufletul lor. Unii oameni sunt orbi fără să ştie de ce, în timp ce alţii doresc ei înşişi 
să fie orbi, căci lumina nu se potriveşte cu concepţiile lor de viaţă şi cu felul în care gândesc. 

Mai există o categorie de oameni, care nu se simt deloc fericiţi cu orbirea lor şi care 
doresc să-şi recapete vederea. Ei stau la marginea drumului vieţii şi cerşesc, cerându-le 
trecătorilor pe care îi aud apropiindu-se hrana spirituală necesară pentru a se vindeca. 

Aceştia sunt cei care, în decursul vieţii, au trăit diferite experienţe care le-au alimentat 
gândirea, dar pe care nu şi le pot explica; din păcate, ei sunt incapabili să scape singuri de 
întunericul în care se zbat. Ei se cramponează de ceremoniile lor religioase, considerându-le mai 
importante decât sunt în realitate. Unii dintre ei intuiesc că dincolo de aceste ritualuri există 
ceva mai înalt, un principiu care i-ar putea alina acolo unde înţelepciunea lor lumească nu reuşeşte. 

Aceşti oameni stau pe marginea marelui drum al evoluţiei şi cerşesc pomana spirituală, 
pentru a nu rămâne de-a pururi legaţi de materia acestui pământ pe care i-a aruncat destinul, 
tânjind să îşi continue calea, la fel ca drumeţii pe care îi aud trecând pe lângă ei. într-adevăr, 
multe suflete călătoresc pe marea cale a progresul spiritual, dar nu toate simt chemarea de a-i 
ajuta pe cei care stau pe marginea drumului şi îi imploră, la fel cum nu toţi oamenii dau de 
pomană cerşetorilor, ci numai cei care înţeleg importanţa iubirii faţă de aproape. De aceea, aceşti 
cerşetori spirituali de-abia reuşesc să-şi ducă traiul, căci nimeni nu le dăruieşte vederea spirituală 
pe care o cer - lucru explicabil, întrucât marea majoritate a celor care trec pe lângă ei nu dispun 
ei înşişi de această viziune superioară, lipsindu-le implicit puterea sau cunoaşterea de a o 
dărui altora. Pentru ca cei înfometaţi de hrana divină, care tânjesc după lumina adevărului, să 
primească ceea ce doresc, recăpătându-şi vederea după ce M-au aşteptat vreme 
îndelungată cu o credinţă de nezdruncinat, aşteptând de la Mine - posesorul întregii lumini - 
ceea ce alţii nu au fost capabili să le dăruiască decât cel mult parţial, am pornit Eu însumi la drum. 

La fel ca cerşetorul de odinioară, care Mi-a recunoscut vocea de la distanţă şi care M-a 
implorat, zicând: „Fiu al lui David, ai milă de mine!", mulţi sunt la ora actuală cei care Mă 
cheamă în inimile lor, având credinţa fermă că rugăciunile lor vor fi ascultate. Le voi dărui 
acestora lumina atotputernică a graţiei Mele, căci credinţa lor i-a mântuit. Ei sunt ferm convinşi 



că Eu sunt singurul care le poate aduce lumina spirituală, arătându-le calea cea dreaptă care 
conduce către preafericire. De aceea, Eu le redau vederea şi le spun în inimile lor: „Recapătă-ţi 
vederea, căci credinţa ta te-a mântuit!" 

Voi, copiii Mei, sunteţi acei orbi care M-au căutat multă vreme, ascultând de impulsul 
interior, convinşi că simpla cunoaştere a religiei creştine (obţinută prin studiu) nu este 
suficientă pentru a aduce alinarea după care tânjeşte sufletul în circumstanţele grele ale 
vieţii. 

Eu v-am lăsat să gustaţi din remediul amar al greutăţilor pentru a vă vindeca astfel mai 
curând de noţiunile greşite pe care vi le-a inoculat lumea exterioară. V-am educat cu ajutorul 
dificultăţilor pentru a deveni în final pionieri curajoşi ai învăţăturii Mele - care va fi recunoscută în 
curând pe întregul pământ ca unica învăţătură autentică, astfel încât veţi putea dovedi nu numai 
prin cuvintele, ci şi prin faptele voastre, care este semnificaţia adevărată a acestor cuvinte. 

V-am dăruit câtorva dintre voi darul auzului Vocii Mele în inima voastră, pentru ca 
învăţătura Mea autentică să nu mai fie falsificată şi interpretată în fel şi chip, în maniere care 
nu au nimic de-a face cu cea pe care le-am dăruit-o discipolilor Mei atunci când am trăit 
pe pământ, dar şi întregii creaţii. 

La fel ca acum 2000 de ani, am fost nevoit de multe ori să îmi îmbrac Cuvântul în parabole şi 
în aforisme mistice, ştiind prea bine ce vor face cu ele generaţiile viitoare. Am ştiut de la bun început ce 
schimbări majore vor produce cuvintele Mele în viaţa socială şi cât de mult vor fi persecutaţi adepţii 
Mei. De aceea, am vorbit adeseori în parabole, pentru ca duşmanii Mei să nu poată distruge 
învăţătura pe care am lăsat-o moştenire omenirii, în pofida eforturilor lor disperate. 

La ora actuală umanitatea s-a maturizat. Din păcate, în loc să elimine din structurile lor 
religioase numai neadevărurile, oamenii au tendinţa să distrugă întregul edificiu, cu tot cu cei care 
locuiesc în el. A sosit însă timpul ca adevărul să iasă la lumină, căci majoritatea celor care trăiesc 
pe această planetă sunt pregătiţi pentru el. Orbii care aşteaptă pe marginea marelui drum care 
conduce către împărăţia Mea vor putea vedea în sfârşit lumina după care au tânjit atâta vreme şi 
care a strălucit dintotdeauna asupra lor, deşi ei nu au putut-o vedea. A sosit vremea ca marele 
edificiu al controlului impus de clerici să se prăbuşească la auzul trompetelor - la fel ca 
zidurile Ierihonului odinioară -, pentru ca orbii care aşteaptă în spatele acestor ziduri să poată 
vedea din nou nestingheriţi valea Iordanului, în care am fost botezat cândva şi deasupra căreia s-a 
auzit vocea celestă: „Acesta este Fiul Meu preaiubit, şi în El îmi găsesc întreaga plăcere!" 

Se apropie timpul când veţi fi botezaţi şi voi, prin intermediul Cuvântului şi al 
Luminii Mele, născută din sursa inepuizabilă a graţiei Mele. Veţi putea vedea atunci din 
nou, iar Eu voi putea spune: „Voi sunteţi copiii Mei, şi în voi îmi găsesc întreaga plăcere. Voi 
sunteţi cei înzestraţi de Spiritul Meu cu vederea spirituală, iar menirea voastră este să 
răspundeţi chemării celor de pe marginea drumului vieţii, transmiţându-le şi lor lumina 
pe care Eu o revărs din abundenţă asupra voastră, a tuturor". 

Pregătiţi-vă pentru a deveni ucenicii vrednici ai fiului tâmplarului, ai învăţătorului şi 
mântuitorului de pe cruce, ai Părintelui Divin care şi-a impregnat cu litere de foc, în întreaga 
creaţie, cele două porunci ale iubirii. 

Pregătiţi-vă pentru a putea transmite mai departe lumina, celor orbi care aşteaptă pe 
marginea drumului, pentru ca şi ei să se poată împărtăşi din graţia divină, recunoscând la rândul 
lor, în cel mai scurt timp, adevărul pe care alţii l-au aflat abia după mari eforturi şi încercări dificile, 
potrivit căruia Eu - Domnul şi Creatorul tuturor lumilor - sunt simultan Părintele care nu le refuză 
nimic celor care cer, în măsura în care ceea ce cer le este cu adevărat de folos, şi care nu îşi 
doreşte nimic mai mult decât să le deschidă ochii celor orbi, pentru ca şi ei să îl poată recunoaşte şi 



aprecia pe Tatăl în simplitatea omului Iisus, dar şi în gloria Creatorului. Amin 

Prima duminică din Postul Paştelui 
Ispitirea Domnului 

Sfântul Matei IV, 1-11: „Atunci Iisus a fost dus de Duhul în pustie, ca să fie ispitit de diavol. 
Şi postind 40 de zile şi 40 de nopţi, la urmă a flămânzit. Ispititorul s-a apropiat şi i-a zis: ,Dacă Tu eşti 
Fiul lui Dumnezeu, spune ca pietrele acestea să se facă pâini', Iisus, răspunzând, a zis: ,Este scris: 
„Omul va trăi nu numai cu pâine, ci şi cu orice cuvânt care iese din gura lui Dumnezeu"'. Atunci, 
diavolul L-a dus în sfânta cetate, L-a pus pe streaşină templului şi i-a zis: ,Dacă Tu eşti Fiul lui 
Dumnezeu, aruncă-Te jos; căci este scris: „El va porunci îngerilor Săi pentru Tine şi ei Te vor lua pe 
mâini ca nu cumva să Te loveşti cu piciorul de vreo piatră"'. ,De asemenea este scris, i-a zis Domnul: „Să 
nu ispiteşti pe Domnul Dumnezeul tău"'. Diavolul L-a dus apoi pe un munte foarte înalt, i-a arătat toate 
împărăţiile lumii şi strălucirea lor, şi i-a zis:, Toate aceste lucruri ţi le voi da Ţie, dacă Te vei arunca 
înaintea mea şi Te vei închina mie'. Atunci, Iisus i-a răspuns: ,Piei, Satană! Căci este scris: 
„Domnului Dumnezeului tău să te închini şi numai Lui să-i slujeşti"'. Atunci, diavolul L-a lăsat. Şi 
iată, nişte îngeri au venit la Iisus să-i slujească". 

(21 ianuarie 1872) 

Acest capitol descrie ispitirea Mea de către Satan, în vremea când am păşit pe 
pământ. Evident, povestea nu trebuie înţeleasă la modul literal, aşa cum au redat-o în 
scris discipolii Mei, căci Satan Mă cunoştea prea bine şi ştia că în spatele omului Iisus se 
ascundea Domnul. De aceea, ispitirea lui de a transforma pietrele în pâini sau de a Mă 
arunca de pe templu nu ar fi însemnat nici o tentaţie pentru Mine, căci ştia că pot face lucruri 
mult mai uluitoare decât atât. El a fost cel care M-a transportat prin aer din deşert pe acoperişul 
templului, ştiind că Eu nu aparţin pe deplin acestei lumi exterioare şi că nici o putere de atracţie de 
pe această planetă nu Mă putea influenţa, dacă Eu nu doream acest lucru. 

De asemenea, atunci când M-a transportat pe un munte înalt, oferindu-mi toate 
împărăţiile care puteau fi contemplate de acolo, el ştia prea bine că nu-i putea oferi Domnului şi 
Creatorului întregului univers câteva regate amărâte de pe planeta voastră întunecată, şi nici 
măcar întreaga planetă; căci, spre deosebire de toate celelalte spirite, el era capabil să 
contemple cu ochiul său spiritual întreaga Mea creaţie nesfârşită şi splendorile ei infinite. 

Cred că vă daţi seama că interpretarea literală a Evangheliilor nu poate oferi 
explicaţia reală a acestor pasaje. Semnificaţia profundă a ispitirii Mele este cu totul alta. Tentaţiile 
descrise în Biblie îi pot influenţa cel mult pe oameni, dar nu pe Dumnezeul şi Creatorul tuturor 
lumilor finite, chiar dacă Acesta se află temporar într-un trup de om. In lumea voastră, atunci 
când un student se pregăteşte pentru un examen, el se retrage într-un loc izolat, în care să nu fie 
deranjat de nimeni şi în care continuă să studieze zi şi noapte. El renunţă la majoritatea 
plăcerilor sale lumeşti, uneori chiar la mâncare şi băutură, pentru ca stomacul prea plin să nu-i 
îngreuneze mintea, iar celelalte plăceri să nu i-o distragă de la învăţătură. 

La fel am făcut şi Eu, căci Mă pregăteam atunci pentru un pas important în viaţa Mea. 

Când a sosit timpul să îmi asum misiunea divină, aceea de a răspândi mesajul lui 
Dumnezeu îmbrăcat într-un trup uman, Mi-am luat câteva zile pentru a Mă concentra, reducând 
hrana necesară trupului Meu la minimumul necesar, căci Spiritul Meu avea de făcut o lucrare 



eternă, spirituală, şi nu dorea să fie împiedicat de materie. 

Trupul Meu uman a postit, în timp ce fiinţa Mea spirituală s-a bucurat de o mare 
revărsare de beatitudine, pe care nu o poate simţi decât cel pregătit să renunţe la orice putere, 
sacrificându-se din preaplinul iubirii sale de dragul fiinţelor pe care le-a creat. 

In acele momente de cumpănă, toate pasiunile lumeşti M-au atacat, dar nu aş fi putut da un 
exemplu spiritelor Mele, arătându-le cum pot cuceri şi învinge toate tentaţiile, decât transformându- 
Mă Eu însumi în om şi retrăgându-Mi Divinitatea în adâncurile fiinţei Mele. Prin acest test, am 
dorit să dau un exemplu etern şi să le demonstrez tuturor că nu pot deveni copiii Mei 
decât învingându-şi influenţele malefice care îi asaltează. 

Prima pasiune care M-a asaltat a fost foamea. Faptul că am reuşit să o înving este 
ilustrat de cuvintele pe care i le-am adresat lui Satan ca răspuns la prima lui ofertă: „Omul va trăi 
nu doar cu pâine, ci şi cu orice cuvânt care iese din gura lui Dumnezeu". Altfel spus: sufletul 
omului care este atacat de dorinţele trupului trebuie să se gândească mai presus de toate la 
hrănirea sinelui său spiritual suprem, care trebuie îngrijit şi educat, chiar dacă preţul plătit 
constă chiar în sacrificarea dorinţelor sale trupeşti. Iată care este semnificaţia profundă a cuvintelor 
Mele adresate lui Satan: „Nu uita niciodată că nu ai fost creat pentru a-ţi îngriji trupul, ci 
pentru a-ţi perfecţiona sufletul". 

Cea de-a doua tentaţie a lui Satan, prezentată metaforic în Biblie, a fost adresată puterii Mele 
divine. Altfel spus, am simţit atunci tentaţia de a Mă lăuda cu atributele Mele divine. Această 
tentaţie poate fi comparată cu aceea pe care o simt anumiţi oameni înzestraţi cu calităţi înalte, 
uneori chiar cu atribute divine, capabili să facă lucruri care oamenilor de rând le apar ca veritabile 
miracole, dar care se laudă cu calităţile lor, în loc să le folosească exclusiv în beneficiul 
semenilor lor şi întru slava Creatorului lor. 

Iată care a fost al doilea răspuns pe care i l-am adresat atunci lui Satan: „Nu îl tenta pe 
Domnul Dumnezeul tău!" Altfel spus: „Nu cădea în greşeala de a crede că Domnul nu îţi poate 
lua înapoi puterea cu care te-a înzestrat, dacă nu o vei folosi pentru scopurile Lui, ci doar în 
interesul tău personal!" Folosirea greşită a unui har divin, în sensul promovării orgoliului, şi 
nu a smereniei, ar însemna căderea sufletului. Satan a încercat să Mă ispitească, trezind în Mine 
acest orgoliu omenesc şi oferindu-Mi o situaţie cu mult mai presus de cea pe care Mi-am asumat-o, 
dar de care depindea întregul succes al marelui Meu plan. 

A treia tentaţie la care am fost supus a constat în încercarea de a-Mi trezi dorinţa de putere. 
Cele mai puternice pasiuni latente în inima oricărui om (şi care stau la baza tuturor celorlalte) sunt: 
înclinaţia către o viaţă a plăcerilor trupeşti, dorinţa de a fi mai presus de ceilalţi, adică de a 
deţine o poziţie socială superioară, care să-ţi asigure inclusiv satisfacerea primei pasiuni, şi 
mania de a le comanda celor din jur, de a-i sili să ţi se supună, dorinţa de a fi întotdeauna mai 
presus de ceilalţi, de a stabili legile pe care aceştia să le asculte, în condiţiile în care te 
consideri pe tine însuţi mai presus de lege. 

Răspunsul pe care i l-am adresat lui Satan la cea de-a treia tentativă de ispitire a Mea 
a fost următorul: „Domnului Dumnezeului tău să i te închini şi numai Lui să-i slujeşti". Altfel 
spus: renunţaţi la pasiunile voastre inferioare, care vă împing să-i dominaţi pe cei din jur şi dau 
naştere altor defecte, precum aroganţa, ura, răzbunarea, mânia şi dorinţa de a răspunde cu 
aceeaşi monedă. Scânteia spirituală din inima omului, implantată acolo chiar de 
Dumnezeu, vă cere să vă smeriţi, să deveniţi insignifianţi, să le slujiţi celorlalţi, - pentru ca într- 
o bună zi să puteţi domni peste un întreg univers. Eliminaţi complet din inimile voastre dorinţa 
de a-i domina pe semenii voştri, învăţaţi să ascultaţi, pentru ca într-o bună zi să puteţi comanda, 
dar nu cu cuvântul judecăţii, ci cu iubire şi răbdare. Numai atunci vor fi ascultate din toată 



inima poruncile voastre, căci cei care o vor face vor înţelege că ele servesc propriului lor interes. 
Orice om care îi slujeşte lui Dumnezeu, urmând exemplul Meu, va obţine rezultate optime chiar 
şi în cele mai mărunte demersuri ale sale. 

Aşa cum Eu, în calitate de om, am fost nevoit cândva să lupt cu pasiunile umane pe care 
tot Eu, în calitate de Creator, le-am aşezat în natura umană, la fel va trebui să faceţi şi voi, dacă 
doriţi să Mă urmaţi, împotriviţi-vă impulsului atotputernic al dorinţei de a trăi mai bine şi 
subordonaţi plăcerile lumeşti scopului superior al eliberării din cătuşele care împiedică zborul 
sufletului. Alungaţi înfumurarea din inimile voastre, căci ea reprezintă minciuna primordială, care 
vă face să credeţi că sunteţi mai buni decât sunteţi şi găseşte cele mai ridicole pretexte pentru a 
scuza slăbiciunile de care daţi dovadă. Ajungeţi astfel să credeţi că sunteţi mai importanţi şi mai 
buni decât sunteţi în realitate, lucru care nu poate decât să împiedice progresul vostru spiritual 
ulterior. 

Nu vă lăudaţi cu puterile care nu vă aparţin. Consideraţi-vă slabi şi nevrednici, pentru a vă 
întări astfel în credinţa voastră în Mine. Numai în acest fel veţi putea scăpa de cea de-a treia 
pasiune, setea de putere, care face din orice om sclavul ei. Nu există nimic mai rău în această 
lume decât convingerea falsă că eşti mai presus decât alţii, care te face să renunţi la presiunile 
obedienţei urcându-te pe umerii celor din jur, pentru a deveni stăpânul lor şi pentru a face din ei 
sclavii tăi. Adevăratul conducător are nevoie de cu totul alte calităţi, care le lipsesc cu 
desăvârşire celor care conduc astăzi destinele popoarelor lor. Priviţi exemplul Meu! Cum îmi 
guvernez Eu creaţia? Prin forţă, prin pedepsirea justă ori prin judecata neîncetată a celor rătăciţi? 
Guvernez Eu cu ajutorul mâniei, al răzbunării şi pedepselor? Nici vorbă! Singura Mea armă este 
iubirea omniprezentă. Primul principiu pe care îl aplic este iertarea. Eu nu îi persecut niciodată pe 
cei care se rătăcesc fără vină, ci le trimit ajutoare pe cale, pentru ca ei să îşi regăsească 
singuri drumul. 

Răul din această lume nu a fost creat de Mine, ci de folosirea greşită a liberului arbitru 
al oamenilor. Fiind complet liberi, ei pot face orice doresc, dar trebuie să îşi asume inclusiv 
responsabilitatea pentru consecinţele acţiunilor lor. După cum spuneam acum 2000 de ani: nu 
există decât un singur adevăr, iar cei care păcătuiesc împotriva lui trebuie să experimenteze 
consecinţele falsităţii în care se complac. 

Textul citat mai sus arată aşadar că Eu, în calitatea Mea de om, am ignorat puterea 
infinită de care dispuneam ca Dumnezeu, şi M-am luptat cu putere împotriva pasiunilor 
umane, pentru a vă demonstra vouă şi spiritelor din lumea de dincolo că acest gen de suferinţe 
servesc în realitate unui scop nobil şi bun: progresul spiritual al sufletului. 

Nu îi slujiţi decât lui Dumnezeu. Altfel spus, ascultaţi cele două porunci ale iubirii, care 
vă stimulează să vă controlaţi trupul şi să vă împotriviţi vanităţii şi setei de putere. Numai 
împotrivindu-vă cu putere acestor pasiuni malefice ale naturii umane veţi reuşi într-o bună zi să 
înţelegeţi - când veţi ajunge în împărăţia Mea - ce înseamnă să guvernezi peste un univers întreg şi 
care este semnificaţia faimoasei fraze evanghelice: „Cel care se smereşte va fi înălţat". 

Dacă nu veţi reuşi să cuceriţi aceste pasiuni malefice în planul terestru, veţi constata că 
ele nu dispar din fiinţa voastră nici în lumea de dincolo. Prima se va manifesta ca o dorinţă de 
a cunoaşte totul, de a acumula cunoştinţe (de acumularea de bunuri materiale nu se pune 
problema în lumea spirituală). Celelalte două devin chiar mai proeminente în lumea de dincolo. 
Aşa s-a întâmplat cu Lucifer şi cu adepţii săi: conştienţi de puterea lor, ei şi-au pierdut echilibrul 
interior, alunecând din slăbiciune în slăbiciune şi devenind din ce în ce mai orgolioşi, până când 
au ajuns să dorească să Mă domine chiar şi pe Mine, aşa cum s-a întâmplat cu Satan. 

Dacă doriţi să aflaţi măsura justă în care vă puteţi folosi puterile spirituale, să 
înţelegeţi cunoaşterea de care aveţi nevoie pentru a duce la bun sfârşit o anumită sarcină, dar mai 



presus de toate, să realizaţi că oricât de mare ar fi puterea voastră în lumea de dincolo, 
principala voastră menire va rămâne aceea de a le sluji tuturor creaturilor, chiar şi celor mai mici 
dintre ele, - va trebui să vă luptaţi şi să eliminaţi aceste pasiuni chiar în această viaţă de încercare 
(fizică), pe acest pământ, pentru a fi siguri că le veţi putea controla inclusiv în lumea de dincolo, în 
care puterile care vă vor fi încredinţate vor fi mult mai mari. 

De aceea, ascultaţi cuvintele Mele! Voi nu cunoaşteţi nici jumătate din misiunea pe care o 
aveţi, nici o treime din adevărata voastră natură, şi nu aveţi nici o idee legată de motivele pentru 
care am creat această lume aşa cum este şi nu altfel. Ochii voştri suferă de cataractă, iar lumina 
înţelepciunii Mele nu poate pătrunde încă în fiinţa voastră interioară. Din când în când, doar câte 
o scânteie de iubire reuşeşte să vă mişte inimile, făcându-vă să bănuiţi că există dincolo ceva mai 
mare şi mai sublim. Din păcate, chiar în clipa în care această rază iluminează încăperile 
ascunse ale inimilor voastre, cele trei pasiuni de care vorbeam mai sus - egoismul, vanitatea 
şi setea de putere - le întunecă din nou. Ele vă şoptesc la ureche o mie şi unul de pretexte: „Da, dar 
nimeni nu se poate retrage complet din această lume!", „Nimeni nu poate trăi aşa cum spune El!", 
„La urma urmei, aşa a fost creată lumea!", şi aşa mai departe. Toate aceste pretexte nu arată 
decât indolenţa voastră, căci, deşi aţi ascultat Cuvântul Meu, voi refuzaţi să treceţi la fapte. 

Cu deosebire prin această revelaţie, în care vă explic în fiecare duminică Evanghelia 
Mea, aşa cum nu v-a mai fost explicată vreodată, doresc să vă trezesc la realitate, 
sfătuindu-vă să meditaţi la venirea Mea pe pământ, astfel încât să puteţi înţelege - măcar 
parţial - semnificaţia ei profundă: Dumnezeu, Creatorul întregii infinităţi, a coborât pe 
pământul vostru în circumstanţele cele mai umile şi a acceptat ca voi, fiinţe rătăcite şi 
oarbe, create de El, să-L persecutaţi şi chiar să-L crucificaţi. A trecut prin toate etapele vieţii 
voastre pământeşti şi s-a luptat împotriva pasiunilor umane, pentru a vă da astfel un exemplu 
pentru totdeauna, vouă şi celorlalte spirite din creaţia Sa. V-a arătat astfel că cine doreşte să fie 
la fel ca El (din punct de vedere spiritual), trebuie să respecte principiul spiritual ca fiind principiul 
suprem, subordonându-i orice altceva. Luptându-se împotriva pasiunilor inferioare, el poate 
deveni demn să le slujească celorlalte spirite ca lider şi ghid, demonstrând prin acţiunile sale 
că omul nu trăieşte numai cu hrană materială, ci — mai presus de toate — cu hrana spirituală. 
Spiritul Hristic v-a arătat că Dumnezeu nu trebuie tentat în graţia Sa şi că cel care urmează cele 
două porunci ale iubirii, aşa cum a făcut-o El, îi va putea conduce apoi şi pe ceilalţi către Tatăl 
ceresc, în împărăţia pe care Acesta le-a pregătit-o de atâta vreme, în speranţa că vor deveni 
copiii Lui nobili. Amin. 

14 

A doua duminică din postul Pastelul 
Schimbarea la fată a lui Iisus 

Sfântul Matei XVII, 1-13: „După şase zile, Iisus i-a luat cu El pe Petru, pe Iacou şi pe Ioan, fratele Lui, 
şi i-a dus la o parte pe un munte înalt. Şi El s-a schimbat la faţă înaintea lor; faţa Lui a strălucit ca 
soarele şi hainele i s-au făcut albe ca lumina. Şi iată, li s-au arătat Moise şi Ilie, stând de vorbă cu EL Şi, 
răspunzând, Petru a zis lui Iisus:, Doamne, este bine să fim aici; dacă vrei, să facem aici trei colibe; una 
pentru Tine, una pentru Moise şi una pentru Ilie'. Pe când vorbea el încă, iată, un nor luminos i-a acoperit cu 
umbra lui. Şi din nor s-a auzit un glas care zicea: ,Acesta este Fiul Meu preaiubit, în care îmi găsesc 
desfătarea; de El să ascultaţi!' Când au auzit, ucenicii au căzut cu feţele la pământ şi s-au înspăimântat 
foarte tare. Dar Iisus s-a apropiat, i-a atins şi le-a zis: ,Sculaţi-vă, nu vă temeţi!' Ei au ridicat ochii şi n-au 



văzut pe nimeni, decât numai pe Iisus singur. Pe când se coborau de pe munte, Iisus le-a poruncit, 
zicând: ,Să nu spuneţi nimănui viziunea aceasta, până când va învia Fiul Omului dintre cei morţi'. 
Ucenicii L-au întrebat, zicând: , Oare de ce zic cărturarii că întâi trebuie să vină Ilie?' Şi El, răspunzând, le-a 
zis: într-adevăr, Ilie va veni întâi şi va restabili toate lucrurile. Dar vă spun că Ilie a şi venit, şi ei nu l-au 
recunoscut, ci i-au făcut ce au urut. Tot aşa va suferi şi Fiul Omului din partea lor'. Atunci, ucenicii au 
înţeles că El le vorbise despre Ioan Botezătorul". 

(25 ianuarie 1872) 

Acest text descrie un alt eveniment din viaţa Mea pământească, cu o semnificaţie 
celestă extrem de profundă. El a avut o importanţă deosebită la vremea respectivă pentru 
discipolii Mei, dar continuă să fie semnificativ şi pentru voi, cei de astăzi, precum şi pentru 
întreaga umanitate şi pentru viitorul către care vă îndreptaţi cu paşi repezi, prin corespon- 
denţele spirituale pe care le implică. De aceea, vom explica astăzi acest eveniment, începând mai 
întâi cu semnificaţia pe care a avut-o el pentru discipolii Mei de acum 2000 de ani şi 
continuând apoi cu corespondenţa sa spirituală actuală, căci, la fel ca toate celelalte 
evenimente din viaţa Mea, şi acesta se va repeta (într-o manieră spirituală), având un efect la fel 
de puternic asupra oamenilor de astăzi cum a avut asupra discipolilor Mei. 

Evanghelia afirmă că i-am luat pe ucenicii Mei, Petru, Iacov şi Ioan, pe un munte, unde le- 
am arătat faţa Mea transfigurată. Altfel spus, le-am deschis ochii spirituali pentru a Mă putea 
vedea aşa cum eram cu adevărat, şi cum voi rămâne de-a pururi. M-au perceput ca un spirit 
înalt, înveşmântat în lumina adevărului (alb-strălucitoare) şi cu faţa strălucind ca soarele, din 
cauza iubirii pe care o emană. Alături de Mine i-au putut vedea pe doi dintre susţinătorii 
atotputernici ai sistemului de şcolire construit de Mine, care au contribuit enorm la facilitarea 
operei Mele prin faptele lor, căci au fost antemergători ai Mei. Vorbesc acum de Moise şi de Ilie. 
Ucenicii Mei au auzit apoi o voce venită dintr-un nor luminos, care a rostit aceleaşi cuvinte care 
s-au auzit în timpul botezului Meu din râul Iordan: ,Acesta este Fiul Meu preaiubit, în care îmi 
găsesc desfătarea; de El să ascultaţi!" 

Această viziune pe care le-am oferit-o celor trei discipoli ai Mei a avut drept scop să le 
indice acestora anticipat care va fi destinaţia lor finală. Petru, pe care l-am numit mai târziu 
„piatra" pe care doream să-Mi clădesc biserica, a avut o misiune similară cu cea a lui Moise, 
care a pregătit cândva poporul evreu pentru venirea Mea pe pământ. El le-a dat legi şi reguli 
de comportament, mai uşor de acceptat de către evrei decât de către orice altă rasă, 
transformându-i astfel în poporul Meu ales, în mijlocul căruia urma să Mă întrupez la venirea 
Mea pe pământ. 

Aşa cum Ilie, întrupat ca Ioan Botezătorul, a făcut la scară mică ceea ce a făcut anterior 
Moise la o scară mult mai mare, la fel, Ioan - preferatul Meu, datorită iubirii sale - a trăit cel mai 
mult dintre toţi şi a avut drept misiune scrierea peste ani a Apocalipsei, pentru a arăta anticipat 
lumii cum va arăta progresul său spiritual, până la marea purificare, lăsând astfel mărturie 
umanităţii faptul că legile stabilite de Mine - fie ele morale sau fizice - nu pot fi încălcate vreodată. 

Le-am permis astfel celor trei discipoli ai Mei, care trăiau în lumea fizică, precum şi lui 
Moise şi Ilie, care nu mai erau întrupaţi, să Mă vadă în toată slava Mea şi să îl recunoască în Mine 
pe Acela pentru care au sacrificat totul, contribuind la lucrarea Mea eternă. 

Ei Mi-au putut percepe slava divină, pe care o inimă umană aflată într-un înveliş trupesc nu 
o poate suporta mai mult de câteva secunde. Extazul intens pe care 1-a simţit 1-a făcut atunci pe 
Petru să exclame: „Doamne, este bine să fim aici! Dacă vrei, să facem trei colibe...". 

Asemenea momente de graţie au exclusiv rolul de a trezi şi de a întări inima în momentele 
ei de slăbiciune sau de agitaţie; de aceea, ele au durat foarte puţin. Pentru ca efectul să fie 



maxim şi pentru ca discipolii Mei să nu-1 uite vreodată, a apărut un nor strălucitor care Mi-a învăluit 
fiinţa şi din el s-au auzit următoarele cuvinte, extrem de misterioase, dar şi de importante: „Acesta 
este Fiul Meu preaiubit, în care îmi găsesc desfătarea; de El să ascultaţi!" Altfel spus, vocea i-a 
sfătuit pe ucenicii Mei să îmi asculte cuvintele cu o şi mai mare atenţie, imprimându-le în 
inimile lor, astfel încât, într-o bună zi, copacul verde al vieţii să poată creşte din ele, acoperind cu 
umbra lui întreaga umanitate şi asigurându-i protecţia şi alinarea de care are nevoie împotriva 
tuturor nenorocirilor şi suferinţelor. 

Motivul pentru care le-am cerut discipolilor Mei să nu spună nimănui ce s-a întâmplat în 
acea zi până la încoronarea operei Mele prin învierea care urma este simplu: ceilalţi discipoli fie 
s-ar fi îndoit de autenticitatea experienţei, fie ar fi înţeles-o greşit, căci puterea lor de înţelegere 
varia de la unul la altul, la fel ca în cazul oamenilor obişnuiţi. 

Acesta a fost evenimentul solemn care s-a petrecut atunci şi care urmează să se 
repete în zilele voastre. Misiunea lui Moise, aceea de a pregăti poporul evreu pentru venirea 
Mea, a fost preluată mai târziu de Petru, fondatorul bisericii catolice. Rolul lui Ilie, întrupat ca Ioan 
Botezătorul, a fost preluat de toţi cei care s-au întrupat în anii din urmă cu scopul de a purifica 
biserica fondată de Petru, pentru ca aceasta să nu se degradeze de tot. 

Misiunea lui Petru, aceea de susţinător al învăţăturii Mele, va trebui preluată acum de 
toţi oamenii de pe pământ, care au menirea să restabilească împărăţia Mea. La fel ca acum 
2000 de ani, când poporul evreu a fost condus în rătăcire de către farisei şi de către scribi, 
umanitatea de astăzi a căzut în capcana ceremoniilor şi obiceiurilor religioase, trăind în litera 
textului Scripturii, dar neîn-ţelegându-i semnificaţia spirituală, deşi Evangheliile Mele sunt extrem 
de simple. De aceea, pe pământ vor apărea din nou oameni care vor avea menirea să îmi 
restabilească învăţătura, punând la temelia ei Cuvântul divin, şi nu interpretările 
eronate ale unora şi altora. 

Chiar dacă ei nu vor avea un succes imediat - la fel cum nici discrpolii Mei de acum 2000 de 
ani nu au avut -, ei sunt chemaţi de Mine să semene sămânţa. Nu contează prea mult dacă 
aceasta va cădea întotdeauna pe un sol bun sau dacă va cădea din când în când pe marginea 
drumului şi pe un teren stâncos. Seminţele care vor germina vor înlocui ceea ce s-a pierdut şi vor 
pregăti terenul spiritual pentru ca oamenii să aştepte cu bucurie a doua Mea venire pe pământ. 

Aşa cum, în acele vremuri, Mi-am dus discipolii într-un loc înalt, lăsându-i să guste pentru o 
clipă din marea răsplată care îi aştepta dacă rămâneau cu credinţă alături de Mine, la fel, în aceste 
zile sunt mulţi aceia care Mi se dăruiesc în totalitate, lăsându-se ghidaţi cu credinţă de Mine în 
solitudinea şi liniştea nopţii. Eu le trezesc acestora viziunea spirituală, lăsându-i să întrevadă 
viitorul luminos care îi aşteaptă dacă îmi vor rămâne credincioşi Mie şi învăţăturii Mele. Ca 
urmare, mulţi oameni experimentează desfătarea supremă a fuziunii cu Mine în inima lor, trăind 
un crâmpei din adevărul suprem în lumina trandafirie a iubirii, căci Eu le revelez propriul Meu 
Sine divin, transfigurat, pe care ei îl percep ca pe o desfătare aproape imposibil de suportat în 
acest corp fizic, căci ea nu poate fi susţinută decât în sferele superioare ale existenţei, într-un corp 
spiritual. 

Religia mozaică are la bază principiile imuabile stabilite de Moise, care au în centru un 
principiu unic: nu există decât un singur Dumnezeu! Faptul că a acceptat acest principiu a făcut 
din poporul evreu unicul popor demn pentru a Mă primi în mijlocul său atunci când am coborât pe 
pământ, în acele vremuri, politeismul prevala pretutindeni pe planeta voastră, aşa că ar fi fost 
imposibil să le distrug toţi zeii şi să-i conving pe ceilalţi că nu există decât un singur Dumnezeu. 
Cu evreii era mai uşor să construieşti o religie cu adevărat divină, căci ei nu credeau decât într- 
un Dumnezeu unic. 

Moise a fost unul din marii lucrători în via Mea, pregătind solul pentru cultura ce urma să 



înceapă. I-a urmat apoi Ilie, care a curăţat via, la fel cum a făcut mai târziu Ioan Botezătorul, 
care a pregătit obţinerea unor fructe de calitate, ce urmau să fie culese ulterior, la vremea 
recoltatului, cu lucrătorii pe care aveam să-i angajez atunci. Ioan Botezătorul a fost cel de-al 
doilea lucrător în via Mea, după care am venit Eu însumi pentru a pune totul în ordine, pentru a 
adăuga ceea ce lipsea şi pentru a permite astfel coacerea fructelor. Rolul Meu a fost de a sufla un 
suflu nou asupra pământului, pentru ca din elementele sale descompuse să urce o sevă nouă, 
dătătoare de viaţă, care să hrănească via şi, prin rafinare (prin transmutarea elementelor 
grosiere în elemente spirituale), să dea naştere strugurilor nobili. 

La fel ca Moise în timpurile de demult, rolul lui Petru a fost acela de a reprezenta 
fundamentul solid pe care urma să fie clădită biserica Mea. Nici o revoluţie şi nici o furtună nu 
trebuia să zdruncine vreodată această biserică. Ea a fost însă pervertită adeseori, datorită tiraniei 
şi setei de putere a liderilor ei. De aceea, la ora actuală se petrece o nouă transfigurare a Mea, la 
fel ca acum 2000 de ani, când le-am permis ucenicilor Mei să îmi vadă chipul divin în toată slava 
lui, dincolo de învelişul trupesc. La fel şi astăzi: veşmântul spiritual începe să strălucească 
dincolo de pompa şi de ceremonialul preţios al bisericii catolice, şi dincolo de doctrina ei 
falsă. Procesul de curăţare şi de transfigurare a început deja. Zorii zilei au început să apară 
după noaptea cea lungă a umanităţii, iar ei vestesc lumina orbitoare a marii zile spirituale. 

Lumina adevărului, împiedicată multă vreme să răzbată în atmosfera voastră terestră, 
începe să-şi facă simţită prezenţa. Tot mai multe suflete anticipează posibilitatea existenţei 
unei fericiri superioare, a unei transfigurări, iar vântul spiritual - care spulberă în calea lui tot ce 
este lumesc - este simţit de toată lumea. Această transfigurare se petrece la fel ca o rază de 
lumină care cade pe geana unui om adormit, trezindu-1 prin forţa ei vitală; fără să-şi dea seama ce 
se întâmplă, acesta începe să se întoarcă de pe o parte pe alta, nemaiputând însă să adoarmă la 
loc. Zorii zilei răsar acum în tot mai multe minţi. 

Moise i-a pregătit pe contemporanii săi evrei pentru venirea Mea. Petru a pregătit 
generaţiile viitoare, iar la ora actuală acest rol este preluat de toţi susţinătorii plini de entuziasm ai 
învăţăturii Mele, care pot fi comparaţi, pe bună dreptate, cu Ioan cel mult iubit de Mine, devenind 
favoriţii iubirii Mele şi bucurându-se de graţia Mea până la sfârşitul zilelor lor pe pământ. Aşa se 
petrece procesul spiritual al purificării, care începe mai întâi prin înmuierea materiei solide, 
după care continuă cu rafinarea ei în elemente din ce în ce mai volatile, apoi eterice şi spirituale. 

Acum 2000 de ani, evreii M-au crucificat, bătându-şi joc de învăţătura Mea şi 
persecutându-Mi adepţii. La fel se vor petrece lucrurile şi în epoca modernă. Nemaiavând la 
dispoziţie persoana Mea, fariseii şi scribii moderni îmi vor crucifica învăţătura, bătându-şi joc de 
ea. Adepţii Mei vor avea la rândul lor de suferit, fiind supuşi la tot felul de persecuţii şi injustiţii, 
dar, în final, ei vor obţine victoria şi Mă vor vedea transfigurat, la a doua Mea venire pe pământ. 
Vocea conştiinţei lor plenar trezite va exclama atunci: „Binecuvântaţi fiţi voi, căci i-aţi rămas 
credincioşi Lui, i-aţi ascultat cuvintele, le-aţi aplicat şi le-aţi transmis altora în mod corect, aşa 
cum doreşte El să fie transmise şi înţelese". 

De data aceasta, transfigurarea nu va mai înceta însă, aşa cum s-a întâmplat acum 2000 de 
ani, când ea nu a durat decât câteva clipe, iar adepţii Mei curajoşi îmi vor putea vedea de-a 
pururi faţa, bucurându-se de victoria Mea şi a lor, împreună cu toţi ceilalţi fraţi ai lor. 

Aceasta este semnificaţia simbolică a schimbării la faţă. Faceţi toate eforturile 
pentru a participa şi voi la ea, pentru a vă număra la rândul vostru printre cei care au înfruntat 
lumea exterioară şi M-au acceptat pe Mine şi învăţătura Mea ca principal pilon al vieţii şi aspiraţiilor 
lor. Faceţi aceste eforturi şi va veni clipa când vederea voastră spirituală se va trezi, şi în extazul 
suprem pe care îl veţi simţi îl veţi putea în persoană, transfigurat, pe Cel care a revărsat de atâta 
vreme cuvintele graţiei Lui asupra voastră, aşteptând cu nerăbdare să deveniţi copiii Lui. Amin. 

A treia duminică din Postul Pastelul 
Alungarea demonului 

Sfântul Luca XI, 14-28: „Şi Iisus a scos un demon dintr-un bolnav care era mut. După ce a 
ieşit demonul, mutul a vorbit; şi mulţimile s-au mirat. Dar unii dintre ei ziceau: ,El scoate demonii cu 
Beelzebut, căpetenia demonilor'. Alţii, ca să-L ispitească, îi cereau un semn din cer. Dar El, cunoscăndu- 
le gândurile, le-azis:, Orice împărăţie dezbinată împotriva ei este pustiită şi o casă dezbinată împotriua ei 
se prăbuşeşte peste alta. Şi dacă Satan este dezbinat împotriva lui însuşi, cum va dăinui împărăţia lui, 
fiindcă ziceţi că Eu scot demonii cu Belzebut? Şi dacă Eu scot demonii cu Belzebut, fiii voştri cu cine 
îi scot? De aceea, ei înşişi vor fi judecătorii voştri. Dar, dacă Eu scot demonii cu degetul lui Dumnezeu, 
atunci împărăţia lui Dumnezeu a ajuns până la voi. Când omul cel tare şi bine înarmat îşi păzeşte 
casa, averile îi sunt la adăpost. Dar dacă vine peste el unul mai tare decât el şi îl biruie, atunci îi ia cu 
sila toate armele în care se încredea şi împarte prăzile luate de la el. Cine nu este cu Mine este împotriva 
Mea; şi cine nu adună cu Mine risipeşte. Duhul necurat, când iese afară dintr-un om, umblă prin 
locuri fără apă şi caută odihnă. Fiindcă n-o găseşte, zice: „Mă voi întoarce în casa mea, de unde am 
ieşit". Şi când vine, o găseşte măturată şi împodobită. Atunci se duce şi mai ia cu el alte şapte duhuri, 
mai rele decât el, intră împreună în casă, se aşează în ea, şi starea de pe urmă a omului aceluia ajunge 
mai rea decât cea dintâi'. Pe când spunea Iisus aceste cuvinte, o femeie din mulţime şi-a ridicat glasul 
şi i-a zis: ferice de pântecele care Te-a purtat şi de sânii pe care i-ai supt!' Dar El a zis: ferice mai 
degrabă de cei care ascultă Cuvântul lui Dumnezeu şi îl împlinesc!'" 

(27 iunie 1872) 

Ca să înţelegeţi mai bine ce s-a întâmplat în evenimentul descris în acest text, trebuie să 
aflaţi mai întâi ce sunt demonii şi cum pot intra ei în oameni, pentru a realiza cum pot fi 
alungaţi ei. 

Ca să vă explic acest lucru, trebuie să Mă întorc la o perioadă cosmică mult anterioară celei 
de care vorbim, în care lumea materială nu exista încă, ci doar cea spirituală. 

Datorită orgoliului şi trufiei sale, primul înger creat - purtătorul luminii în spaţiile 
cele mai îndepărtate ale împărăţiei spiritelor - a abuzat de puterea lui şi s-a revoltat 
împotriva Mea, împreună cu adepţii săi. întrucât nici el, nici complicii săi, nu mai aveau 
intenţia să se întoarcă vreodată la Mine, am fost nevoit să îi exilez în materie, obligându-i 
să parcurgă drumul cel lung al purificării progresive, pentru a putea reveni cândva la 
starea lor primordială. Acest proces de purificare continuă şi astăzi, şi va continua până 
când toate spiritele îmi vor recunoaşte din nou puterea şi iubirea, devenind susţinătorii 
marelui Meu plan al creaţiei. 

In acele vremuri îndepărtate, când am instituit principiul inviolabil al libertăţii individuale 
a tuturor spiritelor, lucru valabil şi astăzi, spiritele rătăcite, inclusiv Satan, erau libere fie să se 
întoarcă pe calea cea dreaptă, fie să îşi urmeze rătăcirea. La fel ca şi în zilele noastre, când nu 
există doi oameni la fel, nici atunci spiritele nu erau egale din punctul de vedere al bunătăţii, 
înţelegerii şi viziunii interioare, ci dimpotrivă, acţionau şi gândeau foarte diferit unele de 
altele. Unele erau satisfăcute de nivelul lor spiritual, în timp ce altele îşi doreau mai mult. 
Unele se opuneau tentaţiei venite din partea spiritelor mai rele, în timp ce altele se opuneau 
influenţei benefice a spiritelor superioare. De aceea, progresul lor nu era liniar, iar opiniile lor în 
legătură cu Mine şi cu lumea în care trăiau au ajuns extrem de variate, egalând practic numărul 
celor care le emiteau. 



Această mare diversitate, care există deopotrivă în rândul spiritelor bune şi al celor rele, 
care preferă să-1 privească pe Satan ca pe divinitatea lor, la fel cum cele bune Mă preferă pe Mine - 
stă la baza vieţii spirituale şi a activităţii necesare pentru ca marea împărăţie a spiritelor să poată 
continua. 

Deşi, sub conducerea liderilor lor, imensa multitudine a spiritelor căzute a luat-o într-o 
direcţie diferită de cea care le-a fost predestinată, acţiunile lor - care se opun principiilor binelui, şi 
implicit Mie - nu pot să nu servească totuşi scopurilor Mele. Consecinţele lor, care nu 
corespund deloc dorinţelor lor, constau întotdeauna în recunoaşterea omnipotenţei Mele, care le 
depăşeşte puterea, orice ar face. 

Aceeaşi activitate variată duc şi sufletele care şi-au încheiat existenţa pe diferitele 
globuri pământeşti, trăind în lumea de dincolo. Ele dispun de aceeaşi libertate a voinţei. Pot 
progresa sau involua, pe scurt, pot face orice doresc. Ele pot trece într-o singură clipă de la cea 
mai cumplită tortură sau de la o conştiinţă apăsată la beatitudinea unui înger; pot rămâne ceea ce 
au fost pe vremea când trăiau întrupate sau pot deveni chiar mai rele, dacă se întovărăşesc cu 
alte spirite, mai malefice. Sfera lor de acţiune nu este limitată de nimic şi de nimeni, cu excepţia 
condiţiilor existenţiale specifice nivelului lor de conştiinţă. 

Spiritele primordiale, care nu s-au întrupat încă niciodată, precum şi sufletele acelor 
oameni care s-au desprins de trupurile lor fizice, dar nu au dorinţa de a progresa, îşi caută 
diferite ocupaţii, căci activitatea este principiul fundamental al vieţii, fără de care nimic nu ar 
putea exista, urmărind să atragă în sfera lor de influenţă diferite spirite, sau chiar fiinţe întrupate, 
ale căror înclinaţii permit influenţarea lor, împărtăşindu-le propriile lor puncte de vedere. De 
aceea, cu cât un om îşi alimentează mai mult înclinaţiile negative, cu atât mai predispus 
devine el în faţa unor asemenea influenţe malefice, căzând în cele din urmă victimă acestor 
spirite demonice care se plictisesc. Aşa cum, prin scrierea automată, ciocănituri, sau prin alte 
mijloace, anumite spirite pot exercita o anumită influenţă asupra sufletelor receptive, 
contribuind astfel, cel puţin indirect, la răspândirea credinţei în existenţa unei alte lumi, la fel, 
aceste spirite demonice ale celor decedaţi pot afecta mintea şi chiar organismul fizic al anumitor 
indivizi, conducându-1 la nebunie sau la alte boli. 

Dacă aţi putea vedea cu ochii spirituali, aţi constata că trăiţi în mijlocul unei cu totul alte 
lumi subtile, care, la fel ca şi cea materială, încearcă să vă îngreuneze la maxim întoarcerea la 
Mine. De aceea le-am spus cândva discipolilor Mei, în Grădina Getsimani: „Vegheaţi şi rugaţi-vă 
continuu, ca să nu cădeţi pradă tentaţiei!" 

Ascunzându-şi veninul distrugător sub aparenţa sofisticată a iubirii de sine, aceste influenţe 
malefice se manifestă la început într-o manieră blândă şi discretă, astfel încât omul are nevoie 
de o percepţie foarte rafinată şi de un discernământ foarte subtil pentru a refuza să împlinească 
voinţa altora, care se substituie propriei sale voinţe. Dacă individul rămâne însă vigilent şi spiritul 
malefic constată că nu reuşeşte să-1 influenţeze, acesta din urmă renunţă, căci nu doreşte să-şi 
piardă timpul degeaba. 

Dacă aţi dispune de vederea spirituală, în faţa ochilor voştri ar apărea imediat această 
influenţare invizibilă şi această transformare continuă a materiei, această naştere în formă urmată 
de dezintegrare şi de naşterea într-o nouă formă, nu numai la scară individuală, ci şi la scara cvasi- 
infinită a universului. Aţi putea vedea atunci în interiorul sufletelor şi v-aţi da seama cu uşurinţă cui 
îi aparţine în realitate ideea care pune apoi în mişcare întregi mecanisme, silindu-i pe unii şi pe alţii 
să acţioneze într-un anume fel, şi nu în altul. Măsura în lumea spirituală este cu totul alta decât în 
cea materială, căci acolo până şi gândurile au o anumită greutate, în timp ce în lumea voastră o 
mie de gânduri pot trece neobservate, până când trecerea la fapte vă revelează ce gândeşte de 
fapt celălalt. 

Aţi rămâne uimiţi dacă aţi putea vedea sufletele celor decedaţi care ajung în lumea de 
dincolo, fiind primite de alte spirite fie cu ură, fie cu iubire. Nu v-ar veni să credeţi dacă aţi asista 



la luptele morale prin care trebuie să treacă aceste suflete până când ajung la adevărata 
independenţă interioară. Măştile şi ipocrizia nu folosesc la nimic în lumea de dincolo. Sufletele 
ajunse acolo nu mai sunt decât reflexia sinelui lor spiritual, dobândit în ultima lor viaţă, dar nu 
prin acţiunile, ci prin gândurile lor, căci la baza oricărei acţiuni stau gândurile, care 
reprezintă factorul determinant inclusiv în lumea spirituală. Fiecare gând care trece prin mintea 
voastră, şi cu atât mai mult prin inima voastră, se imprimă definitiv asupra sinelui vostru 
spiritual, contribuind mai târziu la formarea veşmântului spiritual al sufletului vostru. 

Dacă aţi şti ce se întâmplă atunci când un suflet părăseşte această lume purtând în 
el socoteli neîncheiate sau când este blestemat de cei rămaşi în viaţă, v-aţi cutremura. 
Aceste gânduri pot provoca o enormă suferinţă celor ajunşi în lumea de dincolo (evident, o 
suferinţă de natură spirituală), trezind în ele dorinţa de a se răzbuna împotriva sufletelor 
care le blestemă acum. De aceea, controlaţi-vă la maxim gândurile, căci este suficient un singur 
gând pentru a atrage o întreagă legiune de spirite malefice din lumea de dincolo, care se vor 
strădui apoi să vă prindă în plasa lor, distrugându-vă calităţile pozitive şi trezind în voi dorinţa de a 
pune în practică gândul cel rău (care iniţial nu avea deloc putere), ale cărui consecinţe pentru 
fiinţa voastră, dar şi pentru numeroase ale fiinţe (oameni şi spirite deopotrivă) ar putea fi apoi 
incalculabile. 

La acest lucru M-am referit Eu atunci când am afirmat că spiritele puternice izgonite din 
casa lor sfârşesc prin a se întoarce tot acolo, dar o găsesc curată şi împodobită, aşa că mai 
cheamă alte şapte spirite, încă şi mai malefice, pentru a locui împreună cu ele. 

Cam aşa se petrec lucrurile cu cei care reuşesc să îşi învingă o pasiune, convinşi că au 
scăpat de un demon, dar se trezesc apoi gândindu-se fără încetare la obiectul pasiunii lor de 
odinioară. Ei aprind astfel în sufletul lor o luminiţă mică, suficientă însă pentru a atrage ţânţarii de 
pretutindeni, în lumea de dincolo, orice luminiţă atrage spiritele, care rătăcesc prin întuneric, care 
se adună în jurul ei, începând din nou jocul lor demonic, cu puteri renăscute, astfel încât, în cele 
din urmă, individul cade în plasa lor şi se îndepărtează pentru multă vreme de împărăţia Mea, atât 
în lumea aceasta cât şi în cea de dincolo. 

Lumea spirituală nu este nici pe departe atât de trandafirie cum v-o prezintă preoţii 
voştri. Ce-i drept, nu este nici atât de sinistră cum o văd anumiţi fanatici religioşi, în esenţă, orice 
om percepe lumea spirituală în funcţie de propria sa natură. Cam la fel percepeţi voi lumea 
voastră materială, căci principiul care funcţionează este acelaşi. 

Ajunsă în lumea de dincolo, o inimă rafinată şi pură, devotată Mie, nu va vedea nimic de 
natură demoniacă, la fel cum nu vedea asemenea lucruri nici în lumea fizică. Nu va vedea decât 
suflete rătăcite, pe care se va strădui să le ajute, la fel cum a făcut şi atât timp cât a trăit pe 
pământ. Aducând pretutindeni pacea, un asemenea suflet nu va cunoaşte altceva decât pacea. 
Invers, sufletele care nu răspândesc în jurul lor decât ura şi dezbinarea, vor avea parte de aceleaşi 
vibraţii în lumea de dincolo, fiind supuse de alte spirite şi încercând să le supună la rândul lor. 

In creaţia Mea nu există decât o singură lege universală: legea gravitaţiei, sau legea 
puterii de atracţie. Ea face ca obiectele materiale să fie consolidate, şi tot ea susţine lumile 
spirituale. Cu cât un corp este mai dens, adică mai greu, cu atât mai mare este puterea care îi 
ţine laolaltă elementele primare, care devin ca piatra. Cu cât aceste elemente sunt mai uşoare şi 
cu cât puterea de coeziune care le uneşte este mai slabă, cu atât mai uşor se pot înălţa ele. Cu cât 
puterea care uneşte atomii este mai mare, cu atât mai puţină lumină şi căldură pot primi ei; cu cât 
devin mai uşori, cu atât mai receptivi devin ei în faţa influenţelor celeste. 

La fel se petrec lucrurile şi în lumea spiritelor. Greutatea morală leagă spiritele de 
materie. Cu cât aceasta este mai uşoară, cu atât mai rapid se vor putea elibera ele de materie. 
Cele legate de materie sunt întunecate, în timp ce celelalte sunt luminoase. Spiritele întunecate 
sunt tocmai cele care doresc să se încălzească la lumina altora, căci le lipseşte lor înşile această 
lumină şi această căldură. De aceea, dacă doresc să îşi păstreze răutatea, ele se străduiesc să 



atragă şi alte spirite în întunericul lor. în schimb, cele care doresc să evolueze se străduiesc să 
scape de acest întuneric. 

Aşa arată activitatea spirituală în sferele lumii de dincolo. Oriunde există pace există şi 
conflict, oriunde există congregaţii pline de iubire există şi spirite măcinate de ură, căci toată 
lumea trebuie să îşi împlinească destinul spiritual. Acolo, timpul nu contează, căci eternitatea 
este nesfârşită. Nimeni nu este silit să facă sau să fie ceea ce nu doreşte. Aşa cum spunea Pavel: 
„După cum cade copacul, aşa va rămâne el". 

De aceea, faceţi tot ce vă stă în puteri atât timp cât vă aflaţi în acest plan fizic pentru a 
căpăta suficientă putere, astfel încât să rezistaţi tentaţiilor din lumea de dincolo şi să vă întâlniţi 
imediat după despărţirea de corpul fizic cu spirite benefice, care nu vor încerca în nici un caz să vă 
seducă. Nu blestemaţi niciodată pe nimeni, căci spiritele ofensate de blestemele voastre îşi 
vor vedea întârziat progresul spiritual şi vor căuta să se răzbune pe voi. Chiar dacă nu vor 
reuşi să se răzbune atât timp cât vă veţi afla în această lume, puteţi fi siguri că vă vor 
aştepta în lumea de dincolo, pentru a vă plăti cu vârf şi îndesat pentru răul pe care li l-aţi 
făcut din iubirea voastră de sine. 

Am mai afirmat în textul citat la începutul acestui capitol: „Cel care nu este cu Mine 
este împotriva Mea, şi cine nu adună cu Mine risipeşte". Reţineţi acest lucru: nu există decât două 
căi - cea care duce către Mine şi cea care se îndepărtează de Mine! Binecuvântaţi sunt aceia 
dintre voi care aud cuvintele Mele şi le urmează, căci în lumea de dincolo vor fi scutiţi de multe 
neplăceri care ar fi putut fi consecinţa inevitabilă a activităţii lor pământeşti. 

V-aş mai putea spune multe despre lumea de dincolo. V-am oferit deja o descriere 
detaliată în lucrarea lui Jakob Lorber referitoare la soarele spiritual. Chiar şi aceea nu era 
însă decât un crâmpei din marele adevăr spiritual, dar dacă veţi medita asupra celor spuse 
acolo, veţi putea afla suficiente lucruri despre lumea spirituală pentru a nu Mă putea învinovăţi 
mai apoi că nu v-am lăsat să priviţi în lumea care vă va deveni cândva sălaş pentru 
totdeauna. (Vezi şi împărăţia misterioasă a spiritelor din JAKOB LORBER - Episcopul Martin: 
http://www.scribd.com/doc/3153163/JAKOB-LORBER-Episcopul-Martin N.R.) 

Cazurile extreme în care unul sau mai multe spirite malefice capătă o putere aproape 
deplină asupra unei persoane, astfel încât chiar şi organismul său fizic ajunge sub controlul lor, 
sunt foarte rare, dar sunt permise din anumite motive pe care numai Eu le cunosc. Vindecarea 
acestor sărmani posedaţi nu poate fi făcută decât de oameni cu o voinţă extrem de puternică şi cu 
o mare credinţă religioasă, care Mă cunosc bine pe Mine şi puterea Mea şi care cred cu tărie că le 
voi acorda ajutorul cerut. Ei îl pot ajuta pe bolnav cu ajutorul rugăciunii şi prin aşezarea mâinilor pe 
corp, aşa cum am făcut Eu însumi pe vremea când am trăit pe pământ. Singura condiţie este 
ca ei să nu uite să rostească cuvintele sacre: „Facă-se voia Ta sfântă!" 

Cred că v-aţi făcut o idee despre viaţa în marea lume spirituală. Important este să nu vă 
limitaţi să credeţi numai ce vedeţi, ci să învăţaţi să înţelegeţi treptat ce se află inclusiv dincolo de 
lumea vizibilă, în acea lume a esenţelor care modelează lumea în care trăiţi voi şi care reprezintă 
de departe cea mai mare parte a împărăţiei Mele. 

Eu sunt spirit pur. La fel sunteţi şi voi, şi chiar materia va redeveni cândva spirituală. 
Sarcina pe care o aveţi voi constă în a recunoaşte în această lumină marele ciclu al creaţiei pe 
toate nivelele sale, găsindu-vă propriul rost (propriul nivel de evoluţie) în interiorul acestuia. 
Pentru a vă facilita această sarcină, Eu Mă folosesc de toate mijloacele care îmi stau la 
dispoziţie, urmărind să vă scurtez şi să vă uşurez acest drum inevitabil, astfel încât să puteţi 
parcurge chiar în acest plan fizic partea cea mai grea a căii, urmând ca în lumea de dincolo să nu 
mai aveţi de corectat decât câteva lucruri dintre cele mai simple. Amin. 

16 



A patra duminică din Postul Pastelul 
Hrănirea celor 5000 de oameni 

Sfântul Ioan VI, 1-15: „După aceste lucruri, Iisus s-a dus dincolo de Marea Galileii, numită 
Marea Tiberiadei. Şi o mare mulţime mergea după El, pentru că vedea semnele pe care le făcea cu cei 
bolnavi Iisus s-a suit pe munte şi stătea acolo cu ucenicii Săi. Dar Pastile, sărbătoarea iudeilor, erau 
aproape. Iisus şi-a ridicat aşadar ochii şi a văzut că o mare mulţime vine spre Ei. Atunci, El i-a zis lui 
Filip: ,De unde o să cumpărăm pâini, ca să mănânce aceşti oameni?' Spunea lucrul acesta ca să-l 
încerce, pentru că ştia ce avea să facă. Filip i-a răspuns: ,Păinilepe care le-am putea cumpăra cu două 
sute de dinari nu ar ajunge ca fiecare să ia puţintel din ele'. Unul din ucenicii Săi, Andrei, fratele lui 
Simon Petru, i-a zis: ,Este aici un băieţel care are cinci pâini de orz şi doi peşti; dar ce înseamnă 
acestea la atâţia oameni? " Iisus a zis: ,Spuneţi oamenilor să stea jos', în locul acela era multă iarbă. Deci 
bărbaţii s-au aşezat, în număr de aproape cinci mii. Şi Iisus a luat pâinile, a mulţumit, le-a împărţit 
ucenicilor, iar aceştia le-au împărţit celor care şedeau jos; de asemenea, le-a dat şi din peşti cât au 
dorit. După ce s-au săturat, le-a zis ucenicilor Săi: , Strângeţi fărămiturile care au rămas, ca să nu se 
piardă nimic'. Le-au adunat deci şi au umplut douăsprezece coşuri cu fărămiturile care rămăseseră 
din cele cinci pâini de orz, după ce măncaseră toţi Oamenii aceia, când au uăzut semnul pe care îl 
făcuse Iisus, ziceau: ,Cu adevărat, acesta este Prorocul cel aşteptat în lume'. Iisus, deci, ştiind că ei vor 
veni să-L ia ca să-Lfacă împărat, s-a dus iarăşi spre munte, numai El singur". 

(17 februarie 1872) 

Acest text descrie unul din acele evenimente care au făcut mare senzaţie în rândul 
evreilor din acele timpuri, care au mers chiar până acolo încât şi-au dorit să Mă facă regele lor, 
forţându-Mă astfel să Mă retrag din mijlocul lor, singur pe munte. 

Pentru Mine, în calitatea Mea de Creator, actul în sine nu era foarte important. Nu Mi-a fost 
deloc greu să completez în permanenţă cantitatea de pâini şi de peşti, folosindu-Mă de 
elementele aerului, astfel încât hrana să le ajungă celor 5000 de oameni, ba chiar să mai rămână 
şi 12 coşuri de fărâmituri. în schimb, pentru cei din jurul Meu această acţiune a părut un 
miracol extraordinar, dovedindu-le acestora puterea şi descendenţa Mea divină. Trebuie să 
menţionez însă că evreii nu erau interesaţi de acest fenomen dintr-o perspectivă spirituală, ci 
mai degrabă dintr-una materială, dovadă că şi-au şi propus să Mă proclame regele lor. De aceea, 
am fost nevoit să Mă retrag din mijlocul lor, căci nu acesta era scopul Meu pe pământ, şi în 
plus, timpul pentru „ridicarea Mea la cer" nu sosise încă. De altfel, ori de câte ori am folosit în 
acea perioadă această expresie („ridicarea la cer"), nimeni nu a înţeles-o cu adevărat decât 
după crucificarea şi învierea Mea din morţi. 

Deşi evreii care au asistat la acest miracol nu au înţeles mare lucru din el, trebuie să 
precizez că înmulţirea pâinilor din orz şi a peştilor a avut şi o anumită semnificaţie spirituală, 
mult mai importantă decât cea materială (prin care am satisfăcut foamea mulţimii adunate în jurul 
Meu). Aşa cum v-am repetat deja de câteva ori, întregul Meu sejur pe pământ, dar mai ales 
ultimii trei ani din viaţa, Mea, cei în care Mi-am răspândit învăţătura, se vor repeta 
întocmai la a doua Mea venire pe pământ, dar într-o corespondenţă spirituală. 

înmulţirea pâinilor şi a peştilor a fost şi ea unul din semnele care se vor repeta (procesul a 
şi început deja). De data aceasta, mulţimea alcătuită din 5000 de oameni va fi înlocuită însă de 
întreaga umanitate. La vremea aceea, sfera Mea de acţiune era limitată exclusiv la poporul evreu - 
contemporanii Mei şi poporul cel mai receptiv la învăţătura divină la acea dată. La ora actuală 
învăţătura Mea s-a răspândit în întreaga lume, fiind extrem de cunoscută, deşi foarte puţini sunt 
cei care o urmează cu adevărat. De aceea, fiecare act comis de Mine în acea vreme se va repeta 
acum la o scară mai mare, generalizată, şi într-o măsură mult mai spirituală (aşa cum şi 



nivelul de conştiinţă al umanităţii a atins astăzi o maturitate care la vremea aceea nu exista). 

Pentru a înţelege mai bine, trebuie să începem prin a ne pune câteva întrebări: care este 
semnificaţia pâinilor din orz şi a peştilor? De ce nu au fost disponibile decât cinci pâini şi 
doi peşti? Atunci când avem de-a face cu o acţiune a lui Dumnezeu, trebuie să înţelegeţi că 
fiecare amănunt are o semnificaţie spirituală profundă, nu ca în cazul vostru, care vorbiţi prea mult, 
uneori chiar acţionaţi, fără să ştiţi însă ce spuneţi sau ce faceţi. 

Pentru a răspunde la prima întrebare - care este semnificaţia pâinilor şi a peştilor? - trebuie să 
facem câteva precizări referitoare la originea acestora. 

Pâinile din orz sunt produsul final al unor fructe ale pământului, care îşi extrag mai întâi de 
toate seva din întunericul solului, luptându-se să iasă la suprafaţă, pentru a se bucura de 
energia superioară a luminii solare. Cu ajutorul căldurii acesteia, planta numită orz se coace şi dă 
rod. Roadele astfel recoltate (extrem de bogate în elemente spirituale) sunt transformate apoi în 
pâine, printr-un proces de trecere prin foc. Elementele grosiere (materiale) din pâine sunt 
asimilate apoi de organismul uman, care le transmută şi le transformă în elemente superioare din 
punct de vedere spiritual. 

Altfel spus, pâinea este simultan un produs al cerului (energiei solare) şi al pământului. 

Pe de altă parte, peştii sunt fiinţe vii, fiind un produs al substanţelor existente în apă. 

Apa este un element foarte maleabil, deşi material; ea este un fel de aer condensat. La 
rândul lui, aerul reprezintă un eter condensat. Eterul este primul element creat de Mine, sursa 
tuturor celorlalte elemente, la fel cum aerul este elementul din care s-au născut substanţele 
materiale existente în apă, iar apa stă la originea elementului solid al pământului, şi implicit a 
plantelor şi animalelor care cresc pe acesta. Altfel spus, apa este marea mamă din care s-a născut 
cândva globul vostru pământesc. Acest lucru este cu uşurinţă vizibil chiar şi astăzi, analiza 
chimică a oricărui organism viu (inclusiv al vostru) demonstrând că apa este principala sa 
substanţă componentă, fiind purtătoarea tuturor substanţelor nutritive şi cea care permite 
susţinerea vieţii pe pământ. 

Peştii sunt animalele care trăiesc în apă, la fel cum păsările sunt cele care trăiesc în aer. 
Metaforic vorbind, am putea spune că peştii sunt nişte păsări care trăiesc în aerul condensat. La 
fel ca şi orzul, care se luptă să iasă din statutul său grosier, înălţându-se către cer şi generând 
fructe potrivite pentru hrana oamenilor, peştii reprezintă o chintesenţă a substanţelor 
existente în apă, fiind la rândul lor potriviţi pentru alimentaţia fiinţelor umane. Pentru aceasta, 
părţile lor solide trebuie separate mai întâi de cele de lumină prin uscarea lor în aer sau prin gătirea 
lor la foc, pentru ca ei să poată fi asimilaţi de organismul uman. In mod similar, orzul 
trebuie măcinat şi copt la foc pentru ca partea sa solidă să fie eliberată de cea apoasă, servind 
astfel ca hrană pentru oameni. 

După ce am explicat care sunt componentele pâinii şi peştilor, să vedem acum care 
este semnificaţia numerelor. De ce au existat numai cinci pâini şi doi peşti? 

Dacă adunaţi aceste două cifre, veţi obţine 7, un număr sacru, prezent mai mult sau mai 
puţin în toate lucrurile. La fel ca şi 3, numărul 7 reprezintă un factor de care are nevoie întreaga 
creaţie, inclusiv pentru prezervarea şi transformarea fiinţelor create pentru a evolua pe nivele 
superioare de conştiinţă. 

La fel ca şi 3, numărul 7 reprezintă unul din numerele care Mă definesc pe Mine, 
simbolizându-Mă ca Dumnezeu, Creator şi Domn al întregii creaţii. 

Dacă veţi examina cu mai multă atenţie numărul 7, veţi descoperi că el este alcătuit 
din trei unităţi de fiecare parte a unei unităţi centrale. Altfel spus, numărul sacru 3 este conţinut de 
două ori în numărul sacru 7, fiind dispus de o parte şi de alta a unităţii centrale, care exprimă 
Şinele Meu spiritual, în maniera următoare: 



în timp ce în fiinţele create numărul 3 este esenţial, ca principiu al existenţei lor, la 
nivelul Divinităţii numărul este prezent de două ori, în jurul unei unităţi centrale (întreaga creaţie 
se învârteşte în jurul acestei unităţi). 

Fiinţele create sunt capabile să realizeze numărul 3 în toată perfecţiunea acestuia, 
devenind astfel spirite angelice, dar Divinitatea va conţine de-a pururi de două ori acest număr în 
Ea, adăugându-i şi un centru inaccesibil, care face din ea pentru totdeauna Domnul tuturor 
lucrurilor create. 

Regăsirea atât de frecventă a numărului 7 în diferite aspecte ale creaţiei se explică prin 
faptul că ele reprezintă emanaţii pure ale Creatorului, fiind cele mai apropiate aspecte de Acesta din 
întreaga creaţie. De pildă, puteţi descoperi numărul 7 în gama culorilor curcubeului sau în 
cea a sunetelor unei octave, căci atunci când se refractă, razele luminii solare ilustrează în acest 
fel toate cele şapte atribute ale Creatorului, iar cele şapte note muzicale sunt chintesenţe ale 
celor şapte legi ale armoniei universale care domină viata spirituală. 

Dacă ar fi să exprimăm simbolic acest număr 7 (numărul pâinilor adunat cu cel al peştilor) 
în cuvinte, acestea ar suna astfel: Iubeşte-L pe Dumnezeu mai presus de orice şi pe aproapele 
tău la fel de mult ca pe tine însuţi !( N. Tr. în textul original (scris în limba germană), fraza este 
alcătuită din exact şapte cuvinte. A fost imposibil să păstrăm acest număr în traducerea 
românească, cu atât mai mult cu cât am dorit să păstrăm formula consacrată a dictonului divin) 

Primele patru cuvinte (n.n. în textul original, echivalente cu: „Iubeşte-L pe Dumnezeu mai 
presus de orice") simbolizează pâinile din orz, care hrănesc din punct de vedere spiritual omul, 
ajutându-1 să crească şi să se maturizeze în vederea unei existenţe superioare. Cu excepţia 
cuvintelor din centru „mai presus de orice şi", primele trei cuvinte exprimă nivelul iubirii faţă 
de Dumnezeu, în timp ce ultimele trei exprimă nivelul iubirii faţă de aproapele tău. Cuvintele din 
centru simbolizează însuşi centrul iubirii divine. Altfel spus, iubirea lui Dumnezeu trebuie să fie mai 
presus de orice altceva, dar acest lucru nu devine posibil decât prin respectarea ultimelor trei 
cuvinte, adică prin iubirea de aproape. Voi nu Mă veţi putea iubi niciodată pe Mine mai presus de 
orice, dacă nu vă veţi iubi semenii la fel de mult ca pe voi înşivă. 

Pe scurt, omul poate cunoaşte iubirea de Dumnezeu şi iubirea faţă de aproapele său, dar 
nu îl poate iubi pe Dumnezeu mai presus de orice, adică nu poate atinge niciodată centrul, deşi 
poate progresa la infinit către acesta. Căci ce înseamnă „mai presus de orice" şi unde trebuie să se 
sfârşească iubirea faţă de aproape? 

„Mai presus de orice" şi iubirea supremă faţă de aproape culminează întotdeauna în Mine! 
Eu sunt singurul care deţine această iubire supremă, reprezentând totalitatea („orice" din fraza 
de mai sus) în toată nesfârşirea ei. In răbdarea şi toleranţa Mea infinită se regăsesc simultan 
iubirea faţă de aproape, iubirea fraternă şi cea paternă, la apogeu. 

Vă spuneam mai devreme că boabele de orz îşi extrag seva vieţii din întunecimile 
pământului, împingându-şi întotdeauna capul către lumină, pe care o absorb pentru ca 
fructele lor să se poată coace. La fel se petrec lucrurile şi cu iubirea lui Dumnezeu, care 
ghidează şi înalţă omul material, ajutându-1 să iasă din întunericul pasiunilor sale şi ridicându-1 
astfel către lumina morală superioară. 

Vă spuneam de asemenea mai devreme că peştii sunt produse ale aerului condensat, 
adică ale unui element mai uşor decât pământul solid, în mod similar, iubirea faţă de aproapele 
vostru seamănă cu cea faţă de Dumnezeu, eliberând omul din cătuşele sale materiale şi 
deschizându-i inima în faţa emoţiilor spirituale, care înlocuiesc iubirea sa faţă de sine (egoistă). 
Căci iubirea faţă de Dumnezeu nu poate fi măsurată decât prin iubirea faţă de aproape, expresia „mai 
presus de orice" fiind cuantificată aproximativ de expresia „la fel de mult ca pe tine însuţi". 

Aşa cum pâinea este preparată din făină măcinată, sub influenţa apei şi a căldurii, la 
fel, iubirea faţă de Dumnezeu se naşte prin distrugerea credinţei în materie sub focul învăţăturilor 
Mele. Aşa cum peştele trebuie uscat sau gătit la foc, la fel, iubirea faţă de aproape trebuie să-şi 



încălzească gândurile egoiste la soarele iubirii eterne, devotându-se cu mare pasiune bunăstării 
fraţilor săi. Măsura acestei iubiri este dată de principiul: „De dragul tău, nu de dragul meu", 
manifestat în fiecare acţiune personală. 

Calea s-a deschis deja în faţa voastră, astfel încât puteţi respecta astăzi cu uşurinţă cele 
două legi pe care le-am dat Eu umanităţii. 

Impulsul de a asculta aceste legi va creşte în permanenţă pe pământ şi va veni o 
vreme când, înţelegând perfect semnificaţia acestor şapte cuvinte coborâte din cer, întreaga 
umanitate Mă va proclama pe Mine rege. De data aceasta nu Mă voi mai ascunde, la fel 
ca acum 2000 de ani, când nu îmi sosise încă timpul, ci voi veni în toată slava şi puterea Mea 
la toţi cei care M-au căutat atâta vreme, găsindu-Mă în sfârşit. 

Ei nu vor vedea însă în Mine un rege, ci un păstor care îşi va mâna turma pe pajiştea 
luminii, în care pasiunile materiale au încetat cu desăvârşire, iar spirala ascendentă nesfârşită a 
iubirii faţă de Dumnezeu şi faţă de aproape conduce la o succesiune la fel de nelimitată 
de beatitudini şi desfătări, în acest fel, voi realiza astfel din nou, la o scară universală, ceea ce am 
făcut cândva, când am hrănit cu numai cinci pâini şi doi peşti o mare mulţime de oameni. De 
data aceasta, hrana va fi spirituală, fiind alcătuită din cele şapte cuvinte pe care le-am analizat 
mai sus. Această hrană îi va satisface pe deplin pe copiii Mei spiritualizaţi. 

V-am demonstrat astfel din nou că orice cuvânt pe care l-am rostit vreodată în timpul vieţii 
Mele pământeşti reprezintă o piatră de temelie pentru marele edificiu spiritual pe care 
intenţionez să-1 clădesc în viitor, în care toate lucrurile vor ajunge la destinaţia lor finală, în 
centrul acestui edificiu se va afla de-a pururi Şinele Meu spiritual, centrul dintre cele două triade 
(respectiv creaţia materială şi cea spirituală), simbolizând „totalitatea" din care s-a născut totul 
şi la care totul va trebui să se întoarcă odată şi odată. Amin. 

17 
A cincia duminică din Postul Pastelul 
Evreii încearcă să-1 omoare cu pietre pe Iisus 

Sfântul Ioan VIII, 59: „Ei au luat deci pietre ca să arunce în EL Dar Iisus s-a ascuns şi a ieşit din 
templu, trecând prin mijlocul lor, şi astfel s-a dus ". 

(17 februarie 1872) 

Aveţi în acest text un alt exemplu care demonstrează cât de puţin au înţeles marea 
majoritate a evreilor ce însemnam Eu şi care erau misiunea, originea şi învăţătura Mea. 

Dacă veţi citi acest capitol din Ioan de la început şi până la sfârşit, veţi fi nevoiţi să 
recunoaşteţi că am revărsat o mare graţie de lumină asupra ascultătorilor Mei din templu. Din 
păcate, aceasta nu le-a folosit la nimic, căci cei mai mulţi dintre ei au înţeles ad literara cuvintele 
Mele. Ofensaţi de adevărul spuselor Mele referitoare la cei care comit adulter, fariseii şi scribii au 
plecat, iar mulţimea care a rămas Mi-a interpretat greşit cuvintele. 

Această interpretare greşită a cuvintelor Mele continuă şi la ora actuală, la o scară chiar mai 
mare decât atunci. Cel puţin, în acea vreme oamenii interpretau ad literam Scripturile şi 
cuvintele Mele, în timp ce astăzi savanţii şi oamenii de ştiinţă încearcă să demonstreze că nu 
există deloc Dumnezeu, ceea ce reduce la zero toate cuvintele rostite de profeţi sau de Mine în care 
se afirma originea Mea divină. Acum 2000 de ani, evreii au vrut să Mă omoare cu pietre, dar nu 
pentru că le-am spus adevărul în faţă, ci pentru că am îndrăznit să le vorbesc de originea Mea 
divină - un lucru pe care nu îl puteau accepta. 

Evreii din acea vreme ascultau cu stricteţe de legile lor, ce-i drept, luate ad literam şi 



urmărind să le facă cât mai uşor de aplicat. Din cauza acestei viziuni limitate, ei nu puteau să-Mi 
aprecieze învăţătura, care făcea o distincţie clară între spiritul textului şi litera sa moartă, căci dacă 
ar fi respectat cu aceeaşi stricteţe învăţătura Mea, ar fi trebuit să îşi înfrâneze pasiunile şi să 
încerce să se auto-disciplineze. La fel ca milioane de oameni din zilele acestea, evreii se 
duceau la templu în virtutea inerţiei, fiind pasionaţi doar de ceremoniile exterioare, şi nu de 
conţinutul profund al învăţăturilor spirituale. De altfel, aceasta a fost educaţia primită de ei de la 
preoţii lor, în mod intenţionat, pentru ca aceştia din urmă să nu-şi piardă influenţa asupra 
maselor, continuând să le exploateze aşa cum doresc. 

Dacă veţi citi cu atenţie cărţile voastre de istorie, veţi descoperi că organizarea bisericii 
creştine ca instituţie şi instituirea clerului a marcat începutul degradării învăţăturii Mele, folosită de 
preoţi în acelaşi scop de asigurare a puterii lor personale, la fel cum s-au întâmplat lucrurile pe 
timpul Meu, când învăţătura lui Moise era folosită de preoţii din Ierusalim exclusiv în 
interesul lor personal. Educaţia tinerilor care urmau să intre în această castă era ea însăşi astfel 
concepută încât să nu pună în pericol (printr-o înţelegere prea profundă a mesajului spiritual) 
bunăstarea şi puterea celorlalţi preoţi. Rezultatele acestei atitudini au fost războaiele 
religioase, persecuţiile şi împărţirea bisericii creştine în două tabere adverse: catolicii şi 
protestanţii. Ducând până la absurd interpretările literale ale învăţăturii Mele, aceste 
două biserici au continuat apoi să se împartă în noi şi noi secte, fiecare luptându-se 
pentru supremaţia propriei sale interpretări. Şi totuşi, învăţătura care a stat la baza 
tuturor a fost una singură. 

La ora actuală a început marele proces de purificare. Aceste secte şi biserici continuă să 
se lupte între ele, dar nu mai folosesc mijloace violente, ci paşnice. Se aud deja voci care cer 
renunţarea la ceremoniile prea stufoase, care sufocă esenţa edificiului religios. Aceşti oameni 
ar dori să se revină la cultul iniţial, care era foarte simplu, fiind alcătuit dintr-un număr redus de 
ritualuri cu o bază spirituală foarte evidentă, care putea fi înţeleasă cu uşurinţă chiar şi de către 
laici. Din păcate, din cauza educaţiei greşite pe care au primit-o, aceşti oameni sunt încă rătăciţi. 
Nici măcar ei nu înţeleg cuvintele rostite cândva de Mine, prin care afirmam că Eu sunt Spirit şi 
Adevăr pur, iar cel care doreşte să Mă urmeze trebuie să facă acest lucru întru spirit şi 
adevăr. 

La vremea lor, discipolii Mei au avertizat noile congregaţii aflate în formare să nu 
introducă ritualuri ceremoniale, căci orice ceremonie ucide spiritul, putând fi cu uşurinţă 
înţeleasă greşit şi devenind mai importantă decât este în realitate, lucru care nu poate 
conduce decât la rătăcire, în nici un caz la apropierea de Mine. 

Aspiraţia care a început să cuprindă la ora actuală un număr din ce în ce mai mare de 
minţi şi care tânjeşte după un cult religios mai autentic, care să corespundă epocii moderne, 
dar şi esenţei învăţăturii creştine, reprezintă o perioadă de tranziţie către cultul suprem care va fi 
instaurat în curând pe pământ, proces care a şi început prin transmisiunile Mele directe adresate 
câtorva dintre voi de mai bine de 30 de ani. 

învăţătura Mea nu corespunde însă viziunii despre lume şi viaţă a multor oameni, care 
şi-ar dori să o ucidă, la fel cum, cândva, evreii au dorit să Mă ucidă pe Mine. învăţătura Mea va 
trece însă peste toate obstacolele, impunându-se în faţa umanităţii la timpul potrivit, după lovituri 
grele ale sorţii şi după nenumărate suferinţe, când oamenii vor fi dispuşi să renunţe la speranţele 
lor iluzorii, la setea de putere şi de măreţie, văzând soarta conducătorilor lor mânaţi de aceste 
pasiuni deşarte. Cuvântul Meu se va impune atunci de la sine, chiar şi în faţa celor 
raţionali, care au refuzat până atunci să creadă în existenţa lui Dumnezeu, considerându-se ei 
înşişi zei pe pământ. Chiar şi aceştia vor înţelege atunci că argumentele intelectului lor, prin care 
încercau să-şi convingă semenii că Dumnezeu nu există, nu erau decât prostii fără noimă. 

La fel cum am reuşit să scap cândva din mijlocul celor care doreau să Mă omoare în 
templu, căci timpul Meu nu sosise încă, învăţătura Mea va reuşi să scape de criticile aduse ei. 



Chiar dacă se vor mai găsi unii care vor dori să o condamne la moarte, aşa cum au făcut cândva 
evreii cu Mine, tot ce vor reuşi ei va fi să se auto-condamne singuri. Timpul le va demonstra 
inclusiv acestora că voinţa Mea se îndeplineşte întotdeauna şi că dorinţele lor limitate nu se pot 
împotrivi acestei voinţe divine atotputernice. 

Multe pietre vor continua să fie aruncate împotriva învăţăturii Mele, sub forma unor 
cuvinte dure, menite să strivească sub greutatea lor conceptul delicat al iubirii. Nu vă temeţi 
însă, căci aşa cum, acum 2000 de ani, Şinele Meu a fost predestinat să treacă prin încercări chiar 
mai grele până la ridicarea Sa în slavă şi încheierea misiunii Mele, învăţătura Mea va fi 
ridiculizată, condamnată şi crucificată, ba chiar aşezată în mormânt, dar când toată lumea se va 
aştepta mai puţin, se va ridica din morţi şi va străluci triumfătoare asupra vieţii. 

Trebuie să înţelegeţi un lucru: cu cât învăţătura Mea va cuceri mai mult teren pe pământ, 
cu atât mai mari vor fi obstacolele cu care se va confrunta, căci ea atacă confortul material al 
multor oameni, ba chiar şi confortul spiritual al unora, adică modul obişnuit în care înţeleg ei 
lumea şi viaţa. Acest aspect este inevitabil, căci până la a doua Mea venire pe pământ lucrurile 
trebuie să se repete întocmai, reiterând esenţa celor trei ani de apostolat pe care i-am trăit 
cândva într-o formă vizibilă. Atunci am semănat seminţele Mele, dar foarte puţine au căzut pe 
un pământ bun; marea majoritate au căzut printre spini şi printre mărăcini. Pe alocuri, nu au 
crescut deloc. La ora actuală, Cuvântul Meu, care doreşte să-i elibereze pe oameni, cade în mare 
parte pe un teren stâncos, fiind călcat în picioare de marea majoritate a oamenilor, care îl 
consideră periculos pentru modul lor de trai. El va continua însă să se coacă, producând 
floarea celestă pe care am adus-o cândva pe pământul vostru micuţ şi pe care v-am dăruit-o 
pentru a vă desfată cu parfumul ei sublim. La fel ca un trandafir, ea poate răni însă, prin spinii 
ei, mâna celui care o ţine neglijent. 

Trandafirul este cea mai frumoasă floare de pe planeta voastră, căci combină un parfum 
minunat cu cele mai desăvârşite culori. Parfumul simbolizează iubirea, iar culorile înţelepciunea, 
în mod similar, Cuvântul Meu este cuvântul iubirii combinate cu faptele bune, trezind admiraţia 
şi oferind un crâmpei din desăvârşirea Fiinţei Mele Divine. 

Spinii nu sunt altceva decât pasiunile lumeşti, care trebuie înlăturate mai întâi de toate prin 
efort şi prin suferinţă. Trandafirul nu poate exista însă fără spinii săi, prin care aspiră 
electricitatea din aer, folosind-o apoi pentru producerea florii sale minunate, în mod 
similar, toţi cei care doresc să îmi urmeze învăţătura şi să trăiască în acord cu ea trebuie să se 
folosească de dificultăţile lumeşti, învăţând din ele şi transmutându-le, astfel încât să dea naştere 
sublimei flori a spiritualităţii. 

Transpuneţi în practică cuvintele Mele! Nu vă limitaţi să le citiţi din plictiseală, căci va 
veni un timp în care această plăcere vă va fi refuzată dacă nu aţi reuşit să vă înnobilaţi 
sufletele prin gândurile şi prin faptele voastre. Nu vă cramponaţi de litera cuvintelor Mele, aşa 
cum fac majoritatea oamenilor, ci respectaţi-le în esenţa lor, transpunându-le în faptele voastre 
bune. Nu veţi rămâne astfel însetaţi, ci veţi bea direct din izvorul viu al iubirii eterne, al 
beatitudinii şi extazului suprem. Dacă veţi proceda astfel, fără a uita vreodată de Mine, de 
Cuvântul Meu şi de iubirea Mea părintească, vă veţi ridica la standarde foarte înalte ale 
credinţei şi nu Mă veţi mai întâmpina cu pietrele resentimentelor, ci cu iubirea şi recunoştinţa 
datorate graţiei Mele, atunci când voi veni să înmânez cununa de lauri celor care au 
perseverat. Amin. 

18 
Duminica psalmilor 
Intrarea lui Hristos în Ierusalim 



Sfântul Matei XXI, 1-9: „Când s-au apropiat de Ierusalim şi au ajuns la Betfaghe, înspre 
Muntele Măslinilor, Iisus a trimis doi ucenici şi le-a zis: ,Duceţi-vă în satul dinaintea uoastră. în el veţi 
găsi îndată o măgăriţă legată vi un măgăruş împreună cu ea; dezlegaţi-i vi aduceţi-i la Mine. Dacă vă 
va zice cineua ceva, să spuneţi că Domnul are nevoie de ei. Şi îndată îi va trimite'. Dar toate aceste 
lucruri s-au întâmplat ca să se împlinească ce fusese vestit prin prorocul care zice: ,Spuneţi fiicei 
Sionului: „Iată, împăratul tău vine la tine, blând şi călare pe un măgar, pe un măgăruş, mănzul celei de 
subjug"'. Ucenicii s-au dus şi au făcut cum le poruncise Iisus, au adus măgăriţa şi măgăruşul, şi-au pus 
hainele peste ei şi El a stat deasupra. Cei mai mulţi din popor îşi asterneau hainele pe drum, aţii 
tăiau ramuri din copaci şi le presărau pe drum. Mulţimile care mergeau înaintea lui Iisus şi cele care 
veneau în urmă strigau: ,Osana, Fiul lui Dauid! Binecuvântat este Cel care vine în numele Domnului! 
Osana, în cele preaînalteV" 

(18 februarie 1872) 

Capitolul de faţă începe cu intrarea Mea în Ierusalim. Călare pe o măgăriţă, simbol al 
blândeţii, am primit cu umilinţă omagiul adus de credincioşii care Mă însoţeau, îndreptându- 
Mă către cei mai aroganţi oameni ai acelor timpuri: preoţii şi fariseii din templu. 

Ajuns acolo, am purificat casa de rugăciune de murdăria ei materială, alungându-i cu 
forţa pe schimbătorii de valută şi pe vânzătorii de porumbei, în ceea ce priveşte murdăria 
spirituală care continua să prevaleze în templu (adică în minţile celor care îl guvernau), am fost 
nevoit să o las pe seama timpului, care urma să o trieze de la sine, stabilind cine urma să intre în 
împărăţia Mea şi cine nu. 

Tot ce s-a petrecut atunci a avut o mare semnificaţie spirituală, deopotrivă pentru 
lumea spiritelor şi pentru oameni. Fiind pe pământul vostru un Fiu al Omului, Eu am simbolizat 
principiul învăţăturii iubirii, pe care trebuia să şi-1 însuşească întreaga viaţă de pe pământ, în 
toate etapele ei. învăţătura Mea era nu numai destinaţia către care umanitatea trebuia să aspire, 
dar şi un indiciu al lungului drum către perfecţiunea spirituală, către omnipotenţa, înţelepciunea 
şi iubirea divină, drum ilustrat întocmai de viaţa Mea şi de exemplul pe care vi l-am oferit 
personal. 

Faptele petrecute atunci în templu - curăţarea lui şi parabolele pe care le-am adresat 
scribilor şi fariseilor - trebuie să se repete (într-o corespondenţă spirituală) în inimile tuturor celor 
care aderă la învăţătura Mea, căci Eu nu pot intra în acestea decât ca un simbol al blândeţii şi al 
smereniei. Stimulat de spiritul din interiorul lui, sufletul care se bucură de prezenţa Mea Mă 
întâmpină cu aceleaşi imnuri de slavă (care corespund strigătelor de bucurie ale oamenilor care 
M-au însoţit la intrarea Mea în Ierusalim). Odată intrat în cetatea sufletului, îmi voi orienta din 
nou întreaga atenţie către eliminarea pasiunilor lumeşti, îndeosebi a egoismului, simbolizat perfect 
de comerţul cu porumbei. Următorul pas va fi să asigur sufletului care M-a găzduit hrana spirituală 
de care are nevoie, în funcţie de nevoile sale individuale. Această hrană corespunde 
parabolelor pe care le-am spus fariseilor din templu. Deşi nu au înţeles întreaga semnificaţie 
spirituală a cuvintelor Mele, aceştia nu au putut nega totuşi adevărul ilustrat de aceste comparaţii. 

Ce au făcut însă scribii şi fariseii după ce au ascultat cuvintele Mele? Ei Mi-au respins 
învăţătura şi au încercat să pună mâna pe Mine. In mod similar, mulţi oameni în inimile cărora voi 
intra iniţial în triumf vor face la fel. De îndată ce le voi cere să facă sacrificii personale, îmi 
vor întoarce spatele, preferând să renunţe la prima impresie extatică a venirii Mele, decât la 
dorinţa lor deşartă de a se îmbogăţi şi de a duce o viaţă a plăcerilor temporare. 

Pe de altă parte, intrarea Mea în Ierusalim, iar apoi în templu, ilustrează perfect 
procesul de convertire a sinelui individual, dar şi a umanităţii în ansamblul ei. Eforturile 
preliminare în vederea renaşterii spirituale pavează calea exterioară către templul interior. 
Sufletul se apropie astfel din ce în ce mai mult de centrul vieţii sale, adică de inima sa, 
cucerind în cele din urmă, printr-un ultim efort, victoria asupra adversităţilor exterioare. 



în timpul sejurului Meu pe pământ am preferat să predic de cele mai multe ori în oraşele şi 
satele din provincie, căutând oameni credincioşi printre cei de la ţară, mai puţin corupţi decât 
cetăţenii Ierusalimului. Abia la sfârşitul perioadei Mele de apostolat M-am apropiat Eu de centru 
(adică de Ierusalim şi de templul său), ştiind din start că aici voi întâmpina cea mai mare 
opoziţie. Pe de altă parte, ştiam că în timp ce situaţia Mea materială se va înrăutăţi, învăţătura 
Mea spirituală, bazată pe adevăr şi pe iubire, va atinge apogeul ei. Ştiam foarte bine că în 
măsura în care nu îmi voi mai evita duşmanii, apropiindu-Mă de ei, aceştia Mă vor prinde şi nu voi 
mai putea scăpa de răzbunarea lor, dar aşa planificasem Eu însumi lucrurile şi aşa trebuiau să se 
petreacă ele. Numai prin uciderea Mea, urmată de învierea Mea din morţi, putea învăţătura Mea să 
devină permanentă şi nemuritoare. 

In acest fel, sămânţa plantată de Mine în Iudeea şi Palestina nu mai cădea pe un sol 
stâncos, căci învierea Mea din morţi urma să îmi încoroneze opera, şi toate persecuţiile care au 
urmat nu au reuşit să micşoreze numărul adepţilor Mei, care nu a mai încetat de atunci să 
crească. Fiecare tortură şi fiecare suferinţă la care au fost supuşi aceştia nu au făcut decât să 
adauge o nouă piatră de temelie la marele edificiu al creaţiei Mele spirituale, care urma să 
devină cândva centrul întregii vieţi cereşti, sub forma Ierusalimului spiritual. 

Ceea ce reprezenta cândva Ierusalimul pentru evrei va deveni în curând creaţia Mea pentru 
spiritele şi sufletele Mele. Ceea ce simboliza atunci templul, considerat sălaşul lui Iehova (în 
Sfânta Sfintelor din interiorul său), va deveni într-o bună zi inima omului, din care Eu îmi voi 
face sălaş. 

Preţul pe care l-am plătit Eu atunci va trebui plătit de toţi adepţii Mei, la nivel 
individual, dar şi social. Cu cât un om se va orienta mai mult către Mine în inima sa, cu atât 
mai mare va deveni opoziţia exterioară cu care va trebui să se confrunte. Căci orice formă de 
progres spiritual atrage după sine creşterea numărului celor care, doresc să îl distrugă. 

După ultima Mea apariţie la templu, am fost nevoit să îndur cea mai mare suferinţă pe 
care o poate suporta o fiinţă umană, în mod similar, în drumul său către progresul spiritual, 
omul trebuie să se confrunte cu dificultăţi din ce în ce mai mari. El se îndepărtează din ce în ce 
mai mult de lumea exterioară, care va dori să se răzbune pe el, căci nu suportă să fie neglijată. 
Obstacolele se vor acumula în lumea socială, iar sufletul înfricoşat se va teme să meargă mai 
departe pe calea Mea. Aceasta reprezintă imaginea vie a propriilor Mele suferinţe, până la 
venirea marelui moment de cotitură, când lumea va fi complet eliberată şi împărăţia spirituală 
va putea fi cucerită cu forţa, în acel moment de cumpănă, oamenii vor avea de ales: fie se 
vor îndrepta către Mine, fie vor prefera să îşi cultive mai departe plăcerile lumeşti, îndepărtându- 
se de Mine. Dacă îmi vor urma exemplul, ei se vor putea ridica din morţi, renăscând spiritual, 
aşa cum am făcut Eu cândva. Dacă vor prefera să rămână în această lume, soarta lor va fi aceeaşi 
cu a Ierusalimului, care a fost ras de pe suprafaţa pământului, locuitorii săi fiind dispersaţi în toate 
colţurile lumii, unde au fost nevoiţi să le slujească în calitate de sclavi celorlalte naţiuni. 

Intrarea Mea în Ierusalim are o semnificaţie spirituală mult mai mare decât cred oamenii. 
Ea simbolizează apropierea Mea de umanitate şi reprezintă adevărata consacrare a oamenilor 
şi a spiritelor. Prin intrarea Mea în Ierusalim, Eu am sfinţit zidurile sale, declarându-le public ca 
fiind proprietatea Mea, şi am mărturisit că Eu, Domnul creaţiei, nu consider sub demnitatea 
Mea să le cer cu smerenie oamenilor să Mă primească în casa lor, deşi eram îmbrăcat în haine 
sărace şi călăream un măgar. 

Din punct de vedere spiritual, această intrare în oraş are următoarea semnificaţie: 
dorinţa Mea este să-Mi fac sălaş din inima omului. Acolo doresc Eu să fiu adorat şi iubit, 
prin respectarea învăţăturii Mele. Aşa cum templul din Ierusalim a fost construit ca o Casă 
a lui Dumnezeu, întru slava Mea, fiind împodobit cu ornamente de o mare splendoare şi 
având o măreţie deosebită, la fel, oamenii ar trebui să-şi împodobească inimile şi sufletele cu 
toate virtuţile spirituale pe care ar trebui să le posede în calitatea lor de imagini spirituale 



ale Mele, create iniţial după chipul şi asemănarea Mea. 

Templul din Ierusalim a fost un edificiu de o mare splendoare materială, dar menirea 
lui a fost aceea de a găzdui slava spirituală. Menirea omului este să devină o fiinţă aflată la 
graniţa dintre două lumi: cu picioarele pe solul material, dar cu privirea şi cu inima orientate către 
cerul spiritual. Această purificare de planul material şi această orientare către cel spiritual 
reprezintă misiunea omului (şi a tuturor celorlalte spirite) în această lume. Mi-am asumat Eu 
însumi această misiune, iar acum a sosit rândul vostru. 

Vântul spiritual a început să bată pretutindeni pe pământ, curăţând inimile oamenilor de 
vaporii lumii exterioare, căci Domnul şi Tatăl ceresc este aproape. Stând pe măgăriţa Sa, simbol 
al blândeţii, El aşteaptă momentul potrivit pentru a intra triumfal în inimile voastre, pentru ca şi voi 
să-L puteţi primi cu „Osana" ! 

Marele moment al renaşterii spirituale stă la poartă, aşteptând undă verde pentru a vă 
conduce în acel loc care, de la începutul timpurilor, a fost rezervat exclusiv pentru Domnul 
creaţiei. Deschideţi larg porţile pentru ca vântul iubirii să vă poată curăţa inimile de schimbătorii de 
valută şi de vânzătorii de porumbei, adică de activităţile lumeşti, egoiste. Momentul în care 
Domnul vă va cere socoteală pentru toate darurile spirituale pe care vi le-a făcut este aproape, 
căci tot ce aveţi, de la El aveţi, cu împrumut. Inimile voastre sunt menite să Mă primească pe 
Mine în sălaşul lor, la fel cum templul din Ierusalim a fost creat ca o Casă a lui Dumnezeu. 

Nu uitaţi nici o secundă că timpul material se accelerează şi viaţa vi se scurge din trup 
clipă de clipă, în scurt timp, îngerul morţii vă va cere socoteală pentru darurile care v-au 
fost încredinţate. Nu le ascundeţi, ci folosiţi-le cu înţelepciune, astfel încât să vă fie permisă 
intrarea în marea împărăţie a spiritelor, în marele Ierusalim spiritual şi în templul său - sălaşul 
Tatălui vostru ceresc -, pentru a nu fi siliţi, la fel ca fariseii cei încăpăţânaţi, să rătăciţi fără rost în 
spaţiile infinite ale creaţiei Mele, ca sclavi ai pasiunilor voastre. Puteţi găsi aici tot ce v-a oferit 
odată plăcere, dar din cauza acestei desfătări efemere, veţi rata fericirea supremă pe care 
numai iubirea, graţia şi prezenţa Mea o pot dărui. Dacă inimile voastre nu devin sălaşul Meu 
şi nu Mă purtaţi cu voi oriunde v-aţi duce, nu Mă veţi găsi nicăieri, nici chiar în marele oraş 
spiritual al Ierusalimului, care nu înseamnă altceva decât principiul spiritual al iubirii care 
a creat totul, susţinând şi conducând creaţia sa către o fericire din ce în ce mai mare. 

Ascultaţi sfatul Meu! Observaţi epoca în care trăiţi cu ochi spirituali, analizaţi 
evenimentele şi tendinţele sale, şi veţi înţelege uşor că s-a apropiat timpul în care Eu, Domnul, 
îmi voi face intrarea în lumea spirituală, în lumea sufletelor umane, călărind pe un măgar! 
Fericit este cel care va fi pregătit, căci el nu va fi surprins de a doua Mea venire! El nu se va teme, 
ci se va bucura la nesfârşit de intrarea Mea în Ierusalim, la fel ca odinioară, cu 2000 de ani în urmă. 

Pregătiţi-vă aşadar să Mă primiţi pe Mine şi învăţătura iubirii Mele cu toate onorurile şi cu 
strigăte de „Osana" ! Amin. 

19 

Duminica Paştelui 

învierea Domnului 

Sfântul Marcu XVI, 1-8: „După ce a trecut sabatul, Măria Magdalena, Măria, mama lui Iacov, şi 
Salome, au cumpărat miresme ca să vină să-L ungă. în ziua dintâi a săptămânii, s-au dus la mormânt 
dis-de-dimineaţă, pe când răsărea soarele. Şi ele ziceau una către alta: ,Cine ne va răsturna piatra de la 
uşa mormântului?' Şi când şi-au ridicat ochii, au uăzut că piatra, care era foarte mare, fusese 
răsturnată. Au intrat în mormânt, au văzut pe un tânăr stând la dreapta, îmbrăcat într-un veşmânt alb, şi 
s-au înspăimântat. Dar el le-a zis: Nu vă înspăimântaţi! Voi îl căutaţi pe Iisus Nazarineanul, cel răstignit, 
dar El a înviat, nu este aici. Iată locul unde L-au pus'. Şi ieşind, ele au fugit de la mormânt, 



cuprinse de cutremur şi de uimire. Şi n-au spus nimănui nimic, căci se temeau". 

(19 februarie 1872) 

Textul evanghelic pe care l-am discutat anterior se referea la intrarea Mea în Ierusalim. Cel 
de faţă descrie înmormântarea şi învierea Mea, precum şi apariţia câtorva din femeile-discipoli pe 
care le-am avut. Intre intrarea Mea în Ierusalim şi înmormântarea Mea s-au mai produs câteva 
evenimente importante: condamnarea Mea, umilinţa supremă la care am fost supus în calitate de 
Domn şi Creator al lumii manifestate, dar şi dovada supremă a iubirii Mele, care am acceptat 
toate aceste umilinţe, deşi eram Dumnezeu cel necreat, pentru a stabili astfel un exemplu 
pentru fiinţele şi spiritele create de Mine. Acestea trebuiau să afle care este calea pentru a 
deveni copii ai Celui capabil să creeze cosmosul, sistemele solare şi imensitatea lumilor 
spirituale, pe care le-ar putea şterge într-o singură clipă din existenţă, dacă voinţa Lui 
atotputernică nu ar fi controlată de iubirea Lui omniprezentă, care prezervă tot ce a fost creat, fără 
să distrugă vreodată ceva. 

Ultimele zile pe care le-am petrecut pe pământ trebuiau să le demonstreze spiritelor că 
orice fiinţă care poartă în ea o scânteie divină are puterea de a se sacrifica pe sine, nu de 
dragul ei, ci de dragul celorlalţi. 

Niciodată nu a fost îndeplinită vreodată până atunci cea de-a doua poruncă a iubirii 
faţă de aproape cu atâta exactitate şi cu atâta măreţie ca în ultimele Mele trei zile de suferinţă. 
Am acceptat atunci umilinţa supremă, îndurând ca un om toată durerea de care este capabilă 
inima umană, în forma ei extremă: tortura, moartea şi dizgraţia publică. Am acceptat atunci acest 
destin crud în calitate de om, pentru semenii Mei, pe care îi consideram fraţii Mei şi care M-au putut 
vedea murind pe cruce în timp ce Mă rugam pentru iertarea lor, deşi erau cei mai mari duşmani ai 
Mei si Mi-au răsplătit bunătatea prin ingratitudine şi răzbunare. 

Ar putea face oare iubirea faţă de aproape mai mult decât am făcut Eu în acele momente 
tragice? Aşa se explică de ce am promovat această poruncă, dându-i aceeaşi importanţă ca şi 
primeia - iubirea de Dumnezeu - şi asociind-o pentru totdeauna cu aceasta. Această a doua 
poruncă are şi o semnificaţie socială, permiţând traiul în comun al oamenilor prin respectarea 
adagioului: „Nu face altuia ce ţie nu-ţi place". 

Am lăsat cu limbă de moarte aceste două porunci ale iubirii divine, în timp ce îmi 
dădeam suflul şi părăseam acest pământ minuscul, ales dintre milioanele de sori şi planete, 
pentru marea misiune pe care numai Eu o puteam îndeplini, în toată perioada întrupării Mele 
umane, le-am practicat în permanenţă pe amândouă, aşa cum nimeni nu ar putea-o face vreodată, 
lăsând astfel moştenire idealul perfect al omului pe pământ, aşa cum l-am predestinat Eu să 
fie. In calitate de spirit, le-am demonstrat îngerilor Mei şi fiinţelor din lumile superioare ce 
realizări pot avea, căci se apropie şi momentul marii lor încercări. 

Pe pământ, piatra unghiulară a divinităţii Mele a fost ridicarea Mea din morţi, fără de care 
întreaga Mea învăţătură, viaţa şi faptele Mele, ar fi fost foarte curând uitate. Mai devreme sau 
mai târziu, discipolii Mei s-ar fi despărţit. Poate că şi-ar mai fi păstrat credinţa în Mine în sinea 
lor, dar nu le-ar fi fost de nici un folos semenilor lor. 

Ce-i drept, adepţii Mei credeau în divinitatea Mea, dar numai datorită prezenţei Mele 
printre ei. Personalitatea Mea era prea puternică, iar faptele Mele prea impunătoare pentru a nu 
îi influenţa. După dispariţia persoanei Mele, lumea exterioară şi-ar fi impus însă din nou dominaţia 
asupra lor, slăbind şi în cele din urmă anulând complet impactul pe care 1-a produs prezenţa Mea 
printre ei, atât timp cât am stat pe pământ. Din viaţa Mea nu ar mai fi rămas decât amintirea 
evenimentelor trecute, ce-i drept, miraculoase şi greu de înţeles cu intelectul uman. De aceea, 
pentru ca munca Mea să nu fi fost în zadar era absolut necesară învierea din morţi - un eveniment 
contrar tuturor legilor pe care le cunoşteau ei, care să le demonstreze divinitatea Mea şi să le 
întărească credinţa, pregătindu-i astfel pentru misiunea lor ulterioară. 



învierea Mea urma să fie astfel piatra unghiulară a edificiului religios veşnic pe care urma 
să-1 clădesc, care a rezistat într-adevăr până astăzi tuturor furtunilor exterioare şi care în 
scurt timp va străluci pe pământ în toată splendoarea lui, devenind un mediator între cei doi 
factori ai creaţiei: materia şi spiritul, sau lumea materială şi cea a spiritelor. 

întreaga materie trebuie spiritualizată, pentru ca oamenii care trăiesc în ea să se 
poată apropia de împărăţia Mea spirituală, iar celelalte fiinţe create să urmeze exemplul lor, 
ridicându-se din ce în ce mai sus. Eliberat astfel de densitatea sa, întregul glob pământesc 
va putea experimenta tranziţia blândă către o lume superioară, fără a necesita în acest 
scop măsuri violente pentru disoluţia lui. 

Pentru a înţelege mai clar acest proces de spiritualizare şi adevărata semnificaţie a 
învierii Mele, precum şi a Patimilor pe care le-am avut de suferit în timpul ultimelor Mele zile 
pe pământ, vă voi reaminti din nou că toate faptele şi cuvintele Mele, inclusiv toate 
evenimentele lumeşti care s-au petrecut în anii din urmă ai apostolatului Meu, se vor 
repeta întru totul (într-o corespondenţă spirituală, nu faptică), până la a doua Mea 
venire pe pământ. 

Tot ce am suferit Eu atunci, în calitate de Fiu al Omului, se va aplica din nou învăţăturii 
Mele, reprezentanta Mea spirituală pe pământul vostru la ora actuală. La fel ca şi Mine, 
aceasta a fost contaminată, abuzată în fel şi chip, şi mulţi şi-au bătut joc de ea. în cele din urmă, 
a fost îngropată în bisericile voastre, care nu sunt altceva decât nişte morminte imense, iar 
deasupra ei a fost aşezată piatra grea a ceremoniilor religioase lipsite de orice conţinut. Scopul 
a fost ca ea să se odihnească aici de-a pururi, fără să le fie de folos decât celor care doresc să 
beneficieze de pe urma ei din punct de vedere lumesc, nu spiritual. 

Cursul istoriei lumii nu face altceva decât să repete identic ultimii ani ai apostolatului 
Meu. Aşa cum în viaţa voastră există trei etape spirituale extrem de importante: copilăria - 
care corespunde credinţei necondiţionate, adolescenţa - care corespunde formării unei opinii 
clare referitoare la credinţa acceptată, şi maturitatea - care corespunde discriminării între 
realitate şi aparenţe, la fel, învăţătura Mea a trecut prin toate aceste etape, parţial chiar în 
timpul apostolatului Meu, şi parţial după ridicarea Mea la cer, continuând până în zilele acestea şi 
în viitor. 

La început, Eu însumi am fost silit, forţat de naivitatea lumii din jurul Meu, să îi educ pe 
oameni ca pe nişte copii, cu ajutorul miracolelor Mele. Când au început însă să Mă înţeleagă 
mai bine, ei au descoperit cu ajutorul raţiunii argumente care i-au ajutat să discearnă adevărul 
în care înainte credeau orbeşte; altfel spus, au intrat în perioada de adolescenţă. Când 
credinţa şi cunoaşterea lor s-au întărit astfel, ei au atins maturitatea, acceptându-Mi învăţătura cu 
toată convingerea şi susţinându-o prin cuvintele şi faptele lor, căci au ajuns să o considere 
cunoaşterea supremă. 

Istoria religiei Mele şi maniera în care s-a răspândit ea ulterior au parcurs aceleaşi 
etape, cu singura diferenţă că la vremea când o predam Eu însumi pe pământ ea nu putea fi 
modificată sau transformată. Mai târziu, când oamenii, mânaţi de pasiunile lor lumeşti şi ghidaţi 
de opiniile şi de interesele lor egoiste, şi-au propus să Mă imite, ei au transformat mesajul divin 
într-o învăţătură lumească, limitându-se să transmită mai departe numai scoarţa sa exterioară, fără 
miezul spiritual, ceea ce a condus la o respingere în bloc a întregii învăţături odată cu maturizarea 
umanităţii şi cu dezvoltarea discernământului ei Aşa s-a ajuns la naşterea unor curente extreme, de 
la oameni care cred tot ce am predat Eu şi până la oameni care nu cred nimic. La ora actuală 
curentul spiritual devine din ce în ce mai puternic, căci cadavrul din mormântul sigilat cu o 
piatră se pregăteşte să învie. La fel cum a făcut pe timpuri Măria Magdalena, oamenii ar dori 
să împiedice descompunerea cadavrului cu ajutorul uleiurilor şi mirodeniilor. Măria Magdalena a 
fost dezamăgită însă la vremea ei, căci a găsit mormântul gol; la fel vor păţi şi paznicii actuali ai 
mormântului spiritual al învăţăturii Mele. Ei vor găsi mormântul gol, doar cu giulgiul în care Mi-au 



învelit cândva corpul învăţăturii Mele. Cel pe care îl credeau însă de-a pururi îngropat va fi dispărut 
însă, înviind din morţi. El se va duce din nou la adepţii Săi, întărindu-i personal prin prezenţa Lui 
şi insuflându-le un nou curaj şi o aspiraţie din ce în ce mai mare. 

Cu cât acest timp se apropie, cu atât mai mare devine dorinţa paznicilor de a veghea 
asupra corpului învăţăturii Mele, pentru ca ea să nu dispară din mormânt. La fel ca odinioară, 
când mormântul Meu era păzit de soldaţi romani (care erau necredincioşi), există şi la ora actuală 
o tendinţă de a-Mi condamna învăţătura iubirii cu ajutorul unor puteri străine înarmate. Totul se 
va dovedi însă în zadar. Deja, prima rază de lumină a început să iasă din mormânt, de dincolo de 
piatră. La fel ca pietrele care încep să vibreze de îndată ce răsar razele soarelui de 
dimineaţă, încălzindu-le mai întâi pe ele, iar apoi pământul de dedesubt, - piatra care 
acoperă mormântul învăţăturii Mele începe deja să vibreze. Mai devreme sau mai târziu, raza 
soarelui spiritual al iubirii va rostogoli piatra de pe mormânt şi va trezi puterile spirituale adormite, 
înviindu-le şi ghidându-le pe calea luminii, către perfecţiune, astfel încât paznicilor nu le va 
mai rămâne decât giulgiul. 

In mormânt este încă întuneric, dar Dumnezeul Luminii şi al Adevărului nu poate suporta 
altceva decât lumina, care este dătătoare de căldură, iar apoi de viaţă. 

In mod similar, cadavrul învăţăturii Mele se va ridica din mormântul în care a fost 
îngropat de interesele lumeşti, de egoismul uman şi de setea de putere a oamenilor. Oriunde va 
întâlni în inimile oamenilor o scânteie de lumină, de căldură şi de viaţă, el va amplifica aceste 
vibraţii, răspândindu-le din ce în ce mai departe, la fel ca un foc care se propagă de la o sursă 
la alta, şi atingând inclusiv inimile celor care nu credeau deloc în ele. 

Aceasta este imaginea spirituală a învierii Mele sub forma învăţăturii iubirii pe care am 
răspândit-o acum aproape 2000 de ani, care se va ridica şi va pune din nou stăpânire pe inimile 
oamenilor. La fel cum discipolii Mei s-au bucurat atunci de ridicarea Mea din morţi, învierea 
învăţăturii Mele va fi sărbătorită de întreaga umanitate şi de fiecare individ în parte, în inima sa. 
Voi trezi astfel din nou inimile credincioşilor Mei, după ce aceştia vor arunca giulgiul în care M-au 
învelit până atunci, renunţând la ceremoniile lor lumeşti şi la ritualurile lor religioase şi 
neacceptând decât semnificaţia spirituală profundă a învăţăturii Mele; pe care o vor practica cu 
ardoare. 

Această înviere a inimilor va fi echivalentă cu renaşterea spirituală, pasul final către 
renunţarea la lumea exterioară şi către începerea unei vieţi noi, spirituale, în care legăturile 
materiale nu vor mai avea puterea de a duce oamenii în rătăcire sau de a-i întârzia pe calea lor 
către spiritualizare. 

De aceea, treziţi-vă, copiii Mei! Deschideţi-vă ochii spirituali, urechile şi inimile! Iisus 
Hristos, reprezentat de învăţătura Sa delicată, a blândeţii şi iubirii, Cel care a fost capabil să-i 
binecuvânteze pe cruce nu numai pe cei apropiaţi, ci şi pe duşmanii Săi, va învia din nou, în 
inimile voastre! Pământul întreg va deveni atunci biserica Lui, casa Sa de rugăciune, în care nu 
vor mai domni decât pacea, liniştea şi fericirea, iar inimile voastre vor fi împodobite cu 
ghirlandele paradisiace ale iubirii faţă de Dumnezeu şi faţă de aproapele vostru. 

Pregătiţi-vă pentru acest festin al învierii în inimile voastre, căci el va fi festinul 
spiritualizării voastre, al transfigurării sinelui vostru interior. 

Aşa cum M-am ridicat Eu însumi cândva, într-un corp de slavă, din întunericul 
mormântului în care fusesem îngropat, la fel, veţi părăsi şi voi mormântul pasiunilor şi 
dorinţelor lumeşti, transfiguraţi, spiritualizaţi, înnobilaţi, mai buni şi demni de Mine. Dacă până 
în prezent lumea exterioară, educaţia pe care aţi primit-o şi circumstanţele sociale v-au învelit 
într-un giulgiu, îmbălsămaţi cu uleiuri şi mirodenii, pentru a împiedica astfel descompunerea 
sufletelor voastre, a sosit timpul să aruncaţi aceste lucruri inutile, căci ele sunt instrumente 
ale materiei, şi nu ale spiritului. Reţineţi: voi nu aparţineţi acestei lumi! Aţi fost cândva 
spirite, şi veţi redeveni spirite. Acesta este căminul vostru, unde vă aşteaptă Cel care a 



murit pentru voi, dar s-a ridicat din morţi într-un trup de slavă, pentru ca şi voi să 
puteţi învia spiritual (după o viaţă la fel de pură ca a Lui), renunţând la lumea 
exterioară şi devenind copiii Lui. Gândiţi-vă ce înseamnă să fii numit un copil al Domnului şi 
al Creatorului întregii lumi, să devii fratele acelor spirite care au parcurs deja, înaintea 
voastră, această şcoală a încercărilor, şi care aşteaptă acum, cu mare bucurie şi cu o iubire 
frăţească, învierea veşnică a fraţilor lor rămaşi în urmă. 

Nu vă raportaţi la învierea Mea decât din punct de vedere spiritual, căci aşa a şi fost, în 
amintirea eternă şi ca un exemplu suprem pentru toţi oamenii şi pentru întregul regat al 
spiritelor. 

Acum 2000 de ani, după ce Mi-am transcens natura umană şi Mi-am asumat natura 
divină, Eu am renunţat la tot ce era lumesc. La fel ar trebui să faceţi şi voi, căci numai astfel veţi 
putea trăi ziua învierii voastre din morţi şi a renaşterii voastre în planul spiritual - care va 
deveni cea mai importantă zi a voastră pe pământ, piatra unghiulară a misiunii voastre 
terestre şi piatra de temelie a împărăţiei spirituale în care veţi intra. Amin. 

20 
Prima duminică de după Paşte 
Domnul apare în faţa discipolilor Săi 

Sfântul Ioan XX, 19-31: „In seara aceleiaşi zile, cea dintâi a săptămânii, pe când uşile 
locului unde erau adunaţi ucenicii erau încuiate de frica iudeilor, a venit Iisus, a stat în mijlocul lor şi 
le-a zis: ,Pace uouăV Şi după ce a zis acestea, le-a arătat mâinile şi coasta Sa. Ucenicii s-au bucurat 
când L-au văzut pe Domnul. Iisus le-a zis deci din nou: ,Pace uouăl Cum M-a trimis pe Mine Tatăl, 
aşa vă trimit şi Eu pe voi'. Şi spunând acestea, a suflat peste ei şi le-a zis: ,Primiţi Duhul Sfânt. Celor 
cărora le veţi ierta păcatele, vor fi iertate; şi celor cărora le veţi tine, le vor fi ţinute'. Dar Toma, zis 
Geamănul, unul dintre cei doisprezece, nu era cu ei când a venit Iisus. Ceilalţi ucenici i-au zis 
deci: ,Am văzut pe Domnul!' Dar el Le-a răspuns: ,Dacă nu voi uedea în mâinile Lui semnul 
cuielor şi dacă nu voi pune degetul meu în semnul cuielor şi dacă nu voi pune mâna mea în 
coasta Lui, nu voi crede'. După opt zile, ucenicii lui Iisus erau iar în casă şi era şi Toma împreună 
cu ei. Pe când erau uşile încuiate, a uenit Iisus, a stat în mijloc şi le-a zis: ,Pace vouă!' Apoi i-a zis lui 
Toma: ,Adu-ţi degetul încoace şi uită-te la mâinile Mele; şi adu-ţi mâna şi pune-o în coasta Mea; şi 
nu fi necredincios, ci credincios'. Toma a răspuns şi i-a zis: ,Domnul meu şi Dumnezeul meu!' ,Toma, 
i-a zis Iisus, pentru că M-ai văzut, ai crezut; ferice de cei care n-au văzut şi au crezut', Iisus a mai 
făcut înaintea ucenicilor Săi multe alte semne, care nu sunt scrise în cartea aceasta. Dar acestea au 
fost scrise pentru ca voi să credeţi că Iisus este Hristosul, Fiul lui Dumnezeu, şi, crezând, să aveţi viaţa 
în numele Lui". 

(5 martie 1872) 

Capitolul de faţă confirmă învierea Mea şi vă arată importanţa acesteia, inclusiv faptul că 
a fost esenţială pentru ca învăţătura Mea, pentru care am plătit un preţ atât de mare, să se 
poată răspândi pentru totdeauna. Aţi văzut deja că discipolii Mei erau înspăimântaţi, lipsiţi de 
credinţă şi de curaj, şi încuindu-se în casă. 

La fel cum s-a întâmplat cu Măria Magdalena la mormânt, atunci când le-am apărut 
ucenicilor, unul din aceştia era atât de necredincios că nu s-a putut convinge de învierea Mea 
decât după ce Mi-a atins rănile. 

Tot ce s-a petrecut în acele timpuri, inclusiv celelalte semne pe care le-a făcut Iisus în 
faţa discipolilor Săi, dar în spatele uşilor închise, semne pe care le veţi afla şi voi ceva mai târziu, 
se vor repeta iarăşi la a doua Mea venire pe pământ, în faţa ochilor voştri. 



Cu cât numărul celor care vor crede în învăţătura Mea pură - cea pe care v-o dăruiesc 
acum va creşte, cu atât mai intense vor fi etapele experienţelor descrise mai sus: entuziasm, 
îndoială, neîncredere şi toate emoţiile violente ale vieţii spirituale, căci circumstanţele 
exterioare vor depune de multe ori mărturie împotriva Mea. Oamenii rău intenţionaţi îi vor 
ghida greşit pe adepţii Mei în credinţa lor, îi vor persecuta, îi vor urî, şi ori de câte ori va fi 
posibil, se vor răzbuna pe ei. 

Vor exista din nou destui necredincioşi ca şi Toma, descurajaţi şi confuzi, care îşi vor 
abandona pacea interioară şi credinţa de odinioară, şi care nu vor crede şi nu se vor lăsa vindecaţi 
decât de apariţia Mea în persoană. 

Casa în care se închideau acum 2000 de ani ucenicii Mei de teama iudeilor poate fi 
echivalată cu inimile celor care nu mai permit intrarea în sufletul lor nici a vibraţiilor lumeşti, dar nici 
a celor spirituale. Va trebui să le strig din nou, cu blândeţe, acestora: „Nu vă temeţi!" şi „Pace 
vouă!", căci fără sprijinul Meu, se vor afla în pericolul de a-şi pierde sufletul şi de a se scufunda 
pentru totdeauna în bezna îndoielilor eterne. Mulţi vor fi cei care, ca şi Toma, nu vor crede deloc. Ei 
nu vor mai asculta vocea Mea şi nu vor putea reveni pe calea cea dreaptă decât dacă vor 
primi dovezi concrete. 

Pe scurt, toţi credincioşii şi copiii Mei viitori vor trebui să treacă prin ultimul test crucial al 
adevăratei credinţe. Dacă voi dori să-i trimit mai târziu în lume - aşa cum am făcut cândva cu ucenicii 
Mei - pentru a-i inspira pe ceilalţi cu credinţa şi încrederea lor, va trebui ca ei să posede mai 
presus de orice aceste calităţi. Spuneam cândva că voi putea fi recunoscut după faptele şi după 
cuvintele Mele. La fel, discipolii şi copiii Mei viitori nu vor putea fi recunoscuţi decât după 
cuvintele şi faptele lor, demonstrându-le astfel celor din jur că încrederea şi credinţa fermă sunt 
absolut necesare pentru a deveni demni de Mine. 

Acum 2000 de ani i-am spus lui Toma (după ce Mi-a pipăit rănile): „Pentru că M-ai văzut, ai 
crezut; fericit este însă cel care nu M-a văzut, dar a crezut!" 

Deşi v-am oferit atâta pâine spirituală, nici voi, copiii Mei, nu sunteţi mai buni decât ucenicii 
Mei de odinioară! Sunteţi descurajaţi şi slabi, aveţi îndoieli, îmi răstălmăciţi cuvintele şi vă 
întoarceţi imediat la lumea exterioară şi la atracţiile ei, dacă ceea ce v-aţi pus în minte nu se 
împlineşte pe loc. Şi voi vă închideţi în casă, vă retrageţi în cochilia voastră, la fel ca un melc, 
ignorând simultan lumea exterioară şi cea interioară, la cea mai mică contradicţie care vă iese 
în cale şi pe care nu o puteţi reconcilia cu iubirea Mea atotcuprinzătoare. Sunt nevoit atunci să vă 
strig din nou: „De ce plângeţi? Lăsaţi lacrimile pentru alte ocazii, căci Cel pe care îl credeţi 
departe de voi este în realitate foarte aproape, dar nu în trupul Său fizic, ci la modul spiritual!" 
Am fost nevoit să-i spun Măriei Magdalena acum 2000 de ani: „Nu Mă atinge", căci ceea ce 
vedea ea era trupul meu de slavă (spiritualizat), care nu poate fi atins de mâna fizică. Atunci 
când am venit în faţa discipolilor Mei care se ascundeau în casă, le-am dat impresia că îmi pot 
atinge trupul fizic; în realitate, acesta nu îmi mai aparţinea de mult, căci de îndată ce misiunea 
Mea s-a încheiat odată cu moartea pe cruce, am încetat să mai am un corp fizic. Acesta s-a 
spiritualizat complet, pentru a se putea reuni după trecerea celor trei zile cu sursa esenţei sale 
divine. 

După cum menţionează această Evanghelie, am făcut şi alte semne pentru discipolii Mei, 
cărora le-am trezit ochii şi urechile spirituale, pentru a se convinge şi mai mult de divinitatea Mea, 
căpătând astfel curajul să înfrunte pericolele viitoare cu care circumstanţele exterioare urmau să îi 
confrunte, încheindu-şi astfel cu succes misiunea. 

Atât timp cât am continuat să păşesc în mijlocul lor ca un om fizic, convingerea lor că 
eram o fiinţă divină înzestrată cu puteri neobişnuite nu era deloc fermă. Vedeau miracolele pe 
care le făceam, dar continuau să trăiască în funcţie de impulsurile lor interioare limitate. 
De îndată ce am dispărut din mijlocul lor şi influenţa Mea directă asupra lor a încetat, 
credinţa lor în Mine s-a zdruncinat puternic. Dacă nu M-aş fi ridicat din morţi şi dacă nu Mi-aş fi 



îndeplinit toate promisiunile anterioare, discipolii Mei ar fi revenit fără îndoială la ocupaţiile lor 
anterioare, considerând perioada petrecută alături de Mine ca pe un fel de vis din care nu a mai 
rămas decât amintirea unei realităţi de existenţa căreia nu ar fi putut convinge pe nimeni. 

La fel ca atunci, când am fost nevoit să îmi sigilez opera prin învierea Mea, prin apariţiile 
Mele repetate în faţa discipolilor, timp de 40 de zile, şi prin înălţarea Mea la cer, aşa va trebui să 
procedez şi acum, ghidându-vă şi întărindu-vă în credinţa voastră, copiii Mei! 

La vremea respectivă am suflat asupraucenicilor Mei Duhul Sfânt, investindu- 
i cu puterea de a ierta sau nu păcatele oamenilor (o putere atât de greşit interpretată şi 
folosită mai târziu de membrii clerului bisericesc!). Am putut face acest lucru numai pentru că 
dobândiseră deja credinţa fermă intr-un singur Dumnezeu, într-un spirit suprem, superior 
oricărui aspect material, care îi ghidează sub forma lui Iisus Hristos. Puterea Mea le-a fost astfel 
parţial transferată, devenind operativă, căci discipolii Mei nu au folosit-o decât pentru scopul nobil 
pe care li l-am insuflat, acela de a-şi ajuta semenii să devină copiii Mei. 

La fel ca în acele timpuri, când ucenicii Meu au putut face miracole, vindecându-i pe 
bolnavi numai cu ajutorul puterii Cuvântului, voi şi urmaşii voştri care vor avea o credinţă fermă 
în Mine veţi primi puterea de a face fapte imposibile pentru oamenii de rând, dar uşor de 
realizat de către cei renăscuţi spiritual. Timpul şi circumstanţele exterioare vă vor conduce pe 
acest drum. Mulţi au fost cei chemaţi de Mine pe această cale, dar numai de voi depinde dacă vă 
veţi înscrie în rândul celor aleşi. 

Nu vă blocaţi inimile în faţa vocii Mele părinteşti! Chiar şi când ultima rază de speranţă va 
dispărea, nu vă pierdeţi cu firea! Eu sunt şi voi rămâne de-a pururi alături de cei care doresc să 
rămână alături de Mine, cu orice preţ. Nu aşteptaţi apariţia Mea în persoană, la fel ca Toma, ci 
cultivaţi-vă credinţa fermă, pentru ca apariţia Mea să nu fie altceva decât o confirmare a acesteia. 
Mă veţi putea ajuta astfel pe Mine, dar şi pe voi înşivă şi pe semenii voştri, la fel cum Eu i-am 
ajutat cândva pe adepţii Mei, în timpul vieţii pe care am dus-o în mijlocul lor. 

Nu lăsaţi îndoielile să vă asalteze inimile şi să vă zdruncine credinţa! Copiii Mei trebuie să 
aibă inimile deschise, să privească întotdeauna în sus, către cele spirituale, şi să îşi amintească de 
sacrificiul Meu, de iubirea Mea părintească pentru ei şi pentru toate creaturile vii, astfel încât 
inima lor să devină templul permanent al iubirii Mele şi să creadă cu tărie în infailibilitatea Mea, 
alinându-i astfel în mijlocul dificultăţilor vieţii şi împiedicându-i să cadă în capcana tentaţiilor, 
a îndoielilor şi necredinţei. Dacă veţi proceda astfel, veţi auzi întotdeauna cuvintele: „Pace vouă!", 
căci acolo unde domnesc deja credinţa în Mine şi iubirea Mea, Eu nu mai trebuie să fac nimic, decât 
să confirm ceea ce există deja. 

De aceea, vă strig vouă, tuturor: pacea fie cu voi şi să nu vă părăsească niciodată inimile, 
pentru ca Eu să pot intra oricând doresc în ele, fără să fiu nevoit să forţez porţile încuiate cu lacăte 
prin puterea voinţei Mele, ci găsindu-le pregătite să Mă accepte ca Cel care am fost dintotdeauna 
(inclusiv pentru discipolii Mei de acum 2000 de ani): un lider, un ghid spiritual şi un Părinte 
preaplin de iubire! Amin." 

A doua duminică de după Paşte 
Păstorul cel bun 

Sfântul Ioan X, 1-16: „,Adevărat, adevărat vă spun, că cine nu intră pe uşă în staulul oilor, ci sare 
pe altă parte, este un hoţ şi un tâlhar. Dar cine intră pe uşă este păstorul oilor. Portarul îi deschide şi 
oile aud glasul lui; el îşi cheamă oile pe nume şi le scoate afară. După ce le-a scos afară pe toate, merge 
înaintea lor şi oile merg după el, pentru că îi cunosc glasul. Dar ele nu merg după un străin, ci fug de 



el, pentru că nu cunosc glasul străinilor'. Iisus le-a spus această pildă, dar ei n-au înţeles despre ce le 
vorbea. Iisus, deci, le-a zis iarăşi: ,Adevărat, adevărat vă spun: Eu sunt uşa oilor. Toţi cei care au venit 
înainte de Mine sunt hoţi şi tâlhari; dar oile n-au ascultat de ei. Eu sunt uşa. Dacă intră cineva prin 
Mine, va fi mântuit, va intra şi va ieşi şi va găsi păşune. Hoţul nu vine decât să fure, să înjunghie şi să 
distrugă. Eu am venit pentru ca oile să aibă viaţă şi s-o aibă din belşug. Eu sunt Păstorul cel Bun. 
Păstorul cel Bun îşi dă viaţa pentru oi. Dar cel plătit, care nu este păstor şi ale cărui oi nu sunt ale lui, 
când vede lupul venind, lasă oile şi fuge; şi lupul le răpeşte şi le împrăştie. Cel plătit fuge, pentru 
că slujeşte pentru plată şi nu-i pasă de oi. Eu sunt Păstorul cel Bun. Eu cunosc pe cele ce sunt ale Mele 
şi sunt cunoscut de cele ce sunt ale Mele, aşa cum Tatăl Mă cunoaşte pe Mine şi cum Eu cunosc pe Tatăl; 
şi Eu îmi dau viaţa pentru oi. Mai am şi alte oi, care nu sunt din staulul acesta; şi pe acelea trebuie să le 
aduc. Ele vor asculta de glasul Meu şi va fi o singură turmă şi un singur Păstor". 

(9 martie 1872) 

în acest capitol se vorbeşte despre adevăratul conducător, cel care îşi conduce aleşii către 
lumina adevărului, dar şi despre falşii conducători, care pretind că îşi conduc supuşii către 
lumină, deşi sunt ei înşişi simple umbre ale întunericului. „Hoţii şi tâlharii" de care vorbeşte 
acest text se referă (din punct de vedere spiritual) la toţi cei care încearcă să fure sau să distrugă 
partea cea mai nobilă a sufletului uman. 

„Poarta" de care vorbeşte Evanghelia, reprezentată de Mine, se referă la singurul 
drum care conduce la adevărata cunoaştere. Metafora trebuie tradusă astfel: numai cei care 
nu şi-au pierdut instinctul spiritual în labirintul acestei lumi, care au vegheat şi nu au acceptat să 
le fie furat, iar dacă le-a fost furat, care şi l-au recucerit înapoi, - numai ei sunt capabili să îmi 
recunoască vocea şi învăţătura, făcând deosebirea faţă de vocile şi de învăţăturile greşite ale 
falşilor profeţi. Numai aceştia vor urma chemarea Mea, căci ei îmi vor recunoaşte vocea în 
mijlocul corului de voci false. 

In epoca actuală vă aflaţi deja în mijlocul acestei mişcări spirituale, în care - metaforic vorbind 
- hoţii şi tâlharii se caţără pe toate ferestrele şi încearcă toate intrările pentru a pătrunde în casa 
Mea, pentru a fura de acolo comoara ascunsă în ea. Mai mult ca oricând, minţile oamenilor sunt 
agitate de tot felul de să-Mi apăr turma. Simţindu-se protejaţi, cei care Mă vor urma vor recunoaşte 
în Mine adevăratul păstor şi protectorul lor atotputernic. 

Aşa se vor petrece lucrurile! De aceea, nu vă temeţi şi nu vă lăsaţi cuprinşi de disperare 
dacă veţi constata că, deşi numărul vostru va creşte, puternicii voştri adversari vor aşeza în faţa 
voastră obstacole imense, pentru a scăpa ei înşişi de pericolele care îi ameninţă. 

Pe de altă parte, nu vă lăsaţi cuprinşi de o ardoare prea mare în dorinţa voastră de a-i 
converti pe alţii! Nu este deloc uşor să ghidezi pe altcineva pe cărarea iubirii pure. învăţătura 
Mea presupune renunţarea la acele lucruri (lumeşti) pe care oamenii le iubesc cel mai mult, 
căci ea nu aparţine acestei lumi şi nu îi slujeşte acesteia, ci marii Mele lumi spirituale. 

Este nevoie de o mare iubire şi de multă dăruire pentru a scăpa de vechile obişnuinţe, de 
vechile credinţe şi de confortul cu care te-ai obişnuit, dar mai ales pentru a suporta presiunea din ce 
în ce mai mare venită din partea lumii exterioare (dar şi a propriului ego). V-am dat un exemplu în 
această direcţie chiar în timpul vieţii Mele, când i-am cerut unui om care dorea să Mă urmeze să 
îşi sacrifice toate posesiunile, iar el M-a părăsit cu tristeţe. Veţi păţi de multe ori la fel, dacă îi veţi 
încuraja pe oameni să urmeze calea în care credeţi, devenind cu adevărat activi pe ea. Veţi constata 
că vă vor părăsi, şi în locul prietenilor de altădată, veţi descoperi în ei cei mai mari adversari. 

Aşa se întâmplă cu oamenii cărora le lipseşte maturitatea de a-Mi accepta învăţătura. De 
aceea, aşteptaţi ca cei flămânzi să vină singuri la voi. Abia atunci daţi-le pâinea spirituală, dar 
numai în funcţie de capacitatea lor de înţelegere, căci altminteri nu o vor putea digera, şi în loc 
să îi ajutaţi, îi veţi îmbolnăvi. 

Nu este deloc uşor să faci pe altcineva să audă vocea Mea şi să îmi urmeze învăţătura. 
Chiar şi voi, cei pe care i-am ghidat şi i-am hrănit personal de o bună bucată de vreme, aveţi de 



multe ori un comportament stupid, care face dovada slăbiciunilor sau îngustimii voastre, ca şi 
cum nu aţi fi beneficiat de marea graţie de a-Mi asculta cuvintele direct din gura Mea. Vă lăsaţi în 
permanenţă amăgiţi de iluzia aberantă că fericirea spirituală poate fi îmbinată cu desfătarea 
materială, căci prima vă solicită prea mult şi vă cere sacrificii de sine prea mari pentru a le 
suporta. Dacă voi înşivă acţionaţi astfel, ce le puteţi cere celorlalţi, care au ajuns până la uşă, dar 
nu au curajul să îi treacă pragul, lăsând în spate tot ce era important până atunci pentru ei? De 
aceea, alegeţi-vă cu cea mai mare atenţie prietenii! 

In ceea ce îi priveşte pe adversari, nu vă faceţi probleme în legătură cu ei. Cu cât va trece 
timpul şi cu cât numărul celor din turma Mea va creşte, cu atât mai cunoscută va deveni 
învăţătura Mea, dar şi opoziţia pe care o va întâmpina. Lupta este inevitabilă, şi numai cei 
perseverenţi vor fi victorioşi. Aceştia vor fi însă copiii Mei, căci ei ştiu că numai Eu îi pot conduce la 
destinaţia finală, căci Eu sunt poarta şi singura cale care conduce în împărăţia spirituală infinită, 
unde nu vor mai suferi, ci vor fi binecuvântaţi cu o mare fericire pentru tot ce au îndurat. Aşa 
evoluează viaţa. Esenţa spirituală trebuie eliberată din materie. Sufletul omului trebuie separat de 
influenţa lumii exterioare, iar acest lucru nu poate fi realizat decât trecând prin aceleaşi încercări 
şi suferinţe prin care am trecut Eu, în timpul sejurului Meu terestru. 

Va veni un timp când în lume nu va mai exista decât un singur păstor pentru turma sa. 
Este imposibil să slujeşti la doi stăpâni. Cel care îşi aduce omagiul său materiei se va îngropa în 
aceasta. Cel care se luptă însă să o învingă, aspirând către împărăţia spirituală, se va elibera 
de tot ce îl trage în jos. Materia este prea densă şi lumina nu o poate penetra. Mumai corpul 
spiritual poate primi iubirea şi lumina Mea cerească, şi numai această lumină poate produce 
căldura vieţii în care se poate dezvolta scânteia divină din sufletul vostru, ghidând-o din nou 
către sursa ei, care sunt Eu. 

Acesta a fost scopul învăţăturii Mele, al coborârii Mele pe pământ în trecut şi al viitoarei Mele 
întoarceri printre voi. 

Cu cât a doua Mea venire se apropie mai tare, cu atât mai intens va deveni conflictul 
dintre întuneric şi lumină. La fel cum în fiecare dimineaţă lumina soarelui care răsare învinge 
întunericul nopţii, alungându-1, soarele Meu spiritual va alunga „hoţii şi tâlharii", care nu pot 
lucra la lumina zilei, ci numai noaptea. Aceştia vor fi nevoiţi să se retragă, să se convertească sau 
să se scufunde înapoi în bezna minţilor lor, până când - târziu - lumina va răsări în acestea. 

La fel ca în trecut, lumea exterioară va dori să se opună planurilor şi intenţiilor Mele, dar 
opoziţia ei nu va face decât să îmi accelereze victoria. 

Perseverenţa conduce întotdeauna la succes. Statutul de „copil al Meu" trebuie cucerit prin 
mari sacrificii de sine, dar premiul justifică orice efort în această direcţie. De aceea, pregătiţi- vă cu 
toţii în vederea primirii Mele. Lăsaţi-i pe ceilalţi oameni să îşi urmeze calea aşa cum cred de 
cuviinţă; nu vă faceţi probleme în legătură cu evenimentele şi complicaţiile politice. Nu uitaţi că 
milioane de oameni sunt chemaţi să găsească poarta cea bună, care duce către lumină, scop în care 
sunt necesare foarte multe evenimente şi circumstanţe diferite pentru a-i influenţa pe aceşti 
indivizi, căci nivelele lor de inteligenţă şi de înţelegere sunt la rândul lor diferite. Această sarcină 
depăşeşte cu mult chiar propria voastră putere de înţelegere, neputând fi realizată decât de 
Dumnezeu. Se ştie însă că Acesta poate realiza foarte multe folosindu-se chiar şi de cele mai 
mărunte instrumente. 

Deocamdată atât despre Evanghelia lui Ioan. Speranţa Mea este că v-am ajutat să 
înţelegeţi mai bine anii Mei de apostolat, care au predeterminat - încă de acum 2000 de ani - 
evoluţia viitoare a umanităţii de pe pământul vostru întunecat. 

De aceea a fost păstrată cu atâta sfinţenie Biblia, pentru a vă demonstra dincolo de 
orice posibilitate de tăgadă că încă din acea epocă s-au pus bazele istoriei umanităţii, şi că tot ce s- 
a prezis atunci s-a îndeplinit sau urmează să se îndeplinească, până la ultima virgulă. Ce-i drept, 
numai cei născuţi a doua oară, din punct de vedere spiritual, pot descifra aceste lucruri, ca şi cum 



ar citi într-o oglindă care reflectă viitorul. 

De aceea, aveţi încredere în Mine şi nu uitaţi cuvintele Mele: „Eu nu îl voi părăsi pe acela care 
nu Mă va părăsi". 

Rămâneţi cu Mine şi veţi auzi din ce în ce mai clar vocea păstorului. Veţi deveni astfel din ce 
în ce mai capabili să le indicaţi celor din jur (celor orbi) calea către adevăr - calea care conduce 
către mântuire - prin cuvintele şi prin exemplul vostru personal, astfel încât, în cele din urmă, pe 
pământ să nu mai rămână decât o singură turmă şi un singur păstor. Amin. 

22 
A treia duminică după Paşte 
Domnul se referă la moartea Sa 

Sfântul Ioan XVI, 16-23: „Peste puţin timp nu Mă veţi mai vedea; apoi iarăşi peste puţin timp 
Mă veţi vedea, pentru că Mă duc la Tatăl'. Deci, unii dintre ucenicii Lui au zis între ei: ,Ce înseamnă 
cuvintele acestea: „Peste puţin timp nu Mă veţi mai vedea; apoi iarăşi peste puţin timp Mă veţi vedea, 
pentru că Mă duc la Tatăl?"' Ei ziceau deci: ,Ce înseamnă acestea: peste puţin timp? Nu ştim ce vrea 
să spună'. Iisus a cunoscut deci că voiau să-L întrebe şi le-a zis: ,Vă întrebaţi între voi că am zis: 
„Peste puţin timp nu Mă veţi mai vedea, şi apoi iarăşi peste puţin timp Mă veţi vedea"? Adevărat, 
adevărat vă spun că voi veţi plânge şi vă veţi văieta., iar lumea se va bucura; vă veţi întrista, dar 
întristarea voastră se va preface în bucurie. Femeia, când este în durerile naşterii, se întristează, pentru 
că i-a sosit ceasul; dar după ce a născut pruncul, nu-şi mai aduce aminte de suferinţă, de bucurie că s- 
a născut un om pe lume. Tot aşa şi voi: acum sunteţi plini de întristare, dar Eu vă voi vedea iarăşi, inima 
vi se va bucura şi nimeni nu va lua de la voi bucuria voastră, în ziua aceea nu Mă veţi mai întreba nimic. 
Adevărat, adevărat vă spun că orice veţi cere de la Tatăl în numele Meu, vă va da'". 

(19 martie 1872) 

în capitolul de faţă, la fel ca şi în cel precedent, le sugerez discipolilor Mei cum se vor 
desfăşura lucrurile când Eu îi voi părăsi şi ei nu se vor mai afla sub influenţa Mea vizibilă, 
ghidându-i. 

In capitolul 15 din Evanghelia lui Ioan M-am comparat pe Mine cu o vie şi pe discipolii Mei 
cu ramurile care nu pot face rod decât dacă sunt ataşate de vie. 

Le-am sugerat prin această comparaţie care este soarta celor care nu îşi vor găsi sălaş în 
Mine, spunându-le că singurii păcătoşi vor fî aceia care vor şti ce au de făcut şi în ce trebuie să 
creadă, dar vor acţiona în detrimentul acestei cunoaşteri, spre deosebire de cei ignoranţi, care 
nu vor putea fi pedepsiţi. Le-am mai sugerat că cel care crede în Mine nu este slujitorul legii 
Mele, ci o respectă întotdeauna în mod voluntar. Rostul pentru care am creat omul nu este să-Mi 
fie supus, ci prieten, care trebuie să urmeze sfatul prietenului său mai înţelept. Le-am mai spus că 
dacă doresc să Mă urmeze pe Mine şi învăţătura Mea, vor intra în conflict cu lumea exterioară, şi 
în timp ce Eu îi voi iubi, lumea îi va copleşi cu ura ei. Le-am dat însă şi o speranţă, spunându-le 
că atunci când spiritul Meu va străluci asupra lor, plăcerile spirituale le vor depăşi cu mult pe cele 
materiale, care vor dispărea de la sine. 

Am fost nevoit să le spun în avans toate aceste lucruri discipolilor Mei, căci nu aveau încă 
nici o idee despre misiunea pe care urmau să o primească. Se aflau încă prea puternic sub 
influenţa personalităţii Mele şi deşi mărturiseau în permanenţă: „Ştim că eşti trimis de 
Dumnezeu!", nu aveau încă o imagine clară despre misiunea Mea. Nu realizau încă importanţa 
venirii Mele pe pământ şi nu înţelegeau ce înseamnă că Mă voi întoarce acasă. Acest lucru era 
firesc, căci erau oameni, şi la fel era gândirea lor. De aceea, am fost nevoit să le vorbesc în diferite 
ocazii despre întoarcerea Mea acasă, pregătindu-i în vederea evenimentelor ce vor urma, lucru 



de care vorbeşte şi Ioan, discipolul Meu favorit, în textul de faţă. 

Le-am spus atunci că urmează să Mă întorc acasă, să Mă despart de ei, avertizându-i 
că acest lucru era absolut necesar. Am adăugat (aşa cum precizează în continuare acest capitol) 
că: „Mai am multe lucruri să vă spun, dar nu le-aţi putea suporta la ora actuală". 
Cuvintele Mele li s-au părut enigmatice şi ei nu le-au putut înţelege: „Peste puţin timp nu Mă 
veţi mai vedea; apoi iarăşi peste puţin timp Mă veţi vedea, căci Mă voi duce la Tatăl". 

Cum ar fi putut crede discipolii Mei că peste puţin timp voi fi capturat şi ucis, când Mă 
văzuseră de atâtea ori evadând şi scăpând din tot felul de situaţii, care mai de care mai 
periculoasă? Cum şi-ar fi putut imagina ei că o fiinţă trimisă de Dumnezeu poate fi ucisă? Tot ce 
le-am spus atunci despre ridicarea Mea la cer, despre moartea şi învierea Mea, era imposibil de 
înţeles pentru ei. Realitatea crudă avea să le demonstreze însă cât de adevărate au fost aceste 
cuvinte. Abia după petrecerea evenimentelor au înţeles ei care era misiunea lor, cine eram Eu 
şi cereprezenta această lume. 

Toate învăţăturile despre împărăţia lui Dumnezeu pe care le-am predicat 
frecvent discipolilor Mei în acele timpuri, despre importanţa învăţăturii Mele şi a respectării ei, 
şi exemplele pe care li le-am dat, spunându-le că cel care se îndepărtează de Mine trebuie 
să plătească, am continuat să le predic mai târziu în toate limbile pământului, prin trimişii Mei şi 
prin evenimentele care s-au succedat. Eu le strig tuturor oamenilor: „Nu vă îndepărtaţi de Mine, 
căci în afara Mea nu există mântuire şi alinare în această lume!" La fel ca în acele zile, când i-am 
anunţat pe adepţii Mei de apropiata Mea plecare, reconfortându-i însă la gândul că Mă vor mai 
vedea, vă strig vouă şi tuturor credincioşilor astăzi: „Nu vă rătăciţi de pe cărarea cea dreaptă! 
Căci în afara Mea nu există decât întunericul, iar fericirea revederii Mele, după ce aţi rătăcit o 
vreme fără rost, va fi mare!" Vai însă celor care îmi vor întoarce pentru totdeauna spatele! Ei merg 
pe calea întunericului, a materiei grosiere, şi vor trece printr-un proces dificil şi îndelungat de 
purificare pentru a redobândi ce au pferdut şi pentru a reface ceea ce a fost călcat în picioare. 

Le-am spus atunci discipolilor Mei că părăsirea lor făcea parte din planul sejurului Meu pe 
pământ, încă înainte de producerea evenimentelor, am anticipat spunându-le că la început îi 
voi părăsi pentru scurtă vreme, pentru a-i ajuta astfel să se obişnuiască cu absenţa Mea 
temporară, învăţând să se descurce singuri, în compensaţie, le-am spus că le voi trimite un 
ajutor: pe cel care alină, respectiv Spiritul lui Dumnezeu. 

Chiar dacă uneori le mai strig şi astăzi copiilor Mei: „Nu-ţi pierde cumpătul dacă nu Mă 
vei mai vedea pentru o vreme!", asta înseamnă de fapt: „Copilul Meu, nu dispera dacă vor veni 
momente în care lumea exterioară şi evenimentele ei te vor copleşi, iar tu nu vei mai simţi 
mâna Mea şi nu vei mai auzi vocea Mea! Chiar dacă lumea te răsplăteşte pentru devoţiunea ta cu 
dispreţ, ură şi batjocură, perseverează, căci în curând Mă vei vedea, Mă vei auzi şi Mă vei simţi 
din nou. Mă vei recunoaşte în limbajul naturii, Mă vei simţi în forţa invizibilă care controlează 
evenimentele şi Mă vei auzi în vocea blândă care îţi vorbeşte în inima ta!" 

Aşa cum le-am prezis acum 2000 de ani discipolilor Mei, spunându-le că vor trebui să 
treacă prin clipe amare şi prin mari suferinţe, la fel le spun astăzi tuturor credincioşilor care se 
simt mai ataşaţi de Mine decât de lumea exterioară. Revenirea Mea în inimile lor greu încercate, 
convingerea fermă pe care o vor dobândi din cauza încercărilor lor, că soarele va străluci din nou de 
după cortina norilor, în toată gloria lui, încălzind şi dând viaţă tuturor, îi va ajuta să uite în curând de 
suferinţa amară, întărindu-le credinţa în Mine. 

Misiunea discipolilor Mei după moartea Mea era mult prea importantă pentru a nu-i antrena 
pentru ea în condiţiile cele mai dificile cu putinţă. Ei trebuiau să se obişnuiască cu absenţa Mea, 
învăţând să acţioneze independent, dar corect. 

Şcoala la care au învăţat discipolii Mei este astăzi calea tuturor celor care doresc să-Mi 
calce pe urme şi să-mi devină discipoli. 

Le-am spus atunci adepţilor Mei: „Lumea vă va urî şi vă va persecuta, căci voi nu sunteţi 



din această lume!" La fel vă spun şi vouă, astăzi: cu cât Mă veţi iubi şi Mă veţi urma mai 
îndeaproape, cu atât mai mare va fi opoziţia lumii şi a majorităţii semenilor voştri, până când 
evenimentele care se vor produce îi vor pregăti să devină la rândul lor receptivi în faţa realităţii 
superioare. 

Toate aceste consecinţe sunt naturale şi necesare, căci nu este deloc simplu să devii 
un copil al Creatorului tuturor lucrurilor vizibile şi invizibile. Dacă un asemenea copil face un 
progres spiritual remarcabil, el va intra inevitabil în conflict cu lumea exterioară şi cu oamenii 
obişnuiţi. Ura lumii va creşte direct proporţional cu iubirea Mea pentru el. De aceea, nu fiţi 
descurajaţi dacă nu Mă veţi mai vedea pentru o vreme, căci va veni în curând clipa în care Mă 
veţi vedea din nou. 

Uneori sunt nevoit să vă părăsesc, pentru a vedea ce înseamnă să depindeţi exclusiv de 
puterea voastră. Va trebui să demonstraţi atunci dacă sunteţi într-adevăr capabili să mărturisiţi 
public ceea ce vă încântă atât de mult atunci când îmi citiţi Cuvântul, înfruntându-vă astfel teama 
de lumea exterioară. 

Chiar credeţi că sunteţi atât de curajoşi cum vă consideraţi uneori? Priviţi exemplul 
discipolului Meu Petru! In Grădina Gets imani M-a apărat cu spada sa, dar la scurt timp s-a lepădat 
de Mine. Dacă un om ca Petru a putut greşi, vă puteţi da seama cum aţi reacţiona voi în 
momente de mare cumpănă. De aceea, sunt nevoit să vă încerc din când în când curajul, 
pentru a vă întări astfel credinţa în Mine. Dacă cel care M-a cunoscut în persoană s-a lepădat 
de Mine, la ce M-aş putea aştepta din partea voastră, care nu M-aţi văzut niciodată, ci doar Mi-aţi 
auzit vocea blândă în inimile voastre? 

De aceea, sunt nevoit să vă părăsesc uneori, lăsându-vă să vă luptaţi cu circumstanţele 
exterioare, pentru a înţelege astfel ce aţi realizat până acum şi ce anume vă lipseşte încă. 

Reamintiţi-vă cuvintele Mele: „Voinţa este puternică, dar trupul este slab!" Sunt 
cuvinte importante, căci caracterizează perfect natura umană, în momentele voastre de 
entuziasm credeţi că puteţi duce în spinare un elefant, dar când trebuie să treceţi la fapte, chiar 
şi o muscă se dovedeşte o povară prea grea pentru voi. 

De aceea, analizaţi-vă cu atenţie inimile, pentru a vedea de câtă iubire şi de câtă credinţă 
dispuneţi. Atunci când, uneori, îmi simţiţi absenţa, nu disperaţi, ci aşteptaţi cu încredere 
întoarcerea ghidului şi Părintelui vostru. 

Cu cât vă veţi cunoaşte mai bine slăbiciunile, cu atât mai uşor vă va fi să înţelegeţi de câtă 
iubire aveţi nevoie pentru a transpune în practică ceea ce în exaltarea voastră emoţională vi 
se pare extrem de uşor. Numai atunci veţi cunoaşte cu siguranţă calea care conduce la Mine. La 
fel ca în cazul discipolilor Mei, antrenaţi de absenţa Mea, veţi înţelege de câtă voinţă aveţi nevoie 
pentru a vă duce la bun sfârşit misiunea umană şi pentru a deveni copii adevăraţi ai lui Dumnezeu. 

Vă spun toate acestea ca un avertisment, ca să nu vă lăsaţi cuprinşi de o exaltare 
prostească, asumându-vă poveri pe care nu le puteţi duce. Dar şi ca o consolare, ca să vă ajute să 
depăşiţi momentele dificile în care Tatăl vostru ceresc pare să fie absent. Reamintiţi-vă atunci de 
cuvintele adresate de El discipolilor Săi: „Peste puţin timp, nu Mă veţi mai vedea; apoi iarăşi 
peste puţin timp, Mă veţi vedea din nou!" Amin. 

23 
A patra duminică de după Paşte 
Destinaţia eternă 

Sfântul Ioan XVI, 5-6: „Dar acum Mă duc la Cel care M-a trimis; şi nici unul dintre uoi nu Mă 
întreabă: ,Unde Te duci?' Dar, pentru că v-am spus aceste lucruri, întristarea v-a umplut inima". 



(18 martie 1872) 

Acest text se potriveşte de minune pentru această duminică. Deşi pare uşor de 
înţeles, el conţine o serie de aspecte pe care nici măcar nu le bănuiţi. 

Voi sunteţi convinşi că de vreme ce am vorbit tot timpul de Tatăl şi de Fiul, le-am spus aceste 
cuvinte discipolilor Mei pentru a-i pregăti în vederea apropiatelor evenimente, care urmau să 
reprezinte încheierea în glorie a sejurului Meu pe pământ. Eu nu le puteam explica relaţia Mea 
cu Iehova decât în termenii relaţiei tată-fiu, o metaforă uşor de înţeles pentru mintea lor 
lumească, care exprimă perfect, prin corespondenţa ei spirituală, relaţia dintre iubire şi 
înţelepciune. într-adevăr, în calitatea Mea de înţelepciune, Eu M-am întrupat pe pământ, 
dar în calitatea Mea de Iubire, am rămas Creatorul şi Păstrătorul etern al întregului 
univers. 

Le-am,spus atunci: „Dar acum Mă duc la Cel care M-a trimis; şi nici unul dintre voi nu 
Mă întreabă: ,CJnde Te duci? ' Dar, pentru că v-am spus aceste lucruri, întristarea v-a umplut 
inima ". 

Această predicţie neaşteptată, potrivit căreia puteam fi separat de ei, nu corespundea 
deloc concepţiei lor limitate despre divinitatea şi misiunea Mea, lucru care i-a umplut de tristeţe. 
De aceea, ei n-au ştiut ce să mai creadă şi nu Mi-au pus nici o întrebare în legătură cu această 
plecare a Mea. Le-am reamintit astfel de întrebarea la care nu s-au gândit singuri: „Unde Te duci?" 
Pur şi simplu, nu-şi puteau imagina că i-aş părăsi vreodată. Ajunseseră să creadă în Mine ca 
într-un Dumnezeu coborât pe pământ pentru a elibera umanitatea de cătuşele sale lumeşti, dar 
nu ştiau unde aş putea pleca. Erau convinşi, datorită cuvintelor şi miracolelor Mele, de originea 
Mea divină, dar în multe domenii gândirea lor rămăsese absolut lumească, în consecinţă, trăgeau 
deseori concluzii greşite şi de multe ori nu îmi înţelegeau metaforele, acuzându-Mă că le 
vorbesc în dodii sau că este imposibil de înţeles ce le spun. 

Le-am spus atunci: „Mă duc la Cel care M-a trimis!" Astăzi, după atâtea secole, vă întreb 
din nou, pe voi şi întreaga umanitate: „încotro mergeţi, şi cine este cel care v-a trimis?" La fel 
ca şi Mine, toate fiinţele create au un scop în viaţă, o menire pentru care s-au născut, chiar 
şi materia cea mai grosieră si mai solidă, care reprezintă expresia vizibilă a spiritelor 
împietrite şi condamnate. 

La ora actuală, perioada de încercare se apropie de sfârşit. De aceea, îi întreb în 
permanenţă pe oameni (prin evenimentele politice, sociale, religioase şi naturale pe care li 
le trimit): „încotro vă îndreptaţi?", pentru ca ei să-şi aducă aminte cine sunt şi de ce se află pe 
pământ. 

Pentru a curăţa aerul de miasmele acumulate, vântul spiritual care îmi precede a doua 
venire pe pământ stimulează toate activităţile, la fel cum procedează vântul cald al 
primăverii în planul material. Oamenii încep astfel să se întrebe: „De ce mă aflu aici?", 
„Cine sunt eu?", sau „Care este destinaţia mea finală (încotro mă îndrept)?" 

De îndată ce începe să-şi pună asemenea întrebări, cel care gândeşte se trezeşte 
între două lumi: una vizibilă şi alta invizibilă. El nu se mai simte satisfăcut de puţinele indicii pe 
care i le oferă lumea tranzitorie şi îşi pierde pacea interioară. Omul vede că tot ce se naşte sfârşeşte 
prin a muri, trecând printr-un proces continuu de transformare. De aceea, el ajunge să se întrebe: 
„De unde veniţi voi, creaturi misterioase şi minunate, şi încotro vă îndreptaţi?" 

Cu aceste întrebări îi salută el pe cei care se nasc, şi tot cu ele se desparte el de cei care 
mor. Este firesc în aceste condiţii să-şi pună aceleaşi întrebări el însuşi, conştient că reprezintă o 
enigmă mai profundă şi mai complexă decât toate celelalte semne vizibile la un loc. Aceste 
întrebări, care se nasc în mod firesc în mintea oamenilor din când în când, îi obligă pe mulţi 
dintre ei să analizeze mai profund existenţa şi să studieze aspectele ei spirituale. Dacă rezultatele 
finale ale acestor studii nu le oferă o claritate suficient de mare, ei încep să se îndoiască şi 



continuă să caute, încercând să obţină o înţelegere mai bună. 

Această stare de agitaţie mentală a fost dintotdeauna începutul marilor revoluţii 
spirituale, dar şi al celor lumeşti. Ea se datorează vântului spiritual, care bate de fiecare dată când 
umanitatea este pe punctul de a cădea complet în somnul confortabil al plăcerilor lumeşti, 
trezind-o. 

La ora actuală, acest vânt a început din nou să bată, mânat de două cauze principale: pe de 
o parte, apropiata Mea revenire pe pământ, ca o încununare apoteotică a misiunii pe care am 
îndeplinit-o cândva; şi pe de altă parte, din cauza înclinaţiilor din ce în ce mai accentuate ale 
oamenilor (de la cei mai copilăroşi şi până la cei mai maturi) către plăcerile lumeşti, care tind 
să înlocuiască astăzi orice aspiraţie spirituală. De aceea, tot mai multe fiinţe umane încep să se 
întrebe din nou (unele dintre ele într-o manieră inconştientă): „încotro ne îndreptăm? De ce ne 
aflăm aici?" Din cauza răspunsului neadecvat oferit de actualul trend spiritual la aceste 
întrebări, există tendinţa la ora actuală ca oamenii să renunţe la toate valorile de tip conservator, 
la modul de viaţă experimentat de strămoşii lor, încercând să descopere ceva nou, pe cât 
posibil adevărul. 

Oamenii intuiesc astăzi din ce în ce mai mult existenţa lumii invizibile. Eforturile 
oamenilor de ştiinţă de a demonstra că nu există decât materia, nu şi un plan spiritual, se 
dovedesc în zadar. Oamenii simt că golul din inimile lor nu poate fi umplut de explicaţiile 
grosolane ale intelectului, iar vechile întrebări apar din nou la suprafaţă. 

Tot mai mulţi oameni simt nevoia să se elibereze din cătuşele lor, din cercul strâmt din fier 
în care îi obligă să trăiască liderii lor, care nu doresc altceva decât să profite de pe urma lor. 

Acest conflict la nivel planetar este absolut necesar înainte de a doua Mea venire, 
pentru decantarea apelor, astfel încât să nu fiu nevoit să am de-a face atunci decât cu cei cu 
adevărat preocupaţi de planul spiritual, de dorinţa de a afla de unde provin, de ce se află aici 
şi încotro se îndreaptă. Aceştia vor fi cei care vor supravieţui tuturor furtunilor, păstrându-şi 
puritatea în mijlocul murdăriei egoismului lumesc şi al inconştienţei. Aceştia vor alcătui turma 
Mea, iar Eu voi fi păstorul lor, şi numai al lor. 

Merită să vă puneţi şi voi aceste întrebări extrem de serioase, copiii Mei, pe care v-am ales 
din atâţia pentru a comunica direct cu voi, astfel încât să deveniţi un exemplu pentru cei din 
jur. însăşi durata vieţii care vă mai este acordată pe acest pământ vă sileşte să vă puneţi 
întrebarea: „încotro ne îndreptăm?" Nu uitaţi nici o clipă responsabilitatea pe care v-aţi asumat-o 
din clipa în care aţi dorit să auziţi Cuvântul lui Dumnezeu, Tatăl vostru. Aţi primit răspunsul la 
cererea voastră, dar odată cu el a venit si obligaţia de a pune în practică ceea ce auziţi, căci 
ascultarea Cuvântului divin fără transpunerea lui în practică este absolut inutilă. 

Dacă nu puneţi în practică Cuvântul Meu, deşi l-aţi auzit direct de la Mine, sunteţi de două 
ori mai vinovaţi decât cei care nu acţionează pentru că nu îl cunosc. 

Atunci când le-am spus că urmează să Mă despart de ei, pentru a Mă întoarce la Cel 
care M-a trimis, inimile discipolilor Mei s-au umplut de tristeţe. Cum credeţi că vă veţi simţi voi, 
dacă vă veţi întoarce la Cel care v-a trimis? De aceea, faceţi toate eforturile pentru a ajunge în 
împărăţia Mea, folosind corect şi investind capitalul pe care vi l-am încredinţat, şi nu îl îngropaţi în 
pământ, precum servitorul cel leneş din parabola Mea. In caz contrar, veţi ajunge imaturi într-o 
lume a spiritelor mature, şi vă veţi simţi nefericiţi într-o lume a celor fericiţi. 

Atunci când vă veţi întoarce la Cel care v-a trimis, asiguraţi-vă că veţi intra în împărăţia 
spiritelor cel puţin cu convingerea că aţi făcut tot ce v-a stat în puteri, dată fiind cunoaşterea de 
care aţi beneficiat. Aveţi grijă să îmi folosiţi cuvintele şi învăţăturile astfel încât soldul final al vieţii 
voastre să indice cât mai multe fapte bune şi cât mai puţine greşeli. Numai aşa veţi cunoaşte 
starea de pace mentală şi veţi putea răspunde fraţilor voştri care vă vor întreba: „încotro te duci?", 
indicând către dimineaţa iubirii eterne: „Mă îndrept acolo de unde am venit, într-un loc care 
facilitează progresul spiritual etern şi apropierea continuă de Părintele şi de Creatorul meu!" 



Le-am spus acum 2000 de ani discipolilor Mei: „Mă duc la Tatăl Meu care M-a trimis! " 

Eram deja absolut convins că Mi-am îndeplinit perfect misiunea, deşi partea ei cea mai dificilă 
abia urma să se producă. La fel ar trebui să răspundeţi şi voi, conştienţi că aţi triumfat asupra 
tuturor încercărilor şi tentaţiilor, şi aşteptând plini de încredere să primiţi cununa cu lauri a 
victoriei. 

Eu nu-i pot condamna în aceeaşi măsură pe cei care nu cunosc deloc sau aproape deloc 
Cuvântul Meu pentru acţiunile lor, prin comparaţie cu cei care îmi cunosc şi îmi înţeleg bine 
învăţătura, dar refuză să acţioneze în acord cu ea. Atunci când păcătuiesc în mod intenţionat 
împotriva ei, aceştia merită să fie pedepsiţi, fiind acuzaţi - nu de Mine, ci de propria lor conştiinţă - de 
slăbiciune şi lipsă de credinţă, căci dacă s-ar fi bazat mai mult pe ajutorul primit din cer, nu s-ar fi 
lăsat prinşi într-o măsură atât de mare în capcana plăcerilor lumeşti, mergând până la 
pierderea demnităţii lor spirituale. 

De aceea, respectaţi cuvintele Mele, copiii Mei! Nu vă limitaţi doar la citirea lor şi la 
satisfacţiile intelectuale pe care vi le oferă, ci luaţi-le în serios, căci numai respectarea strictă a 
celor două porunci ale iubirii poate face din voi copii adevăraţi ai Creatorului întregii infinităţi. 

Voi nu puteţi înţelege pe deplin, în toată semnificaţia şi profunzimea lui, premiul pe care 
vi-1 ofer, căci nu cunoaşteţi încă împărăţia Mea spirituală. Dacă aţi şti însă cât vă invidiază îngerii şi 
marile Mele spirite pentru privilegiul de care dispuneţi, aţi fi cu adevărat mândri de faptul că v-aţi 
născut şi puteţi reveni la Acela care reprezintă însăşi esenţa iubirii, o iubire pe care inima 
omenească nu o poate cuprinde. 

Cât de mare este Iubirea Divină Supremă, care doreşte să facă din voi copiii ei, mergând 
până acolo încât a fost dispusă să îşi asume cel mai umil statut pe planeta voastră întunecată 
pentru a demonstra că, după îndeplinirea misiunii ei (pe care a realizat-o omul Iisus), 
înţelepciunea va fuziona din nou cu Iubirea, din care s-a născut cândva, stabilind astfel calea 
care trebuie parcursă de toţi cei care doresc să obţină acest statut divin! 

într-adevăr, M-am întors atunci la Tatăl care M-a trimis. La fel ar trebui să procedaţi şi 
voi: să faceţi toate eforturile pentru a ajunge la aceeaşi destinaţie, pentru a primi din mâna Lui 
cununa de lauri a victoriei, binemeritată pentru lupta şi pentru suferinţele voastre - aşa cum 
am făcut Eu acum aproape 2000 de ani, în întruparea Mea ca om. Amin. 

24 
A cincia duminică de după Paşte 
Adevărata rugăciune 

Sfântul Ioan XVI, 23: „în ziua aceea, nu Mă ueţi mai întreba nimic. Adevărat, adevărat vă spun, 
că orice veţi cere de la Tatăl în numele Meu, vă va da ". 

(19 martie 1872) 

Versetul ales pentru această duminică din anul catolic ecleziastic arată cum, pentru a-i 
consola pentru pierderea persoanei Mele, le-am oferit discipolilor Mei speranţa că vor putea 
primi de la Tatăl ceresc tot ceea ce îi vor cere, atât timp cât acel lucru le va fi cu adevărat necesar. 
Le-am prezentat atunci această perspectivă fericită pentru ca ei să poată rămâne în contact 
spiritual cu Mine, spunându-le că deşi nu voi mai fi într-o formă vizibilă, voi continua să le aud 
rugăciunile şi voi contribui la îndeplinirea lor. 

Acest fragment din Biblie este uşor de înţeles, dar dacă îl veţi examina cu mai multă 
atenţie, veţi descoperi că el conţine o încărcătură mult mai profundă. Pentru a înţelege mai bine 
această analogie şi interpretarea ei, va trebui să răspundem mai întâi la întrebarea: „Ce este de fapt 



rugăciunea?" 

Aşa cum v-am spus deja de multe ori până acum, voi rostiţi foarte multe cuvinte, dar 
nu aveţi nici o idee ce înseamnă ele. Acest lucru demonstrează cât de puţine lucruri ştiţi despre 
profunzimea, forţa şi puterea cuvântului, ca expresie a gândului. De aceea, sunt nevoit de foarte 
multe ori să vă atrag atenţia asupra semnificaţiei anumitor cuvinte individuale din Biblie, pentru a 
le putea înţelege corect. Atât timp cât nu veţi cunoaşte această semnificaţie, nu vom putea vorbi 
de o adevărată înţelegere a textelor biblice, chiar şi a celor mai simple dintre ele. Altfel spus, 
înţelepciunea incomensurabilă a Bibliei vă va rămâne complet inaccesibilă. Dacă vă veţi 
mulţumi cu semnificaţia literală a cuvintelor, care este extrem de superficială, tot ce veţi 
obţine din lectura Bibliei va fi o oarecare alinare în momentele dificile ale vieţii voastre 
pământeşti. 

Revenind la textul nostru din Evanghelia lui Ioan, vă propun să răspundem mai întâi la 
întrebarea: „Ce este rugăciunea?", pentru a înţelege care este semnificaţia ei spirituală atunci 
când îmi este adresată direct, Mie, Domnului şi Creatorului atotputernic şi omniscient. 

Ei bine, o rugăciune înseamnă să-i implori cuiva mai puternic decât tine ajutorul, în 
anumite circumstanţe în care propria ta putere se dovedeşte insuficientă. Altfel spus, este o 
cerere pentru a primi o asistenţă activă, fie pentru tine însuţi, fie pentru o altă fiinţă care are 
nevoie de ajutor. 

Ce dovedeşte această implorare? Ea dovedeşte un singur lucru: propria ta neputinţă. De 
vreme ce nu poţi deţine controlul, eşti nevoit să ceri ajutor de la cineva mai puternic. 

Dacă cel care imploră vine la cineva foarte puternic cu o rugăminte şi apelează la numele 
unei a treia persoane sau al unui prieten bine intenţionat, al cărui nume speră să îi fie de ajutor în 
influenţarea persoanei influente pe care doreşte să o convingă, asta înseamnă că cel care 
imploră se foloseşte de numele cuiva foarte drag celui puternic, sperând că acesta îi va satisface 
astfel propria cerere. 

Aşa se explică de ce le-am cerut discipolilor Mei să îi adreseze Tatălui ceresc rugăminţile lor 
în numele Meu şi de ce le-am promis anticipat că nici una din rugăciunile tor nu va rămâne fără 
răspuns. Am dorit să le reamintesc astfel de propria lor neputinţă, de incapacitatea lor de a realiza 
singuri lucrurile pe care le doresc, păstrând astfel vie în memoria lor viaţa şi activitatea Mea pe 
pământ, căci numai în acest fel (mânaţi de aspiraţia lor spirituală) puteau evalua ei corect lucrurile 
lumeşti, cerând ceea ce trebuie şi neinterpretându-le greşit. 

Le-am indicat acest tip de adresare a rugăciunii pentru a-i ajuta să îşi amplifice în 
permanenţă credinţa în Mine, adică în Cel care, deşi nu mai era alături de ei în plan vizibil, 
continua să le fie alături din planul spiritual. Acest lucru avea să-i ajute să creadă în coborârea Mea 
din ceruri şi să le transmită inclusiv altora credinţa de nezdruncinat în ajutorul pe care îl puteau 
primi de la Fiinţa Supremă care era simultan Creatorul, Susţinătorul, Domnul şi Părintele lor. 

Este evident că în calitatea Mea de Dumnezeu, Eu nu aveam nevoie de cererile lor 
adresate Mie, ştiind încă de la începutul timpurilor care vor fi nevoile lor şi ce anume era mai 
bine pentru ei. Unicul scop al rugăciunii este acela de a trezi în oameni credinţa că Eu nu sunt 
doar un Dumnezeu atotputernic, în faţa căruia trebuie să se închine îngroziţi, ci şi un Părinte 
preaplin de iubire, care le stau la dispoziţie copiilor Mei care se apropie cu blândeţe de Mine. 
Un Judecător Suprem nu va răspunde niciodată la o rugăciune adresată cu ardoare, dar un 
Părinte plin de iubire da. 

Mi-am oferit atunci intermedierea (în calitatea Mea de Fiu al lui Dumnezeu), spunându-le: 
„Ceea ce veţi cere în numele Meu, Tatăl din ceruri vă va da!", numai pentru că în timpul vieţii Mele 
pământeşti ei au putut fi martorii iubirii, toleranţei şi răbdării Mele în faţa slăbiciunilor celorlalţi. 
Acest lucru le-a permis să îşi facă o idee cât de cât corectă despre Tatăl care a răspuns întotdeauna 
cererilor adresate Lui de Fiul său preaiubit, Iisus. Numai în acest fel putea deveni inaccesibilul 
Iehova disponibil pentru ei. Altfel spus, numai în acest fel puteau căpăta ei curajul de a-şi înălţa 



inimile către Mine, căpătând încrederea că dacă se vor ruga în numele Meu sau dacă îmi vor 
adresa direct rugăciunile lor, vor primi un răspuns favorabil. 

Pe această cale, legătura spirituală pe care am stabilit-o între Mine (în calitatea Mea de 
om) şi ei, pe de o parte, şi între ei şi Iubirea Mea (adică Tatăl ceresc), pe de altă parte, 
avea să nu mai fie întreruptă niciodată. 

Discipolii Mei s-au risipit apoi în lume, plini de credinţă, şi Mi-au predat Evanghelia, au 
făcut miracole şi chiar şi-au sacrificat vieţile, căci legătura lor cu Mine s-a păstrat neîntrerupt, 
ferindu-i de tentaţiile lumii materiale şi făcându-i să aspire în permanenţă către cele spirituale. 

Ei au dat astfel un exemplu etern referitor la puterea credinţei, a rugăciunii adresate Mie 
de o inimă pură, plină de aspiraţie spirituală, care îşi exprimă anticipat recunoştinţa pentru 
binecuvântarea pe care ar fi primit-o oricum, chiar dacă nu Mi-ar fi cerut-o. 

Iată, copiii Mei, cât de mare este profunzimea care se ascunde în spatele cuvântului 
„rugăciune". Cu cât ea este mai profundă, cu atât mai mare este bucuria pe care i-o aduce celui 
care a înălţat-o către Mine! Din punct de vedere lumesc, credinciosul speră că rugăciunea sa va fi 
ascultată, bucurându-se anticipat, lucru care îi sporeşte credinţa în atotputerea Celui care 
îndeplineşte rugăciunile şi iubirea faţă de El. In plan spiritual, el se apropie de Mine ca de un 
Părinte al întregii creaţii, cu credinţa că Dumnezeu cel intangibil, care îmbrăţişează totul cu iubirea 
Sa, nu poate dori altceva decât ceea ce este bun şi drept, îndeplinind astfel orice cerere justă. 

Pe scurt, există întotdeauna o legătură între Creator şi fiinţele create de El, iar aceasta 
nu este bazată pe teamă, pe închinarea în faţa tronului unui Dumnezeu atotputernic şi plin de 
mânie, sau a unui judecător sever. Nu, la baza ei stau iubirea şi credinţa pe care o are orice copil 
care ştie că depinde întru totul de protectorul şi părintele său. 

Iubirea, şi nu teama, este cea care susţine aspiraţia inimii, făcând-o să se îndrepte cu 
bucurie către Tatăl etern şi imuabil al tuturor fiinţelor create. Aceasta este legătura cea mai 
frumoasă care există în natură, legătura iubirii dintre tată şi copilul său, de dragul căruia a creat 
tot ce există, susţinând şi perfecţionând continuu opera sa. Aceasta este singura legătură 
adecvată pe care o puteţi stabili cu un Spirit pur ca Mine, dar şi singura care poate ajuta un om 
sau o fiinţă creată să îşi atingă nobleţea întregului său potenţial spiritual. 

De aceea, copiii Mei, încercaţi să înţelegeţi ce înseamnă „să te rogi", să te îndrepţi către 
Mine în numele lui Iisus Hristos. Numele lui Iisus se referă la sacrificiul suprem pe care l-am 
făcut cândva din iubire pentru voi şi pentru restul spiritelor. 

Aduceţi-vă aminte de suferinţa Mea şi nu vă cultivaţi orgoliul. Aduceţi-vă aminte de iubirea 
Mea şi nu mai cultivaţi ura. Aduceţi-vă aminte de sacrificiul Meu şi renunţaţi la orice răutate. De 
câte ori invocaţi numele Meu, amintiţi-vă că trebuie să practicaţi voi înşivă virtuţile pe care le- 
am manifestat într-o manieră atât de perfectă în timpul pelerinajului Meu pe pământ. 

Rugăciunile pe care Mi le adresaţi vă vor ridica mai presus de cele lumeşti, ghidându- 
vă către împărăţia Mea spirituală, în care plăcerea Mea supremă este aceea de a-Mi răsplăti 
adepţii, acordându-le tot ce este mai bun pentru ei, din punct de vedere spiritual. 

Dacă aţi înţeles ce înseamnă rugăciunea şi cine este Cel căruia îi este adresată ea, trebuie 
să mai lămurim un aspect: ce anume puteţi cere, astfel încât să aveţi speranţa că măcar o parte 
din cererea voastră va fi îndeplinită. 

In această privinţă, cei mai mulţi oameni comit o gravă eroare. Ei nu se roagă decât 
atunci când suferă, sau atunci când doresc să obţină diferite beneficii lumeşti ori alte lucruri 
lipsite de însemnătate. 

Explicaţia anterioară v-a arătat care este adevărata natură a rugăciunii adresate Mie. 
Vă reamintesc cu această ocazie că am afirmat cândva că: „împărăţia Mea nu aparţine acestei 
lumi! " şi că: „ Cel care doreşte să Mi se roage Mie, trebuie să o facă întru spirit şi adevăr! " 

Aceste cuvinte vă arată cu claritate că nu trebuie să-Mi cereţi lucruri lumeşti şi că 
acest lucru nu face decât să arate lipsa voastră de respect şi de iubire faţă de Mine, de 



vreme ce Mă consideraţi un simplu judecător sau monarh căruia îi adresaţi cererile 
voastre, sperând să-1 mituiţi pentru a vă îndeplini scopurile. 

Priviţi lumea în care trăiţi şi toate prostiile care Mi se cer în numele ei. Nu mai vorbesc de 
toţi sfinţii la care se roagă oamenii, în speranţa că aceştia vor interveni pentru ei. Dacă ar fi cu 
adevărat conştienţi de faptele lor, oamenii ar trebui să se ruşineze de maniera nedemnă în care 
încearcă să-L miluiască pe Dumnezeu, Creatorul şi Domnul infinităţii, înjosindu-L şi 
atrăgându-L către lucrurile nesemnificative ale vieţii de zi cu zi. Ei nu realizează că 
majoritatea suferinţelor lor nu provin de la Mine, ci din propria lor atitudine greşită faţă de 
viaţă. 

Dacă Eu îi acord omului liberul, arbitru, iar acesta face prostii, atrăgând asupra sa 
boli şi accidente de pe urma cărora poate cel puţin să obţină anumite beneficii spirituale, de ce aş 
interveni pentru prevenirea lor, de vreme ce le fac atâta bine? Eu nu doresc să contribui la 
bunăstarea lumească a oamenilor, ci la împlinirea menirii lor pe acest pământ. De ce 
le-aş îndeplini Eu copiilor Mei dorinţele care nu le pot face decât rău? 

O, oameni orbi şi nedemni! Voi sunteţi la fel ca şi copiii mici, care doresc să-şi bage cu 
orice preţ mâna în foc, căci nu ştiu încă faptul că acesta nu oferă doar lumină, ci şi o căldură 
pe care ei nu o pot suporta. 

Dacă aţi şti pentru ce Mi se roagă oamenii!... Unii se roagă pentru bani, alţii pentru 
sănătate, pentru succes, alţii se plâng că moartea le-a răpit pe cineva drag, sau se roagă 
pentru copiii lor, cerându-Mi să le ofer luxul şi plăcerile lumeşti care conduc direct către iad... 
Nimeni nu ţine seama că dacă le-aş îndeplini rugăciunile, cei dragi ar suferi din punct de 
vedere spiritual. Ei nu ţin cont de faptul că suferinţa şi accidentele sunt însăşi piatra de 
temelie a evoluţiei spirituale, care aşează obstacole în calea celor leneşi, ce se complac în 
activităţi lumeşti, având tendinţa să ignore complet progresul lor spiritual. 

Voi le doriţi copiilor voştri tot ce este mai bun pe lume, sănătate, avere, o viaţă lungă şi o 
poziţie socială cât mai înaltă. Ei bine, dacă voi le doriţi copiilor voştri tot ce credeţi că este 
mai bun pentru ei, cu atât mai mult ar trebui să-Mi permiteţi acest lucru Mie, care doresc 
să-Mi educ copiii aşa cum înţeleg Eu, astfel încât să se poată bucura plenar de toate 
fericirile pe care le-am pregătit pentru ei în împărăţia Mea şi pe care le păstrez exclusiv 
pentru ei. Eu le doresc înainte de toate sănătate spirituală, bogăţie de iubire şi măreţie prin 
smerenie, astfel încât să poată conduce, alături de Mine, marea Mea creaţie. 

După cum vedeţi, nici Eu nu doresc altceva decât le doriţi voi copiilor voştri. Singura 
diferenţă este că pentru a deveni copiii Mei, voi trebuie să mergeţi la alte scoli decât cele la 
care vă trimiteţi propriii copii. Acesta este singurul punct în care opiniile noastre diferă. 

De altfel, voi nu sunteţi preocupaţi de soarta copiilor voştri decât pentru o scurtă perioadă 
de timp, în timp ce Eu sunt preocupai de viitorul etern al copiilor Mei, cărora le rezerv o viaţă 
plină de fericire, pe care ei nu o pot nici măcar bănui la ora actuală. 

Cred că înţelegeţi deci că tot ce pot face Eu cu rugăciunile voastre prosteşti este să le scriu 
pe nisipul moale, pentru a fi spulberate de primul vânt, în timp ce dispoziţiile Mele sunt scrise cu 
litere nepieritoare pe tabla eternităţii. De aceea, gândiţi-vă bine ce îmi cereţi şi nu vă mai rugaţi 
Mie pentru distrugerea copiilor voştri! Eu i-am creat pentru viaţa eternă, în calitate de spirite 
angelice, şi nu pentru o viaţă a penibilelor plăceri lumeşti, în care să se complacă precum 
animalele. 

Ori de câte ori îmi cereţi ajutorul, nu uitaţi că Eu ştiu anticipat ce doriţi să-Mi cereţi şi că 
nu-Mi puteţi solicita nimic nou. Aduceţi-vă aminte că nu aţi fi intrat niciodată în necaz 
dacă aţi fi ascultat învăţăturile Mele şi că tot acestea vă pot scoate din actuala suferinţă. 
Nu uitaţi că singura voastră consolare este credinţa în Mine. Eu însumi am dat dovadă de 
o mare credinţă atunci când, în Grădina Getsimani, pus în faţa celei mai mari încercări prin 
care trebuia să trec în calitatea Mea de om, M-am rugat: „Tată, ia această cupă de la buzele 



Mele!" Dar ea nu a fost luată, aşa că am fost nevoit să o beau până la ultima picătură. 
Aduceţi-vă aminte şi de cuvintele care au urmat: „Dar mai presus de orice, facă-se voia 
Ta!" Aceste cuvinte, de mare supunere în faţa destinului asumat, trebuie să vă servească la 
rândul vostru drept ghid suprem în viaţa pe care o aveţi de petrecut pe pământ. 

Da, rugaţi-vă în numele Meu, invocaţi-Mă în adâncul inimii voastre. Această invocare 
vă va alina şi vă va aduce pacea sufletească de care aveţi nevoie, şi veţi putea spune astfel că v-aţi 
făcut datoria faţă de Mine. Cât despre împlinirea rugăciunilor voastre, lăsaţi-o în întregime pe 
seama Mea, căci Eu ştiu cel mai bine ce este bun pentru voi şi ce nu. 

Eu văd mai departe decât voi şi nu pot îndeplini orice cerere a copiilor Mei imaturi. De ce? 
Pentru că, întotdeauna, adulţii văd mai clar care este adevărul şi sunt mai sensibili decât copiii. 
Cam aceasta este relaţia dintre voi şi Mine. 

De aceea, aveţi încredere în Mine! Eu ştiu cel mai bine cum şi când trebuie să dăruiesc, 
dar şi cum şi când trebuie să iau. Cărările mele sunt insondabile, şi de multe ori, tocmai când voi 
vă văitaţi şi vă lamentaţi mai tare, îngerii Mei se bucură mai puternic pentru voi. 

Le-am spus odată discipolilor Mei să aibă încredere în intenţiile Mele pline de iubire. Vă 
cer şi vouă aceeaşi încredere, căci fără ea nu veţi putea progresa nici măcar cu un pas, ci vă 
veţi plânge soarta şi veţi sfârşi ca atei. Aveţi încredere în firul care vă leagă de Tatăl, căci Acesta 
trage de el şi încearcă să vă scoată afară din labirintul vieţii. Deşi pare uneori atât de distant, 
Tatăl preaplin de iubire este întotdeauna mai aproape de voi decât v-aţi putea imagina. 

Rugaţi-vă, dar nu îmi cereţi imposibilul, adică lucruri lumeşti, căci Eu sunt spirit, şi la 
fel sunteţi şi voi. Eu nu pot judeca lucrurile decât din perspectiva spirituală, şi voi aveţi la rândul 
vostru datoria să învăţaţi încă din timpul acestei vieţi pământeşti să acordaţi celor spirituale 
importanţa cuvenită, cu mult mai presus de importanţa celor materiale. 

Dacă veţi proceda în acest fel, ceea ce le-am spus cândva discipolilor Mei vi se va aplica 
şi vouă: „Orice veţi cere în numele Meu vi se va da!" Puteţi fi absolut siguri de aceasta, cu atât mai 
mult cu cât îmi repet acum promisiunea în faţa voastră. Amin. 

25 
Duminica de după ziua înălţării la Cer 
Promisiunea Mângâietorului 

Sfântul Ioan XV, 26: „ Când va veni Mângâietorul, pe care-L voi trimite de la Tatăl, Duhul 
adeuărului, care iese de la Tatăl, El va mărturisi despre Mine". 

Sfântul Ioan XVI, 7: „Totuşi, vă spun adevărul: Vă este de folos unde Mă duc, căci dacă nu Mă 
duc Eu, Mângâietorul nu va veni la voi; dar dacă Mă duc, vi-L voi trimite". 

(20 martie 1872) 

Aceste versete se găsesc în două capitole diferite din Evanghelia lui Ioan. Primul afirmă 
că urmează să le trimit discipolilor Mei Mângâietorul, Spiritul Adevărului, care le va arăta că tot ce i- 
am învăţat a fost corect, iar cel de-al doilea indică faptul că moartea Mea este absolut necesară 
pentru împlinirea celor afirmate despre Mine şi despre misiunea Mea. In capitolul 2 se spune: 
„Dacă nu voi pleca, Mângâietorul nu va veni la voi!" Am dorit să le arăt astfel că plecarea mea la 
„Tatăl", după cum M-am exprimat atunci, ca să Mă înţeleagă, însemna pe de o parte încheierea 
misiunii Mele pe pământ şi pe de altă parte era absolut necesară pentru începerea misiunii 
lor, în acord cu planul Meu de mântuire a umanităţii. 

Dacă un învăţător îşi părăseşte elevii înainte ca ei să atingă maturitatea, dar doreşte să le 



permită să îşi continue studiile, el numeşte de regulă un suplinitor care să îi termine cursul. 
Este exact ce am făcut Eu. 

Misiunea Mea pe pământ nu ar fi putut fi împlinită decât dacă ei nu ar fi fost iniţiaţi pe 
deplin în învăţătura Mea. Mai întâi de toate, trebuia să îmi închei prezenţa pe pământ printr-un 
act suprem de umilinţă şi de iubire, ca o lecţie practică a învăţăturii Mele. Urma să le demonstrez 
astfel discipolilor Mei ce sacrificii presupune învăţătura Mea, arătându-le printr-un exemplu 
etern ce trebuie să suporte un veritabil discipol al Meu, respectiv să-şi dea viaţa pentru credinţa 
sa, lucru care s-a şi întâmplat - mai târziu cu foarte mulţi dintre ei. Prin învierea care a urmat 
trebuia să le demonstrez însă că moartea nu are nici o putere asupra Mea. Intre timp, adică 
până la ridicarea Mea la cer sau până la întoarcerea în împărăţia Mea, era de datoria Mea sacră, 
ca învăţător şi maestru al lor, să le trimit un suplinitor, pentru a-şi încheia studiile şi pentru a-i ajuta 
să-şi revină după greaua lovitură a pierderii Mele (în forma vizibilă pe care Mi-o asumasem). Le- 
am promis aşadar un Mângâietor, pe care la acea dată ei şi l-au imaginat mai degrabă ca pe o 
persoană, decât ca pe o putere. 

La vremea când le-am spus aceste lucruri (alături de multe altele), gândirea lor era 
încă prea lumească şi ei nu au putut înţelege semnificaţia spirituală a glorioaselor Mele cuvinte 
de rămas bun. De aceea, am adăugat: „Mai am multe lucruri să vă spun, dar nu le-aţi putea 
suporta acum". Altfel spus: „Eu nu pot transforma lucrurile spirituale în concepte lumeşti. Deşi 
aveţi credinţă, voi sunteţi încă nişte copii minori din punct de vedere spiritual, aşa că trebuie să 
vă supuneţi ultimei consacrări, care va face din voi nişte adevăraţi bărbaţi, permiţându-vă să 
înţelegeţi şi să transmiteţi mai departe tot ce aţi auzit de la Mine". 

Coborârea Duhului Meu asupra lor i-a ajutat să se nască a doua oară, din punct de vedere 
spiritual. Altfel spus, Spiritul Meu a desăvârşit procesul de separaţie a esenţei lor spirituale de 
învelişul lumesc. Viaţa lor raţională a încetat şi în inimile lor a început viaţa spirituală, în acest fel, 
discipolii Mei au fost înzestraţi cu puterea de a vorbi şi de a acţiona în strict acord cu învăţătura 
Mea, desăvârşind astfel pentru totdeauna opera de mântuire pe care am început-o Eu. 

Tot ce s-a întâmplat atunci cu discipolii Mei s-a repetat mai târziu în fiecare secol cu 
anumiţi indivizi pe care i-am ales în acest scop. Nu Mi-au lipsit niciodată discipolii credincioşi, 
gata să-şi dea oricând viaţa pentru convingerile lor. Au existat întotdeauna adversari, dar şi 
susţinători fervenţi ai învăţăturii Mele, pentru care am plătit un preţ atât de mare. Misiunea lor 
a fost de fiecare dată aceeaşi: de a se asigura că învăţătura şi credinţa autentică nu cădeau în 
uitare, în mijlocul atâtor interpretări greşite şi abuzive. 

Chiar şi în secolul vostru există asemenea oameni inspiraţi, iar numărul celor care îmi 
urmează adevărata învăţătură şi care sunt destinaţi să reprezinte pietrele de temelie ale 
împărăţiei Mele creşte pe zi ce trece, deşi umanitatea se scufundă astăzi din ce în ce mai mult în 
interesele sale lumeşti, în acest fel, Mă asigur că voi găsi destule inimi credincioase la a doua 
Mea venire pe pământ. Căci nu voi mai predica a doua oară pentru urechi surde! Dimineaţa 
a început deja să răsară şi ochii spirituali ai adepţilor Mei trebuie pregătiţi, pentru a putea 
suporta lumina strălucitoare a iubirii Mele şi apariţia Mea în mijlocul lor fără să fie orbiţi. 

In acele zile de demult le-am promis discipolilor Mei un Mângâietor. La fel şi astăzi, Eu 
alin fiecare inimă devotată Mie, oferindu-i mângâierea pe care nu o poate dărui decât adevărata 
credinţă, care corespunde Cuvântului Meu. 

La ora actuală, adevăratul Mângâietor vine să îşi facă sălaş în inimile oamenilor care înţeleg 
şi aplică corect cele două porunci ale iubirii. Pentru a-Mi accelera opera, am fost de acord să vă 
explic prin mesaje directe tot ce nu au putut înţelege la vremea lor discipolii Mei, întrucât nu 
erau pregătiţi pentru aceasta. Acum, când mesajele Mele curg din toate părţile, am coborât deja 
din punct de vedere spiritual pe pământul vostru, predând şi ghidându-Mi copiii la fel cum făceam 
odinioară. înfăţişarea Mea vizibilă nu vă este încă accesibilă, căci ea nu ar face decât să-i oblige 
pe cei care se îndoiesc să creadă, lucru care ar fi împotriva liberului arbitru pe care le-am instituit. 



îmi aleg astăzi din nou discipolii care au misiunea să semene sămânţa de aur a 
învăţăturii iubirii, dar acum nu mai este necesar să-i ghidez aşa cum am făcut-o odinioară. La 
vremea aceea am fost nevoit să Mă folosesc de alte mijloace: a trebuit să vin Eu însumi şi să le 
demonstrez prin cuvintele şi faptele Mele existenţa lui Dumnezeu. Acum, aceste mijloace ieşite din 
comun nu mai sunt necesare, căci ştiinţa, care studiază creaţia Mea cosmică, le-a deschis 
destule căi celor care ştiu să observe cu ochiul spiritului pentru a Mă putea regăsi 
pretutindeni şi pentru a Mă putea recunoaşte. 

La ora actuală, predarea prin mijloace coercitive s-ar împotrivi înseşi învăţăturii religioase. 
Numai cei care doresc să rămână orbi mai pot contesta astăzi existenţa lui Dumnezeu, care 
este manifestat pretutindeni în creaţia Lui, în cele înalte ca şi în cele joase, inclusiv în inima 
omului. Numai asemenea oameni orbi mai pot contesta existenţa lui Dumnezeu, legiuitorul, dar şi 
Părintele vostru plin de iubire, după cum afirmă Biblia. Cel care, cu toate greşelile fără număr ale 
oamenilor, practică în permanenţă iertarea în locul răzbunării, răbdarea în locul judecăţii severe, şi 
care nu doreşte altceva decât să instituie viaţa eternă în locul morţii spirituale. 

La ora actuală, Mângâietorul locuieşte în inimile voastre. Numai de voi depind pacea şi 
liniştea voastră. Nu mai trebuie să trimit astăzi un nou Mângâietor, căci voi L-aţi primit deja 
de la Mine. Acum, numaj de voi depinde practicarea riguroasă a învăţăturii primite, prin cuvintele 
şi faptele voastre, demonstrând astfel că sunteţi copiii Mei, discipolii Mei în epoca modernă. 

Nu vă faceţi probleme din cauza profeţilor care încalcă anumite precepte religioase 
autentice. Chiar şi ei reuşesc să-şi trezească o parte din adepţi, dar mai devreme sau mai târziu 
aceştia vor constata că le lipseşte esenţialul: Mângâietorul care să le aline inimile şi pe care 1- 
am promis cândva celor care-Mi vor deveni adevăraţi discipoli. 

Oricâte clădiri ar ridica ei pentru curentele religioase pe care le predică, cei care nu se 
vor întoarce în casa Mea simplă, în care nu domnesc decât iubirea şi înţelepciunea, nu se vor 
bucura de Mângâietor în aceste momente de restrişte, căci le va lipsi adevărata convingere şi 
adevărata credinţă. Altfel spus, ei nu vor trăi întru spiritul adevărului, pe care l-am promis cândva 
discipolilor Mei şi pe care l-am trimis lor, dar şi tuturor celor care cred în Mine, înţelegându-Mă 
întru spirit şi adevăr şi practicându-Mi în acest fel învăţătura. 

Aşa cum v-am demonstrat ceva mai devreme, nu există decât un singur adevăr. Cei care 
nu ţin cont de el îşi clădesc construcţiile pe nisip. Când marile furtuni lumeşti şi spirituale care 
trebuie să purifice acest pământ vor veni, casele lor, clădite pe nisipul moale al gândirii raţionale, 
vor dispărea fără urmă, cu tot cu fundamentul pe care au fost construite. Singura clădire care va 
rezista până la capăt, dovedind astfel că reprezintă adevărul cel unic, va fi cea construită pe temelia 
Cuvântului Meu, a cuvântului lui Dumnezeu şi al Creatorului întregului univers. Căci ceea ce a 
afirmat Dumnezeu însuşi, demonstrându-le apoi spiritelor Sale printr-un sacrificiu de talia celui 
făcut de Mine pe pământ, nu poate fi altfel decât imuabil. Singurii amăgiţi vor fî cei care vor refuza 
să asculte avertismentele şi apelurile venite din natura vizibilă şi invizibilă, căutându-1 pe 
Mângâietor prin raţiunea lor, deşi acesta nu poate fî găsit decât cu inima. 

De aceea, aduceţi-vă aminte de cuvintele pe care le-am spus discipolilor Mei, 
înregistrate îndeosebi în capitolele 15, 16 şi 17. Sunt extrem de importante, căci sunt cuvintele 
de adio ale Tatălui vostru, rostite înainte de ultimul Său act de iubire, prin care a pus piatra de 
temelie a edificiului Său spiritual, pe care 1-a lăsat pe pământ, dar a cărui semnificaţie depăşeşte 
cu mult epoca în care a trăit şi cea actuală. 

„Mângâietorul" pe care l-am promis atunci discipolilor Mei era conţinut deja în aceste 
cuvinte (înregistrate de adeptul Meu favorit, Ioan). Discipolii Mei nu le-au înţeles la vremea aceea, 
dar voi, care sunteţi mult mai bine pregătiţi pentru înţelegerea şi aplicarea învăţăturii Mele, 
puteţi descoperi cu uşurinţă în aceste cuvinte „Mângâietorul" care vă poate ilumina, inspira şi 
întări în faţa evenimentelor care vor urma, la fel cum, odinioară, Spiritul Meu i-a întărit pe 
discipolii Mei pentru a-şi putea înfrunta destinul cu puterea sufletească de care aveau nevoie. 



Deşi nu vă aşteaptă momente la fel de grele ca cele cu care s-au confruntat discipolii Mei în 
misiunea lor, nu veţi putea evita nici voi lupta cu lumea exterioară, cu plăcerile ei şi cu semenii 
voştri care nu au apucat-o pe calea cea dreaptă, ci pe cea greşită. 

Ceea ce le-am profeţit atunci discipolilor Mei vi se va întâmpla inclusiv vouă: „Lumea vă 
va urî, căci voi nu faceţi parte din ea ". Altfel spus, principiile voastre sunt diferite de cele ale 
majorităţii oamenilor, care vă vor respinge din această cauză. Dar chiar acestea sunt momentele 
în care „Mângâietorul" este cel mai aproape de voi, oferindu-vă ca răsplată pentru încercările 
din această viaţă scurtă desfătările eterne ale vieţii spirituale, pentru că voi aţi urmat Cuvântul 
rostit de Tatăl vostru, de Domnul Iisus Hristos, care şi-a sacrificat viaţa fizică pentru a salva 
fiinţele muritoare de la pierzania spirituală. 

Aceasta este marea mângâiere pe care le-o ofer tuturor celor care fac fapte bune, în spiritul 
învăţăturii Mele. 

Nu alungaţi Mângâietorul din inimile voastre, şi astfel nu veţi fi alungaţi de Acela care 1-a 
trimis! Vă face această promisiune Cel care a revărsat deja asupra voastră atâtea binecuvântări 
spirituale, atâta alinare, şi care v-a dăruit deja atâta pâine cerească. Amin. 

26 
Duminica Rusaliilor 

Sfântul Ioan XIV, 23: „Iisus a răspuns şi i-a zis: ,Dacă Mă iubeşte cineva, va păzi Cuuăntul Meu vi 
Tatăl Meu îl va iubi. Noi vom veni la el şi ne vom face locuinţa împreună cu el". 

(24 martie 1872) 

Acest verset poate fi explicat cu uşurinţă, căci este cât se poate de natural ca cineva care 
nutreşte o afecţiune pentru altcineva, mai înţelept şi aflat pe o poziţie superioară, să facă tot ce îi 
stă în puteri pentru a-i câştiga acestuia respectul şi iubirea. El va încerca să-şi demonstreze 
propriul respect şi propria iubire, acţionând conform sfaturilor mai nobilului său prieten, sau 
instrucţiunilor maestrului şi învăţătorului său. Afecţiunea celui dintâi atrage după sine iubirea 
celui din urmă. între cei doi se creează astfel o legătură spirituală, la fel ca aceea dintre membrii 
unei familii care trăiesc în armonie unii cu alţii. 

Aceasta este semnificaţia relativă a cuvintelor rostite cândva de Mine în faţa discipolilor 
Mei, care reprezentau inclusiv un avertisment prin care îi sfătuiam să nu renunţe după plecarea 
Mea la calea pe care au apucat-o, când nu vor mai resimţi influenţa directă a cuvintelor şi faptelor 
Mele, să continue să respecte Cuvântul Meu şi să trăiască în acord cu el, din iubire faţă de Mine. 
Le-am spus în mod deliberat toate aceste lucruri în avans discipolilor Mei, ştiind la ce tentaţii îi va 
supune lumea exterioară în încercarea de a-i împiedica să îşi ducă la bun sfârşit misiunea. 

Le-am atras de asemenea atenţia asupra unui aspect pe care nu-1 înţeleseseră încă, 
respectiv asupra faptului că Eu şi Tatăl eram una şi că cel care M-a văzut pe Mine L-a văzut 
simultan pe Tatăl. Aşa cum spuneam mai devreme, gândirea lor era încă foarte lumească la acea 
vreme şi nu puteau concepe existenţa unei lumi spirituale şi a unei fiinţe spirituale superioare într- 
un corp fizic. Uneori li se părea că au înţeles corect acest concept, dar această convingere nu 
dura niciodată prea mult. De aceea, ori de câte ori sesizam pericolul dispariţiei ei, eram nevoit 
să o trezesc din nou în inimile lor, cu atât mai mult cu cât se apropiau ultimele Mele momente 
pe pământ, despre care ştiam că vor fi extrem de amare şi că vor reprezenta o lovitură cumplită 
pentru adepţii Mei, întrucât aceştia nu puteau crede că este cu putinţă aşa ceva. 

De aceea, le-am promis un Mângâietor, încercând astfel să le uşurez pe cât posibil 
gândul pierderii persoanei Mele vizibile. 

Ceea ce le-am spus atunci discipolilor Mei a rămas la fel de valabil şi pentru generaţiile 



viitoare, pentru toţi cei care o apucă pe calea cea dreaptă a credinţei şi iubirii. Căci cei care 
doresc să Mă iubească, nu pot face acest lucru decât respectând cuvintele Mele. 

Respectarea prin fapte a cuvintelor Mele reprezintă piatra unghiulară care 
demonstrează seriozitatea celor care afirmă că doresc să Mă urmeze pe calea blândeţii şi a negării 
de sine, pe care am inaugurat-o Eu însumi, Intorcându-Mi spatele plăcerilor materiale şi 
orientându-Mă exclusiv către lumea spirituală eternă. 

Din păcate, foarte mulţi oameni de pe pământ nu înţeleg adevărata semnificaţie a 
„iubirii de Dumnezeu", pe care o interpretează aşa cum le convine. Eu nu le stau însă 
alături! In calitatea Mea de Fiu, dar şi de Tată, Eu nu-Mi pot face sălaş în inimile lor, căci spaţiul 
rămas liber pentru Mine este mult prea redus, majoritatea spaţiului fiind umplut de grijile lor 
materiale. Ei nu-şi aduc aminte de Mine şi de învăţătura Mea decât atunci când se întâlnesc la 
biserică sau când experienţele amare ale vieţii şi accidentele prin care trec le amintesc că 
dincolo de lumea materială există un univers spiritual, că deasupra ambelor lumi domneşte 
un lider şi un susţinător care le permite oamenilor să-L descopere ca Părinte, în pofida 
faptului că în majoritatea timpului îl neglijează complet. 

Eu nu-Mi pot îndeplini promisiunea că îmi voi face sălaş în inimile acestor oameni care 
nu-Mi permit să merg alături de ei decât în măsura în care îi pot ajuta în afacerile lor lumeşti, căci 
ei nu Mă iubesc aşa cum trebuie. Ştiind că nu le doresc decât binele şi că sfaturile Mele sunt bune, 
ei Mă privesc cu o oarecare bunăvoinţă, fără să fie însă absolut convinşi că exist inclusiv ca 
persoană. De aceea, nici nu sunt dispuşi să Mi se dăruiască în întregime, respectând întru totul 
poruncile Mele, căci acest lucru ar însemna să renunţe la multe din plăcerile lor lumeşti, lucru 
imposibil - în viziunea lor - atât timp cât omul trăieşte în această lume, şi nu în cea de dincolo. 

Aceşti oameni (care se numără cu milioanele) mai au încă un drum lung de parcurs şi 
foarte multe experienţe amare de înfruntat până când vor înţelege că simpla bunăvoinţă adresată 
Mie nu este suficientă şi nu le este de nici un folos. Din punctul Meu de vedere, nu există decât 
două posibilităţi: fie Mi se abandonează în întregime, fie se aruncă în braţele lumii. 

Ei îşi vor căuta pretutindeni pacea şi odihna, şi vor da vina pe tot ce se poate: pe natură, pe 
Mine, pe circumstanţele exterioare sau pe destin, după cum îl numesc ei, dar nu vor recunoaşte 
niciodată că ei înşişi sunt cauza nenorocirilor lor. Mângâietorul Meu nu va veni la ei, pentru 
simplul motiv că ei nu înţeleg că pacea nu poate fi obţinută cu ajutorul lumii exterioare, 
neputându-se naşte decât din interiorul fiinţei. 

Dacă asistaţi la creşterea răutăţii lumii, dar şi a nemulţumirilor oamenilor, a cruzimii şi 
egoismului lor, acest lucru se datorează faptului că nimeni nu recunoaşte adevărata cale care 
conduce la starea de pace şi la mulţumirea de sine, respectiv supunerea necondiţionată în faţa 
voinţei Mele. Atât timp cât va continua goana după plăcerile trecătoare ale acestei lumi, după 
posesiunile lumeşti şi după puterea oferită de poziţia socială, oamenii vor continua să se 
îndepărteze din ce în ce mai tare de sursa profundă a adevăratelor virtuţi spirituale, şi chiar 
cuvântul „iubire", folosit de ei, nu va desemna altceva decât plăcerea lumească pe care o 
vânează cu orice preţ. 

Aşa se explică numeroasele sinucideri care se petrec la ora actuală în lume, căci oamenii 
nu mai suportă o viaţă în care nu au reuşit să obţină plăcerile pe care le-au dorit. Acest lucru arată 
cât de puţin cred ei în valorile religioase sau în conceptul vieţii spirituale eterne, în care îi 
aşteaptă răsplata pentru faptele lor bune, dar şi pentru cele rele. Ei se vor trezi acolo în situaţii în 
care vor fi nevoiţi să elimine răul din ei, dacă vor dori să câştige o poziţie mai bună în lumea 
spiritelor. 

In cazul celor care Mă urmează şi doresc să demonstreze prin acţiunile lor iubirea pe care 
Mi-o poartă, progresul spiritual este obstrucţionat de opinia majorităţii, care îi răsplăteşte cu 
ură şi dispreţ pentru binecuvântarea pe care o revarsă în jurul lor, la fel cum s-au petrecut cândva 
lucrurile cu discipolii Mei. 



Această luptă continuă cu lumea exterioară este însă absolut necesară pentru dobândirea 
relaţiei filiale cu Mine. Dacă nu ar exista această dorinţă a Fiinţei Supreme de a face din voi copiii 
Ei, aţi putea trăi liniştiţi după standardele majorităţii, care îmi plătesc un anumit tribut pentru 
învăţătura pe care le-am oferit-o, dar încearcă în permanenţă să adaptezeaceastă învăţătură 
la nevoile lor lumeşti. 

Nu aceasta a fost însă intenţia Mea, atunci când am venit pe pământ. Le-am spus atunci 
discipolilor Mei: „Cine Mă iubeşte, să respecte Cuvântul Meu!" La fel vă spun vouă astăzi: „Dacă 
Mă iubiţi, transpuneţi Cuvântul Meu în faptele voastre!" 

Acum 2000 de ani, discipolii Mei au fost nevoiţi să se confrunte fie cu păgâni, fie cu evrei 
fanatici, cărora trebuiau să le predice Evanghelia Mea. La fel se petrec lucrurile şi astăzi. 
Sunteţi înconjuraţi din toate părţile de păgâni şi de necredincioşi, pe de o parte, şi de 
fanatici religioşi, pe de altă parte. Aceştia din urmă au mintea îngustă şi nu sunt interesaţi 
decât de ceremoniile exterioare ale cultului de care aparţin. Primii nu cred în nimic, căci le 
convine să trăiască în acest fel, în timp ce cei din urmă cred că dacă urmează cu stricteţe 
ceremoniile lor, îşi fac pe deplin datoria faţă de Mine. 

Le-am promis cândva discipolilor Mei că le voi trimite un Mângâietor care să-i ghideze în 
mijlocul dificultăţilor. La fel vă promit şi vouă, celor care Mă iubiţi cu adevărat, dorind să respectaţi 
Cuvântul Meu în spiritul lui. 

Dacă nu aţi dispune de această promisiune a lui Dumnezeu, care doreşte să-şi 
răsplătească din abundenţă copiii pentru greutăţile cu care sunt nevoiţi să se confrunte pe cale, nu 
ar fi deloc de mirare dacă până şi cei mai zeloşi dintre voi aţi eşua în misiunea voastră, pierzând 
orice speranţă că aţi mai putea salva o parte cât de mică a umanităţii de la pierzaniacompletă. 
Dar Cel care deţine în mâinile Sale frâiele creaţiei sunt Eu, Domnul şi Părintele vostru. De 
aceea, vă promit din nou că Eu îmi voi face sălaş în inimile tuturor celor care Mă iubesc şi îmi 
respectă Cuvântul, ghidându-i şi fiindu-le învăţător. Voi conduce apoi aceste suflete mature către 
toţi cei loviţi de soartă, dezamăgiţi de efemeritatea acestei lumi şi care tânjesc după valori mai 
permanente. 

Ii voi întări în permanenţă pe discipolii Mei actuali în credinţa lor, în încrederea pe care o 
au în Providenţa Mea şi îmi voi face sălaş în inimile lor, compensând astfel toate suferinţele prin 
care sunt nevoiţi să treacă din cauza Mea şi a învăţăturii Mele, pentru a-şi putea păstra astfel, în 
mijlocul confuziei create de pasiunile lumeşti, perspectiva clară asupra lucrurilor şi pentru a-şi 
putea urma cu stricteţe misiunea. De aceea, urmaţi cu perseverenţă cuvintele Mele şi învăţătura 
Mea! 

Ştiţi de ce vă transmit astăzi voinţa Mea prin intermediul scribilor şi slujitorilor Mei? 

Motivul pentru care mesajele Mele directe către voi au devenit extrem de frecvente în 
ultimii ani, dăruindu-vă pâinea din ceruri, lucru care nu s-a mai întâmplat din vremea 
când am trăit personal pe pământ, este faptul că se apropie timpul când lumea va atinge 
apogeul rătăcirii sale, deviind complet de la scopul pentru care am creat-o. Pentru a nu fi 
pierduţi cu toţii, am aranjat astfel lucrurile încât Cuvântul Meu să ajungă într-o manieră 
directă la câţiva dintre voi, pentru a nu putea fi pervertit sau ascuns de metaforele de 
care se folosesc de regulă profeţii Mei, ci prezentat într-o formă cât se poate de clară, căci se 
apropie a doua Mea venire pe pământ şi doresc să-i întâlnesc atunci pe ai Mei. 

Acum 2000 de ani, răspândirea Cuvântului Meu era mult mai dificilă. Apariţia tiparului a 
facilitat în mare măsură lucrurile, răspândind cu uşurinţă strălucirea iubirii şi graţiei 
Mele eterne ori de câte ori întunericul pasiunilor lumeşti ameninţă să preia complet 
controlul pe pământ. 

Le voi deschide astfel ochii celor necredincioşi şi le voi explica celor care trăiesc în litera 
Scripturii adevărata semnificaţie a Bibliei. Mele, astfel încât nimeni să nu se poată folosi vreodată 



de pretextul că nu a cunoscut adevărul, condamnându-Mă pe Mine în condiţiile în care singurul 
vinovat este el. 

Doresc să vă întăresc astfel pe voi, cei puţini care continuaţi să păstraţi în inimile voastre 
comorile pe care vi le-am dăruit, risipiţi în diferite ţări ale lumii! Aveţi încredere în Mine! Eu Mi- 
am făcut sălaş în inimile voastre şi vă voi ghida personal, atât timp cât veţi respecta în continuare 
Cuvântul Meu, iubindu-Mă mai presus de orice. V-am revelat în aceste comunicări directe 
totul: pe Mine însumi, creaţia Mea şi relaţia omului cu Dumnezeu şi cu lumea. Nu mai aveţi astfel 
nici o scuză de genul ignoranţei. Mai sunt încă printre voi oameni care nu înţeleg semnificaţia 
spirituală profundă a Cuvântului Meu, dar acestora le voi trimite Mângâietorul şi Duhul Sfânt sub 
forma experienţelor amare şi a îndoielilor, astfel încât să alung din inimile lor chiar şi această 
ultimă rămăşiţă întunecată, căci cei chemaţi să îşi ajute semenii trebuie să ştie exact ce au de 
făcut şi ce nu trebuie să facă. 

Cuvintele Mele sunt simple şi clare, atât timp cât nu sunt interpretate în fel şi chip, în lumina 
iubirii de sine. Aceasta este întotdeauna predispusă către găsirea unor pretexte care să îi 
justifice faptele, dar Eu nu voi ţine cont de pretextele ei. 

De aceea, testaţi-vă în permanenţă credinţa, căci iubirea de Dumnezeu nu este un joc 
care poate fi practicat din când în când, atunci când vă convine vouă! 

Viaţa este limpede şi cauza Mea sacră, în spatele acestei vieţi pământeşti amăgitoare 
există o altă viaţă, eternă şi autentică, în care pretextele şi minciunile nu funcţionează, căci ea este 
apanajul lui Dumnezeu, care nu cunoaşte decât un singur adevăr. 

De aceea, practicaţi cu perseverenţă iubirea de Dumnezeu şi punerea în practică a 
Cuvântului Meu! Vă veţi aduce astfel singuri cel mai mare serviciu, căci această iubire vă va 
dărui conştiinţa calmă a datoriei împlinite, precum şi o mai bună poziţie în lumea de apoi. 

Eu nu sunt un judecător sever sau un Dumnezeu mânios, şi nu doresc să devin astfel. După 
cum v-am spus de nenumărate ori, Eu sunt un Părinte plin de iubire, un păstor providenţial care 
doreşte să-şi conducă turma pe pajiştea cea bună, departe de regiunile periculoase, pline 
de prăpăstii şi de obstacole în calea vieţii spirituale. 

Eu nu vă doresc decât binele, căci sunt Eu însumi bunătate. Nu vă doresc decât iubire, 
căci sunt Eu însumi iubire. Doresc să vă transform în fiinţe superioare, spirituale, căci sunt Eu 
însumi Fiinţa Spirituală Supremă, care nu doreşte în jurul Ei decât copii capabili să locuiască în 
împărăţia Ei, care să nu-şi găsească bucuria decât în Ea. 

Asta am înţeles atunci prin cuvintele: „Cine Mă iubeşte, să respecte Cuvântul Meu!" 

De aceea, respectaţi învăţătura Mea şi deveniţi demni de iubirea Mea, pentru a împlini 
astfel cuvintele Evangheliei, Amin. 

27 
Duminica Sfintei Treimi 
Cuvintele de rămas bun ale Domnului 

Sfântul Matei XXVIII, 18-20: „Iisus s-a apropiat de ei, a vorbit cu ei şi le-a zis: Toată autoritatea 
Mi-a fost data în cer şi pe pământ. Duceti-vă şi faceţi ucenici din toate popoarele, botezându-i în numele 
Tatălui, al Fiului şi al Sfântului Duh! Şi învăţaţi-i să păzească tot ce v-am poruncit! Şi iată, Eu sunt cu voi 
în toate zilele, până la sfârşitul veacului". 

Le-am spus aceste cuvinte discipolilor Mei pe Muntele Galileii, atunci când am apărut în 
faţa lor după învierea Mea. Nu mai erau cuvintele lui Iisus, fiul tâmplarului din Nazaret, care se 
adresa discipolilor Săi, ci cuvintele lui Dumnezeu, Domnul întregii creaţii, adresate copiilor şi 



adepţilor Săi, tuturor celor care credeau în învăţătura Lui. Sejurul Meu pământesc s-a 
încheiat odată cu moartea Mea pe cruce. Prin învierea Mea, am renunţat la statutul de om şi 
Mi-am recăpătat întru totul statutul divin. 

Le-am spus cu o ocazie anterioară discipolilor Mei că Eu şi Tatăl din ceruri eram una şi că 
cel care M-a văzut pe Mine, L-a văzut practic pe Tatăl. Aceste cuvinte nu le erau însă foarte clare. 
Deşi acceptau faptul că eram un om înzestrat cu o putere a voinţei mai mare decât ceilalţi 
oameni, imaginea lor despre Dumnezeu era diferită şi nu putea fi reconciliată încă cu 
personalitatea Mea. 

După învierea Mea - un act cu totul excepţional în viziunea oamenilor - ideea lor despre 
divinitatea Mea s-a apropiat mai mult de adevăr. Ea nu a ajuns însă la apogeu decât după 
ridicarea Mea la cer, când au recunoscut în sfârşit că Eu eram Acela cu care M-am identificat de 
atâtea ori până atunci. 

Revenind la textul de mai sus, trebuie să încep prin a vă oferi câteva explicaţii, pentru a 
înţelege mai bine relaţia dintre discipolii Mei de la acea vreme şi Mine, căci ele se aplică inclusiv 
vouă şi generaţiilor viitoare. 

Aşa cum, după înmormântarea Mea, discipolii Mei au rătăcit o vreme pierduţi şi 
dezolaţi, plângând moartea învăţătorului lor, ba chiar îndoindu-se de misiunea Mea divină, 
la fel procedaţi şi voi, cei de astăzi, credincioşi şi necredincioşi deopotrivă, care nu vă puteţi 
decide dacă trebuie să credeţi chiar tot ce vi s-a spus sau să respingeţi întreaga învăţătură. 

Discipolii Mei de atunci nu aveau toţi aceeaşi putere de înţelegere şi nici nu aplicau cu 
aceeaşi ardoare învăţătura Mea. Aşa se face că nu toţi erau convinşi de divinitatea Mea. De aceea, 
am fost nevoit să Mă folosesc de anumite manifestări extraordinare, inclusiv după învierea Mea, 
pentru a-i convinge chiar şi pe cei slabi că Eu eram Acela cu care M-am identificat atâta vreme 
şi că învăţătura Mea nu le era destinată numai lor, ci şi întregii lumi a oamenilor şi a spiritelor, 
pentru eternitate. 

La ora actuală, situaţia se repetă întocmai. Sunt nevoit astăzi să-i trezesc din nou pe 
cei adormiţi, cu forţa, prin evenimentele care se vor produce şi prin haosul care va fi 
instaurat pe planeta voastră. Sunt" nevoit să-i întăresc pe cei parţial treziţi şi să-i protejez pe cei 
complet treziţi, pentru ca îndoielile şi rătăcirile să nu sufoce sămânţa pe care am cultivat-o. 

Credeţi cumva că atunci când voi apărea a doua oară pe pământul vostru, într-o 
formă vizibilă, veţi crede orbeşte, fără a-Mi cere dovezi în acest sens? Nici vorbă! Mulţi vor 
fi cei care se vor îndoi, care Mă vor contesta, persecuta şi urî. La fel ca acum 2000 de ani, când marii 
preoţi i-au mituit pe soldaţii romani pentru a afirma că trupul Meu a fost furat din mormânt, 
raţionaliştii, savanţii şi preoţii de astăzi vor face tot ce le va sta în puteri, la a doua Mea venire pe 
pământ, să-i convingă pe oameni de contrariul celor afirmate de Mine. 

Să nu credeţi cumva că toţi cei care îngenunchează acum în faţa altarelor 
construite pentru Mine vor accepta cu uşurinţă ideea că M-am întors, mai ales când vor auzi 
unde am apărut pentru prima dată şi care au fost primele Mele cuvinte adresate vouă. 

(Interesant de văzut: "România Noul Ierusalim Noul Canaan". , 

http://www.scribd.com/doc/2677145/A-doua-venire-a-Domnului-Iisus-Hristos-Romania-Noul- 
Ierusalim-Noul-Canaan N.R.) 

Acum 2000 de ani, evreii au refuzat să creadă că Cel pe care L-au crucificat nu era un om 
obişnuit, deşi făcusem atâtea miracole pentru ei. De aceea, după învierea Mea nu M-am putut 
arăta întregului popor evreu, ci numai discipolilor Mei. Aşa se face că nu am putut demonstra decât 
unui număr mic de credincioşi că tot ce am afirmat de-a lungul timpului (fie direct, fie prin 
analogii) despre învierea Mea şi despre cucerirea morţii era adevărat. 

Această stare de lucruri se va repeta din nou la a doua Mea venire. La început, doar 



un mic număr de credincioşi adevăraţi Mă vor recunoaşte ca Dumnezeu şi Domn al 
întregii creaţii infinite. Ei vor fi singurii în faţa cărora voi apărea, spunându-le, la fel cum le- 
am spus discipolilor Mei pe Muntele Galileii: „ Toată autoritatea Mi-a fost dată în cer şi pe 
pământ. Duceţi-vă şi faceţi ucenici din toate popoarele, botezându-i în numele Tatălui, al Fiului 
şi al Sfântului Duh! Şi învăţaţi-i să păzească tot ce v-am poruncit! Şi iată, Eu sunt cu voi în toate 
zilele, până la sfârşitul veacului. Amin ". 

Aşa vor suna cuvintele adresate de Mine micului grup de discipoli pe care i-am ales 
pentru răspândirea viitoare a Cuvântului Meu divin, pentru care am plătit cândva un preţ 
atât de mare şi pe care l-am sigilat cu sângele Meu. La fel ca discipolii Mei de odinioară, aceşti 
puţini aleşi vor renaşte din nou, fiind înzestraţi cu întreaga Mea putere, pentru a putea demonstra 
mesajul Meu prin cuvintele şi prin faptele lor, pavând astfel calea pentru întoarcerea Mea pe 
pământ, astfel încât să nu întâlnesc aici decât inimi devotate Mie, şi nu suflete rătăcite. 

Acest proces a şi început, căci influenţa Mea asupra acestui mic număr de adepţi care 
trebuie să-Mi paveze calea este deja activă, chiar dacă nu Mă mai manifest astăzi într-o formă 
vizibilă, ci într-una spirituală. Aceştia sunt chemaţi să facă astăzi tot ce au făcut acum 2000 
de ani discipolii Mei de odinioară. De aceea, mesajul Meu către voi toţi este următorul: „Toată 
autoritatea Mi-a fost dată în cer şi pe pământ. Nu vă îndoiţi de iubirea Mea, de învăţătura şi 
de promisiunea Mea, pe care am adresat-o întregii umanităţi, deci inclusiv vouă. Căci Eu am 
fost, sunt şi voi fi de-a pururi Domnul, care îşi va proteja şi îşi va conduce copiii, răsplătindu-i într-o 
bună zi pentru perseverenţa lor. 

Eu deţin întreaga putere. Totul trebuie să asculte de Mine. Tot ce există s-a născut din Mine şi 
va trebui să se întoarcă odată şi odată la Mine. Semănaţi seminţele Mele în inimile cu sol fertil! 
Măriţi numărul adepţilor Mei, vorbiţi-le de cele două porunci ale iubirii, pentru a învăţa să 
distingă adevărul de minciună şi pentru a se opune doctrinelor false. Eu am puterea de a 
converti şi de a înmuia chiar şi cele mai împietrite inimi prin învăţătura Mea blândă. 

Botezaţi-vă fraţii şi surorile cu spiritul toleranţei, al devoţiunii şi iertării, învăţaţi-i răbdarea 
pe care am arătat-o Eu umanităţii, încă de la începutul timpurilor. Spuneţi-le să îşi subordoneze 
plăcerile lumeşti celor spirituale, pentru a nu-şi submina fericirea în împărăţia eternă de 
dincolo de dragul unor posesiuni lumeşti efemere". 

Semănaţi învăţătura Mea sub forma unor seminţe spirituale, astfel încât să luaţi 
parte şi voi la opera de coborâre a împărăţiei Mele spirituale pepământ, căci acesta a 
fost scopul pentru care am coborât cândva pe planeta voastră. 

Veţi realiza astfel spiritual ceea ce apostolii Mei au realizat prin faptele lor. Aşa cum 
atunci le-am promis că va veni o zi în care vor fi alături de Mine, la fel vă promit şi vouă: va veni o zi 
în care vă veţi putea bucura de apropierea de Mine, de iubirea şi fericirea rezervate exclusiv acelora 
care au asimilat Cuvântul Meu şi învăţătura Mea în însăşi natura lor. 

Promisiunea Mea este foarte mare, dar vă repet ceea ce v-am mai spus: Eu deţin întreaga 
putere! Eu sunt Domnul şi Creatorul, dar şi Părintele vostru preaplin de iubire, care nu îşi 
găseşte adevărata satisfacţie decât în fericirea spirituală, sublimă, a copiilor Săi. 

Toţi cei care nu veţi mai fi pe acest pământ la a doua Mea venire în slavă, Mă veţi 
putea însoţi din ceruri, împărtăşind alături de Mine imensa satisfacţie paternă, conştienţi că 
aţi contribuit şi voi cu ceva la ea. 

Mă veţi vedea atunci în adevărata Mea lumină şi glorie, căci îmi voi asuma din nou o formă 
vizibilă pentru a redeveni păstorul cel unic al turmei Mele, adică pentru toţi cei care au crezut 
dintotdeauna în Mine, dorind să Mă cunoască şi să devină una cu Mine. Veţi înţelege atunci 
adevărata semnificaţie a cuvintelor pe care le-am rostit cândva şi cât de mare a fost adevărul lor. 



Pământul material va fi nevoit să se adapteze lumii spirituale create pe el, iar când 
Paradisul spiritual şi pacea interioară vor fi instaurate în toate inimile, pământul va 
redeveni el însuşi o Grădină a Edenului. 

Ar fi imposibil să vă creionez o imagine mai detaliată a fericirii care va domni atunci pe 
pământ, căci nu aţi putea-o înţelege sau suporta, dar vă asigur că aşa se vor petrece lucrurile, iar 
Cuvântul Meu nu poate greşi. 

Schimbarea a început deja, pregătind marea transformare spirituală a planetei voastre. 
Inimile oprimate tânjesc din ce în ce mai mult după primăvara spirituală. Agitaţia creşte pe 
pământ. Mulţi oameni nu înţeleg ce se întâmplă cu ei. (Unii acţionează în mod conştient, 
încercând să îşi atingă scopurile, în timp ce alţii acţionează inconştient. Toţi aspiră însă către 
maturitatea spirituală, chiar şi cei mai înfocaţi materialişti, chiar şi cei mai încăpăţânaţi dintre 
necredincioşi şi chiar şi cei mai indiferenţi dintre oameni. Raza de lumină care precede a doua 
Mea venire pe pământ cade asupra întregii umanităţi, ca o rază a soarelui care pătrunde printr-o 
crăpătură şi cade asupra feţei unui om adormit, mângâind-o şi liniştind-o. Mai sunt încă destui 
aceia care încearcă să scape de efectele ei prin intermediul argumentelor logice. Ei îşi liniştesc 
astfel inimile pentru o vreme, dar nu vor rezista prea mult. îndoielile îi vor asalta în curând din 
nou. Spiritul care a coborât deja pe pământ îi va cuprinde şi pe ei. Orice efort de a scăpa de 
acest impuls spiritual este inutil. Evenimentele şi circumstanţele exterioare îi vor determina pe 
oameni să înţeleagă că ceea ce credeau până acum că reprezintă scopul vieţii nu 
este nici pe departe finalitatea acesteia. Ei vor continua să caute din ce în ce mai febril, căci 
timpul când Mă voi întoarce pe pământ este tot mai aproape. Totul concură astăzi în a le 
demonstra oamenilor că singurele valori care contează sunt cele spirituale, nu cele lumeşti, că nu 
există doar o viaţă scurtă pe pământ, ci şi o împărăţie eternă, în care îşi vor găsi adevăratul cămin, 
căci Eu Mi-am creat fiinţele ca spirite. 

întreaga lume se grăbeşte astăzi către momentul în care Mă voi adresa din nou celor 
aleşi, spunându-le cuvintele pe care le-am rostit cândva în faţa discipolilor Mei: întreaga putere 
îmi aparţine Mie - pe pământ, la fel ca şi în cer! Pregătiţi-vă, copiii Mei, oriunde v-aţi afla, pe pământ 
sau în lumea de dincolo, să sărbătoriţi alături de Mine marele festin al învierii demnităţii spirituale a 
omului. Acesta este festinul suprem al umanităţii, dar şi al întregii împărăţii a spiritelor, căci 
acest act final va dovedi motivul profund pentru care am coborât cândva pe micuţul vostru 
pământ şi pentru care v-am ales pe voi, fiinţe minuscule de pe o planetă insignifiantă, pentru a 
deveni copiii Mei. 

Vă voi dovedi din nou cu această ocazie că Eu sunt cel mai mare în cele mai mărunte 
lucruri. Dacă nu aş beneficia de întreaga putere, nu aş putea realiza această operă, dar nici nu aş 
mai fi Dumnezeul atotputernic care guvernează asupra întregii Sale creaţii, inaccesibil chiar şi 
celui mai mare dintre spiritele angelice. 

Acceptaţi cuvintele Mele, copilaşi micuţi ai marelui Dumnezeu, ca semn al iubirii Sale, 
şi aduceţi-vă aminte de spusele Lui (pe vremea când era întrupat în omul Iisus): „Cel care 
primeşte o sarcină minoră, dar îşi face datoria corect, va primi cândva o sarcină majoră". 

Aşa cum Eu am realizat cândva un act suprem de iubire în mijlocul vostru, al creaturilor 
Mele minuscule, la fel, aveţi şi voi datoria să respectaţi până în cele mai mici amănunte 
poruncile iubirii Mele, demonstrând astfel, la fel ca şi Mine, că puteţi fi măreţi (sufleteşte) chiar şi 
în cele mai mărunte lucruri. Veţi dovedi astfel că sunteţi copiii Mei vrednici şi că vă pot 
încredinţa sarcini mult mai importante, prin care veţi putea răspândi iubirea şi pacea la o 
scară cosmică, de vreme ce aţi putut face acest lucru pe pământul vostru, în condiţii de 
totală smerenie. 

Veniţi la Mine, copiii Mei! Dezvăluiţi-le semenilor voştri secretele inimilor voastre şi 



ajutaţi-i să înţeleagă Evanghelia Mea, pentru a vă putea bucura şi voi, la fel ca discipolii Mei 
de odinioară, de apropierea de Mine şi de forţa plenară a iubirii de care este capabilă inima divină a 
Tatălui ceresc ! Amin. 

28 
A doua duminică după Sfânta Treime 
Parabola marii cine 

Sfântul LucaXIV, 16-24: „Şilisus i-a spus: ,Unom a dat o cină mare şi a invitat pe mulţi. La 
ceasul cinei, a trimis pe robul său să spună celor invitaţi: „ Veniţi, căci iată că toate sunt gata!" Dar toţi, 
fără excepţie, au început să se scuze. Cel dintâi i-a zis: „Am cumpărat un ogor şi trebuie să mă duc 
să-l văd; te rog să mă scuzi". Un altul a zis: „Am cumpărat cinci perechi de boi şi mă duc să-i încerc; 
te rog să mă scuzi". Un altul a zis: „M-am căsătorit şi de aceea nu pot veni". Când s-a întors robul, a 
spus stăpânului său aceste lucruri. Atunci, stăpânul casei s-a mâniat şi a zis robului său: „Du-te 
degrabă în pieţele şi pe străzile cetăţii şi adu aici pe cei săraci, schilozi, orbi şi şchiopi!" Şi robul a zis: 
„ Stăpâne, s-a făcut cum ai poruncit şi tot mai este loc". Şi stăpânul a zis robului: „Ieşi la drumuri şi la 
garduri, şi pe cei care îi vei găsi, sileşte-i să intre, ca să mi se umple casa. Căci vă spun că nici unul 
din cei invitaţi nu va gusta din cina mea"'. 

(27 martie 1872) 

Această 
parabolă se referă la dorinţa Mea de a câştiga umanitatea de partea Mea şi a învăţăturii Mele. 
Spuneam cu o altă ocazie că nu am venit la cei sănătoşi, ci la cei bolnavi, pentru a fi vindecaţi. 
Le-am arătat celor care doresc să se apropie de Mine şi de masa Mea cum trebuie să se 
poarte, şi le-am spus că principala calitate a celor care doresc să Mă urmeze este modestia sau 
smerenia. Următoarele versete din acest capitol afirmă clar că cei care doresc să îmi fie 
aproape trebuie să-şi elibereze inimile de toate dorinţele lumeşti, abandonându-se complet 
în faţa voinţei Mele. 

De aceea, înainte de a vă decide dacă doriţi să Mă urmaţi, ar trebui să vă puneţi 
întrebarea dacă dispuneţi de puterea şi de perseverenţa necesară pentru a adera la învăţătura 
iubirii şi a credinţei depline în Mine, şi pentru a o apăra, indiferent de circumstanţele exterioare. 
Aşa cum v-am repetat de nenumărate ori, ascultarea cuvintelor Mele şi integrarea lor în viaţa 
de zi cu zi este o problemă serioasă, care nu trebuie luată superficial, căci singurul păcat în 
faţa Mea este cunoaşterea legii (adică a voinţei Mele) şi încălcarea ei deliberată, în pofida 
avertismentelor conştiinţei. Deloc întâmplător, la sfârşitul acestui capitol avertizez din nou: 
„Cine are urechi de auzit, să audă!" Cu alte cuvinte: cine aude cuvintele Mele, trebuie să 
mediteze asupra lor, integrându-le în viaţa sa. 

Revenind la parabola marii cine, va trebui să începem, ca de obicei, prin explicarea 
sensului profund al cuvintelor, pentru a înţelege apoi exact corespondenţele lor spirituale. 
Parabola începe cu cuvintele: „Un om a dat o cină mare". O cină nu este altceva decât o 
masă de seară. Să vedem mai în detaliu ce înseamnă acest lucru. Cuvântul „seară" se referă la 
ultima parte a zilei, când ziua de lucru s-a încheiat şi urmează noaptea, o perioadă de 
odihnă şi de recuperare înainte de a se face din nou dimineaţă. Altfel spus, seara este piatra de 
temelie pe care se bazează întreaga muncă de peste zi. Pentru ca odihna de seară să fie 
resimţită plenar şi să ofere cu adevărat satisfacţie, este absolut necesar ca omul să-şi fi 
făcut datoria în timpul zilei (adică ceea ce şi-a planificat să facă dimineaţa). 

Este evident că cel care a lucrat şi a fost activ întreaga zi nu doreşte altceva seara decât 
să-şi recupereze energia, pentru a-şi putea continua munca a doua zi. Masa de seară are 



acest scop principal, corespunzând unei nevoi fizice, dar şi mentale. Aparent, prânzul (masa de 
amiază) serveşte aceluiaşi scop, dar deosebirea dintre ele este enormă, căci prânzul este luat în 
grabă, la marginea drumului, pentru a-ţi putea continua munca, în timp ce masa de seară este 
urmată de odihna din timpul nopţii, fiind luată în tihnă şi permiţându-ţi să meditezi asupra 
realizărilor tale din timpul zilei, în mod evident, această meditaţie nu-i va oferi satisfacţie 
decât celui care se poate aşeza la masă cu convingerea fermă că a făcut tot ce i-a stat în 
puteri şi tot ce i-a dictat conştiinţa să facă. 

După ce am explicat semnificaţia profundă a unei mese de seară, se pune problema: de 
ce a ţinut omul din parabola noastră să invite oaspeţi la cină? 

Pentru a înţelege mesajul adresat de Mine discipolilor Mei şi celorlalţi ascultători, este din 
nou necesar să explicăm semnificaţia spirituală profundă a acestui act. 

Invitaţia adresată altora de a lua masa împreună cu tine are la bază un fapt fundamental: 
acela că omul nu este doar o fiinţă cu nevoi fizice şi mentale, ci şi spirituale. Deşi, adeseori, el 
este preocupat de nevoile trupului său fizic, el trebuie să-şi satisfacă deopotrivă şi nevoile 
sufletului şi spiritului său. Aceasta este una din cele mai clare dovezi ale dualităţii fiinţei 
umane. Chiar şi animalele nutresc dorinţa de a se asocia unele cu altele, nesimţindu-se fericite şi 
în siguranţă decât atunci când sunt în grup. 

Materialiştii voştri atât de „deştepţi" sunt convinşi că întreaga lume este alcătuită 
exclusiv din materie, fiind pusă în mişcare şi susţinută de energie. Ei nu pot explica însă 
nici unul din aceste concepte (materia şi energia). Dacă ar studia propriul lor 
comportament în timpul unei banale cine, şi-ar da seama că omul are două aspecte, unul 
material şi altul spiritual, care se completează reciproc. Nici unul din cele două aspecte nu 
se simte bine dacă celălalt nu ia parte la acţiunile sale. Dacă ar face acest lucru, ei s-ar convinge 
repede că hrana fizică nu aduce beneficiile scontate decât dacă este amestecată cu hrana 
spirituală, respectiv cu iubirea, satisfăcând astfel nu doar corpul fizic, ci şi pe cel spiritual. 

Această dorinţă inconştientă a oamenilor de a împărtăşi hrana spirituală stă la baza 
dorinţei lor de a lua masa în comun, nu singuri, motiv pentru care invită oaspeţi sau iau masa 
în familie. 

Desigur, există şi extrema opusă, în care dorinţa de a avea companie degenerează în 
dezmăţ, mulţi oameni uitând complet de sine din cauza abuzurilor pe care le fac (de pildă, din 
cauza beţiei). Nu vorbim acum de această extremă, căci ne referim deocamdată numai la 
oamenii superiori, la care latura spirituală o domină pe cea fizică. De aceea, nu ne vom referi 
aici la acele situaţii în care oamenii — creaţi ca fiinţe spirituale — se comportă mai rău ca 
animalele, uitând complet de destinaţia lor superioară. 

Am explicat aşadar atât semnificaţia mesei de seară cât şi motivul invitaţiei adresate 
de eroul nostru altor persoane de a lua această masă cu el. Putem trece acum la parabola 
propriu-zisă, aşa cum le-am spus-o Eu discipolilor Mei, dar şi fariseilor care Mă ascultau. 

Versetele care urmează arată cu claritate că mesajul adresat de Mine fariseilor era 
simplu: dorinţa Mea era să le sugerez faptul că adevărata valoare a omului este dată de 
modestia sa, nu de orgoliul său. Am arătat astfel că este de preferat să accepţi un loc inferior la 
masă decât să te umpli de ruşine fiind refuzat. Le-am spus atunci ascultătorilor Mei: „Cel care 
se pune pe sine mai presus va fi înjosit, iar cel care se smereşte, consider ându-se mai 
mic decât ceilalţi, va fi înălţat". Altfel spus: nu lăsaţi iubirea voastră de sine să vă evalueze 
propria valoare moral-spirituală, ci lăsaţi-i pe alţi oameni, mai înţelepţi decât voi, să facă acest 
lucru. Veţi evita astfel refuzul celor din jur. Căci cine se consideră mai presus decât este, este 
deja judecat. 

Le-am spus apoi ascultătorilor Mei că atuncicând îşi invită semenii la masă, omul 
trebuie să combine această invitaţie cu un act de iubire frăţească. Doream să le transmit astfel 
mesajul că omul nu trebuie să uite niciodată de nobleţea sa spirituală, manifestând-o chiar şi în 



cele mai mărunte acţiuni ale sale. 

De aceea, am adăugat: „Nu-i obligaţi pe ceilalţi să vă recompenseze pentru actele 
voastre de bunătate, căci în acest caz, efectul lor dispare, ca şi cum nu le-aţi fi făcut niciodată. 
Acţionaţi întotdeauna în aşa fel încât cei cărora le faceţi bine să nu vă poată recompensa 
vreodată, chiar dacă nu veţi primi în schimb decât ingratitudine. Veţi demonstra astfel că aţi 
acţionat în virtutea unor principii superioare, şi nu a unor interese egoiste. 

Am dorit să le sugerez atunci ascultătorilor Mei cât de mică este recunoştinţa la care te poţi 
aştepta atunci când faci un act de bunătate, adresându-1 însă unor persoane care nu au nevoie de 
el, cum a fost cazul celor invitaţi la masă de eroul din parabola noastră, care nu au ştiut ce 
scuze să mai găsească numai pentru a refuza invitaţia acestuia. Din acest motiv, cel care a dorit 
să dea festinul a fost nevoit să-şi trimită slujitorul pe străzi şi să-i invite la masă pe toţi cei 
defavorizaţi de soartă, pentru ca pregătirile sale să nu fi fost în zadar. 

Nu mai avem însă de-a face cu un act autentic de bunătate şi generozitate, căci intenţia sa 
reală nu a fost aceea de a-i invita pe aceştia la masă, fiind forţat să facă acest lucru de ingratitudinea 
celorlalţi. Lecţia primită 1-a învăţat însă ca pe viitor să acorde o mai mare consideraţie nivelului 
spiritual al oamenilor şi să nu-şi mai evalueze semenii numai în funcţie de nivelul posesiunilor lor 
lumeşti. 

Acestea sunt doar câteva dintre interpretările posibile ale capitolului de faţă, căci cuvintele 
rostite de gura Mea au semnificaţii infinite. Să revenim însă la maniera în care poate fi aplicată 
parabola timpurilor moderne sau umanităţii în ansamblul ei, pentru a putea extrage beneficiile 
spirituale care vă vor ajuta să parcurgeţi o nouă bucată a drumului evoluţiei. 

Marea cină pe care o pregătesc umanităţii poate fi explicată cu uşurinţă prin cele deja 
afirmate mai sus. Eu i-am invitat de multă vreme pe oameni să vină la această cină festivă, pentru 
a se bucura de realizările lor de peste zi, urmând ca, după o perioadă de odihnă spirituală, să poată 
începe cu încredere noua dimineaţă a zilei eterne. 

Din păcate, la fel ca în povestea noastră, invitaţia Mea este respinsă de majoritatea 
oamenilor, prea ocupaţi cu afacerile lor lumeşti. Ei găsesc tot felul de pretexte pentru a-Mi refuza 
cina, deşi aici vor fi servite numai feluri celeste, precum pâinea spirituală a iubirii, blândeţii, 
toleranţei şi credinţei. De ce fac ei acest lucru? Pentru că întreaga lor viaţă s-au obişnuit să cultive 
exact calităţile opuse. 

La fel ca omul din parabola de mai sus, voi fi nevoit şi Eu să-Mi trimit slujitorii care Mi-au 
rămas credincioşi să caute în lumea largă oaspeţi pentru masa Mea, printre sărmani şi schilozii 
care, în decursul vieţii, au avut destule ocazii să practice - dacă nu iubirea - cel puţin toleranţa şi 
bunătatea faţă de semenii lor. Neavând parte de prea multe bunuri lumeşti, ei vor deveni mai 
toleranţi şi se vor bucura de mâncarea oferită de Mine, căci această cină gratuită primită la 
capătul unei vieţi pline de suferinţe va însemna cel puţin sfârşitul privaţiunilor lor. 

„Schilozii", „orbii" şi „şchiopii" se referă la viaţa spirituală a sufletului, căci numărul 
schilozilor spirituali este infinit mai mare decât cel al handicapaţilor fizic. Aceştia vor fi 
ajutaţi, căci sunt suflete neglijente, dar nu depravate, fiind mai predispuse să accepte pâinea 
spirituală decât cei care îşi imaginează - în orgoliul lor nelimitat - că au atins deja iluminarea şi că 
nu mai au nevoie de instrucţiuni venite de sus. Cu toţii vor fi invitaţi la cina Mea festivă, dar 
cei care Mă vor refuza vor păţi la fel ca evreii de odinioară, cărora le-am spus că dacă nu 
doresc să accepte Cuvântul Meu, acesta le va fi luat şi dat păgânilor. 

în acest fel, marea cină de dinaintea întoarcerii Mele pe pământ îi va separa pe cei 
vrednici de cei nevrednici. Drumul care duce către Mine se va scurta în cazul celor care vor 
accepta invitaţia Mea, în timp ce pe ceilalţi îi voi respinge la rândul Meu o lungă perioadă de 
timp, lăsându-i în grija egoului lor până când dimineaţa va răsări şi pentru ei. Abia după ce 
vor munci din greu în timpul zilei, luptându-se cu dificultăţile vieţii, îi voi invita din nou la o 
cină festivă, la sfârşitul unei zile care li se va părea fără sfârşit. 



Cina pe care am împărtăşit-o alături de discipolii Mei înainte de despărţirea de ei a 
avut acelaşi scop. 

In timpul vieţii Mele pe pământ am invitat practic alături de Mine întreaga naţiune 
iudaică, dar şi păgânii şi pe oricine dorea să îmi fie aproape. Cei mai mulţi dintre ei s-au scuzat 
însă, sub tot felul de pretexte, iar Eu am fost nevoit să Mă mulţumesc cu cei slabi şi neglijaţi, 
binecuvântaţi însă cu bogăţia spirituală şi mult mai capabili să îmi poarte pâinea spirituală 
(învăţătura Mea) în lume. 

Aceeaşi situaţie există în lume şi la ora actuală. Nici unul din liderii acestei lumi 
nu este dispus să vină la masa Mea, la care le-aş servi hrana superioară a lumii spirituale. 
Toţi aceştia Mi-au întors spatele şi singurii care acceptă Cuvântul Meu sunt cei care au 
suferit din greu, fiind respinşi de lumea exterioară. Din rândul lor îmi voi forma Eu noua 
echipă, care va căuta apoi pe cărările lumii pe alţii, încă şi mai schilodiţi şi mai nevoiaşi 
decât ei. Aceşti oameni sunt cei mai uşor de cucerit pentru împărăţia lui Dumnezeu. Este mult 
mai uşor să-i conduci către o atitudine copilărească, de mare încredere în Mine, căci viaţa nu i-a 
ajutat să-şi cultive orgoliul, la fel ca pe cei născuţi cu privilegii sau care şi-au cucerit o poziţie 
superioară în această lume, şi care cred că se pot descurca foarte bine şi fără valorile 
spirituale. 

Meditaţi asupra acestui exemplu şi asupra parabolei pe care le-am povestit-o 
ascultătorilor în anii Mei de apostolat, învăţaţi lecţia pe care am dorit să le-o transmit atunci, şi 
anume: să facă tot ceea ce fac în numele unui ideal spiritual, şi în al doilea rând, să înţeleagă 
că nu pot trezi încrederea şi confidenţa celor din jur decât prin intermediul iubirii, blândeţii 
si răbdării. Acceptaţi cina Mea şi bucuraţi-vă de ea în pace, satisfăcuţi de rezultatele obţinute de 
voi peste zi, pentru a nu aştepta cu teamă zorii noii zile spirituale (pătrunderea în 
împărăţia eternă a iubirii) când viaţa vi se va apropia de sfârşit şi vă veţi pregăti pentru 
marea trecere în lumea de dincolo. Acţionaţi în fiecare zi ca şi cum ar fi ultima voastră zi pe 
acest pământ, în fiecare noapte, întrebaţi-vă conştiinţa: „Oare aş fi pregătit dacă Domnul 
şi Dumnezeul Meu mi-ar cere să iau parte la cina Lui festivă?" Numai în acest fel vă veţi 
putea clădi, zi după zi, marea casă spirituală - singurul cămin potrivit pentru sufletul înnobilat de 
prezenţa Mea (prin scânteia Mea divină pe care am plasat-o în interiorul lui), devenind astfel - pe 
bună dreptate - demni de titlul de copii ai Mei, copii ai Domnului întregii creaţii. 

Cred că v-aţi dat seama că fiecare nou text din lucrarea de faţă este menit să vă rafineze 
şi să vă spiritualizeze fiinţa interioară, astfel încât să îmi puteţi servi ca unelte eficiente 
pentru împlinirea marelui scop pe care îl am în vedere. Din acest punct de vedere, sunteţi 
privilegiaţi prin comparaţie cu ceilalţi, căci Eu v-am făcut o mare favoare, instruindu-vă direct 
şi făcând din voi slujitori ai marii Mele opere, astfel încât să puteţi pătrunde cu fruntea sus în 
marea împărăţie a spiritelor. 

Nu uitaţi niciodată acest lucru! Nu voi obosi niciodată să vă reamintesc: înduraţi totul 
până la capăt! Sfârşitul vă va demonstra că Cuvintele Mele nu sunt efemere, ci sunt cuvinte ale 
eternităţii, la fel cum Eu am fost, sunt şi voi fi întotdeauna! Amin. 

29 
A treia duminică după Sfânta Treime 
Despre oaia rătăcită 

Sfântul Luca XV, 3-32: „Dar El le-a spus pilda aceasta, zicând: ,Care om dintre voi, dacă are o 
sută de oi şi pierde pe una din ele, nu lasă pe cele nouăzeci şi nouă în pustie, ducându-se după cea 
pierdută, pană când o găseşte? După ce a găsit-o, o pune pe umerii săi, bucurăndu-se; şi când se 



întoarce acasă, cheamă pe prietenii şi pe vecinii săi şi le zice: „Bucuraţi-vă împreună cu mine, căci 
mi-am găsit oaia pierdută!" Tot aşa vă spun că va fi mai multă bucurie în cer pentru un singur 
păcătos care se pocăieşte, decât pentru nouăzeci şi nouă de oameni drepţi care n-au nevoie de 
pocăinţă. Sau care femeie, dacă are zece bani de argint şi pierde unul din ei, nu aprinde o lumină, nu 
mătură casa şi nu caută cu grijă, până când îl găseşte? După ce l-a găsit, cheamă pe prietenele şi pe 
vecinele ei, zicând: „Bucuraţi-vă împreună cu mine, căci am găsit banul pe care-l pierdusem!" Tot 
aşa, vă spun că este bucurie înaintea îngerilor lui Dumnezeu pentru un singur păcătos care se 
pocăieşte'. 

El a mai zis: , Un om avea doi fii. Cel mai tânăr dintre ei a zis tatălui său: „ Tată, dă-mi partea de 
avere ce mi se cuvine". Şi tatăl le-a împărţit averea. Nu după multe zile, fiul cel mai tânăr a strâns 
totul şi a plecat într-o ţară îndepărtată, unde şi-a risipit averea, trăind în destrăbălare. După ce a 
cheltuit totul, a venit o foamete mare în ţara aceea şi el a început să ducă lipsă. Atunci s-a dus şi 
s-a lipit de unul din locuitorii ţării aceleia, care l-a trimis pe ogoarele lui să-i crească porcii. Mult ar fi 
dorit el să se sature cu roşcovele pe care le mâncau porcii, dar nimeni nu i le dădea. Atunci, şi-a 
venit, în fire şi a zis: „Câţi argaţi ai tatălui meu au belşug de pâine, iar eu mor aici de foame! Mă voi 
scula şi mă voi duce la tatăl meu şi-i voi zice: , Tată, am păcătuit împotriva cerului şi înaintea ta, şi 
nu mai sunt vrednic să mă numesc fiul tău; fă-mă ca pe unul din argaţii tăi'". Şi s-a sculat şi a 
plecat la tatăl său. Când era încă departe, tatăl său l-a văzut şi a fost cuprins de milă faţă de el, a 
alergat şi l-a luat de gât şi l-a sărutat mult. Fiul i-a zis: „Tată, am păcătuit împotriva cerului şi 
împotriva ta; nu mai sunt vrednic să mă numesc fiul tău". Dar tatăl a zis robilor săi: „Aduceţi repede 
haina cea mai bună şi îmbrăcaţi-l cu ea; puneţi-i un inel în deget şi încălţăminte în picioare! 
Aduceţi viţelul cel mai gras şi tăiaţi-l! Să mâncăm şi să ne veselim, căci acest fiu al meu era mort şi 
a înviat, era pierdut şi a fost găsit". Şi au început să se înveselească. Fiul cel mare era la ogor. Când 
a venit şi s-a apropiat de casă, a auzit muzică şi jocuri. A chemat pe unul din robi şi a întrebat ce este. 
Robul acela i-a răspuns: „Fratele tău a venit şi tatăl tău a tăiat viţelul cel gras, pentru că l-a primit 
sănătos şi bine". Dar el s-a mâniat şi nu voia să intre în casă. Tatăl său a ieşit şi l-a rugat să intre. Dar, 
răspunzând, el a zis tatălui său: „Iată, eu îţi slujesc ca un rob de atâţia ani şi niciodată nu ţi-am călcat 
vreo poruncă; şi mie niciodată nu mi-ai dat măcar un ied ca să mă veselesc cu prietenii mei. Iar când 
a venit acest fiu al tău, care ţi-a mâncat averea cu femeile desfrânate, i-ai tăiat viţelul cel gras!" 
„ Copile, i-a zis tatăl, tu totdeauna eşti cu mine şi tot ce am eu este al tău. Dar trebuia să ne 
înveselim şi să ne bucurăm, pentru că acest frate al tău era mort şi a înviat, era pierdut şi a fost 
găsit ". 

(30 martie 1872) 

Acest capitol din Evanghelia lui Luca se referă la bucuria de a regăsi ceea ce a fost pierdut. 

Le-am arătat astfel, prin aceste trei parabole, scribilor şi fariseilor prezenţi de ce nu îi 
căutam Eu pe cei sănătoşi, ci pe cei bolnavi, de ce nu îi căutam pe cei buni şi drepţi, ci pe cei 
păcătoşi. 

Pentru a putea înţelege semnificaţia profundă a acestor trei parabole, trebuie mai întâi să 
dăm o serie de explicaţii mai detaliate cu privire la cuvintele-cheie care se regăsesc în ele. Deşi 
voi aveţi un limbaj şi folosiţi tot felul de cuvinte prin care vă exprimaţi gândurile, trebuie să vă 
mărturisesc cu sinceritate că nu înţelegeţi nici măcar un singur cuvânt pe care îl rostiţi în 
semnificaţia lui cea mai profundă. De aceea, pe lângă rolul de instructor şi de interpret al 
Evangheliilor pe care Mi l-am asumat, sunt nevoit să fiu şi profesorul vostru de limba română 
(n.n în cazul de faţă). 

Pentru a înţelege cele trei parabole, cea a oii pierdute, cea a monedei rătăcite şi cea a 
fiului risipitor, trebuie să explicăm mai întâi: 

Ce înseamnă de fapt cuvântul „pierdut"? De ce îşi doresc atât de mult oamenii să 
regăsească ceea ce au pierdut? De ce se bucură ei atât de mult atunci când găsesc ceea ce au 
pierdut, de multe ori chiar mai mult decât de obiectele mult mai valoroase pe care le au în 
casă? 

Acestea sunt cele trei întrebări la care trebuie să răspundem înainte de a putea vorbi 



despre explicaţia spirituală a parabolelor şi despre maniera în care trebuie aplicate ele în viaţa 
voastră de zi cu zi, a umanităţii, dar şi a întregii creaţii vizibile. Atunci când pune o întrebare, 
omul trebuie să conştientizeze foarte clar sensul şi valoarea acesteia; în caz contrar, el nu va 
putea primi decât cel mult un răspuns pe jumătate. 

Să începem aşadar sistematic, răspunzând la prima întrebare: ce înseamnă cuvântul 
„pierdut"? 

El se referă la gândul care îi trece cuiva prin minte atunci când descoperă că nu mai 
dispune de un obiect sau de o persoană care îi aparţineau şi pe care le preţuia. Prin pierderea lor, el 
nu se mai poate bucura de prezenţa lor. Orice pierdere se referă la o destinaţie diferită pe care a 
urmat-o obiectul sau persoana în cauză, la o direcţie diferită de cea pe care i-ar fi dorit-o 
posesorul lor. 

Pierderea de care vorbim afectează foarte profund viaţa sufletului, ceea ce ne conduce la 
cea de-a doua întrebare a noastră, respectiv: de ce îşi doreşte atât de mult omul să redescopere 
ceea ce a pierdut? 

Răspunsul este simplu: pentru că pierderea obiectului sau persoanei în cauză i-a produs o 
tulburare a păcii sale mentale, iar el doreşte să îşi redobândească echilibrul interior. Din această 
perspectivă, obiectul sau persoana pierdute capătă pentru el o valoare spirituală mult mai 
profundă decât valoarea lor materială intrinsecă. 

De aceea, omul este nerăbdător să îşi redobândească dreptul de posesiune asupra 
obiectului pierdut, atrăgându-1 din nou în sfera sa de acţiune. Atunci când îl găseşte din nou, el 
se bucură peste măsură, căci ceea ce lipsea revine la locul său de origine, putând fi folosit 
pentru scopul pentru care a fost destinat. 

Din această dorinţă profundă se naşte ardoarea cu care omul încearcă prin orice 
mijloace să redobândească posesiunea asupra obiectului pierdut, depunând o activitate 
asociată adeseori cu efortul şi cu dificultăţile. Am ajuns astfel şi la cea de-a treia întrebare a 
noastră, respectiv: de ce se bucură mai mult omul de obiectul redobândit decât de celelalte 
posesiuni ale sale, chiar dacă acestea sunt adesea mai valoroase? Răspunsul este uşor de 
înţeles de această dată, căci găsirea obiectului pierdut 1-a costat un anumit efort, care a 
fost răsplătit de bucuria regăsirii. 

Nici o bucurie nu este însă reală dacă nu este împărtăşită cu cei din jur. Nu 
întâmplător, toate cele trei parabole vorbesc de acest lucru, după descrierea tristeţii provocate 
de pierderea iniţială, manifestată diferit în funcţie de domeniul în care s-a produs. 

In prima parabolă avem de-a face cu un păstor care şi-a pierdut o oaie. Ea era adresată 
în primul rând celor care Mă acuzau că nu caut decât compania celor păcătoşi. 

Ce înseamnă un păstor? 

Păstorul este un om căruia i s-au încredinţat un anumit număr de animale, pe care 
trebuie să le conducă pe pajiştile bune, păzindu-le de pericole. El este responsabil în faţa 
stăpânului său pentru ca nici unul din animalele încredinţate să nu păţească ceva rău, şi pentru ca 
toate să aibă suficient de mâncare, scop în care trebuie să le conducă acolo unde iarba este 
bună. 

Această parabolă Mi s-a părut cea mai potrivită pentru a le explica discipolilor Mei 
de ce preferam într-adevăr compania celor bolnavi în faţa celor sănătoşi, ştiind că aceştia din 
urmă nu aveau nevoie de un medic al sufletelor. O oaie rătăcită este - metaforic vorbind - la fel ca 
o persoană bolnavă, sau care nu are un ghid spiritual. 

Aşa cum o oaie rătăcită este predispusă să aibă tot felul de accidente, de pildă să 
devină pradă fiarelor sălbatice, sau să cadă de pe o stâncă înaltă, fiind incapabilă să se 
ferească singură de toate aceste pericole (pe care de multe ori nici nu le recunoaşte), la fel, 
un om bolnav din punct de vedere spiritual (rătăcit) nu ştie nimic despre destinaţia sa 
spirituală, lăsându-se cu uşurinţă sedus de lumea exterioară. El este în pericol să se 



rătăcească definitiv, uitând complet de împărăţia spirituală către care este chemat, în care nu 
va mai putea ajunge decât după numeroase experienţe amare şi după o suferinţă enormă, 
luând-o pe calea cea lungă, când calea cea scurtă i-ar fi putut fi atât de uşor la îndemână. 

Păstorul este obligat să îşi conducă turma pe pajiştile bune. La fel, Eu am considerat de 
datoria Mea să îi ajut pe oameni să se îndepărteze de cărările periculoase pe care au 
apucat-o, de multe ori din inconştienţă, readucându-i pe calea cea dreaptă, care îi va conduce 
rapid la destinaţia lor spirituală. 

M-am folosit de exemplul păstorului pentru simplul motiv că pentru oamenii acelor 
vremuri era mult mai uşor să înţeleagă în această manieră misiunea pe care Mi-am asumat-o 
Eu, înţelepciunea divină, care am coborât pe pământ pentru a-i readuce la Tatăl pe copiii 
rătăciţi (la fel ca oile păstorului). 

Bucuria Mea în faţa recuperării unui suflet pierdut este la fel de mare ca cea a 
păstorului care îşi regăseşte oiţa rătăcită. 

Pentru ca această comparaţie să devină şi mai clară, M-am folosit de cea de-a doua 
parabolă, cea referitoare la femeia care şi-a pierdut un ban şi care a făcut tot ce i-a stat în puteri 
pentru a-1 găsi. Ştiam prea bine ce valoare acordau fariseii şi scribii banilor, şi Mi-am dat 
seama că aceştia vor înţelege perfect ardoarea cu care şi-a căutat femeia banul rătăcit, căci 
exemplul corespundea perfect modului lor de a gândi. Oamenii sunt dispuşi să îşi facă griji şi 
să îşi piardă timpul chiar şi numai pentru găsirea unei monede minuscule! 

Am avut şi alte motive pentru care le-am spus mai întâi parabola oii rătăcite, iar apoi 
cea a monedei pierdute, şi la sfârşit cea a fiului rătăcitor. După cum puteţi constata, avem mai 
întâi de-a face cu o fiinţă înzestrată cu suflet, apoi cu un obiect neanimat, şi în sfârşit cu un 
om care îşi pierde demnitatea spirituală, regăsindu-şi-o în final cu ajutorul tatălui său. Pe 
scurt, doream să le sugerez ascultătorilor Mei că este mult mai uşor să îţi recuperezi o 
pierdere materială decât una spirituală. 

In primul caz, circumstanţele exterioare pot fi de un mare folos în îndreptarea celui 
rătăcit de pe calea cea rea şi în readucerea lui pe calea cea bună. Din păcate, pierderile materiale 
exercită o presiune enormă asupra sufletelor rătăcite, care intră în agitaţie, pierzându-şi de 
multe ori credinţa în Mine şi făcând toate eforturile pentru a-şi redobândi obiectul pierdut 
(plăcerile lumeşti). Femeia din exemplul Meu s-ar fi putut mulţumi cu celelalte nouă 
monede pe care le mai avea, dar cea pe care o pierduse îi era atât de dragă încât a preferat 
să caute prin toate colţurile casei pentru a o regăsi. 

Desigur, chiar şi când am spus această parabolă am avut în vedere exclusiv 
procesul spiritual, nu şi cel material, motiv pentru care am adăugat în final, după ce am descris 
bucuria femeii, care şi-a anunţat toate prietenele şi toate vecinele, că îngerii din cer se bucură 
la fel de mult atunci când un păcătos se pocăieşte, adică atunci când sufletul său este salvat 
de la pierzanie. 

In ceea ce priveşte cea de-a treia parabolă, cea a fiului rătăcitor, aceasta a venit la 
sfârşit, când ascultătorii Mei erau deja pregătiţi să o recepteze, fiind deja familiarizaţi cu sfera 
concepţiei Mele spirituale. A fost exemplul final, dar şi suprem, referitor nu la o pierdere 
materială, ci la pierderea demnităţii spirituale a omului, care uită de valoarea sa reală, devenind 
un sclav al lumii exterioare şi al plăcerilor oferite de aceasta, de dragul cărora este dispus să 
rupă orice legătură cu casa şi cu familia sa. El se pierde în lume, dând frâu liber pasiunilor 
sale, până când, epuizat şi suferind, îşi dă în sfârşit seama de profunzimea prăpăstiei în care 
s-a aruncat singur, din propria sa voinţă. 

In primul exemplu am avut de-a face cu un păstor care şi-a salvat oaia de la pierzanie, 
deşi aceasta era o creatură mult inferioară lui, readu-când-o în turmă, în cel de-al doilea caz 
am avut de-a face cu o femeie care s-a considerat fericită pentru că şi-a regăsit o posesiune 
materială pierdută, în ambele cazuri M-am folosit de exemplul unor valori lumeşti, în schimb, 



în cea de-a treia parabolă am adăugat un element nou: iubirea părintească, care a suferit cea 
mai mare pierdere dintre toate. Parabola descria perfect situaţia Mea, a Tatălui ceresc, 
ilustrând pe de o parte căinţa sufletului pierdut care doreşte să se întoarcă la Tatăl, şi pe 
de altă parte compasiunea nesfârşită a Acestuia, cu toate consecinţele ei. 

Preluat din viaţa oamenilor, cel de-al treilea exemplu a fost de departe cel mai profund, 
căci am dorit să le demonstrez cu ajutorul lui ascultătorilor Mei cum trebuie să se comporte un 
adevărat părinte (comportament pe care foarte puţini dintre ei îl manifestau la acea vreme chiar 
faţă de propriile lor progenituri). Descriindu-le bucuria tatălui în faţa regăsirii fiului rătăcitor, 
am dorit să le arăt, prin analogie, cât de infinită trebuie să fie bucuria Creatorului atunci 
când oamenii se întorc la El, din libera lor voinţă (căci El i-a trimis în lume ca fiinţe libere). 
Doream să-i fac astfel să înţeleagă că în împărăţia spiritelor Mele bucuria în faţa unei 
asemenea regăsiri este chiar mai mare decât în viaţa unei familii în care s-a întors un 
membru de mult pierdut, în acest scop, M-am referit în mod metaforic la festinul pe care 1-a 
poruncit tatăl atunci când şi-a regăsit fiul considerat mort. 

Cele trei parabole au prezentat în imagini simple trei situaţii universal valabile, care 
se aplică inclusiv epocii actuale şi umanităţii care trăieşte astăzi pe pământ. 

Eu fac toate eforturile pentru a-Mi salva oile rătăcite, dar mai ales copiii pierduţi, 
conducându-le Eu însumi pe primele în turma lor şi ajutându-i pe cei din urmă să înţeleagă că 
îi aştept să se întoarcă acasă, din propria lor voinţă. Bolile şi încercările de tot felul nu au alt 
scop decât acela de a le reaminti că în afara acestei lumi fizice mai există o altă lume, care 
pentru ei înseamnă acasă, întreaga creaţie demonstrează maniera în care trebuie să se 
întoarcă la Mine fiul rătăcitor. De la "începuturile timpurilor, creaţia nu a rămas constantă, ci a 
continuat să evolueze pe această cale, nu numai pe planeta voastră, ci şi în celelalte lumi. 
Singura diferenţă este că pe planeta voastră acest proces se apropie de sfârşit, căci în scurt 
timp se va produce un mare salt înainte, permiţând esenţei spirituale să evolueze mult mai 
rapid şi mai uşor către destinaţia ei, motiv pentru care M-am întrupat personal pe acest 
pământ, printre locuitorii săi. 

Tot ce există în univers trebuie să evolueze, să devină spiritual, dar voi, oamenii în 
mijlocul cărora M-am întrupat personal, aveţi o misiune mult mai importantă decât 
milioanele de spirite din alte lumi. Eu nu am ales întâmplător pământul vostru şi 
destinul umilitor prin care am trecut, de dragul împărăţiei spiritelor Mele. 

Tentaţiile care vă înconjoară pe această planetă sunt mai mari decât oriunde 
altundeva în univers, căci preţul existenţei voastre viitoare este mai mare decât cel plătit 
de alte fiinţe din alte lumi, care trec lent prin procesul lor de purificare şi transformare, în 
timp ce voi aţi fost binecuvântaţi cu marea lumină a Cuvântului şi exemplului Meu 
personal, putând atinge într-o singură viaţă (ce-i drept, printr-o voinţă extrem de 
puternică) ceea ce alte spirite nu pot atinge decât după perioade incredibil de lungi. 
Procesul de spiritualizare pe planeta voastră este infinit mai rapid decât în alte lumi. Planul 
Meu se apropie de sfârşit şi aveţi astăzi la dispoziţie toate mijloacele de care aveţi nevoie pentru 
a vă spiritualiza sufletul, şi chiar trupul, încurajând astfel spiritele încătuşate în materia 
întunecată să evolueze la rândul lor. Cu cât un suflet este mai grosolan, cu atât mai dur este 
învelişul pe care este silit să-1 poarte. Cu cât el este mai evoluat şi mai rafinat, cu atât mai uşor 
devine acest înveliş. De aceea, pe măsură ce umanitatea va evolua pe calea spiritualizării sale, 
lumea în care trăieşte o va urma pas cu pas. 

De aceea, ar trebui să faceţi toate eforturile pentru a promova acest proces de 
spiritualizare, începeţi întotdeauna cu voi înşivă, căci cu cât vă veţi putea desprinde mai 
mult de lucrurile lumeşti, cu atât mai spiritualizată va deveni fiinţa voastră interioară. Mai 
devreme sau mai târziu, ea va ajunge să strălucească la fel ca soarele, proces care se va reflecta 
chiar şi asupra învelişului vostru trupesc. 



La început, acest progres nu va fi vizibil decât în cazul câtorva dintre voi, dar treptat, 
majoritatea îi va urma pe aceştia, împlinind astfel marea Mea operă spirituală. Eu voi deveni 
atunci păstorul unic al turmei Mele, pe care o voi conduce pe pajiştea cea bună a luminii 
cereşti, pentru a primi acolo toate desfătările spirituale pe care vi le-a pregătit Tatăl preaplin 
de iubire încă din timpuri imemoriale. 

De aceea, faceţi tot ce vă stă în puteri pentru a împlini acest destin. Gândiţi-vă la bucuria 
spiritelor din ceruri, care sunt atât de îngrijorate în ceea ce priveşte destinul vostru. Chiar 
dacă fiecare pas înainte este însoţit de încercări şi necazuri, scopul este atât de nobil încât 
merită toate eforturile. Vă asigur că bucuria voastră finală pentru că aţi izbândit, la care se 
vor adăuga bucuria spiritelor din ceruri, dar şi răsplata pe care v-a pregătit-o iubirea Mea 
părintească (sub forma beatitudinilor celeste, care vor deveni din ce în ce mai mari, pe măsură 
ce vă veţi continua evoluţia în planurile spirituale), vă vor face să uitaţi repede de măruntele 
încercări din această viaţă terestră. 

Urmaţi Păstorul cel Bun şi nu vă mai rătăciţi pe alte cărări. Mergeţi pe cărarea pe care a 
parcurs-o El însuşi, pentru a vă arăta calea cea dreaptă care duce către viaţa eternă şi către 
statutul de Fiu al lui Dumnezeu! Amin. 

30 
A patra duminică după Sfânta Treime 
Captura cea bogată 

Sfântul Luca V, 1-11: „Pe când se afla lângă lacul Ghenezaret şi îl îmbulzea mulţimea ca să 
audă Cuvântul lui Dumnezeu, Iisus a văzut două corăbii la marginea lacului; pescarii ieşiseră din ele 
şi îşi spălau mrejele. Suindu-se în una din aceste corăbii, care era a lui Simon, l-a rugat să o 
depărteze puţin de ţărm. Apoi a stat jos şi învăţa mulţimile din corabie. Când a încetat să vorbească, 
a zis lui Simon: ,Depărteaz-o la apă adâncă şi aruncaţi-vă mrejele pentru pescuire!' Simon a răspuns 
şi i-a zis: Invăţătorule, toată noaptea ne-am muncit şi n-am prins nimic; dar, la cuvântul Tău, voi 
arunca mreaja'. Şi făcând aceasta, au prins o aşa de mare mulţime de peşti, că începea să li se rupă 
mreaja. Au făcut semn celor care erau în cealaltă corabie, să vină să-i ajute. Ei au venit şi au umplut 
amândouă corăbiile, aşa că au început să se afunde. Când a văzut Simon Petru lucrul acesta, s-a 
aruncat la genunchii lui Iisus, zicând: ,Doamne pleacă de la mine, căci sunt un om păcătos!' Fiindcă îl 
cuprinsese spaima, pe el şi pe toţi cei care erau cu el, din cauza pescuirii pe care o făcuseră. Tot aşa şi 
pe Iacov şi pe Ioan,fiii lui Zebedei, care lucrau împreună cu Simon. Atunci, Iisus i-a spus lui Simon: , 
Nu te teme; de acum încolo vei fi pescar de oameni'. Şi trăgând corăbiile la ţărm, au lăsat toate şi au 
mers după El". 

(1 aprilie 1872) 

Acest capitol nu prezintă nici o parabolă sau alegorie, cu vreo semnificaţie spirituală 
ascunsă. Luca povesteşte în el cum Mi-am câştigat unul dintre cei mai credincioşi discipoli, 
şi anume Petru, care se numea atunci Simon, precum şi pe partenerii lui de pescuit, 
Iacov şi Ioan, fiii lui Zebedei. Luca afirmă că l-am cucerit pe pescarul Simon arătându-i că 
cel care are încredere în Mine nu este niciodată dezamăgit, în măsura în care Eu consider 
aspiraţiile sale justificate şi în interesul progresului său spiritual. 

Faptul că Simon a acceptat să îşi arunce plasele, deşi era convins că operaţiunea 
va fi zadarnică, precum şi captura cea bogată, au o dublă semnificaţie. Pe de o parte, 
evenimentul i-a dovedit pescarului că puterea Mea este mai presus de circumstanţele 
exterioare, iar pe de altă parte, i-a demonstrat că credinţa sa în Mine nu a rămas nerăsplătită. 



Recunoscând diferenţa dintre el şi Mine, Petru a exclamat: „Doamne, pleacă de la mine, 
căci sunt un om păcătos!" Conştient însă de chemarea sa şi de destinul său viitor, Eu i-am 
răspuns: „Nu te teme; de acum încolo vei fi pescar de oameni". 

A existat un motiv cât se poate de serios pentru care Mi-am ales majoritatea 
discipolilor din rândul pescarilor. Munca lor cu elementul atât de flexibil al apei şi pericolele pe 
care trebuiau să le înfrunte zilnic îi făceau cât se poate de potriviţi pentru învăţătura divină, 
providenţială, astfel încât aveau în mod instinctiv o natură mai religioasă, mai devoţională, din 
cauza dietei lor echilibrate, bazată în principal pe peşte, decât ceilalţi oameni care mâncau 
carne. 

Am avut grijă să aranjez în aşa fel circumstanţele încât aceşti oameni să vină singuri la 
Mine, fără să-Mi cunoască intenţiile şi influenţa de care dispuneam. La fel a fost şi în cazul de 
faţă. Dorinţa Mea a fost să trezesc inimile discipolilor Mei printr-un miracol - după 
standardele voastre -, încurajându-i astfel să facă acest pas important, adică să părăsească 
totul şi să Mă urmeze, lucru care nu era atât de simplu cum pare la prima vedere. Eram 
nevoit să insist asupra acestei condiţii, căci ştiam că era imposibil ca cineva să Mă urmeze pe 
Mine, aparţinând însă în continuare lumii exterioare şi familiei. 

In epoca modernă, această condiţie nu mai este necesară, căci lucrurile s-au 
schimbat mult pe pământ. De altfel, dacă le-aş cere aşa ceva, numărul celor care ar fi 
dispuşi să Mă urmeze ar fi uluitor de mic. Odată obişnuiţi cu viaţa de familie şi cu căminul în 
care au crescut de mici, marea majoritate a celor care arată un mare entuziasm pentru 
învăţătura Mea ar refuza să părăsească totul şi să Mă urmeze, aşa cum au făcut cândva 
discipolii Mei. 

Chiar şi printre voi, care vă imaginaţi că sunteţi plini de credinţă faţă de Mine şi 
faţă de învăţătura Mea, puţini ar fi cei care ar dovedi tăria de caracter pentru a face acest pas 
din iubire faţă de Mine, chiar dacă M-aş afla în mijlocul lor, aşa cum s-a întâmplat în cazul 
discipolilor Mei de odinioară. 

Din fericire, nu mai am nevoie la ora actuală de asemenea mijloace extreme, putând să- 
Mi ating scopurile şi pe alte căi. 

Tot ce aştept astăzi de la voi este să faceţi dovada că dispuneţi de calităţile pe care le 
avea Petru, respectiv o credinţă absolută în Mine şi o recunoaştere deschisă a propriei 
voastre nevrednicii. Tocmai această recunoaştere deschisă a nevredniciei sale în faţa Mea a 
dovedit smerenia lui Petru, care a făcut din el piatra (de aici, numele de Petru) pe care Mi- 
am clădit biserica, indestructibilă atât în cer cât şi pe pământ. Credinţa lui în Mine, atât de 
fermă încă de la prima noastră întâlnire, a crescut apoi în permanenţă, devenind treptat ca o 
stâncă (de neclintit). 

Scopul pentru care am ales acest text a fost acela de a vă atrage atenţia, vouă şi 
întregii umanităţi, asupra acestui om al cărui exemplu ar trebui să-1 urmaţi în toate. 

Discipolul Meu favorit a fost Ioan, care reprezintă şi astăzi un far călăuzitor în cerul 
Meu spiritual, nu numai pentru voi, ci şi pentru celelalte spirite ale Mele, căci a fost iubirea 
personificată. Pentru a putea deveni însă la fel ca el şi pentru a putea fi numiţi discipolii Mei 
favoriţi, va trebui să mergeţi mai întâi la şcoala lui Petru, care nu este alta decât lumea 
exterioară cu tentaţiile ei. 

La început, credinţa trebuie întărită în mijlocul capcanelor lumii exterioare, care vă 
atrage cu tot felul de circumstanţe şi evenimente ce vi se par bune şi plăcute pentru 
simplul motiv că au o faţadă frumoasă, deşi le lipseşte profunzimea şi nu ascund altceva 
decât putreziciunea. Acesta este contextul ideal în mijlocul căruia vă puteţi descoperi propria 
fragilitate şi slăbiciunea puterii voastre morale. Oricare ar fi circumstanţele vieţii, nu trebuie să 
uitaţi niciodată două lucruri: omnipotenţa Mea şi neputinţa voastră. Numai în acest fel 
veţi putea ajunge la pacea interioară pe care o simţea Ioan, care nu cunoştea altceva decât o 



iubire profundă pentru Mine şi o devoţiune pură, la fel ca aceea a unui copil. 

Asemenea emoţii pline de gingăşie, această abandonare completă în mâinile Mele (ale 
principiului spiritual), nu pot fi atinse cu uşurinţă de oameni, nici chiar de adepţii Mei, 
îndeosebi în condiţiile actuale, când lumea a decăzut atât de mult, iar influenţa ei asupra 
vieţii spirituale a omului a devenit atât de puternică încât nimeni nu se mai poate rupe complet 
de ea. 

De aceea, principala voastră datorie la ora actuală este să vă cultivaţi credinţa în Mine, 
la fel cum a făcut Petru, astfel încât să căpătaţi convingerea că Eu nu voi respinge 
niciodată pe nimeni, oricât de cumplite ar fi fost circumstanţele care l-au condus pe alte cărări 
decât cea care duce la Mine. 

Petru şi Ioan au simbolizat în rândul discipolilor Mei cele două principii divine: Fiul şi Tatăl, 
respectiv înţelepciunea şi Iubirea. Petru simboliza prudenţa care trebuie manifestată în lumea 
exterioară, în timp ce Ioan era simbolul perfect al bunătăţii constante a inimii, care trebuie să 
rămână de neclintit, indiferent de falsitatea lumii în care trăiţi. 

Meditaţi şi integraţi în fiinţa voastră cuvintele pe care le-am rostit cândva în faţa 
discipolilor Mei. „Fiţi la fel de înţelepţi ca şerpii şi la fel de inocenţi ca porumbeii!" Prin 
analogie spirituală, vicleniei şarpelui îi corespunde înţelepciunea lumească, în timp ce 
inocenţa porumbelului (simbolul păcii pe pământul vostru) simbolizează virtutea de a nu 
gândi şi de a nu face niciodată ceva rău. 

V-am demonstrat din nou că tot ce a făcut şi ce a spus Domnul vostru Iisus Hristos în 
timpul anilor Săi de apostolat, a avut o origine şi o semnificaţie spirituală. Dacă veţi căuta 
această semnificaţie privind evenimentele cu ochii spiritului, vălul gros al lipsei de înţelegere va 
fi ridicat treptat, iar cuvintele care păreau să nu aibă nici un sens îşi vor dezvălui miezul interior, 
echivalent cu adevărul cel pur şi strălucitor. Aşa cum natura devine ca o carte vie în faţa celui 
născut a doua oară, adică a omului evoluat din punct de vedere spiritual, care o citeşte şi 
obţine astfel o cunoaştere necesară nu doar în viaţa sa materială, ci şi în cea a sufletului, la 
fel, cartea pe care v-am lăsat-o Eu, Biblia, ascunde în paginile ei cele mai sublime comori 
şi adevăruri eterne, pe care le-am rezervat însă numai celor care au absolvit şcoala lui 
Petru şi au ajuns la iubirea lui Ioan. 

De aceea, sfatul Meu este unul singur: strecuraţi-vă cu abilitate printre spinii acestei 
lumi şi urmăriţi-vă cu perseverenţă scopul - iubirea infinită, dincolo de toate tentaţiile exterioare şi 
de luptele interioare. Această iubire - faţă de creaţia care vă înconjoară şi faţă de Mine - va 
răsplăti din abundenţă credinţa pe care aţi avut-o în timpul vieţii. 

Vă reamintesc avertismentul pe care i l-am dat lui Petru înainte de capturarea Mea: 
„Cocoşul nu va cânta, anunţând noua zi, până când nu te vei lepăda de trei ori de Mine", 
reamintindu-i astfel de slăbiciunea naturii sale umane, pe care şi-a recunoscut-o singur la 
începutul relaţiei noastre, atunci când a exclamat pe corabie: „Doamne, pleacă de la mine, 
căci sunt un om păcătos! " în Grădina de pe Muntele Măslinilor şi-a dovedit curajul, luptându-se 
cu spada în mână, plin de credinţă, cu duşmanii Mei, dar la scurt timp după aceea s-a lepădat 
de trei ori de Mine. Aceasta este natura umană... 

De aceea, nu vă grăbiţi să credeţi că sunteţi deja aleşi! Sunteţi încă departe de acest 
statut infailibil! De multe ori, un vânticel spiritual cât de mic este suficient pentru a spulbera 
întregul edificiu al siguranţei de sine, iar puterea morală se prăbuşeşte ca un castel din 
cărţi de joc cu care se joacă copiii. Asemenea experienţe vă ajută să înţelegeţi însă, aşa cum 
a înţeles Petru în prezenţa Mea, că nu puteţi realiza nimic fără Mine, dar împreună cu Mine 
puteţi realiza totul. 

Capitolul de faţă a început cu descrierea unei capturi bogate şi se încheie cu un gând la 
fel de măreţ: dacă vă consideraţi predestinaţi să fiţi pescari de oameni, la fel ca şi Petru, 
dorind să-i atrageţi pe aceştia în plasa credinţei în Mine, va trebui să începeţi mai întâi cu 



voi înşivă, fără să uitaţi vreodată că nu veţi reuşi să atrageţi pe cineva către Mine prin 
cuvinte, ci numai prin faptele voastre nobile. 

Pentru ca acest lucru să devină posibil, ar trebui să posedaţi însă înţelepciunea lui 
Petru, cultivând simultan şi iubirea lui Ioan, fără a uita vreo clipă de slăbiciunea voastră şi de 
atotputerea Mea. Numai în acest fel îmi veţi putea îndeplini voinţa, deopotrivă în ceea ce vă 
priveşte pe voi şi pe fraţii voştri, însoţiţi de-a pururi de binecuvântarea Mea. Amin. 

31 

A cincia duminică după Sfânta Treime 
Adevărata dreptate 

Sfântul Matei V, 20: „Căci vă spun că dacă dreptatea voastră nu va întrece pe cea a 
cărturarilor şi a fariseilor, cu nici un chip nu veţi intra în împărăţia cerurilor". 

(2 aprilie 1872) 

Acest capitol vă prezintă întreaga Mea învăţătură, esenţa ei referitoare la om. El arată 
care este valoarea spirituală a suferinţei, a sacrificiilor şi a eforturilor făcute de el, precum şi 
maniera în care trebuie să se folosească de conştiinţa sa pentru a-şi măsura toate gândurile, 
cuvintele şi acţiunile, dacă doreşte să poată fi numit cândva copilul Meu. 

Predica de pe Munte a fost cel mai important dintre toate mesajele pe care le-am 
transmis oamenilor în timpul pelerinajului Meu pe pământ, explicând detaliat motivul pentru 
care am coborât pe această planetă întunecată, acceptând să fiu supus unei umilinţe 
extreme, pe care am transformat-o însă în marele Meu triumf. 

în această predică le-am descris ascultătorilor Mei beatitudinile pregătite pentru cei care 
respectă poruncile iubirii Mele, chiar cu preţul unor mari suferinţe. Le-am ilustrat de 
asemenea importanţa propriei lor misiuni, spunându-le că nu doresc să predic în gol, iar toţi cei 
care au urechi de auzit ar trebui să asculte şi să răspândească mai departe învăţătura Mea. Mă 
refer aici la acele versete în care se vorbeşte de sarea pământului, de oraşul de pe deal şi de 
făclia aprinsă care ar trebui lăsată să strălucească, nu ascunsă în tufişuri. 

Le-am spus că ei sunt sarea pământului, concept care corespunde părţii cele mai 
arzătoare a sufletului, absolut necesară pentru activarea metabolismului său interior, în 
vederea transmutării şi eliminării substanţelor materiale inferioare. 

Acolo unde nu există sarea, acest stimulent al vieţii, nu putem vorbi de mişcare, de 
căldură sau de lumină. Dacă sarea şi-a pierdut savoarea, după cum se exprimă Evanghelia, 
adică dacă s-a stricat, efectele ei sunt contrare celor scontate. De aceea, ea trebuie aruncată 
şi călcată în picioare. Numai aşa, amestecată cu nisipul şi cu pământul, va mai putea fi 
folosită ea, pentru alte creaţii, aflate pe nivele inferioare, la fel cum răul comis de oameni 
contribuie el însuşi, prin Providenţa Mea miraculoasă, la progresul altor fiinţe spirituale, aflate 
în alte forme şi în condiţii diferite de viaţă. 

I-am sfătuit aşadar pe discipolii şi pe ascultătorii Mei să nu se limiteze doar la a- 
Mi asculta cuvintele, păstrându-le pentru ei înşişi, ci să le transmită mai departe, având grijă 
totodată să le transpună în practică. Am adăugat că învăţătura Mea nu este nouă, dar 
prezintă în lumina corectă informaţiile primite de Moise şi de ceilalţi profeţi de la Mine. Le-am 
explicat semnificaţia cuvintelor şi am demonstrat întregii umanităţi că toate prezicerile şi 
instrucţiunile divine primite de oamenii pe care i-am trimis personal pe pământ au slujit 
aceluiaşi scop unic: acela de a-i ajuta pe oameni să îşi recunoască adevărata valoare 
(nobleţe) spirituală, pregătindu-i pentru calea cea scurtă prin care pot accede în împărăţia lui 



Dumnezeu, aşa cum trebuie să facă orice fiinţă înzestrată de Mine cu o scânteie spirituală. Am 
adăugat de asemenea că toate cuvintele Mele sunt eterne, căci provin din Sursa Supremă. 

Le-am mai spus că voi pedepsi orice abatere de la aceste legi lăsate de Mine, atât în 
această lume cât şi în cea de dincolo, căci ştiam prea bine că în timpurile care vor urma, 
oamenii se vor folosi de poruncile iubirii pentru a-şi acoperi propriile interese egoiste, 
practicând sub masca lor protectoare aceleaşi vechi pasiuni ale urii şi răzbunării. Este exact 
ce au făcut fariseii şi scribii cu poruncile lui Moise. De aceea, le-am spus discipolilor Mei şi 
celorlalţi ascultători adunaţi în jurul Meu: „Căci vă spun că dacă dreptatea voastră nu va 
întrece pe cea a cărturarilor şi a fariseilor, cu nici un chip nu veţi intra în împărăţia 
cerurilor". 

Deşi am ales acest unic verset pentru predica din această duminică, a trebuit să le 
explic şi pe cele care îl preced în acest capitol din Evanghelia lui Matei, pentru a crea 
contextul necesar. 

Iar acum, să trecem la explicarea acestui verset. Ştiind prea bine cât de ipocrită şi 
de amăgitoare era dreptatea celor care deţineau în acele timpuri puterea şi dreptul de a 
predica şi de a interpreta oamenilor simpli semnificaţia învăţăturii şi dogmelor lor religioase, şi 
cunoscând felul în care se achitau ei de această sarcină - nu în funcţie de dorinţele Mele, ci 
numai de interesele lor personale, am decis să le ofer discipolilor şi ascultătorilor Mei o 
interpretare mai bună a legilor existente, încercând să le sensibilizez astfel conştiinţa. Am 
fost nevoit să fac acest lucru, căci preoţii şi scribii din acele timpuri interpretau legile astfel 
încât să poată fi cât mai uşor aplicate, pentru a putea comite ei înşişi cele mai abominabile 
fapte fără să ofenseze în vreun fel (în viziunea lor) legile divine primite de Moise, ba chiar dând 
impresia că aderă cu stricteţe la ele. 

De aceea, versetul 20 este urmat de adevăratele porunci ale iubirii, considerate în 
acele vremuri contrare credinţei unanim acceptate, căci răzbunarea, ura, răspunderea cu 
aceeaşi monedă şi persecuţiile erau considerate justificate, în lumina anumitor texte religioase 
greşit înţelese. De altfel, aproape nimeni nu a crezut că poruncile iubirii pot fi într-adevăr 
aplicate, căci este mult mai uşor să te răzbuni şi să îţi manifeşti ura decât să îţi ierţi 
duşmanul sau să îl copleşeşti cu buna ta credinţă pe cel care vine cu intenţii necurate. 

Acesta este motivul pentru care consider această predică drept cea mai 
importantă în cadrul învăţăturii Mele, în special începând de la versetul 20 şi mai 
departe, căci ea reprezintă simbolul suprem al iubirii, standardul către care ar trebui 
să tindeţi în iubirea voastră faţă de aproape, faţă de care ar trebui să folosiţi cu predilecţie 
iertarea, ca unic principiu călăuzitor în călătoria vieţii. Mesajul Meu de atunci s-a adresat practic 
întregii umanităţi, inclusiv generaţiilor viitoare, şi suna astfel: „Nu veţi putea deveni cetăţeni ai 
împărăţiei spirituale, ai cerului Meu, decât dacă veţi aplica această iubire 
atotcuprinzătoare, cu care Eu însumi, Domnul şi Creatorul vostru, îmi susţin întreaga 
creaţie". 

Versetele următoare prezintă diferite circumstanţe ale vieţii în care oamenii pot şi trebuie 
să îşi practice iubirea faţă de semenii lor. Le-am arătat astfel cât de departe trebuie să 
meargă această iubire pentru ca acţiunile comise în numele ei să capete valoare în faţa Mea. 
Dorinţa Mea a fost să aşez cu această ocazie piatra de temelie pentru capacitatea de sacrificiu 
a omului; din păcate, această piatră s-a dovedit de cele mai multe ori un obstacol imposibil de 
trecut. 

Le-am spus atunci ascultătorilor Mei: aşa cum Eu, în calitatea Mea de Dumnezeu, fac ca 
soarele să răsară şi să îi încălzească în egală măsură pe cei buni şi pe cei răi, aşa cum ploaia 
binecuvântată udă în egală măsură ogoarele celor buni şi ale celor răi, la fel, adepţii care 
urmează exemplul Meu, urmărind să îşi înfrâneze pasiunile umane, ar trebui să-i ajute pe toţi în 
egală măsură, cu aceeaşi iubire, fără să le pese dacă vor primi mulţumiri sau nu. 



Am stabilit astfel, prin această predică, idealul omului superior din punct de vedere 
spiritual, şi am demonstrat prin însăşi viaţa Mea că acest ideal poate fi atins, dacă omul 
doreşte cu adevărat acest lucru. Conţinutul propriu-zis al predicii: preafericirile promise celor 
care suferă, care fac eforturi şi care îndură, dar şi măsura iubirii faţă de aproape, rămân la fel 
de valabile şi astăzi, şi aşa vor rămâne atât timp cât voi continua să exist Eu, dar şi cele două 
lumi: cea materială şi cea spirituală. Căci numai prin respectarea acestor porunci se pot 
perfecţiona fiinţele inteligente, dovedindu-şi astfel originea divină. Cât despre cei care vor 
urma calea opusă, mult mai populară chiar şi în epoca modernă (fiind chiar confundată de 
mulţi cu calea cea bună), aceştia nu se vor înălţa către culmile spirituale, ci se vor afunda din 
ce în ce mai mult în profunzimile materiei. 

Această învăţătură este încă şi mai mult detaliată în capitolele următoare din 
Evanghelia lui Matei, astfel încât nimeni să nu poată pretinde vreodată că nu a aflat ce 
înseamnă iubirea de Dumnezeu şi iubirea faţă de aproape. De pildă, în capitolul 6 puteţi găsi 
unica rugăciune pe care le-am predat-o vreodată adepţilor Mei şi care poate fi considerată şi 
astăzi drept chintesenţa oricărei rugăciuni. Pentru aceasta, trebuie să înţelegeţi însă sensul 
spiritual profund al fiecărui cuvânt care o alcătuieşte. Nu este acelaşi lucru să te rogi cu 
propriile tale cuvinte şi să rosteşti cuvintele pe care le-am aşezat Eu în gura voastră. Rugăciunea 
„Tatăl nostru" ar trebui rostită zilnic, dacă doriţi să beneficiaţi de ajutorul Meu în fiecare 
nouă zi pe care o începeţi, fiind feriţi în acelaşi timp de ispită. Amintiţi-vă întotdeauna de 
Predica de pe Munte, care prezintă singura cale ce poate fi urmată de cei care doresc să 
cunoască preafericirile promise de Mine la începutul acestui capitol, după ce au trecut cu bine 
de încercările acestei vieţi petrecute pe pământ. 

Da, copiii Mei, acest avertisment se referă inclusiv la voi, la fel cum s-a adresat celor 
care Mi-au ascultat Predica de pe Munte, cărora le-am spus: „Căci vă spun că dacă 
dreptatea voastră nu va întrece pe cea a cărturarilor şi a fariseilor, cu nici un chip nu veţi 
intra în împărăţia cerurilor". La fel vă spun şi vouă: dacă nu veţi lua mult mai în serios 
învăţătura Mea referitoare la dreptate, iubire, blândeţe şi iertare, care înseamnă cu totul 
altceva decât vi se predică vouă, nu veţi putea intra în împărăţia lui Dumnezeu, devenind 
copiii Mei. Căci nu pot fi consideraţi copiii Mei decât cei care îmi urmează exemplul şi care îşi 
poartă în mod voluntar crucea, fiind dispuşi - la fel ca şi Mine - să renunţe la plăcerile lor 
pământeşti în favoarea celor spirituale şi adoptând principiul Meu călăuzitor, potrivit căruia: 
„învăţătura Mea nu este din această lume!" 

Copiii Mei nu trebuie să fie copiii lumii! Ei trebuie să aspire către cel mai înalt standard 
moral pe care îl poate atinge omul. Trebuie să îşi controleze pasiunile, aşa cum am făcut 
Eu, şi să accepte cu credinţă tot ce le trimit Eu, pentru binele lor. Nu trebuie să se ascundă 
de lume, considerând-o primejdioasă, dar trebuie să îi evalueze valorile, plăcerile şi 
tentaţiile, în funcţie de propriul lor adevăr, astfel încât să nu cadă în capcana acestora. 
Gândurile, cuvintele şi faptele lor trebuie să exprime o conştiinţă clară, pentru ca cei din jur să 
creadă în ele şi să vadă cu propriii lor ochi cum trebuie aplicată în fapt învăţătura Mea. După 
cum spune Evanghelia, trebuie să strălucească la fel ca o făclie care emană lumina sa 
liniştită, mult deasupra dificultăţilor vieţii. Altfel spus, trebuie să devină o lumină a iubirii, a 
credinţei şi a iertării. 

Ei nu vor putea servi drept ghizi călăuzitori ai semenilor lor încă rătăciţi decât dacă vor 
fi mai drepţi, mai plini de iubire şi de credinţă decât aceştia. Numai în acest fel vor putea fi 
adoptaţi ei de Mine, după încheierea actualului ciclu de viaţă, putând fi numiţi, pe bună 
dreptate, copiii Mei, şi intrând în marea Mea împărăţie spirituală, în cerul Meu, în care îi vor 
aştepta toate preafericirele menţionate la începutul Predicii de pe Munte, ştergând din 
amintirea lor suferinţele îndurate. 

Integraţi cuvintele Mele în inimile voastre! Recitiţi cât mai des predica ţinută de Mine în 



faţa discipolilor Mei şi a celorlalţi ascultători, acum aproape 2000 de ani, căci ea conţine 
marile Mele promisiuni, dar şi preţul care trebuie plătit pentru ele! 

Viaţa unui om care nu doreşte să respecte aceste condiţii este precum o carte frumos 
legată, dar care nu conţine altceva decât pagini goale. 

De aceea, faceţi toate eforturile pentru ca în lumea de dincolo cartea vieţii voastre să 
conţină numai gânduri, cuvinte şi fapte frumoase şi nobile. V-am explicat în aceste versete că 
până şi gândurile pot constitui ofense la adresa învăţăturii iubirii Mele. Chiar dacă nu sunt 
întotdeauna transpuse în practică, de multe ori este suficientă o ocazie cât de mică pentru ca 
acest lucru să se realizeze. 

Mai presus de toate, feriţi-vă de gândurile păcătoase, căci ele vă degradează fiinţa 
mentală! In al doilea rând, evitaţi ocaziile care v-ar permite să le transpuneţi în practică. 
Controlaţi-vă gândurile şi veţi avea o şansă mai mare de a vă controla acţiunile. Dacă veţi 
ceda în faţa gândurilor necurate, vă veţi scufunda deja în lumea păcatului, care nu va aştepta 
decât o ocazie favorabilă pentru a se manifesta concret, privând astfel sufletele voastre de 
toate calităţile lor nobile: puritatea, pacea şi liniştea. 

De aceea, recitiţi cât mai des aceste versete, căci ele vă învaţă care sunt slăbiciunile 
voastre, ce vă determină să păcătuiţi împotriva fiinţei voastre şi împotriva voinţei Mele! Din cauza 
lor, nu puteţi avea încă partea care vi se cuvine din împărăţia Mea spirituală. 

Nu vă revoltaţi dacă vă încerc din când în când, cu ajutorul circumstanţelor 
exterioare, pentru a vedea în ce măsură vă puteţi controla aceste slăbiciuni, dar mai 
ales cât de puternică este credinţa voastră în Mine şi puterea de a vă controla emoţiile, 
eliminând astfel din start orice gând rău. 

Dacă veţi practica în permanenţă aceste învăţături, puterea voastră va continua să 
crească. Veţi putea controla astfel tentaţiile încă de la prima lor manifestare, iar la momentul 
potrivit, când misiunea voastră pe pământ se va fi încheiat, veţi putea primi răsplata acordată 
discipolilor Mei. Ajunşi în lumea de dincolo, voinţa voastră va fi mult întărită, fiind capabilă să 
îşi asume sarcini mult mai mari. Căci cel care şi-a dovedit credinţa în lucruri mărunte va primi 
acolo controlul asupra celor mari. 

Amintiţi-vă întotdeauna de Tatăl vostru ceresc, care nu doreşte să predice în faţa unor 
urechi surde! Amintiţi-vă că dorinţa Sa este să facă din voi fiinţe după chipul şi asemănarea Lui, 
aşa cum v-a creat cândva, capabile să răspândească lumina iubirii şi graţiei Sale părinteşti 
peste universuri întregi, care conţin milioane de fiinţe. Este evident că asemenea misiuni nu pot 
fi încredinţate decât celor care şi-au dovedit tăria de caracter prin marile suferinţe la care au fost 
supuşi, căci numai asemenea spirite pure îi pot înălţa pe alţii prin nobleţea lor spirituală. 

V-am oferit aici o descriere detaliată a poruncilor iubirii Mele, în speranţa că nu veţi 
mai ceda în faţa iubirii de sine, găsind tot felul de pretexte pentru a vă scuza gândurile 
necurate, deşi acestea pot deveni oricând sămânţa unor acţiuni imature şi malefice. Amin. 

32 
A şasea duminică după Sfânta Treime 
Hrănirea celor 4.000 de oameni 

Sfântul Marcu VIII, 1-9: „în zilele acelea, fiindcă se strânsese din nou mult popor şi n-avea ce 
mânca, El a chemat pe ucenicii Săi şi le-a zis: ,Mi-e milă de poporul acesta, căci iată, de trei zile stă 
lângă Mine şi n-are ce mânca. Dacă voi da drumul oamenilor acasă flămânzi, vor leşina pe drum, 
fiindcă unii din ei au venit de departe'. Ucenicii l-au răspuns: ,Cum ar putea cineua să sature cu 



pâine pe oamenii aceştia, aici, într-un loc pustiu?' , Câte pâini aveţi?' i-a întrebat El. ,Şapte', i-au 
răspuns ei. Şi a poruncit mulţimii să şadă pe pământ, a luat cele şapte pâini şi, după ce a mulţumit, 
le-a frânt şi le-a dat ucenicilor Săi ca să le pună înaintea lor; şi ei le-au dus înaintea mulţimii. Mai 
aveau şi câţiva peştişori; şi Iisus, după ce i-a binecuvântat, a zis să-i pună şi pe aceştia înainte. Au 
mâncat şi s-au săturat; şi au ridicat şapte cosniţe cu rămăşiţe de firimituri. Cei care mâncaseră 
erau aproape patru mii; şi le-a dat drumul". 

(7 aprilie 1872) 

Acest capitol descrie hrănirea altei mulţimi de oameni adunaţi în jurul Meu, în număr de 
4.000. La sfârşitul mesei au fost adunate şapte coşuri de firimituri, deşi la început nu 
existau decât şapte pâini şi câţiva peşti. 

Mai făcusem o dată un asemenea miracol, hrănind 5.000 de oameni cu cinci pâini din 
orz şi doi peşti, după care au fost adunate 12 coşuri de firimituri. Aţi aflat deja semnificaţia 
celor cinci pâini şi a celor doi peşti. La fel ca în primul caz, şi de data aceasta (când am hrănit 
4.000 de oameni cu şapte pâini şi câţiva peşti, după care au fost adunate şapte coşuri cu 
firimituri), fiecare gest al Meu a avut o semnificaţie spirituală profundă, pe care o voi explica 
în continuare. 

Cele 12 coşuri de firimituri adunate după primul miracol simbolizau cele 12 triburi 
ale lui Israel, dar şi cele 12 porunci care urmau să le rămână oamenilor drept moştenire 
spirituală după plecarea Mea. Cele şapte coşuri rămase după cel de-al doilea miracol se 
refereau la cele şapte atribute ale Mele, care urmau să le rămână oamenilor ca principii 
călăuzitoare atunci când nu Mă vor mai avea printre ei într-o formă vizibilă. Aceste şapte 
atribute divine sunt: iubirea, răbdarea, blândeţea, iertarea, perseverenţa, sacrificiul de sine şi 
compasiunea. 

De multe ori, atunci când le predicam evreilor, eram nevoit să îmi închei discursul cu 
cuvintele: „Cine are urechi de auzit, să audă!" Din păcate, multe din cuvintele Mele le 
intrau pe o ureche şi le ieşeau pe cealaltă, căci nu le înţelegeau aşa cum Mi-aş fi dorit Eu. In 
situaţia de faţă, miracolul hrănirii mulţimii după ascultarea Cuvântului Meu are o semnificaţie 
metaforică, arătând lipsa lor de discernământ. Aşa cum au mâncat şapte pâini şi câţiva 
peşti pentru a-şi potoli foamea trupului fizic, dar au lăsat în urma lor şapte coşuri cu firimituri, la 
fel, ei au ascultat cu superficialitate conţinutul cuvintelor Mele, ignorând însă esenţa lor, adică 
cele şapte atribute fundamentale ale Mele, pe care doream să le imprim în conştiinţa lor prin 
diferite parabole, miracole şi prin învăţătura Mea propriu-zisă. 

Deşi parabolele, miracolele şi învăţăturile Mele nu aveau alt scop decât acela de a le 
deschide ochii, numeroşii farisei şi scribi care luau parte la toate predicile Mele aveau 
întotdeauna grijă să minimizeze sau chiar să distrugă prima impresie lăsată de faptele Mele 
asupra conştiinţei oamenilor. Faptul că nici Eu şi nici discipolii Mei nu respectam ceremonialele 
exterioare ale templului nu făcea decât să le dea apă la moară. Erau de-a dreptul scandalizaţi 
de faptele Mele bune (cum ar fi vindecarea bolnavilor) comise în ziua de Sabat sau în alte 
sărbători religioase. Furia lor ajungea la apogeu dacă nu respectam posturile cerute de biserică 
sau dacă acceptam în jurul Meu oameni consideraţi necinstiţi sau păcătoşi conform dogmelor 
lor înguste. Pe scurt, erau înclinaţi să privească cu suspiciune tot ce făceam şi tot ce spuneam 
Eu. 

Această atitudine M-a făcut să le dau discipolilor Mei şi celorlalţi oameni care 
Mă ascultau diferite indicii prin care încercam să le sugerez că în faţa Mea nu contează 
decât esenţa spirituală, nu şi forma materială superficială. Aceasta este explicaţia 
numeroaselor Mele avertismente adresate lor, de genul: „Nimic din ceea ce intră în om nu îl 
poate murdări; dar ceea ce iese din el îl poate murdări!", sau: „Aceşti oameni Mă 
slăvesc cu buzele lor, dar inimile lor sunt departe de Mine!", ori a metaforei Mele referitoare 



la aluatul din care erau făcuţi fariseii şi oamenii ca Irod. 

După ce i-am hrănit pe cei 4.000 de oameni cu şapte pâini şi câţiva peşti, după masă 
au fost adunate şapte coşuri cu firimituri. Deşi păreau satisfăcuţi din punct de vedere spiritual, 
era evident că oamenii au trecut cu uşurinţă cu vederea peste cele şapte atribute divine pe 
care le indicasem ca fiind supreme. Firimiturile din coş reprezintă o metaforă evidentă a 
modalităţii în care se folosesc oamenii de atributele Mele în viaţa pe care o duc. Din ele nu 
rămân decât nişte rămăşiţe, căci coşurile lor sunt umplute cu tot felul de pasiuni lumeşti, care nu 
lasă loc şi pentru pâinea spirituală. 

Nu sunt mulţi aceia care gândesc la fel ca femeia care, auzind cuvintele Mele, prin 
care le spuneam că pâinea Mea nu trebuie aruncată la câini, Mi-a răspuns spunând că până 
şi câinii care se joacă sub masă au dreptul să mănânce firimiturile de la masa copiilor, 
ceea ce înseamnă că deşi nu au voie să primească hrana venită direct din cer, sufletelor imature 
şi slabe ar trebui să li se permită cel puţin să se bucure de firimiturile care pot fi benefice 
pentru actuala lor stare spirituală. 

Acea femeie avea un suflet plin de credinţă, cum rareori Mi-a fost dat să găsesc în acele 
vremuri pe pământ, iar la ora actuală au dispărut aproape cu desăvârşire. 

în acea epocă am fost nevoit să Mă lupt cu concepţiile eronate ale oamenilor, indiferent 
dacă aceştia credeau într-o religie sau erau atei. Le-am spus de multe ori discipolilor Mei că 
nu aştept atât de multe de la evrei, cât de la păgâni, în mod similar, la ora actuală nu 
Mă aştept la prea multe lucruri bune din partea celor care îşi spun creştini pentru 
simplul motiv că respectă nişte ritualuri golite de orice conţinut spiritual. La fel ca 
întotdeauna, cei care ar fi trebuit să fie solul cel bun pe care să crească învăţătura Mea s- 
au dovedit cei mai mari opozanţi ai principiului spiritual, care nu doreşte decât să-i 
trezească din somnul doctrinei lor religioase, atât de convenabil concepută de ei pentru 
a le menaja slăbiciunile. Adevărul spiritual solicită sacrificii de sine şi abnegaţie, lucru cu care 
ei nu pot fi de acord, căci le lipseşte puterea morală necesară pentru a depăşi ritualurile şi ideile 
în care se complac. 

Oamenii moderni seamănă foarte bine cu ascultătorii Mei de acum 2000 de ani. Ei Mă 
caută pretutindeni în bisericile lor, dar uită de Mine pe cărările vieţii, unde ar trebui să 
demonstreze prin fapte ceea ce promit la biserică. La fel ca cei de odinioară, şi ei sunt flămânzi, 
dar lasă în urma lor şapte coşuri cu firimituri, adică esenţa învăţăturii Mele, limitându-se să 
consume doar ceea ce le gâdilă papilele gustative pe moment. 

Predica din această zi, referitoare la hrănirea mulţimii alcătuite din 4.000 de oameni cu 
şapte pâini şi câţiva peşti, reprezintă un avertisment adresat ascultătorilor Cuvântului Meu 
să nu se mulţumească cu prima impresie superficială pe care o lasă acest Cuvânt în 
inimile lor, ci să descopere miezul spiritual pe care îl conţine el, acţionând apoi în consecinţă 
şi încurajându-i şi pe cei din jur să facă la fel. 

Acum 2000 de ani, ştiam prea bine că ascultătorii Mei nu reprezintă un sol prea bun 
pentru învăţătura Mea, dar Eu nu vorbeam numai pentru ei, ci pentru toate generaţiile care vor 
urma. Opera Mea nu se referea numai la epoca în care am trăit, fiind eternă şi indestructibilă, 
aşa cum trebuie să fie opera unei Fiinţe Divine. 

Am mers chiar până acolo încât, atunci când Mi-au cerut un semn miraculos, le-am 
răspuns fariseilor şi scribilor că generaţia lor nu va primi un asemenea semn de la Mine, căci 
semnul suprem era însăşi prezenţa Mea vizibilă printre ei, care făcea superfluă orice altă dovadă 
exterioară. 

Ceea ce le-am spus atunci fariseilor şi scribilor este la fel de valabil astăzi, aplicându-se 
tuturor ipocriţilor care se duc duminica la biserică, dar mai ales savanţilor care tulbură minţile 
oamenilor cu teoriile lor false despre supremaţia materiei. Aceştia nu vor primi semne 
miraculoase de la Mine, căci refuză să accepte semnul suprem, vocea lui Dumnezeu şi a 



Părintelui lor care le vorbeşte în propria inimă. Fără să ţină cont de nenumăratele legi ale 
naturii, aceşti savanţi refuză să accepte existenţa unui Legiuitor. Ar fi mai degrabă dispuşi să 
renunţe la propriul lor sine decât să accepte ideea existenţei lui Dumnezeu. 

La fel ca acum 2000 de ani, şi în epoca modernă există o dispută continuă între 
ceremonie şi spirit, între amăgire şi adevăr, care agită foarte mult minţile oamenilor. Toate 
sectele şi toţi credincioşii sunt nevoiţi să îşi adapteze vechile idei şi obişnuinţe la noile 
descoperiri, dar în zadar. Nu poţi sluji la doi stăpâni. Trebuie să alegeţi: ori materia, ori 
spiritul! Din păcate, mulţi oameni se dovedesc incapabili sau nu doresc să ia o decizie clară, 
ceea ce explică de ce toată lumea se hrăneşte cu firimituri, deşi Eu aş dori să-i hrănesc cu 
pâinea spirituală, pe care o lasă neatinsă. 

La fel ca discipolii Mei din vechime, cei actuali continuă să strângă firimiturile de la 
masa mea celestă, în care am servit pâinea spirituală, încercându-şi apoi norocul cu alţi 
oameni flămânzi, până la golirea celor şapte coşuri ale atributelor Mele divine, integrate în 
marele coş al vieţii umanităţii, dar şi al fiecărui individ în parte. 

Acest avertisment vi se adresează inclusiv vouă: faceţi tot ce vă stă în puteri 
pentru a adopta cele şapte atribute divine! Nu fiţi superficiali în privinţa hranei spirituale şi 
nu consideraţi că - simpla citire sau ascultare a Cuvântului Divin este suficientă. Nu este! 
Căci va vei vremea când îl voi trimite la voi pe culegătorul firimiturilor, care va aduna tot ce a 
rămas în coşuri, păstrând hrana spirituală pentru alţii mai vrednici, capabili să beneficieze 
mai mult de pe urma conţinutului ei spiritual, în timp ce voi nu veţi absolvi nici măcar clasa 
întâi a cunoaşterii divine, deşi sunteţi deja convinşi că ştiţi totul. 

De aceea, faceţi tot ce vă stă în puteri pentru a deveni demni de aceste comunicări 
directe primite de la Mine, la fel cum au procedat cândva discipolii Mei! Semănaţi seminţele 
Mele, dar aveţi grijă să nu cadă pe pământ sterp. Nu uitaţi nici o clipă că această cunoaştere 
primită de la Mine nu vi se adresează numai vouă, ci şi celorlalţi. Cu toţii vă veţi confrunta 
cu situaţii în care va trebui să demonstraţi că puteţi transpune în practică ceea ce aţi auzit de 
la Mine. Va trebui să arătaţi atunci cât aţi înţeles din ceea ce v-am spus şi în ce măsură aţi 
transmis această cunoaştere fraţilor voştri, aşa cum Eu v-am transmis-o vouă. 

Nu lăsaţi în urma voastră firimituri ale pâinii Mele spirituale! Digeraţi-o în întregime! 
Integraţi-o în fiinţa voastră, devenind exemple vii şi demonstrând prin faptele voastre, nu numai 
prin cuvinte, că la baza credinţei voastre stau cele şapte atribute divine: iubirea, răbdarea, 
blândeţea, iertarea, perseverenţa, sacrificiul de sine şi compasiunea. Adunaţi în aceste şapte 
coşuri faptele voastre bune, pentru a înmâna în final coşul vieţii Celui care a revărsat continuu 
asupra voastră lumina Lui cerească şi graţia Sa divină! Amin. 

33 
A şaptea duminică după Sfânta Treime 
Despre falşii profeţi 

Sfântul Matei VII, 15-23: „Păziţi-vă de proroci mincinoşi, care vin la voi îmbrăcaţi în haine 
de oi, dar pe dinăuntru sunt lupi răpitori. Ii veţi recunoaşte după roadele lor. Culeg oamenii 
struguri din spini sau smochine din mărăcini? Tot aşa, orice pom face roade bune, dar pomul rău face 
roade rele. Pomul bun nu poate face roade rele, nici pomul rău nu poate face roade bune. Orice pom 
care nu face roade bune este tăiat şi aruncat în foc. Aşa că după roadele lor îi veţi recunoaşte. 

Nu oricine îmi zice: ,Doamne, Doamne!' va intra în împărăţia cerurilor, ci cel care face voia 
Tatălui Meu care este în ceruri. Mulţi îmi vor zice în ziua aceea: ,Doamne! Doamne! N-am prorocit noi 
în numele Tău? N-am scos noi demoni în numele Tău? Şi n-am făcut noi multe minuni în numele 



Tău?' Atunci, le voi spune: ,Niciodată nu v-am cunoscut; depărtaţi-vă de la Mine, voi toţi care 
lucraţi fărădelege "'. 

(10 aprilie 1872) 

Acest capitol descrie regulile pe care trebuie să le respecte oamenii, întrucât au la 
bază învăţătura Mea. Ele îi învaţă cum să aplice în viaţa de zi cu zi principiile religioase, 
lucru valabil îndeosebi pentru oamenii acelor timpuri, careinterpretau într-o manieră foarte 
originală legile mozaice. De aceea, am fost nevoit să cobor Eu însumi pe pământ, pentru a 
salva arborele vieţii de la putrezirea totală, ca să dea din nou roade corespunzând legilor 
lumii Mele spirituale. 

I-am învăţat aşadar pe ascultătorii Mei că trebuie să fie indulgenţi Cu greşelile 
celor din jur, să-i pregătească mai întâi pe semenii lor înainte de a le preda învăţătura Mea, 
fără să-i forţeze să o accepte dacă nu au înţeles-o, dar mai presus de toate, să practice 
caritatea şi iubirea, urmând exemplul Meu. Legea iubirii faţă de aproape este explicată în 
detaliu în acest capitol, care le atrage însă atenţia cititorilor că cerinţele Mele nu sunt în- 
totdeauna foarte uşor de respectat, căci sacrificiilor cerute de legile iubirii li se opun tentaţiile 
lumii şi ale iubirii de sine, care înving de cele mai multe ori. 

In esenţă, nu le-am predicat nimic nou. Le-am explicat discipolilor şi ascultătorilor 
Mei lucruri pe care le ştiau deja, dezvăluindu-le însă sensul real al poruncilor divine, astfel 
încât să-1 poată transmite mai târziu semenilor lor. Pentru a fi mai explicit, am fost nevoit să 
precizez câteva din semnele care le permit oamenilor să-şi dea seama care discipoli se află 
într-adevăr în căutarea adevărului, iar acestora din urmă care sunt maeştrii autentici, 
făcând distincţia între ei şi falşii profeţi (sau maeştri). Am explicat în detaliu aceste semne în 
parabolele Mele, arătând în câteva fraze că numai cuvintele nu sunt de ajuns pentru ca cineva 
să-i convingă pe cei din jur şi că numai faptele unui maestru demonstrează în ce măsură 
crede acesta cu adevărat în ceea ce spune. 

Această regulă prin care pot fi deosebiţi maeştrii autentici de cei falşi a fost 
dintotdeauna valabilă, şi va rămâne astfel până la sfârşitul timpurilor. Cine se ia exclusiv 
după cuvinte poate fi amăgit cu uşurinţă de diferiţi învăţători falşi, fiind condus apoi pe cărări 
greşite. 

Le-am spus toate aceste lucruri ascultătorilor Mei din acea epocă deoarece ştiam prea 
bine că la scurt timp după dispariţia Mea vor apărea şi alţi învăţători - în afara discipolilor Mei - 
care se vor folosi de învăţătura Mea în propriul lor avantaj. Le-am prezis de asemenea soarta 
care îi aşteaptă pe aceşti falşi maeştri, precum şi pe toţi cei care îşi vor clădi bunăstarea 
spirituală pe astfel de doctrine false. Ca să înţeleagă mai bine, M-am folosit de comparaţia cu 
cel care îşi construieşte casa pe stâncă şi cel care şi-o construieşte pe nisipul cel moale, 
pentru a-i deosebi astfel pe cei care îmi vor practica învăţătura cu ardoare, privind cu încredere 
viitorul, indiferent de furtunile fizice şi spirituale pe care le-ar înfrunta corabia vieţii lor, spre 
deosebire de ceilalţi. Regulile pe care le-am transmis atunci discipolilor şi ascultătorilor Mei, 
pentru a fi urmate pe calea plină de încercări, se aplică în egală măsură astăzi şi se va aplica 
de-a pururi. Căci cuvintele Mele sunt cuvinte ale eternităţii, deci vor dura ele însele o 
eternitate. Ele nu se vor putea demoda vreodată, căci sunt clădite pe stânca adevărului 
Meu, fiind însuşi templul cerului Meu spiritual. 

Avertismentul rostit de Mine acum 2000 de ani este la fel de valabil şi pentru voi. El 
trebuie respectat deopotrivă de maeştri şi de discipolii lor, care au acceptat cu încredere 
învăţătura celor dintâi, aşteptând din partea lor alinare şi ajutor atunci când se confruntă cu 
dificultăţi. Iar timpurile care vor urma vor fi dintre cele mai dure... 

Deja, învăţătura iubirii a fost interpretată greşit de-a lungul istoriei şi mulţi oameni 
au căzut victimă doctrinelor false. Securea este însă pregătită. Ea va tăia copacul care a 



ascuns sub umbra sa cărarea cea dreaptă, împiedicând lumina divină să ajungă până la 
cei rătăciţi. 

înainte ca Eu să Mă pot întoarce pe pământ, orice umbră spirituală va trebui eliminată, 
căci Eu sunt lumina vieţii şi nu pot tolera umbra, învăţătura Mea v-a fost dată tocmai pentru a 
ilumina toate colţurile creaţiei materiale şi spirituale. Viaţa voastră materială are deopotrivă 
aspecte luminoase şi aspecte întunecate, la fel cum pe pământ ziua alternează cu noaptea. 
Acest lucru se dovedeşte însă absolut necesar, căci întreaga creaţie materială are nevoie de 
odihna din timpul nopţii, când energia risipită peste zi trebuie să se refacă, iar organismul să se 
fortifice pentru activităţile de a doua zi. In lumea spirituală lucrurile se petrec cu totul altfel, 
căci acolo nu există decât zi, manifestată sub forma luminii eterne, a iubirii eterne, a căldurii 
eterne şi a activităţii eterne. Noaptea nu reprezintă acolo decât o aparenţă, fiind manifestată 
întotdeauna de ignoranţa spiritelor imature, şi nu în mod natural. 

Priviţi-vă sufletul! Deşi este captiv într-un corp material, el nu doarme niciodată, 
lucrând zi şi noapte la pregătirea corpului său spiritual, pe care doreşte să-1 ia cu el în lumea 
de dincolo, într-o stare cât mai apropiată de perfecţiune. 

întreaga creaţie spirituală are aceeaşi aspiraţie, şi orice obstacol care încearcă să i se 
opună trebuie să dispară, lucru devenit extrem de vizibil în epoca modernă. Toate instituţiile, 
chiar şi cele planificate şi organizate cu grijă de secole, nu sunt altceva decât case clădite pe 
nisip (chiar şi cele care par să facă foarte mult bine pe pământ), neputând rezista în faţa 
furtunilor provocate de lumina divină a adevărului. 

Aşa cum calcarul se dizolvă într-un fel de pastă atunci când este atins de substanţa 
vieţii (adică de oxigenul din atmosfera voastră terestră), schimbându-şi forma compactă şi 
devenind un fel de praf ce poate fi spulberat de orice vânticel, fără să lase nici o urmă a 
fermităţii sale de odinioară (decât dacă este amestecat cu nisip, caz în care devine un agent 
folosit la fundaţiile caselor), la fel se va petrece şi cu instituţiile voastre pământeşti. Cu cât o 
instituţie a rezistat mai mult timp pe pământ, cu atât mai mare va fi ardoarea cu care se vor 
împotrivi suporterii ei presiunii evenimentelor exterioare. De aceea, vă strig tuturor: „Feriţi- 
vă de falşii profeţi care vin la voi îmbrăcaţi în haine de oaie, dar care în sinea lor sunt nişte 
lupi de pradă!" 

La fel ca întotdeauna, mulţi vor fi cei care vor lua în derâdere învăţătura pe care v-o 
transmit acum direct, încercând să o discrediteze. Dacă nu vor reuşi, ei se vor grăbi să profite 
de ea în interesul lor egoist, încercând să îşi prelungească astfel existenţa. Acesta este unul din 
cazurile în care se va aplica principiul recomandat odinioară adepţilor Mei: „Vă veţi da seama 
după faptele lor dacă sunt practicanţi plini de ardoare ai învăţăturii iubirii Mele, sau simpli 
predicatori ai Cuvântului!" 

Este extrem de important să vegheaţi şi să îi ajutaţi să înţeleagă pe aceşti falşi profeţi şi 
interpreţi ai Cuvântului Meu că eforturile lor sunt zadarnice şi că trebuie să îşi corecteze 
atitudinea, dacă nu doresc să piară. Căci ei se vor folosi de toate mijloacele pentru a reveni 
la poziţia lor de odinioară şi la puterea pe care au avut-o cândva. 

De aceea, vă avertizez din nou, la fel ca odinioară: fiţi la fel de înţelepţi ca şerpii şi la 
fel de inocenţi ca şi porumbeii, astfel încât să puteţi depista de la mare distanţă viclenia 
duşmanilor voştri, ferindu-vă inimile (inclusiv ale adepţilor care au aceeaşi credinţă ca şi 
voi) de săgeţile lor otrăvite, fără să le răspundeţi însă cu aceeaşi monedă, ci doar prin 
simplitate şi inocenţă. Chiar dacă o asemenea săgeată vă va lovi din când în când, puteţi fi 
siguri că ea nu vă va ucide, ci dimpotrivă, vă va conduce către viaţă. 

Deşi numai începutul acestui capitol se referă în principal la voi, cei care credeţi în 
Cuvântul iubirii Mele, căci el vă sfătuieşte să practicaţi îndeosebi iubirea şi blândeţea, puteţi 
extrage beneficii şi din textul care urmează, în care sunteţi sfătuiţi să le atrageţi atenţia celor 
care vă urmează asupra pericolelor ce îi ameninţă în confuzia lumii exterioare, în care falsitatea 



are pretenţii de adevăr şi măştile se consideră egale cu natura lucrurilor, astfel încât să nu 
sfârşească prin a vă acuza chiar pe voi de amăgire, induşi în eroare de alţi profeţi falşi. 

De aceea, fiţi la fel de prudenţi ca şerpii şi nu credeţi orbeşte în toţi cei care se apropie de 
voi, cerându-vă pâinea din ceruri, sau, după cum spune Evanghelia, adresându-Mi-se Mie: 
„Doamne! Doamne!" Nu toţi doresc să vă urmeze cu adevărat; o parte dintre ei nu doresc 
decât să afle ce anume pot folosi din învăţătura voastră în propriul lor interes egoist. 

Citiţi cât mai des această Evanghelie, căci ea conţine adevăruri mult mai profunde 
decât ce vă pot explica Eu acum. Nu vă clădiţi casa spirituală pe nisip, ci pe stânca solidă a 
credinţei, în caz contrar, vă veţi trezi că la cea mai mică furtună casa voastră se va prăbuşi, 
iar voi vă veţi pierde echilibrul şi veţi rămâne neajutoraţi. 

Eu vă transmit mesajele Mele şi vă comunic adevărurile spirituale în o mie de modalităţi 
diferite. Predica din această duminică vă oferă cheia învăţăturii Mele, pe care le-am 
transmis-o cândva discipolilor şi apropiaţilor Mei. 

De ce credeţi că vă ofer din nou această cheie? Pentru că ştiu foarte bine ce turnură vor 
lua evenimentele şi că perseverenţa, credinţa şi fermitatea vor deveni mai necesare ca 
oricând. 

Mulţi vor fi testaţi, pentru a vedea dacă şi-au construit casa pe stânca solidă a 
învăţăturii Mele, a credinţei şi iubirii, sau s-au mulţumit cu citirea şi ascultarea cuvintelor Mele, 
fără să le transpună în practică - lucru ce corespunde clădirii casei spirituale pe nisip. La 
fel cum vântul spulberă nisipul şi ploaia îl spală, timpul şterge din memoria omului 
cuvintele citite sau ascultate. 

Singurele pietre solide care pot fi folosite la construirea edificiului Meu spiritual, 
dar şi a locuinţelor voastre viitoare, sunt faptele voastre, realizate în numele iubirii de 
Dumnezeu şi faţă de aproapele vostru. Numai acestea vor dura, vă vor transmite o stare de 
calm şi de pace şi vor străluci ca nişte faruri călăuzitoare pentru fraţii voştri, care vă vor 
recunoaşte astfel ca profeţi autentici, ale căror inimi nu seamănă cu nişte lupi prădători, ci cu 
nişte miei blânzi, care nu ştiu ce înseamnă ura, mânia, invidia, gelozia sau răzbunarea. Ele 
nu cunosc decât iubirea, şi nu doresc altceva decât să o răspândească pretutindeni în jurul lor, 
pentru a-i culege apoi roadele. 

Numai aşa puteţi deveni aleşii Mei, care alungă cu ajutorul Cuvântului Meu 
umbrele şi îndoielile, răspândind în jur numai lumina spirituală, astfel încât la a doua Mea venire 
să nu mai existe pe pământ decât un singur păstor şi o singură turmă, iar planeta voastră să se 
transforme din nou în paradisul pierdut - nu din cauza Mea, ci din cauza fiinţelor umane pe care 
le-am creat cândva din iubire. 

Aduceţi-vă întotdeauna aminte de aceste cuvinte şi meditaţi cât mai des asupra lor! 
Numai în acest fel veţi putea câştiga starea de pace interioară, alinându-i apoi şi pe cei 
din jur. Amin. 

34 
A opta duminică după Sfânta Treime 
Parabola administratorului necinstit 

Sfântul Luca XVI, 1-13: „Şi Iisus a mai spus ucenicilor Săi: ,Era un om bogat care avea un 
administrator şi acesta a fost învinuit înaintea lui că îi risipeşte bunurile. El l-a chemat şi i-a zis: 
„ Ce aud eu vorbin-du-se despre tine? Dă socoteală de seruiciul tău, pentru că nu mai poţi fi 
administrator". Şi administratorul şi-a zis: „ Ce voi face, căci stăpânul îmi ia administraţia? Să sap, nu 
pot; să cerşesc, mi-e ruşine. Ştiu ce voi face ca, atunci când voi fi scos din administraţie, să fiu 



primit în casele lor". A chemat pe fiecare din datornicii stăpânului său şi a zis celui dintâi: „ Cât eşti 
dator stăpânului meu?" „ O sută de măsuri de untdelemn", a răspuns el. Şi i-a zis: „la-ţi contractul şi 
stai degrabă şi scrie cincizeci". Apoi a zis altuia: „Dar tu cât eşti dator?" „ O sută de măsuri de grâu", 
a răspuns el. Şi i-a zis: „la-ţi contractul şi scrie optzeci". Stăpânul lui l-a lăudat pe administratorul 
nedrept, căci lucrase cu prudenţă. Căci fiii veacului acestuia, faţă de generaţia lor, sunt mai înţelepţi 
decât fiii luminii. Şi Eu vă zic: faceţi-vă prieteni cu ajutorul bogăţiilor nedrepte, pentru ca, atunci 
când veţi termina cu toate, să fiţi primiţi în corturile veşnice. Cine este credincios în cele mai mici 
lucruri, este credincios şi în cele mari; şi cine este nedrept în cele mai mici lucruri, este nedrept şi în 
cele mari. Deci, dacă n-aţi fost credincioşi în bogăţiile nedrepte, cine vă va încredinţa adevăratele 
bogăţii? Şi dacă n-aţi fost credincioşi în ce este al altuia, cine vă va da ce este al vostru? Nici o slugă 
nu poate sluji la doi stăpâni; căci sau va urî pe unul şi va iubi pe celălalt, sau va ţine numai la unul şi 
va dispreţul pe celălalt. Nu puteţi sluji simultan lui Dumnezeu şi lui Mamona". 

(11 aprilie 1872) 

Această parabolă se referă la un administrator necinstit, care, după avertismentul 
primit de la stăpânul său, şi-a propus să găsească o portiţă de scăpare, astfel încât să-şi 
asigure traiul şi să nu fie nevoit să-şi câştige existenţa prin muncă grea. 

Le-am spus fariseilor şi scribilor această parabolă pentru că ei preţuiau mai presus de 
orice banii (pe Mamona), nesfiindu-se să folosească orice mijloace pentru a acumula cât mai 
mulţi. 

în plus, ei procedau cu legile religioase la fel ca administratorul necinstit, reducând la 
jumătate sumele datorate stăpânului său pentru a câştiga în acest fel favoarea datornicilor 
acestuia. Altfel spus, pe cât de stricţi erau ei cu cei sărmani, pe atât de indulgenţi se dovedeau 
cu cei bogaţi, lucru care continuă să se petreacă şi la ora actuală, cu preoţii voştri. 

I-am sfătuit atunci pe discipolii Mei să îşi câştige prietenii cu ajutorul lui Mamona, 
astfel încât să nu sufere inutil în vremuri de restrişte. Le-am spus apoi: „Cine este credincios 
în cele mai mici lucruri, este credincios şi în cele mari; şi cine este nedrept în cele mai mici 
lucruri, este nedrept şi în cele mari. Deci, dacă n-aţi fost credincioşi în bogăţiile 
nedrepte, cine vă va încredinţa adevăratele bogăţii? Şi dacă n-aţi fost credincioşi în ce este al 
altuia, cine vă va da ce este al vostru? Nici o slugă nu poate sluji la doi stăpâni; căci sau va 
urî pe unul şi va iubi pe celălalt, sau va ţine numai la unul şi va dispreţui pe celălalt", ceea ce, 
din punct de vedere spiritual, înseamnă că: „Nu puteţi sluji simultan lui Dumnezeu şi lui 
Mamona". Cu mici diferenţe de nuanţă, toate aceste versete se referă la unul şi acelaşi lucru. 
Doar versetul 9 pare să le contrazică pe cele de după el, căci îi sfătuia pe ascultătorii Mei să îşi 
facă prieteni cu ajutorul lui Mamona, astfel încât să nu sufere inutil în vremuri de restrişte, după 
care am pus accentul pe faptul că nu poţi sluji la doi stăpâni, trăgând concluzia în ultimul 
verset: „Nu poţi sluji simultan lui Dumnezeu şi lui Mamona". Cum poate atunci cineva să- 
şi facă prieteni cu ajutorul lui Mamona, slujindu-i totodată lui Dumnezeu? 

La prima vedere, pare să fie vorba de o contradicţie, căci Dumnezeu şi Mamona (care 
simbolizează lumea materială cu bogăţiile şi plăcerile ei) sunt principii opuse, fiind evident că 
cel care se închină lui Mamona (adică lumii exterioare) nu-L poate iubi simultan pe Dumnezeu, 
urmând legile Sale. 

Pentru a putea înţelege această aparentă contradicţie, vă propun să analizăm mai 
îndeaproape aceste versete, pentru a vedea ce au ele în comun. 

Am afirmat la începutul acestei parabole că administratorul necinstit a redus 
considerabil sumele datorate stăpânului său. Din punct de vedere spiritual, acest lucru 
simbolizează faptul că ofensele aduse Mie, în calitatea Mea de Fiinţă Supremă, sunt privite cu 
indulgenţă, ţinând cont de natura oamenilor şi de circumstanţele în care trăiesc ei. Dacă v- 
aş judeca exclusiv după faptele voastre, pedepsindu-vă pentru fiecare dintre ele, umanitatea s- 



ar afla într-o situaţie disperată. Singura concluzie ar fi un al doilea potop, care să distrugă din 
nou umanitatea în ansamblul ei. Aş fi nevoit să creez apoi o nouă rasă umană, făcându-i însă pe 
oameni la fel ca nişte maşini, şi nu fiinţe libere, în caz contrar, ei ar urma aceeaşi cale şi ar 
comite aceleaşi greşeli. 

Afirmaţia „Faceţi-vă prieteni din rândul slujitorilor lui Mamona" poate fi tradusă 
astfel: uşuraţi povara celor păcătoşi, care au conştiinţa încărcată. Spuneţi-le că deşi păcatul 
lor este mare în faţa Mea, el nu este de neiertat. Adăugaţi că omul nu poate trăi pe pământ fără 
lumea exterioară, căci trebuie să trăiască în mijlocul semenilor săi. Tocmai de aceea, el ar trebui 
să le facă cât mai mult bine acestora, chiar dacă cei mai răi dintre ei se vor opune, învătaţi-i 
să nu Mă privească la fel ca pe un judecător suprem şi sever, ci ca pe un Părinte plin de iubire, 
care ştie că păcatul nu cade numai în responsabilitatea păcătosului, ci şi în cea a lumii în care 
trăieşte acesta. 

Veţi uşura astfel povara celor care au mustrări de conştiinţă şi îi veţi reconcilia cu lumea 
în care trăiesc, în caz contrar, din prea mult zel, unii dintre ei ar putea dori să o distrugă de tot. 
Dându-le acest sfat bun, veţi acţiona practic conform principiului: „Faceţi-vă prieteni din 
rândul slujitorilor lui Mamona". Le veţi câştiga astfel inimile celor care, din disperare, s-ar fi 
putut arunca definitiv în braţele lumii exterioare, respingându-L complet pe Dumnezeu, ideea 
de eternitate, şi chiar credinţa în existenţa propriului lor suflet. 

Următorul verset, cel de-al zecelea, afirmă că: „Cine este credincios în cele mai mici 
lucruri, este credincios şi în cele mari". Altfel spus: odată ce un credincios va realiza că se 
poate opune influenţelor lumeşti, deşi puterea lui este atât de limitată, fără să cedeze în faţa 
ispitelor acesteia şi privind lucrurile în adevărata lor lumină, el nu va mai putea fi amăgit de 
splendorile materiale. Chiar dacă circumstanţele l-ar plasa într-o poziţie superioară pe pământ, 
el va rămâne credincios principiilor sale, la fel ca pe vremea când era lipsit de putere şi 
sfera sa de acţiune era limitată. 

Această concluzie este confirmată şi de versetul următor, căci „bogăţiile nedrepte" 
se referă la planul material, şi „adevăratele bogăţii" se referă la destinul spiritual al omului, în 
mod evident, asumarea completă a uneia din cele două căi nu este posibilă decât prin 
neglijarea celeilalte (omul nu poate sluji la doi stăpâni), ceea ce nu înseamnă că el nu îşi 
poate face prieteni din rândul celor care merg pe calea opusă, având în continuare în vedere 
împlinirea obiectivelor pe calea sa. Numai în acest fel se pot apropia oamenii de Mine, 
urmărind să atingă perfecţiunea spirituală. Ei continuă să trăiască în lume, folosindu-se 
de bogăţiile acesteia, dar fără să uite nici o clipă care este scopul lor (apropierea de Mine). 
Altfel spus, ei se folosesc cu inteligenţă de bogăţiile care le-au fost încredinţate, demonstrându- 
le semenilor lor (şi implicit Mie) că au înţeles corect cele două porunci ale iubirii. 

Următoarea parabolă, cea a omului bogat şi a sărmanului Lazăr, şi-a propus să le 
demonstreze ascultătorilor Mei încă şi mai clar consecinţele pe care trebuie să le suporte cei 
care îi slujesc lui Mamona, în loc să se folosească de acesta în vederea atingerii scopurilor 
lor spirituale. Am vrut să le demonstrez pe această cale că cel care acţionează în acest fel 
îşi primeşte răsplata chiar aici, pe pământ, în timp ce răsplata celor care merg pe calea opusă 
va fi primită într-o altă viaţă, eternă. Altfel spus, răsplata lumii exterioare este de scurtă durată, 
în timp ce cea spirituală este veşnică. Este absolut imposibil ca un spirit cu mintea orientată 
către cele lumeşti să acceadă pe calea către beatitudine (care nu poate izvorî decât din 
interiorul său), la fel cum este imposibil ca un om care a atins perfecţiunea să se întoarcă 
vreodată la cele lumeşti. 

Tulburat, bogatul i-a cerut lui Avraam să îi salveze cel puţin fraţii, dar acesta i-a răspuns 
că, şi dacă s-ar întoarce în lume, cei morţi nu i-ar putea converti pe cei care nu cred în 
principiile lor religioase. Cu alte cuvinte, cei care i s-au dăruit lui Mamona, adică lumii 
exterioare, nu ar observa mare lucru dacă în faţa lor s-ar manifesta o influenţă supranaturală, 



lucru care s-a şi întâmplat de secole, oamenii refuzând cu obstinaţie să accepte existenţa lumii 
supranaturale şi încălcând principiile acesteia prin cuvintele şi faptele lor. 

Concluzia acestei parabole a administratorului necinstit este următoarea: dacă voi, cei 
care aspiraţi să cunoaşteţi secretele creaţiei şi învăţăturii Mele, doriţi să vă faceţi prieteni 
din rândul celor care îi slujesc lui Mamona, câştigând astfel noi copii pentru Mine, nu 
trebuie în nici un caz să le îngreunaţi situaţia cerându-le tot felul de lucruri imposibile 
(deocamdată) pentru ei. In ceea ce vă priveşte pe voi înşivă, dacă aţi păcătuit, lăsaţi-Mă pe 
Mine să decid cât veţi avea de plătit pentru greşeala voastră şi cât vă va fi iertat prin graţia 
Mea. 

„Ce este prea mult" nu este niciodată bun. Calea care duce către Mine este dificilă, 
dar nu trebuie să o faceţi chiar mai dificilă decât este, nici în cazul vostru, nici în cel al 
semenilor voştri. Nu încercaţi să demonstraţi că aveţi puterea unui spirit atât timp cât vă aflaţi 
încă într-un trup uman, cu toate slăbiciunile de rigoare! Natura umană nu poate rezista în 
faţa unei aspiraţii atât de înalte. Puteţi foarte bine să vă păstraţi iubirea pentru Mine şi pentru 
semenii voştri, fără a ieşi complet din lume. îmi puteţi sluji foarte bine Mie fără a întoarce 
spatele lumii exterioare. 

Nu vedeţi că Eu însumi Mă folosesc de evenimentele lumeşti pentru a orienta 
umanitatea către destinaţia ei spirituală? Eu nu pot dispreţui sau urî ceea ce am creat Eu 
însumi. De aceea, Mă folosesc de toate faptele oamenilor, inclusiv de cele mai abominabile, 
pentru a-Mi orienta copiii către perfecţiunea spirituală. 

Dacă Eu, Domnul şi judecătorul suprem, acţionez în această manieră, de ce nu aţi face 
şi voi acelaşi lucru? Folosiţi-vă de circumstanţele exterioare, de situaţiile şi de evenimentele 
lumii în care trăiţi, contribuind la opera Mea, în special prin acţiunile referitoare la semenii voştri. 
Nu veţi mai fi nevoiţi astfel să îi chemaţi pe cei morţi în ajutorul vostru, aşa cum a făcut bogatul 
din parabola Mea. Deveniţi voi înşivă cele mai bune exemple ale faptului că sufletul uman îşi 
poate aminti de misiunea sa spirituală, chiar şi în mijlocul agitaţiei acestei lumi, slujindu-i unui 
singur stăpân, care este Domnul întregului univers. Folosiţi-vă de circumstanţele exterioare, 
dar nu pierdeţi nici o clipă din vedere obiectivul suprem, acela de a accelera destinul uman, 
orientându-1 către destinaţia sa finală. 

Parabola administratorului necinstit v-a demonstrat cât de utile pot fi chiar şi 
circumstanţele exterioare cele mai neplăcute pentru împlinirea marelui plan pus la cale de 
Mine, şi la care puteţi contribui voi înşivă, dacă veţi deveni copiii Mei! Amin. 

35 
A noua duminică după Sfânta Treime 
Deplângerea cetăţii Ierusalimului de către Domnul 

Sfântul Luca XIX, 41-46: „ Când s-a apropiat de cetate şi a uăzut-o, Iisus a plâns pentru ea, 
zicând: ,Dacă ai fi cunoscut şi tu, măcar în această zi, lucrurile care sunt pentru pacea ta! Dar 
acum. ele sunt ascunse de ochii tăi. Vor veni peste tine zile când vrăjmaşii tăi te vor înconjura cu 
şanţuri, te vor împresura şi te vor strâmtora din toate părţile; te vor face una cu pământul, pe tine 
şi pe copiii tăi din mijlocul tău; şi nu vor lăsa în tine piatră pe piatră, pentru că n-ai cunoscut timpul 
cercetării tale'. Şi intrând în templu, a început să scoată afară pe cei care vindeau şi cumpărau în 
el. Şi le-a zis: ,Este scris: „Casa Mea este o casă de rugăciune" , dar voi aţi făcut din ea o peşteră 
de tâlhari'". 

(12 aprilie 1872) 



Am vorbit deja în revelaţia intitulată „Soarele spiritual" despre semnificaţia 
cuvintelor: „Şi lisus a plâns". 

Am arătat acolo că din punct de vedere spiritual, aceste cuvinte exprimă 
tristeţea profundă a lui Dumnezeu, care a adus pe pământ - de dragul copiilor Săi - 
împărăţia Cerurilor şi le-a arătat Creatorul şi Domnul universului într-o formă 
vizibilă, dar ei nu au recunoscut în El manifestarea iubirii, blândeţii şi graţiei supreme. L- 
au dispreţuit şi L-au umilit în fel şi chip, sfârşind prin a-L crucifica. I-au călcat în picioare 
învăţătura iubirii, reconcilierii şi iertării. Această orbire supremă a oamenilor în mijlocul 
cărora s-a întrupat din iubire pentru ei L-a făcut pe Acesta să verse lacrimi amare de 
tristeţe. El a plâns pentru decăderea capitalei poporului evreu, prevăzându-i 
distrugerea în viitorul apropiat, urmată de risipirea evreilor în toate colţurile lumii, iar 
într-un viitor mai îndepărtat, de pierderea completă a valorilor spirituale pe care le-a 
avut cândva acest popor, motiv pentru care a şi fost ales pentru acest destin măreţ, şi 
înlocuirea lor cu valorile opuse, în care continuă să creadă şi astăzi. 

Bucuria extremă a discipolilor Mei, convinşi că intrarea Mea în Ierusalim echivala 
cu apogeul misiunii Mele, nu le-a convenit deloc fariseilor şi scribilor. Când Mi-au 
cerut să îmi admonestez discipolii, Eu le-am răspuns: „Lăsaţi-i să se bucure, căci dacă 
ar păstra tăcerea, în locul lor ar vorbi pietrele!" 

Prin acest mesaj enigmatic doream să le spun de fapt fariseilor că după ce 
bucuria discipolilor Mei se va transforma în jale, pietrele zidurilor distruse ale cetăţii 
Ierusalimului şi ale templului lor le vor vorbi, spunându-le că nu L-au recunoscut pe 
Cel care a intrat în ele aducând mesajul păcii. Ei nu L-au recunoscut pe maestrul 
divin, nici învăţătura Sa coborâtă din ceruri, neaspirând decât către splendorile 
acestei lumi şi nedorindu-şi decât un Mesia lumesc, care să îi susţină şi să le amplifice 
şi mai mult traiul bun şi desfătarea în mijlocul plăcerilor sordide ale lumii 
exterioare. 

Nu au trecut nici 50 de ani de la moartea Mea şi avertismentul dat atunci s-a 
împlinit. Poporul ales a încetat să mai existe ca naţiune independentă. La fel cum am 
alungat cândva din templu pe schimbătorii de valută şi pe vânzătorii de porumbei, 
evreii înşişi au fost izgoniţi mai târziu din Ierusalim pentru că au continuat aceleaşi 
practici la nivelul întregului oraş, uitând complet de misiunea lor spirituală şi 
nedorindu-şi decât plăcerile, puterea şi bogăţiile acestei lumi. Profeţia Mea, făcută 
cu lacrimi în ochi, s-a împlinit astfel, dar nu din cauza Mea, ci datorită 
comportamentului lor. 

La fel ca atunci, doresc să îmi exprim astăzi durerea văzând decăderea 
generaţiilor actuale şi prevăzând-o pe cea a generaţiilor viitoare. Privesc şi astăzi cu 
tristeţe soarta sufletelor umane, pe care nici chiar Eu, ca Dumnezeu, nu le pot salva, 
căci ar însemna să le încalc liberul arbitru şi demnitatea de oameni. 

Nava umanităţii se apropie cu repeziciune de stâncile şi de recifurile care o vor 
scufunda, şi nu Mi-e greu să prevăd durerea celor care îşi vor vedea spulberate speranţele 
şi visele de fericire, dându-şi seama - prea târziu, vai! - că nu au făcut ce ar fi trebuit să 
facă. Le transmit şi lor acelaşi mesaj pe care l-am transmis cândva celor din Ierusalim: 
„O, dacă L-aţi putea recunoaşte pe Acela care vă aduce pacea; căci vor veni 
vremuri amare şi veţi înţelege atunci, într-un mod dureros, ceea ce aţi fi putut 
înţelege în mod paşnic, prin graţia şi binecuvântarea pe care vi le-am adus Eu!" 

Lamentarea Mea referitoare la soarta inevitabilă a Ierusalimului este la fel de 
valabilă şi astăzi, căci generaţia actuală continuă să nu-şi recunoască misiunea spirituală, 



scopul pentru care a fost creată şi destinaţia către care ar trebui să se îndrepte. De 
aceea, este absolut necesară producerea unei reacţii în lanţ care să corecteze toate 
erorile oamenilor, readucându-i pe calea cea dreaptă, în acord cu legile Mele divine 
şi permiţându-le să atingă astfel perfecţiunea pe care le-am fixat-o ca ţel suprem. 

Cât de tare se întristează un părinte care a sacrificat totul pentru educaţia morală şi 
spirituală a copiilor lui, atunci când vede că aceştia o iau pe cărări greşite, în loc să 
devină o alinare şi o bucurie pentru bătrâneţile lui. Copiii nerecunoscători îi răsplătesc 
iubirea provocându-i suferinţă, angoasă şi durere! Dar ce poate face el? Copiii săi au 
crescut şi nu îi mai poate controla; din punct de vedere mental şi spiritual sunt oameni 
liberi, care pot face orice doresc. Câţi părinţi nu îşi văd astfel spulberate speranţele, una 
după alta, asistând la prăbuşirea lor precum a unui castel din cărţi de joc. 

Dacă un părinte pământesc suferă atât de mult din cauza deziluziilor provocate 
de copiii săi, vă puteţi imagina cât de intensă este suferinţa Mea, Creatorul întregului 
univers, văzând că fiinţele create de Mine, cărora le-am destinat o nobleţe 
spirituală supremă, se îndreaptă grăbite către direcţia opusă, a decăderii morale şi 
spirituale, fără să ţină cont de sentimentele Mele. Sunt nevoit să asist la călcarea în 
picioare a fiinţei spirituale a omului, la ignorarea şi umilirea ei, la caricaturizarea ei de 
către fanaticii şi bigoţii religioşi, în timp ce majoritatea oamenilor se închină în faţa 
valorilor grosiere ale lumii materiale, pe care le consideră cele mai importante 
lucruri din lume. Toată lumea se închină în faţa învelişului exterior, ignorând însă cu 
desăvârşire esenţa spirituală interioară. 

Cuvintele adresate cândva de Mine fariseilor sunt valabile astăzi mai mult ca 
oricând: „Dacă discipolii şi adepţii Mei ar tăcea, în locul lor ar vorbi pietrele (în cazul 
de faţă, regatul naturii), strigându-le oamenilor de pretutindeni: , Oameni, 
treziţi- vă din beţia voastră lumească! în zadar încercaţi să vă negaţi destinul şi pe 
Creatorul vostru! Dacă nu sunteţi dispuşi să credeţi în legile pe care vi le-a lăsat atunci 
când s-a întrupat într-o formă vizibilă printre voi, dacă refuzaţi să ascultaţi vocea care 
vă vorbeşte în inimă, atrăgându-vă atenţia şi mustrându-vă, contemplaţi cel puţin 
natura! " 

Mai devreme sau mai târziu, chiar şi oamenii de ştiinţă, savanţii şi filozofii 
voştri raţionali vor trebui să recunoască faptul că deasupra materiei domneşte un 
spirit suprem, care uneşte într-un tot unitar atomii infinitezimali, dar şi marile 
lumi cosmice, întreaga Sa creaţie demonstrează că acest spirit nu poate fi decât 
un Dumnezeu al iubirii, iertării şi graţiei, care, aşa cum s-a afirmat în 
parabola fiului rătăcitor, se bucură mai mult de întoarcerea unui singur suflet 
rătăcit decât de 99 de spirite drepte, care nu au nevoie de alinarea Sa. 

„DUMNEZEU EXISTĂ!" întreaga creaţie afirmă, într-un glas, acest lucru. Chiar 
şi simpla analiză a circumstanţelor politice şi sociale îi demonstrează observatorului 
atent că evenimentele iau adeseori un curs diferit de cel pe care şi l-ar dori oamenii. La 
fel ca şi speranţele oamenilor, cele ale naţiunilor nu se împlinesc întotdeauna, arătând 
că mai presus de orice există o voinţă atotputernică, care îi răsplăteşte pe cei care 
iubesc cu iubire, pe cei care sunt mânioşi cu mânie, şi pe cei care ştiu să ierte cu 
iertare. 

Am vărsat cândva lacrimi de tristeţe divină văzând orbirea locuitorilor 
Ierusalimului şi anticipând felul în care se vor purta cu Mine şi cu învăţătura Mea, 
motiv pentru care vor fi distruşi şi vor înceta să mai existe ca naţiune independentă. 
La fel de mare este tristeţea Mea la ora actuală, văzând orbirea generalizată a 



umanităţii. 

Lumina Mea se răspândeşte pretutindeni. Chemarea Mea părintească răsună în 
permanentă, strigându-vă: „întoarceti-vă la Mine, oameni rătăciţi! Ascultaţi vocea 
Mea, vocea Tatălui vostru ceresc, care vă avertizează astăzi înainte de marea 
catastrofă, la fel cum a făcut-o cândva cu locuitorii Ierusalimului! Ascultaţi vocea 
care doreşte să vă deschidă ochii, arătându-vă cât de tare vă clătinaţi, ca şi cum aţi fi 
beţi, pe marginea prăpastiei eternităţii, riscând să fiţi înghiţiţi în orice moment de 
aceasta, în acele spaţii infinite vă va fi mult mai greu să realizaţi ceea ce nu aţi reuşit în 
această viaţă a încercărilor, în care valorile spirituale pot fi cucerite mult mai uşor". 

Acum 2000 de ani, distrugerea Ierusalimului s-a produs la scurt timp după 
moartea Mea. în mod similar, nu va mai trece mult tip până când sistemul vostru 
social, care acum vi se pare că va dura veşnic, se va prăbuşi. 

La acea vreme, distrugerea nu a afectat decât un singur oraş şi o singură naţiune. 
De data aceasta, ea va afecta foarte multe oraşe şi foarte multe naţiuni (practic, 
întregul pământ). 

Acum 2000 de ani, după distrugerea Ierusalimului, cultul mozaic a 
încetat să mai existe, iar învăţătura Mea a început să producă roade în rândul 
păgânilor, căci poporul ales de Mine nu s-a arătat demn de misiunea pe care i-am 
destinat-o. In mod similar, aşa-zişii reprezentanţi legitimi ai învăţăturii Mele vor 
fi siliţi să înceteze să se mai joace cu cuvintele şi cu învăţătura Mea. Atunci, 
zidurile care separau altarul de restul templului (locul în care li se permitea 
oamenilor să intre) au fost distruse. La ora actuală se prăbuşesc zidurile spirituale. 
Ceea ce cândva era proprietatea unei singure caste va deveni acum bun comun. 
Templul iudaic a fost ras de pe suprafaţa pământului, ruinele sale devastate rămânând 
multă vreme singura mărturie a locului în care a fost adorat Dumnezeu (într-un 
mod atât de fals şi de ipocrit, vai!). La fel, zidurile distruse ale Ierusalimului au rămas 
unicul indiciu al fostei capitale a unui întreg popor. 

Acelaşi proces se va repeta în epoca modernă, din punct de vedere spiritual. Cu 
greu vor mai putea fi deosebite locurile în care, cândva, era ascuns adevărul, îngropat 
sub linţoliul gros al minciunilor, întunericul se va risipi, iar pe pământ va străluci 
lumina, şi nu vorbesc acum de lumina palidă a unei făclii dintr-un templu terestru, ci de 
lumina orbitoare a soarelui spiritual. Pe ruinele greşelilor şi amăgirii vor creşte copacii 
veşnic verzi ai speranţei, care se vor înălţa continuu către împărăţia cerurilor, ca un 
simbol al căii pentru cei rămaşi pe pământ. 

De aceea, copiii Mei, nu uitaţi că lumina graţiei Mele străluceşte în zadar acum 
asupra maselor largi de fiinţe rătăcite - lucru care îmi umple inima de tristeţe - şi că v-am 
ales pe voi pentru a prelua şi a duce mai departe această făclie, pentru ca, la 
momentul potrivit, să deveniţi pietrele de temelie ale noului templu, din noul 
Ierusalim, după distrugerea edificiului minciunii şi amăgirii. 

Cândva, am păşit într-o formă vizibilă în mijlocul copiilor Mei, dar ei nu M-au 
recunoscut. Acum aveţi şansa să Mă recunoaşteţi în sfârşit, prin cuvintele şi prin lucrările 
Mele, ca un Părinte plin de iubire. Folosiţi această şansă şi faceţi toate eforturile 
pentru a vă salva de decadenţa generală, astfel încât, atunci când vor cădea zidurile 
vechii lumi a obişnuinţelor, să nu vă prăbuşiţi odată cu ele. Dovediţi-vă rezistenţa şi 
credinţa, dovedindu-Mi că, deşi marea majoritate a umanităţii s-a rătăcit de pe calea cea 
dreaptă, umplându-Mi ochii de lacrimi, mai există pe pământ măcar câteva suflete 
care apreciază iubirea Tatălui, preluând ştafeta din mers şi acţionând pentru pregătirea 



unui altfel de viitor pentru umanitate. 

Acţionaţi în aşa fel încât lacrimile de compasiune pentru semenii voştri să 
aducă în ceruri lacrimi de bucurie, care să se reverse apoi asupra voastră, alinându-vă 
pentru suferinţele pe care le-aţi îndurat. Aceasta va fi dovada supremă a victoriei voastre 
spirituale. Amin. 

A zecea duminică după Sfânta Treime 

Parabola fariseului şi a vameşului 

Sfântul 
Luca XVIII, 9-14: „A mai spus şi pilda aceasta pentru, unii care se încredeau în ei înşişi că sunt 
drepţi şi îi dispreţuiau pe ceilalţi: ,Doi oameni s-au suit la templu să se roage; unul era fariseu şi 
altul vameş. Fariseul sta în picioare şi se ruga în sine astfel: „Dumnezeule, îţi mulţumesc că nu sunt 
ca ceilalţi oameni: apucători, nedrepţi, adulteri sau chiar ca vameşul acesta. Eu postesc de două ori 
pe săptămână şi dau zeciuială din tot ce câştig". Vameşul sta deoparte şi nu voia nici ochii să şi-i 
ridice spre cer, ci se bătea în piept, zicând: „Dumnezeule, ai milă de mine, păcătosul!" Eu vă spun 
că mai degrabă omul acesta s-a coborât acasă îndreptăţit, decât celălalt. Căci oricine se înalţă va 
fi smerit, şi oricine se smereşte va fi înălţat'". 

Am explicat până 
acum în detaliu diferite texte din Evangheliile Mele referitoare la parabolele pe care le- 
am rostit acum 2000 de ani, astfel încât învăţătura Mea, şi mai ales cele două porunci 
ale iubirii, să fie interpretate corect. 

Scopul acestor explicaţii este acela de a vă feri de interpretările greşite sau 
abuzive, căci sunt numeroşi cei care se agaţă exclusiv de litera textului, fiind 
convinşi că anumite încălcări ale legii care nu sunt menţionate expres în poruncile Mele 
pot fi practicate fără probleme. 

Pe deplin conştient, în timpul apostolatului Meu pe pământ, de îngustimea 
intelectuală pe care o manifestau uneori discipolii Mei, dar mai ales ceilalţi ascultători, 
am ales în mod deliberat anumite exemple simple din viaţa de zi cu zi, parabole şi 
analogii preluate din lumea lor materială, încercând să le explic astfel diferite realităţi 
spirituale, invizibile, pentru ca ei să înţeleagă exact la ce se referă învăţătura Mea, 
inclusiv poruncile religioase primite anterior. 

Textul evanghelic de faţă prezintă o parabolă prin care Mi-am propus să le explic 
fariseilor cât de eronată era atitudinea lor. Ei se considerau întotdeauna mai presus 
decât cei din jur, fiind convinşi că atât timp cât îşi respectau obiceiurile religioase, 
făceau tot ceea ce cerea Dumnezeu de la ei, facându-i acestuia pe plac întru totul. 

De aceea, le-am povestit această parabolă, în care unul din cei doi oameni care se 
rugau părea să respecte întru totul legile şi obiceiurile religiei sale, dar îl privea cu 
dispreţ pe cel de lângă el, considerându-1 inferior, pentru simplul motiv că avea o 
ocupaţie considerată în acele zile nu foarte cinstită. 

Această comparaţie a omului arogant, convins că el nu păcătuieşte niciodată, cu 
cel smerit, perfect conştient de păcatele sale, datorate slăbiciunilor naturii umane, avea 
drept scop să umilească şi să reducă orgoliul uriaş al fariseilor, dar şi să le explice 
discipolilor Mei (şi altor ascultători) de ce făceam anumite acţiuni care păreau să încalce 
legile lor religioase, încercând să-i fac astfel să înţeleagă diferenţa care există între 
aplicarea unei legi în litera ei şi înţelegerea profundă a esenţei sale spirituale. 



Pentru a explica mai bine acest exemplu, le-am spus discipolilor Mei: „Căci 
oricine se înalţă va fi smerit şi oricine se smereşte va fi înălţat!" 

Versetele următoare ale acestui capitol demonstrează că nimeni nu poate fi 
considerat „bun" decât numai Dumnezeu; nu am făcut o excepţie de la această 
regulă nici chiar cu Mine, care eram un Fiu al Omului. Am urmărit astfel să-i ajut să 
înţeleagă că „bunătatea" nu este deloc uşor de atins şi de meritat, fiind necesar un efort 
foarte mare pentru a dobândi statutul de „om bun". De fapt, cuvântul „bun" este 
echivalent cu „fără de păcat". 

Mai departe în acelaşi capitol, le-am cerut să-i aducă pe copilaşi la Mine şi 
le-am spus că oricine doreşte să ajungă în împărăţia lui Dumnezeu trebuie să fie la fel ca 
şi copilaşii cei mici, adică să manifeste o mare simplitate, să trăiască în inocenţă şi să 
aibă aceeaşi credinţă plină de candoare ca şi aceştia. Căci numai cei care întrunesc 
aceste calităţi îşi pot forţa intrarea în împărăţie prin intermediul rugăciunii. De aceea, 
primul verset al acestui capitol începe cu afirmaţia că omul trebuie să se roage 
continuu şi să persevereze în această privinţă, căci nimic nu trebuie făcut fără Mine şi 
fără a avea în minte cele două porunci ale iubirii. Dacă este necesar, el trebuie să îşi 
sacrifice de dragul lor inclusiv obişnuinţele favorite, chiar şi pe cele la care simte că nu 
poate renunţa. Am ilustrat această lege cu ajutorul omului bogat, căruia i-am cerut să 
renunţe la tot şi să Mă urmeze (lucru de care el s-a dovedit incapabil). 

Parabola potrivit căreia i-ar fi mai uşor unei cămile să intre prin gaura acului 
decât unui om bogat să intre în împărăţia lui Dumnezeu se referă la faptul că este 
imposibil să intri în împărăţia spirituală atât timp cât eşti încă ataşat de lucrurile 
materiale, înălţarea de pe nivelul material pe cel spiritual nu este posibilă decât dacă 
toate aspectele materiale sunt subordonate idealului spiritual. 

Cu această ocazie, Petru a tras concluzia că el şi colegii săi au ajuns discipolii Mei 
tocmai pentru că şi-au părăsit vieţile obişnuite. Acest lucru arată cât de mult 
supraestimează oamenii sacrificiile lor, aşteptându-se să primească o răsplată pentru 
ele chiar aici, pe pământ, deşi marea răsplată nu poate fi primită decât pe lumea 
cealaltă, atunci când ai conştiinţa datoriei perfect împlinite. La vremea respectivă, 
discipolii Mei nu aveau încă o înţelegere justă a lucrurilor spirituale, aşteptând foarte 
multe de la persoana Mea vizibilă şi dovedindu-se astfel destul de imaturi. De câte ori 
le vorbeam de suferinţele prin care urma să trec, nu le venea să creadă, căci dacă le 
vorbisem de preafericirile pe care urmau să le primească aici şi în lumea de dincolo 
datorită sacrificiilor lor, erau convinşi că acest lucru este cu atât mai valabil în cazul 
Meu, care Mă aflam intr-o stare de puritate absolută, fiind complet lipsit de păcat. 

Erau la fel de orbi ca şi omul pe care l-am vindecat în drumul spre Ierihon; Mă 
ascultau, dar nu înţelegeau semnificaţia cuvintelor Mele. Aşa cum i-am redat orbului 
vederea pentru că avea marea credinţă că mâna Mea poate să-1 vindece, la fel am 
procedat şi cu discipolii Mei atunci când am suflat mai târziu spiritul Meu asupra lor. 
Orbirea lor spirituală a fost astfel complet vindecată şi ei au putut vedea în lumina cea 
mai strălucitoare tot ce i-am învăţat în parabole şi prin analogii timp de trei ani, cât a 
durat perioada Mea de apostolat. Abia atunci au înţeles ei cine eram cu adevărat Eu, ce 
însemna învăţătura Mea şi care era misiunea lor pe pământ. 

în câteva cuvinte, această Evanghelie nu afirmă decât unul şi acelaşi lucru, de 
la început şi până la sfârşit: că în viaţa de zi cu zi, „a fi bun" sau „fără de păcat" este 
ceva extrem de dificil, presupunând un număr infinit de sacrificii. Mai presus de 
orice, această Evanghelie îşi propune să reducă orgoliul celor care se consideră mai 



buni ca alţii, făcând o trimitere constantă la umilinţă, în cazul vameşului, smerenia s-a 
revelat a fi o virtute, în timp ce fariseului i-a fost cerută ca un sacrificiu suprem, în cazul 
copilaşilor era evidentă sub forma inocenţei inconştiente, pe care le-am promis-o 
discipolilor Mei ca o răsplată viitoare, în sfârşit, am demonstrat-o Eu însumi în toată 
viaţa Mea pe pământ, exemplul suprem fiind cel al suferinţei Mele finale. 

Puteţi constata astfel diferite etape ale smereniei - această cale a renunţării 
la propria natură pentru a atinge perfecţiunea spirituală supremă, lucru demonstrat 
de Mine odată pentru totdeauna. 

Meditaţi asupra acestei Evanghelii, care descrie cel mai profund concept al 
învăţăturii Mele, explicat în detaliu, atât în cuvinte, cât şi prin propriile Mele 
fapte. Nu vă consideraţi mai buni decât alţii numai pentru că sunteţi primii care auziţi 
Cuvântul Meu şi care aflaţi direct de la Mine cum trebuie aplicat el în viaţa de zi cu zi. 

Chiar şi printre voi sunt mulţi aceia care seamănă cu omul bogat. Va 
veni şi pentru voi ceasul în care va trebui să renunţaţi la tot ce vă este mai drag în 
această lume, la lucrurile şi fiinţele de care v-aţi ataşat îngrozitor. Vor fi mulţi aceia 
care vor prefera atunci să îşi păstreze avutul şi se vor îndepărta cu tristeţe de Mine, 
la fel ca omul bogat de care vorbeşte Evanghelia. Va veni o vreme în care piatra 
unghiulară va măsura natura voastră umană pentru a vedea câtă spiritualitate aţi 
absorbit din pâinea cerească pe care v-am dăruit-o cu atâta generozitate. De 
aceea, primul verset din acest capitol: „Şi El le-a spus o pildă, ca să le arate că 
trebuie să se roage neîncetat şi să nu se lase", sunt la fel de valabile şi în cazul 
vostru, căci aveţi nevoie de foarte multă putere pentru a nu vă clătina sub primele 
încercări mai dificile, rămânând drepţi în faţa Mea. Numai cei care vor persevera 
vor fi recompensaţi în lumea de dincolo pentru pierderile lor pământeşti, nu şi cei 
care s-au clătinat şi s-au îndoit. 

Rugaţi-vă încontinuu pentru eliminarea aroganţei şi a orgoliului din fiinţa voastră, 
şi îmbrăcaţi veşmântul smereniei! Deveniţi la fel ca şi copilaşii cei mici! Aveţi încredere 
în promisiunile Mele, căci ceea ce vă spun acum nu este ceva nou. Aceleaşi lucruri le- 
am spus acum aproape 2000 de ani discipolilor Mei şi celorlalţi oameni care credeau în 
Mine. Sunt adevăruri eterne, aflate chiar sub nasul vostru, dar voi sunteţi la fel de orbi 
ca şi cerşetorul de pe drumul Ierihonului şi nu vedeţi lumina care emană din aceste 
cuvinte. Mă strigaţi adeseori, spunându-Mi: „Doamne, ajută-ne să vedem!" Cei care 
Mi se dăruiesc cu adevărat ştiu că „Eu îndeplinesc întotdeauna cererile celor care 
Mi se roagă fără încetare", căci credinţa lor îi ajută la fel de mult cum 1-a ajutat pe 
orbul din Evanghelie să îşi recapete vederea. 

Aceste predici de duminică vă dăruiesc o lumină atât de mare încât nu mai 
puteţi avea îndoieli referitoare la semnificaţia cuvintelor pe care le-am rostit cândva, 
nici la felul în care trebuie aplicate ele sau la faptul că evenimentele sociale şi politice 
ale lumii în care vă aflaţi vor conduce umanitatea către scopul ei suprem - deplina 
spiritualizare a sufletului uman. 

Acum 2000 de ani le-am spus discipolilor Mei că voi suferi şi voi muri, dar nu 
le-am spus că această suferinţă şi această moarte vor reprezenta de-a pururi triumful 
suprem al naturii spirituale asupra celei umane. Nu le-am spus atunci acest lucru, 
căci nu M-ar fi înţeles. Acum afirm însă deschis că întreaga natură face presiuni 
pentru coacerea seminţelor pe care le-am semănat în timpul celor trei ani de 



apostolat pe pământ. Dincolo de toate evenimentele sângeroase prin care a trecut de- 
a lungul secolelor, învăţătura Mea va învia şi îşi va dovedi în cele din urmă triumful 
asupra morţii, atunci când suferinţele îi vor învăţa pe oameni să renunţe la păcatele şi 
la obişnuinţele lor greşite, de care sunt încă ataşaţi. 

Tot ce s-a întâmplat acum 2000 de ani - suferinţele, conflictele prin care am 
trecut, şi chiar moartea Mea pe cruce, care s-a dovedit în cele din urmă o victorie 
prin învierea şi ridicarea Mea la cer - se va repeta cu umanitatea acestor vremuri. 
Ea va trebui să sufere tot ce am suferit Eu atunci, în întruparea Mea de om. 

Pentru ca esenţa spirituală a omului să poată învia şi să se poată înălţa la cer este 
necesar ca tot ce este lumesc în interiorul lui să fie batjocorit şi umilit, iar în cele din 
urmă crucificat. 

Am deschis personal calea prin exemplul Meu, iar oamenii de astăzi trebuie să o 
urmeze. Fericiţi vor fi cei care vor porni mai devreme pe cale, încercând din răsputeri 
să scape de balastul lumesc care îi împiedică să se înalţe către marile înălţimi 
spirituale! Ei se vor bucura de acest start timpuriu, în timp ce cei care sunt prea 
adânciţi în materie şi nu doresc să audă chemarea Mea la trezire se vor prăbuşi la fel ca 
zidurile lerihonului, care au căzut la primul sunet al trompetelor. Le va fi imposibil să 
scape atunci de anihilare, căci se identifică prea deplin cu materia, iar aceasta nu 
poate intra în împărăţia lui Dumnezeu. 

Aceste 53 de predici au un rost precis. Ele v-au fost dăruite vouă şi tuturor 
celor care sunt însetaţi şi doresc să primească apa vieţii. Aveţi cu toţii datoria să 
înţelegeţi cât de mare este bogăţia de iubire, adevărul şi căldura vieţii pe care le conţin 
Evangheliile înregistrate acum 2000 de ani de discipolii Mei, căci, din păcate, marea 
majoritate a oamenilor continuă să le înţeleagă greşit. 

Vă ofer acum aceste explicaţii, revelându-vă din nou semnificaţia Evangheliilor 
Mele, sigilate cu mai mult de şapte sigilii, pentru a vă deschide din nou calea care duce 
către Mine şi către cerul Meu. Nu este suficient însă să le citiţi. Mai presus de orice, 
trebuie să le puneţi în practică, pentru a beneficia astfel de starea de calm, de 
pacea interioară şi de alinarea pe care le merită toţi cei care îşi doresc să devină 
copiii Mei. Amin. 

37 
A unsprezecea duminică după Sfânta Treime 
Vindecarea surdomutului 

Sfântul Marcu VII, 32-37: „ Şi i-au adus un surd care nu putea vorbi bine ş,i L-au rugat să îşi 
pună mâinile pe ei. El l-a luat la o parte din mulţime, i-a pus degetele în urechi, şi scuipând, i-a 
atins limba. Şi privind spre cer, a suspinat şi a zis: ,Efata', adică: ,Deschide-te!' îndată i s-au deschis 
urechile, i s-a dezlegat limba şi a vorbit desluşit. Şi El i-a poruncit să nu spună nimănui; dar, cu cât le 
poruncea, cu atât îl vesteau mai mult. Ei erau uimiţi peste măsură şi ziceau: ,Toate le face bine; 
chiar si pe surzi îi face să audă si pe muţi să vorbească'". 

(17 aprilie 1872) 

Vindecarea instantanee a surdomutului descrisă în aceste versete a fost una din 
acele acţiuni cu care trebuia să-mi exemplific învăţătura, astfel încât discipolii şi ceilalţi 
ascultători ai Mei să se convingă - inclusiv prin acţiunile Mele - de originea divină a cuvintelor 



Mele. Aceste acţiuni aveau de asemenea rolul de a dovedi că misiunea Mea pe pământ era 
superioară celei a unui profet sau clarvăzător. Oamenii erau obişnuiţi cu anumite miracole 
false pe care le realizau anumiţi magicieni şi esenienii, atribuindu-le acestora diferite puteri 
supranaturale. De aceea, eram nevoit să fac îndeosebi miracole pe care aceşti magicieni nu 
le puteau realiza. 

Dată fiind modalitatea în care le realizam, actele Mele de vindecare aveau o 
semnificaţie spirituală mai profundă decât cea aparentă, căci nu le făceam pentru ca cei 
vindecaţi să poată vorbi apoi despre Mine şi despre puterile Mele miraculoase. Eu nu aveam 
nevoie de laudele nimănui. De fapt, aşa cum indică diferite versete, le interziceam întotdeauna 
celor vindecaţi să vorbească de aceste acţiuni ale Mele. Puţini au fost însă cei care au 
ascultat de această poruncă a Mea, căci orice interdicţie nu face decât să amplifice şi mai 
mult dorinţa de a păcătui. Unul din discipolii Mei, Pavel, a înţeles perfect acest lucru, atunci 
când a oftat: „Dacă nu ar exista legea, nimeni nu ar simţi nevoia să o încalce!" El a explicat 
prin aceste cuvinte slăbiciunea naturii umane şi i-a avertizat pe oameni să nu fie niciodată prea 
siguri că au atins o putere sau alta, pentru a nu cădea apoi de la mare înălţime, lovindu- 
se cu atât mai tare. 

Pentru a înţelege mai bine semnificaţia spirituală a vindecării surdomutului, vă 
propun să ne concentrăm puţin asupra celor două cuvinte din care este alcătuită această 
sintagmă, „surd" şi „mut", pentru a descoperi astfel cheia spirituală a explicaţiilor pe care 
doresc să vi le dau. 

Am ales acest exemplu pentru predica din această duminică cu scopul de a vă apropia 
astfel şi mai mult de Mine, cu ajutorul explicaţiilor date. Trebuie să înţelegeţi că fiecare 
cuvânt pe care l-am rostit şi fiecare acţiune pe care am realizat-o în timpul vieţii Mele pe 
pământ ascund o semnificaţie spirituală mult mai importantă decât cuvântul sau fapta 
respectivă, care nu a avut alt rol decât acela de a crea anumite circumstanţe pentru 
revelarea învăţăturii Mele. Fiecare din cuvintele Mele avea însă o semnificaţie spirituală 
infinit mai profundă decât suspectau ascultătorii Mei din acea vreme, dar şi exegeţii de 
mai târziu ai Bibliei. 

De aceea, vă propun să explicăm cât mai detaliat semnificaţia cuvintelor „surd" 
şi „mut", pentru a descoperi apoi cu ajutorul corespondenţelor spirituale de ce am 
rostit atunci cuvântul „Efata" şi cine era persoana asupra căreia am realizat acest 
miracol. Nu a fost deloc întâmplător faptul că am ales atunci un surdomut pentru a-1 
vindeca în această manieră particulară, în timp ce cu alte ocazii am ales orbi, schilozi, 
leproşi sau alţi bolnavi pentru a-i vindeca prin cuvânt sau prin aşezarea mâinilor pe 
trupul lor. 

Să vedem aşadar ce înseamnă cuvintele „surd" şi „mut". Dacă vom înţelege acest 
lucru, restul explicaţiei va veni de la sine. 

A fi „surd" înseamnă a fi privat de unul din simţurile omului spiritual interior, care îi 
asigură acestuia un mare flux de informaţii spirituale venite din lumea exterioară, prin 
intermediul auzului. Acest simţ îi demonstrează omului sănătos că până şi în vibraţiile 
materiei (care produc sunetele) se ascunde un principiu mai profund şi mai spiritual decât 
ceea ce credea el. Impresiile produse de sunete, de la zgomotele cele mai neplăcute şi până 
la armonia superioară a muzicii, sau expresia încă şi mai înaltă a ideilor spirituale exprimate 
prin intermediul cuvântului, generează o gamă aproape infinită de senzaţii, desfătări, explicaţii 
şi manifestări ale Divinităţii Mele la nivelul creaţiei materiale, care rămân necunoscute omului 
surd, la fel cum culorile îi rămân necunoscute celui orb (îndeosebi dacă s-a născut astfel). 

„Muţenia" înseamnă opusul „surzeniei". în timp ce în cazul celui surd omul interior 
este privat - din cauza lipsei auzului - de miile de efecte generate prin vibraţie sonoră de lumea 
exterioară, omul mut este privat de capacitatea de a comunica prin intermediul organului 



suprem cu care este înzestrat omul, respectiv vorbirea, impresiile receptate din lumea 
exterioară şi reflectate de şinele său interior, în cel mai bun caz, în afara gesturilor şi semnelor pe 
care le poate face, el poate scoate o serie de sunete nearticulate. 

Aşa cum vă spuneam într-un alt mesaj, comunicarea între oameni este o necesitate 
fundamentală a acestora, dar şi un instrument absolut necesar pe calea progresului spiritual. 
De aceea, omul mut este privat de o serie de desfătări extrem de importante, de care nu 
devine conştient decât dacă încearcă să comunice prin intermediul limbajului informaţiile 
primite din lumea exterioară. 

Acum, că v-am explicat în detaliu semnificaţiacelor două cuvinte şi dezavantajul 
pierderii unuia sau altuia din cele două simţuri, vă puteţi da seama cu uşurinţă în ce stare de 
handicap se află cei cărora le lipseşte nu doar unul dintre ele, ci amândouă. 

Pe de o parte, ei nu pot recepta armoniile venite din lumea exterioară, iar pe de 
altă parte nu pot reflecta în afară impresiile primite de omul lor interior şi interpretările 
acestuia. Acest handicap reprezintă un impediment uriaş pentru progresul lor spiritual, căci 
imposibilitatea de a recepta impresii exterioare şi de a comunica cu lumea îi privează de un 
număr cvasi-infinit de senzaţii şi desfătări, pe care ceilalţi le primesc din abundenţă, fără 
măcar să conştientizeze acest lucru. 

Cei care M-au rugat atunci să îl vindec pe surdomut aveau toate motivele să facă 
acest lucru. Ei au pornit de la premisa că, odată vindecat, acesta avea să audă cuvintele 
Mele, primind astfel o hrană spirituală a cărei existenţă nu ar fi putut-o bănui niciodată în 
alte condiţii, înţelegând astfel misiunea Mea pe pământ, dar şi propria sa misiune. Vai, câţi 
oameni nu continuă şi astăzi să îşi blocheze singuri auzul spiritual în faţa învăţăturii 
Mele, dar şi a mesajelor primite de la mama-natură, considerând creaţia Mea ca fiind un 
simplu conglomerat de substanţe şi materii, guvernate de legi apărute haotic. Sunt nevoit 
să le strig din nou acestora: „Efata!", adică: „Deschideţi-vă urechile şi ascultaţi cântecul 
de bucurie al naturii, care nu vorbeşte decât de un singur lucru - de iubire, de la ultimul 
atom şi până la cel mai mare soare central! Deschideţi-vă urechile şi ascultaţi cunoaşterea 
spirituală profundă pe care o conţine învăţătura Mea, al cărei scop este să facă din voi fiinţe 
superioare, nu simple animale ierbivore sau carnivore înzestrate cu un grad de inteligenţă ceva 
mai mare decât al celorlalte!" 

Vocea Mea vă strigă în permanenţă, zi de zi, oră de oră, minut de minut. Fiecare emoţie, 
fiecare gând, care nu pot fi în nici un caz produsul materiei oarbe, vă arată cu claritate că în 
interiorul fiecăruia dintre voi se ascunde un om superior, spiritual, menit să-1 spiritualizeze 
pe cel exterior, pentru ca acesta să devină un înveliş demn de esenţa sa, dând astfel credit 
Creatorului vostru. 

Din păcate, mii de oameni s-au auto -condamnat singuri la surzenie şi muţenie 
spirituală. Ei nu înţeleg nimic din nenumăratele comori pe care le ascunde natura Mea, nici 
senzaţiile beatifice pe care acestea le pot trezi în ei. Deşi primesc aceste impresii, rămân 
surzi şi reci în faţa lor, ca şi cum nu le-ar primi deloc. Sublimele armonii spirituale trec 
neobservate pe lângă urechile lor, lăsându-le şinele interior complet gol, sau umplut numai cu 
impresiile inferioare ale materiei grosiere ori ale senzualităţii, şi reducându-i astfel la nivelul 
unor animale. 

Esenţa lor este goală. Incapabili să dăruiască ceva de valoare (din punct de vedere 
spiritual), ei nu sunt capabili nici să primească de la alţii. Pentru ei nu există decât materia şi 
orice idee spirituală nu înseamnă altceva decât rezultatul unei minţi tulburate. 

Prin mesajele pe care vi le transmit de câţiva ani buni vă strig tuturor: „Efata!", 
copiii Mei rătăciţi, îmi aşez mâinile pe urechile voastre, încercând să vă salvez atât timp 
cât acest lucru este încă posibil, înainte de sunetul apocaliptic al trompetelor, pe care îl 
veţi auzi cu siguranţă, în locul armoniilor sublime pe care aţi refuzat atâta vreme să le 



ascultaţi. 

Eu nu i-am creat pe oameni pentru a fi surzi sau orbi în faţa lucrărilor Mele şi nu Mi-am 
înzestrat creaţia cu o abundenţă atât de mare de minuni numai pentru a rămâne o carte 
închisă în faţa fiinţelor Mele spirituale. 

Nimic din ceea ce există în creaţia Mea nu trebuie să rămână surd şi mut! Orice 
fiinţă vie trebuie să asculte vocea Creatorului ei, a Părintelui ei, căci Acesta nu doreşte altceva 
decât să umple sufletele copiilor Săi cu impresiile creaţiei Sale, astfel încât întreaga fericire a 
existenţei să le fie transmisă prin intermediul celor văzute, auzite sau simţite. 

Natura Mea nu trebuie să rămână inertă (cu simţurile netrezite), căci inerţia este 
sinonimă cu „moartea spirituală". Orice fiinţă vie trebuie să mărturisească acest lucru, strigând 
de bucurie, să savureze viaţa şi să îşi recunoască în ea Creatorul, Părintele mult iubit. Creaţia 
materială are menirea să devină fundamentul celei spirituale, iar cea spirituală să o 
spiritualizeze pe cea materială. 

Nimic din ceea ce există nu trebuie să fie surd sau mut. Cu atât mai mult are această 
datorie omul, produsul final al creaţiei materiale pe acest pământ, care poartă în el imaginea 
Mea! 

Atunci când i-am restaurat auzul surdomutului, pentru a putea auzi cum tot ce există în 
natură Mă laudă pe Mine, i-am redat inclusiv darul vorbirii, pentru a-i permite să se alăture el 
însuşi marelui cor al naturii, bucurându-se şi recunoscând în Mine pe Domnul său atotputernic, 
dar şi pe Părintele său preaplin de iubire. 

Îngăduiţi-Mi şi voi să vă vindec, la fel cum l-am vindecat pe surdomutul de altădată, 
astfel încât să nu mai fiţi surzi în faţa cuvintelor Mele, ba dimpotrivă, să le proclamaţi cu 
tărie în faţa altora, cu vocea fermă, plină de convingere, demon-strându-le astfel că 
miracolele săvârşite de Mine acum aproape 2000 de ani nu au avut alt scop decât acela de 
a exemplifica destinaţia finală pe care am rezervat-o întregii umanităţi, aceea de a domni 
peste acest pământ! 

Eu nu Mi-am creat fiinţele surde şi mute, ci Mi-am propus să le educ în vederea 
intrării în împărăţia Mea, pentru a-şi deschide urechile spirituale, ascultând mesajul Meu şi 
al creaţiei Mele, şi pentru a proclama în cuvinte elocvente: „Osana Celui de sus! Slavă Celui 
care ne-a dăruit harul sublim al auzului pentru a-L putea asculta, precum şi pe cel al 
vorbitului, pentru a putea comunica şi altora cele auzite de la El, astfel încât învăţătura Sa să 
devină bunul comun al tuturor celor care doresc să devină copiii Lui!" 

Dorinţa Mea este să Mă slăviţi zilnic, demonstrându-se tuturor, prin cuvintele şi faptele 
voastre, că nu aţi rămas surzi şi muţi în faţa mesajului Meu! 

Ascultaţi acest îndemn, de dragul salvării voastre, dar şi în beneficiul semenilor voştri! 
Amin. 

38 
A douăsprezecea duminică după Sfânta Treime 
Parabola bunului samaritean 

Sfântul Luca X, 25-37: „Şi iată, un învăţător al legii s-a sculat să îl ispitească pe 
Iisus şi i-a zis: Invăţătorule, ce să fac ca să moştenesc viaţa veşnică?' Iisus i-a zis: 
,Ce este scris în lege? Cum citeşti?' Şi răspunzând, el a zis: ,Să iubeşti pe Domnul Dumnezeul tău, 
cu toată inima ta, cu tot sufletul tău, cu toată puterea ta şi cu toată cugetarea ta; şi pe 
aproapele tău ca pe tine însuţi'. ,Bine ai răspuns, i-a zis Iisus. Fă aşa şi vei trăi'. Dar el, care 
voia sa se îndreptăţească, i-a zis lui Iisus: ,Şi cine este aproapele meu?' Şi dând răspuns, Iisus a 
zis: , Un om se cobora din Ierusalim la Ierihon. A căzut între nişte tâlhari care l-au dezbrăcat, l- 



au rănit, au plecat şi l-au lăsat aproape mort. Din întâmplare, se cobora pe acelaşi drum un 
preot, şi când a văzut pe omul acesta, a trecut înainte de-cealaltă parte. Un levit trecea şi el 
prin locul acela, şi când l-a văzut, a trecut înainte pe alături. Dar un samaritean, care era în 
călătorie a venit la el, şi când l-a văzut, i s-a făcut milă de el. S-a apropiat şi i-a legat rănile, 
turnând pese ele untdelemn şi vin; apoi l-a pus pe animalul lui, l-a dus la o casă de poposire şi a 
îngrijit de el. A doua zicând a pornit la drum, a scos doi dinari, i-a dat gazdei şi i-a zis: „Ai grijă 
de el, şi orice vei mai cheltui, iţi voi da înapoi la întoarcere ". Care dintre aceştia trei ţi se pare că a fost 
aproapele celui ce căzuse între tâlhari?' ,Cel care şi-a făcut milă cu el', a zis învăţătorul. ,Du-te şi fă şi 
tu la fel', i-a zis Iisus". 

(18 aprilie 1872) 

Aceste versete prezintă parabola bunului samaritean. Prin acest exemplu cât se poate 
de clar am dorit să răspund întrebării fariseului: „Şi cine este aproapele meu?". I-am arătat 
astfel cine este adevăratul aproape şi cum trebuie interpretată din punct de vedere spiritual cea 
de-a doua poruncă a iubirii: „Iubeşte-ţi aproapele la fel de mult cape tine însuţi!" 

De când există, oamenii au făcut o distincţie între iubirea faţă de aproape, iubirea de 
frate şi cea faţă de semenii lor, deşi acestea reprezintă unul şi acelaşi lucru. 

Din cauza diferenţelor de castă şi de poziţie socială, dar şi a opiniei publice general 
acceptate în acea vreme, oamenii cărora le-am spus parabola bunului samaritean nu au înţeles 
prea bine ce am vrut să spun prin porunca: „Iubeşte-ţi aproapele la fel de mult ca pe tine 
însuţi!" Acest lucru se regăseşte în mod evident în întrebarea fariseului referitoare la cine 
este acest aproape. De aceea, am fost nevoit să le indic printr-un exemplu cine este aproapele 
fiecăruia. La ora actuală nu mai poate exista nici o îndoială cu privire la conceptul de 
„aproape" şi a necesităţii practicării iubirii faţă de acesta, căci simpla bunăvoinţă sau bunele 
intenţii nu ajută pe nimeni, nici pe aproapele vostru, nici pe voi, şi nici pe Mine. 

Deşi s-au spus foarte multe lucruri referitoare la această a doua poruncă a iubirii, 
foarte puţini sunt aceia care înţeleg - inclusiv la ora actuală - iubirea faţă de aproape, sau măcar 
cine este acest „aproape". 

Ei se grăbesc să tragă concluzia că: „întreaga umanitate este aproapele meu, iar măsura 
iubirii mele trebuie să fiu eu însumi". 

Corect, adaug Eu, dar completez cu următoarea întrebare: de ce este umanitatea 
în ansamblul ei aproapele vostru şi care este măsura exactă a iubirii de sine (care trebuie 
aplicată apoi şi iubirii faţă de aproape)? 

Răspunsul la aceste întrebări oferă cheia împărăţiei Mele, motiv pentru care am şi făcut 
din această poruncă a iubirii faţă de aproape a doua Mea poruncă fundamentală - lucru valabil 
nu doar pentru pământul vostru, ci şi pentru restul creaţiei, inclusiv pentru marea lume 
spirituală. 

Mai presus de orice, ea este o poruncă a iubirii, căci fără iubire nu există căldură, fără 
căldură nu există viaţă, iar fără viaţă nu există creaţie. Iubirea este principala forţă care se 
manifestă în orice activitate, generând astfel căldură. Căldura - această expresie a mişcării 
sau vibraţiei - se manifestă apoi ca viaţă, iar viaţa „se naşte", „există" şi „moare", devenind 
astfel semnul vizibil al marii vieţi, adică al creaţiei în ansamblul său. 

Iubirea înalţă toate fiinţele care o simt şi care o orientează către cei din jur. Fără iubire 
nu ar exista nici o măsură spirituală a acţiunilor. Fără iubire, Eu nu aş putea exista, şi nici unul 
din lucrurile manifestate nu ar putea căpăta o consistenţă permanentă. 

Aşa cum iubirea din Mine a creat spiritele, fiinţele vii şi chiar materia, îmbrăţişându- 
le cu aceeaşi ardoare, sprijinindu-le şi ghidându-le pe toate către destinaţia lor spirituală, 
care este însăşi chintesenţa iubirii supreme, la fel, omul ar trebui să îmbrăţişeze lumea în care 
trăieşte cu aceeaşi iubire. Ceea ce Eu am creat din iubire nu va putea reprezenta o dovadă 



constantă a faptului că Eu sunt un Părinte preaplin de iubire decât atunci când fiinţele create de 
Mine, apropiaţii Mei, îşi vor împlini datoria şi misiunea lor aşa cum doresc Eu, respectiv din 
libera lor voinţă, şi nu din obligaţie. Liberul arbitru înnobilează orice creatură care este înzestrată 
cu el, spre deosebire de fiinţele ghidate numai de instinct şi silite să acţioneze într-un anume 
fel. 

Iubirea care îmbrăţişează totul reprezintă standardul iubirii care ar trebui să 
domnească în inimile tuturor oamenilor, guvernându-le toate gândurile, cuvintele şi faptele, 
ca un simbol etern al originii lor superioare. La fel ca şi în cazul Meu, iubirea lor nu ar trebui 
să aibă alt scop decât acela de a acţiona în beneficiul semenilor lor şi al tuturor fiinţelor create. 
Evident, asta nu înseamnă să le îndeplineşti semenilor tăi toate dorinţele, ci doar pe acelea care 
le sunt cu adevărat benefice. Cele care le-ar face mai mult rău decât bine trebuie 
întotdeauna refuzate. 

Luaţi-Mă ca exemplu pe Mine! Eu vă iubesc pe toţi cu o iubire pe care nu o veţi putea 
niciodată înţelege şi pe care nu Mi-o veţi putea returna vreodată, dar nici chiar Eu nu vă 
răspund întotdeauna la numeroasele voastre rugăciuni. De cele mai multe ori sunt nevoit să 
spun „Nu". De ce? Pentru că, de tot atâtea ori, voi vă doriţi lucruri care nu vă sunt de folos. 
Chiar dacă refuzul Meu se traduce uneori prin conflicte şi suferinţe, prin dureri şi pierderea 
celor dragi, el reprezintă totuşi iubirea Tatălui vostru ceresc, care a creat totul pentru voi, a 
suferit de dragul vostru şi vă răsplăteşte întotdeauna lipsa de recunoştinţă, ironiile şi 
batjocura cu binecuvântările Sale. 

Aşa trebuie înţeleasă iubirea pentru ca faptele izvorâte din ea să conducă la bine, şi nu la 
rău. Aşa trebuie înţeleasă îndeosebi iubirea faţă de aproape. Aşa cum un tată de pe pământ nu 
le îndeplineşte toate dorinţele copiilor lui imaturi, fiind conştient de lipsa lor de judecată şi de 
scopul superior al educaţiei lor, la fel ar trebui să procedaţi şi voi cu aproapele vostru, având în 
permanentă grijă să nu încurajaţi viciile sale sau lenea, ci să îi faceţi un bine real. 

Aceasta este iubirea cu ajutorul căreia îmi guvernez creaţia născută din înţelepciunea 
Mea. La fel ar trebui să faceţi şi voi, controlând şi restrângând cu ajutorul intelectului 
vostru ardoarea dorinţei de a ajuta pe altcineva, astfel încât intenţiile voastre nobile să nu aibă 
efecte contrarii. 

Al doilea aspect asupra căruia ne vom opri se referă la iubirea aproapelui „la fel de mult 
ca pe tine însuţi". Şi acest 

aspect poate fi interpretat în fel şi chip, căci natura umană include diferite etape ale evoluţiei 
spirituale, de la sacrificiul de sine şi până. la egoismul extrem. Se pune aşadar întrebarea: „Când 
este iubirea mea de sine justificată (când este ea utilă, mie şi celor din jur)?" 

Numai după ce vom răspunde la această întrebare va deveni în sfârşit evident ce este 
iubirea şi cum trebuie practicată ea. Strict vorbind, cuvintele „iubire" şi „tine" au semnificaţii complet 
diferite. 

De aceea, este absolut necesar să înţelegeţi ce înseamnă iubirea de sine, ca să realizaţi ce 
anume trebuie să iubiţi în voi înşivă, şi în ce fel. Numai atunci veţi putea transfera acest tip de 
iubire către cei din jur, ştiind ce aveţi de făcut. 

Instinctul de Conservare, al prelungirii propriei vieţi şi al transformării ei într-o viaţă cât mai 
plăcută cu putinţă, a fost implantat în sufletul tuturor oamenilor. Acest lucru a fost absolut 
necesar, pentru prezervarea învelişului exterior al omului spiritual, tocmai pentru ca acesta să nu 
renunţe cu uşurinţă la el, aruncându-1 la prima încercare mai grea (prin auto-suprimare), înainte de a 
se maturiza. 

Instinctul de conservare este atât de puternic şi de necesar încât numai cei care nu au nici cel 
mai mic respect faţă de valorile spirituale, care nu au o credinţă sau o religie în adevăratul sens al 
cuvântului, sau care au căzut în capcana unei filozofii false de viaţă, generând astfel o dezordine 
spirituală totală în organismul lor, pot fi în stare să distrugă această iubire de sine atât de adânc 



înrădăcinată în ei, punându-şi capăt zilelor înainte de data stabilită în marele Meu plan, conform 
legilor Mele divine, universal valabile. 

Drumul către progres în lumea de dincolo devine infinit mai greu pentru aceste 
suflete care şi-au pus capăt zilelor înainte de a atinge maturitatea necesară, intrând 
nepregătite în acel univers guvernat de cu totul alte legi. 

Al doilea tip de iubire de sine este unul superior. Este vorba de instinctul prezervării 
şi perfecţionării esenţei spirituale. Orice om încearcă să îşi adapteze cât mai mult cu 
putinţă şinele spiritual la Acela care a implantat în el scânteia conştiinţei divine, ridicându-1 
astfel mult deasupra materiei şi plasându-1 la graniţa dintre cele două lumi. In timp ce corpul 
său fizic aparţine iubirii materiale, spiritul său aparţine celei spirituale. 

Din cauza acestei naturi duale, putem avea de-a face cu o lipsă sau cu un exces de 
iubire atât la nivelul naturii materiale a omului, cât şi la nivelul naturii sale spirituale. 

Lipsa iubirii materiale de sine se manifestă atunci când omul este sătul de viaţa pe care 
o duce. Instinctul fizic al conservării de sine poate slăbi în asemenea cazuri până la distrugerea 
completă a corpului fizic, atunci când omul se confruntă cu o dificultate cât de mică. Printre 
motivele care pot conduce la această stare se numără educaţia greşită, lipsa credinţei în 
Dumnezeu sau în viaţa de după moarte a sufletului, precum şi dezechilibrul mental. 

La cealaltă extremă se situează excesul de iubire de sine. Considerând bunăstarea 
fizică lucrul cel mai important din viaţă, omul care manifestă acest exces se complace în 
egoismul cel mai grosolan cu putinţă. El se foloseşte de orice mijloace pentru a-şi atinge 
scopul. Nimic nu contează pentru el în afara propriului ego; el este propriul său aproape. 
Asemenea oameni se situează pe nivelul spiritual cel mai inferior, căci evită orice fel de efort şi 
orice sacrificiu. Ei nu îşi doresc decât o viaţă de plăceri şi se folosesc de toate mijloacele - 
permise şi nepermise, legale sau ilegale, divine sau satanice - pentru a-şi atinge acest scop. 
Această iubire de sine exclude din start orice fel de iubire faţă de aproape. 

Un alt tip de iubire de sine se manifestă atunci când cineva încearcă să îşi educe şi să 
îşi perfecţioneze omul interior de dragul egoului său. Chiar şi corpul devine o povară pentru 
asemenea oameni, care încearcă să scape de el cât mai curând posibil. 

Acestea sunt aşadar cele două extreme: lipsa şi excesul iubirii de sine, deopotrivă la 
nivelul naturii materiale şi al celei spirituale a omului. Intre ele se situează calea de mijloc, pe 
care omul evită căderea într-una sau alta dintre extreme, în acest caz, se pune problema în ce 
fel poate fi influenţată iubirea faţă de aproape de către iubirea de sine. 

Am explicat principiul care trebuie să guverneze omul aflat în această situaţie la 
începutul acestui capitol: iubirea moderată, guvernată de raţiunea care nu uită nici o clipă 
de destinaţia spirituală a omului şi de scopul vieţii sale pământeşti, trebuie să activeze 
iubirea de sine într-o măsură suficient de mare pentru ca trupul fizic să nu aibă de suferit 
din cauza spiritului, dar nici spiritul să nu aibă de suferit din cauza corpului. Omul nu trebuie să 
uite nici o clipă că trupul i-a fost încredinţat cu împrumut şi că va trebui să răspundă cândva nu 
doar la întrebarea: „Ce ai făcut cu sufletul tău?", ci şi la întrebarea: „Ţi-ai folosit judicios 
corpul fizic, sau ai abuzat de el?" După cum vedeţi, omul nu este responsabil numai pentru 
spiritul său şi pentru talentele cu care a fost înzestrat acesta, ci şi pentru viaţa sa materială. 

El trebuie să-şi folosească în egală măsură corpul şi spiritul, să le educe şi să le 
controleze în aşa fel încât să ţină cont de Mine (Cel care i le-am dăruit pe amândouă) în fiecare 
acţiune a sa, imprimându-le astfel amprenta divinului. Această manieră de a gândi şi acţiona 
trebuie să fie inclusiv standardul iubirii faţă de aproape. Ea trebuie să fie orientată către cei din 
jur, dăruindu-le tot ce este mai bun pentru ei, în acord cu propriile Mele principii morale. 

Mai presus de orice, omul trebuie să îşi dea seama ce anume este capabil să facă, 
pentru a putea evalua corect ce poate face pentru cei din jur. El trebuie să înveţe să facă 
distincţia între bine şi rău, între ceea ce este de folos şi ce este dăunător trupului şi spiritului. 



Numai în acest fel va putea el să-şi ajute semenii să avanseze către scopul lor superior, fără 
a le face mai mult rău decât bine. 

De aceea, începeţi întotdeauna prin a vă echilibra iubirea de sine! Dacă veţi reuşi acest 
lucru, ea vă va conduce singură către iubirea faţă de aproape. La fel ca în orice alt domeniu, 
rezultatele nu pot fi optime decât dacă înţelegerea este deplină; în caz contrar, veţi continua să 
rătăciţi în întuneric, folosindu-vă greşit iubirea, în detrimentul celor din jur. Toate extremele 
sunt dăunătoare şi nu conduc niciodată la ceva bun. Acest lucru este valabil inclusiv în ceea 
ce priveşte iubirea şi ura, dăruirea sau primirea, vorbirea sau tăcerea. 

De aceea, orice aţi face, nu uitaţi de destinaţia superioară către care vă îndreptaţi, dar nici 
de faptul că sunteţi oameni, nu zei, şi că o iubire de sine prea mare sau prea mică poate conduce 
la rezultate la fel de neplăcute ca şi o iubire faţă de aproape prea mare ori prea mică. Ii poţi 
răni cu uşurinţă pe cei din jur dintr-o iubire prea mare pentru ei (nedublată însă de 
înţelepciune). 

începeţi întotdeauna prin a vă recunoaşte propriile slăbiciuni şi le veţi tolera mult mai 
uşor la ceilalţi. Dacă cineva vă cere ceva, verificaţi mai întâi pe propria piele dacă 
îndeplinirea cererii respective are efecte pozitive sau negative, şi abia apoi acţionaţi în 
consecinţă în ceea ce îi priveşte pe cei din jur. Nimic nu produce efecte mai devastatoare decât 
o iubire faţă de aproape greşit înţeleasă. 

Eu însumi sunt aproapele vostru şi fac tot ce îmi stă în puteri pentru a vă transforma în 
apropiaţii Mei, în fraţii Mei şi surorile Mele, ba chiar în copiii Mei. Cu toată iubirea şi 
înţelepciunea Mea, nici chiar Eu nu sunt pregătit să le dăruiesc oamenilor tot ce îmi cer, din 
cauza imaturităţii lor. In calitatea Mea de Spirit Suprem, Eu ştiu mai bine ce este bun pentru ei 
şi ce nu. Eu doresc să îmi educ copiii, fraţii şi surorile, nu să îi răsfăţ, stricându-le caracterul. 

De aceea, învăţaţi de la Mine felul în care îmi ţin laolaltă creaţia, ghidând fiecare 
atom către marea destinaţie finală, aceea a eliberării de materie. Veţi descoperi astfel 
calea cea dreaptă, măsura justă între a dărui şi a primi, între a accepta şi a refuza. Cea de-a 
doua mare poruncă a iubirii îşi va găsi astfel expresia corectă în fiinţa voastră, nu doar în 
cuvinte, ci şi în faptele voastre. Le veţi face atunci semenilor voştri exact ceea ce aţi face pentru 
voi înşivă, dacă v-aţi afla în aceeaşi situaţie ca şi ei şi judecând lucrurile din perspectiva 
spirituală. 

Punând întotdeauna planul spiritual mai presus de orice altceva, va trebui să găsiţi în el 
temeiul cel mai potrivit pentru toate acţiunile voastre, astfel încât acestea să fie la unison cu 
marile Mele gânduri ale creaţiei, înnobilându-vă şi înălţându-vă. Veţi deveni astfel din ce în ce 
mai iluminaţi şi Mă veţi putea recunoaşte pe Mine, Domnul şi Creatorul vostru, inclusiv ca 
un Ghid, Păstor şi Părinte preaplin de iubire. Amin. 

39 
A treisprezecea duminică după Sfânta Treime 
Vindecarea celor zece leproşi 

Sfântul Luca XVII, 5-19: „Şi apostolii au zis Domnului: ,Măreşte-ne credinţa'. Şi 
Domnul a zis: ,Dacă aţi avea credinţa cât un grăunte de muştar, aţi zice dudului acestuia: 
„ Dezrădăcinează-te şi sădeşte-te în mare!" şi v-ar asculta. Cine dintre voi, dacă are un rob care ară 
sau paşte oile, îi va zice când vine de la câmp: „ Vino îndată şi stai la masă?" Nu-i va zice mai 
degrabă „ Găteşte-mi să mănânc, încinge-te şi sluj este-mi până voi mânca şi voi bea eu; după aceea, 
vei mânca şi vei bea tu"? Va rămâne el îndatorat faţă de robul acela, pentru că robul a făcut ce i s-a 
poruncit? Tot aşa şi voi, când veţi face tot ce vi s-a poruncit, să ziceţi: „ Suntem nişte robi netrebnici, am 



făcut ce eram datori să facem"'. Pe când mergea spre Ierusalim, Iisus a trecut prin mijlocul Samariei 
şi Galileii. Pe când intra într-un sat, L-au întâmpinat zece leproşi, care au stat departe. Ei şi-au ridicat 
glasul, zicând: Iisuse, învăţătorule, fie-ţi milă de noi!' Văzându-i, Iisus le-a zis: ,Duceţi-vă şi arătaţi-vă 
preoţilor!' Şi pe când se duceau, au fost curăţaţi. Unul dintre ei, când s-a văzut vindecat, s-a întors 
slăvind cu glas tare pe Dumnezeu. S-a aruncat cu faţa la pământ, la picioarele lui Iisus, şi i-a 
mulţumit; şi era samaritean. Şi răspunzând, Iisus a zis: ,Oare n-au fost curăţaţi toţi cei zece? Dar 
ceilalţi nouă unde sunt? Nu s-a găsit decât străinul acesta să se întoarcă şi să dea slavă lui 
Dumnezeu?' Apoi — a zis: ,Scoală-te şi du-te. Credinţa ta te-a mântuit'". 

(19 aprilie 1872) 

Aceste versete povestesc un episod în care am vindecat zece leproşi, prin simpla Mea 
voinţă, întăriţi de credinţa lor în Cuvântul Meu, ei s-au dus să se prezinte preoţilor, iar lepra lor 
a dispărut de îndată ce au intrat în templu. Fiind leproşi, în mod obişnuit le era interzis să intre 
în templu. Chiar şi oamenii obişnuiţi se fereau din calea lor, căci se ştia că lepra era foarte 
contagioasă. 

Acest act a demonstrat ce poate realiza credinţa de nezdruncinat dacă sufletul 
omului este ferm susţinut de ea. Acesta a fost principiul pe care am dorit să îl exemplific 
discipolilor Mei, cărora le-am şi spus, în versetul 6: „Dacă aţi avea credinţă cât un grăunte de 
muştar, aţi zice dudului acestuia: ,Dezrădăcinează-te şi aruncă-te în mare!', şi v-ar 
asculta ". 

Pentru a le demonstra din punct de vedere spiritual semnificaţia acestor cuvinte, am 
efectuat la scurt timp vindecarea celor zece leproşi. Am însoţit astfel imediat teoria de un 
exemplu practic, astfel încât discipolii Mei să observe minunile pe care le poate face puterea 
credinţei, care le lipsea chiar lor în atât de multe ocazii. 

Dacă tot am ales acest exemplu pentru predica din această duminică, vă propun să 
examinăm mai îndeaproape semnificaţia cuvântului „credinţă", pentru a înţelege cu adevărat 
cum trebuie practicată aceasta. Căci şi acesta este unul din cuvintele pe care le folosiţi 
adeseori din vârful buzelor, dar pe care inima voastră îl cunoaşte prea puţin. 

Fără această explicaţie nu aţi putea înţelege nici măcar parabola dudului pe care le- 
am spus-o mai devreme discipolilor Mei, ca să nu mai vorbim de ce s-a întâmplat ulterior cu 
cei zece leproşi. Numai după ce veţi înţelege semnificaţia profundă a cuvântului „credinţă" 
vom putea trece la necesitatea aplicării ei în epoca modernă şi în cea viitoare, amintindu-ne 
şi de samariteanul care s-a întors la Mine (singurul dintre cei zece). 

Orice lucru are o consecinţă naturală. Dacă cineva doreşte să îşi clădească o casă, el nu 
începe cu acoperişul, ci cu temelia acesteia. Numai după ce pune bazele fundaţiei casei poate 
trece el la construirea acoperişului, fără să se teamă că acesta se va prăbuşi. Acest principiu se 
aplică inclusiv în ceea ce priveşte viaţa spirituală. De aceea vă şi dau atâtea explicaţii, pentru ca 
ochii şi urechile voastre spirituale să se deschidă şi să nu păţiţi la fel ca aceia care sunt atât 
de absorbiţi în ceea ce fac încât nu mai văd cele o mie de minuni pe care creaţia Mea le 
reflectă pe retina ochilor lor, căci mintea lor este prea preocupată pentru a mai vedea şi altceva 
decât obiectul interesului lor imediat. 

Am explicat în predica anterioară semnificaţia iubirii de sine şi a iubirii faţă de aproape, 
în predica de astăzi vom învăţa adevărata semnificaţie a cuvântului „credinţă", un concept 
foarte frecvent folosit greşit şi al cărui înţeles superior nu este înţeles nici măcar de un 
om dintr-o mie. 

Nici chiar propriii Mei discipoli nu înţelegeau prea bine semnificaţia adevăratei 
„credinţe". De aceea, am fost nevoit să le-o explic prin prezenţa Mea vizibilă, prin cuvintele 
Mele, şi nu de puţine ori, să le-o exemplific prin miracolele Mele. Dar ei tot nu au înţeles ce 
înseamnă „credinţa". Voi ce ziceţi: aţi înţeles ce înseamnă „credinţa"? Doar primiţi zilnic atât de 



multă pâine spirituală de la Mine... Vă spun Eu: o înţelegeţi la fel de puţin cum o înţelegeau 
discipolii Mei acum 2000 de ani. In fiecare clipă îmi dovediţi cât de mică este credinţa voastră, 
deşi sunteţi convinşi că, deşi iubirea voastră este încă slabă, credinţa voastră este cât se 
poate de puternică! Vom vedea... 

Ce înseamnă aşadar „credinţa"? 

Ei bine, cei mai mulţi dintre voi aveţi deja răspunsul gata pregătit: ,„Credinţa' înseamnă 
,a fi convins' că un lucru sau altul este aşa cum am spus Eu". „Credinţa are la bază autoritatea 
celui care mi-a spus lucrul în care cred". „Cred în acest lucru pentru că cel care mi 1-a spus 
este convins el însuşi de adevărul spuselor sale". 

Cam aşa sună răspunsurile pe care sunteţi pregătiţi voi să Mi le daţi, deşi ele indică 
inevitabil o credinţă atât de mică încât cel mai mic vânticel o va spulbera pe loc. 

Nu o asemenea credinţă am avut în vedere Eu atunci când am vorbit despre ea. 
Credinţa „care mută munţii din loc" despre care le-am vorbit discipolilor Mei este complet 
diferită de ceea ce înţelegeţi voi prin expresia: „Credinţa ne va mântui". Personal, Mă îndoiesc 
foarte serios că cineva îndoctrinat de preoţi cu o credinţă atât de palidă a putut atinge vreodată 
preafericirile promise de Mine celor care cred cu adevărat. Pentru aceasta este nevoie de o cu 
totul altfel de credinţă, aşa cum o înţeleg Eu, nu preoţii voştri. 

Credinţa despre care le-am vorbit discipolilor Mei şi pe care am exemplificat-o prin 
vindecarea celor zece leproşi reprezintă în lumea spiritelor o putere mult mai mare decât v-aţi 
putea imagina voi vreodată. Ea presupune convingerea fermă că un lucru se va întâmpla în 
mod irevocabil, aşa cum s-au şi petrecut lucrurile în cazul celor zece leproşi. Această credinţă 
reprezintă o participare la puterea Mea, pe care sunt întotdeauna fericit să le-o împrumut 
acelor copii ai Mei care merită acest titlu şi care nu o vor folosi niciodată greşit sau abuziv, fiind 
pe deplin conştienţi de măreţia acestui dar primit de la Creatorul atotputernic, pe care numai 
un copil plin de iubire îl poate primi de la părintele său. 

Aceasta a fost credinţa care i-a mânat pe cei zece leproşi, care s-au îndreptat liniştiţi 
către preoţii lor, ferm convinşi că spusele Mele, Cuvântul Divin, se vor împlini, căci au fost 
rostite de Mine şi susţinute de voinţa Mea. 

Care dintre voi aveţi o asemenea credinţă? Puneţi-vă cu sinceritate această întrebare şi 
veţi constata acelaşi lucru pe care l-au constatat cândva discipolii Mei: „Nu putem înţelege o 
asemenea credinţă. O convingere atât de fermă şi o credinţă de nezdruncinat în promisiunile Tale 
ne lipsesc complet. Pur şi simplu nu suntem capabili de aşa ceva". 

La care Eu vă voi răspunde: „Ştiu că sunteţi incapabili de o asemenea credinţă şi că va 
mai trece o vreme până când o veţi dobândi. Căci dacă aţi fi zei încarnaţi în trupuri de 
oameni, înzestraţi cu puterea lui Dumnezeu, aţi simţi întreaga beatitudine şi adevărul profund 
al afirmaţiei: , Credinţa vă va mântui 7 ! Cât de vaste ar fi atunci posibilităţile voastre... Cât de 
mult bine aţi putea face şi cât de superiori aţi deveni faţă de agitaţia inferioară a lumii în care 
trăiţi. Nici nu vă puteţi imagina acest lucru la ora actuală... Cuvântul Meu s-ar împlini atunci, 
căci o asemenea credinţă atrage după sine o fericire nesfârşită. Dacă aţi fi înzestraţi cu o 
asemenea putere, aţi simţi fuziunea treptată a sinelui vostru cu propriul Meu Sine. Primii oameni 
pe care i-am creat au cunoscut într-o oarecare măsură această putere, dar au pierdut-o din cauza 
propriilor lor greşeli. 

Ei bine, această credinţă fermă le lipsea discipolilor Mei acum 2000 de ani, şi la fel 
vă lipseşte şi vouă. De aceea, doresc să vă atrag atenţia prin această predică asupra 
importanţei sale şi asupra modalităţii prin care poate fi ea dobândită: iubirea faţă de Mine. Deşi 
nu este deloc uşor de atins, căci presupune un autocontrol desăvârşit şi o mare puritate morală, 
o veţi putea cunoaşte totuşi parţial, în momente de mare exaltare interioară, mai ales dacă veţi 
înţelege exact ce înseamnă acest instrument măreţ al puterii şi iubirii Mele divine. 

Voi nu aţi înţeles încă expresia: „Vreau!", la baza căreia trebuie să stea credinţa că ceea 



ce doriţi urmează să se şi întâmple. Această putere a voinţei este forţa care poate muta munţii 
din loc, poate determina forţele naturii să îşi reveleze legile ascunse, făcând posibile multe 
lucruri considerate astăzi imposibile. 

Pentru ca acest lucru să devină însă posibil, este necesar mai întâi ca ceea ce vă 
doriţi să corespundă marelui scop spiritual, iar apoi să se facă numai prin Mine şi prin puterea 
Mea, căci fără Mine voi sunteţi neputincioşi, şi numai împreună cu Mine puteţi deveni 
atotputernici. 

Magnetismul personal nu este altceva decât puterea voinţei sau a credinţei. Plasarea 
mâinilor pe trupul bolnav cu această credinţă fermă în Mine poate vindeca în scurt timp 
afecţiuni care, în mod normal, ar avea nevoie de perioade mult mai lungi pentru a dispărea. 

Nimic nu poate rezista în faţa acestei credinţe. Nu trebuie să credeţi însă că ea ar încălca 
legile naturii. Dimpotrivă, aceste puteri, care până la ora actuală refuză să asculte de voinţa 
omului, l-ar sluji atunci în mod firesc, ca pe o fiinţă spirituală, ca pe un descendent al Meu, 
continuând să îşi bată însă joc de restul materialiştilor, de raţionamentele şi de căutările lor. 

Atunci când această credinţă îşi face sălaş în inima omului se produce cel de-al doilea 
fenomen menţionat de Evanghelie: recunoştinţa în faţa darului primit de sus. 

In cel de-al 15-lea verset al Evangheliei se precizează că din cei zece leproşi vindecaţi, 
numai unul s-a întors la Mine şi Mi-a mulţumit. 

Pentru ca evreii participanţi la acel eveniment să conştientizeze şi mai plenar ce 
înseamnă lipsa de recunoştinţă pentru binecuvântarea primită, acel om s-a dovedit a fi un 
samaritean. Evreii dispreţuiau profund acest trib, căruia îi atribuiau toate relele posibile, şi nici o 
calitate pozitivă. 

In Evanghelia precedentă le-am oferit fariseilor o pildă legată de tot de un samaritean, 
pentru a le demonstra astfel că nici un om nu trebuie dispreţuit a priori, numai pentru că 
aparţine unei naţiuni sau alteia, în cazul de faţă, un om din acelaşi trib a fost special ales pentru 
a-i face de ruşine pe evreii atât de orgolioşi, care se considerau mult mai buni decât oricine 
altcineva, dovedindu-le că nici un om, fie el vameş sau chiar samaritean, nu era atât de rău 
încât să nu poată practica iubirea faţă de aproapele său, şi că ei înşişi nu erau cu nimic mai 
buni decât castele pe care le dispreţuiau - lucru la fel de valabil şi astăzi, când foarte mulţi oameni 
se uită cu dispreţ la semenii lor, pe motive rasiale, de castă, de religie, etc. 

Faptul că nu s-a întors decât un singur bolnav din zece, iar acesta era ultimul om de la 
care te-ai fi aşteptat la un asemenea gest, demonstrează că acesta a fost singurul dintre cei 
vindecaţi în care credinţa de care am vorbit până acum prinsese deja rădăcini. Copleşit de graţia 
lui Dumnezeu, el nu a putut face altceva decât să îl slăvească pe Cel prin care această graţie a 
coborât asupra lui. 

La fel se petrec lucrurile cu toţi oamenii. Nu toţi cei înzestraţi cu o putere fermă a 
voinţei se vor putea bucura pe deplin de rezultatele acesteia, ci numai cei care Mi se vor 
închina pentru darurile primite, mărturisind deschis, aşa cum precizează Biblia în versetul 10 
din această Evanghelie: „După ce veţi face tot ce vi s-a poruncit, spuneţi: ,Noi suntem 
slujitorii Tăi nevrednici; nu ne-am făcut decât datoria!'" 

Am urmărit prin acest act de vindecare să le demonstrez celor prezenţi că dincolo de o 
credinţă fermă, de nezdruncinat, este necesară şi o altă calitate, chiar mai mare: recunoştinţa 
pentru binecuvântarea primită. O favoare primită fără recunoştinţă pentru cel care ţi-a dăruit- 
o reduce mult valoarea acesteia, anihilând-o uneori complet. Când graţia nu îl ajută pe cel 
care o primeşte să se smerească, ci dimpotrivă, îl face să devină şi mai orgolios, ea nu mai 
poate fi considerată o graţie, în primul caz, ea este o expresie a iubirii; în cel de-al doilea, 
devine o expresie a urii. In primul caz, avem de-a face cu o recunoaştere deschisă a neputinţei 
personale a celui care o primeşte, în timp ce în cel de-al doilea caz, omul nu face decât să 
regrete faptul că circumstanţele l-au făcut să datoreze ceva altcuiva. Prima graţie este de natură 



celestă, în timp ce a doua este de natură demoniacă. 

Am dorit să vă reamintesc prin această predică, la 2000 de ani de la 
petrecerea evenimentului respectiv, că puterea credinţei - oricât de mare ar fi - nu 
valorează nimic dacă înainte şi după primirea graţiei Mele nu vă mărturisiţi neputinţa în 
faţa Mea şi recunoştinţa pentru puterea colosală cu care v-am înzestrat pe voi, sărmane 
creaturi minuscule din creaţia Mea. 

Numai cel care, conştient de originea sa divină, continuă să privească în sus, 
plasând cu mare smerenie toate graţiile primite de la Mine pe altarul iubirii, merită să fie întărit 
în puterea voinţei sale prin însăşi puterea Mea. Aceasta este credinţa justă, care îi dăruieşte 
celui în cauză o fericire pe care numai copiii mici o simt, atunci când recunosc puterea 
nemărginită a tatălui lor, simţindu-se protejaţi şi vrednici de ea. 

Faceţi tot ce vă stă în puteri pentru a deveni vrednici de puterea Mea! Dublaţi credinţa 
voastră cu recunoştinţa faţă de Mine şi nu va fi dorinţă care să nu vă fie îndeplinită. 

Consideraţi această Evanghelie un ghid care să vă ajute să vă orientaţi în marele 
labirint al vieţii. Construiţi-vă o temelie puternică pentru casa voastră spirituală, iar 
acoperişul va fi construit de la sine, de însăşi lumea Mea spirituală, care vă va ajuta, în 
funcţie de măsura credinţei voastre, să vă înălţaţi pe nivele superioare de conştiinţă, devenind 
apoi învăţătorii altor fiinţe, cărora le veţi putea preda lecţiile primite în această scurtă 
perioadă de încercări petrecută pe pământ, dar mai presus de toate, iubirea infinită a Tatălui, 
care le dăruieşte copiilor Lui puterea Sa nemărginită, direct proporţional cu credinţa lor. 
Amin. 

40 
A paisprezecea duminică după Sfânta Treime 
Avertismentul Domnului împotriva modului lumesc de a gândi 

Sfântul Matei VI, 24-34: „Nimeni nu poate sluji la doi stăpâni. Căci sau va urî pe unul şi va 
iubi pe celălalt, sau va ţine la unul şi va dispreţul pe celălalt. Nu puteţi sluji simultan lui Dumnezeu 
si lui Mamona. De aceea vă spun: Nu vă îngrijoraţi de viata voastră, ce veţi mânca sau ce veţi bea; 
nici de trupul vostru, cu ce vă veţi îmbrăca. Oare nu este viaţa mai mult decât hrana şi trupul mai 
mult decât îmbrăcămintea? Uitaţi-vă la păsările cerului: ele nici nu seamănă, nici nu seceră şi nici 
nu strâng nimic în grânare; şi Tatăl vostru cel ceresc le hrăneşte. Oare nu sunteţi voi cu mult mai de 
preţ decât ele? Şi cine dintre voi, îngrijorându-se, poate să adauge un cot la înălţimea lui? Şi de ce vă 
îngrijoraţi de îmbrăcăminte? Uitaţi-vă cu atenţie cum cresc crinii de pe câmp: ei nici nu torc, nici nu 
ţes; totuşi vă spun că nici chiar Solomon, în toată slava lui, nu s-a îmbrăcat ca unul din aceştia. Şi 
dacă astfel îmbracă Dumnezeu iarba de pe câmp, care astăzi este, dar mâine va fi aruncată în 
cuptor, oare nu vă va îmbrăca El cu atât mai mult pe voi, puţin credincioşilor? Deci nu vă 
îngrijoraţi, zicând: ,Ce vom mânca?', sau ,Ce vom bea?', sau ,Cu ce ne vom îmbrăca? , fiindcă pe 
toate acestea, păgânii le caută. Tatăl vostru cel ceresc ştie că aveţi nevoie de toate aceste lucruri. 
Căutaţi mai întâi împărăţia lui Dumnezeu şi dreptatea Lui, şi toate aceste lucruri vi se vor da pe 
deasupra. Nu vă îngrijoraţi deci pentru ziua de mâine; căci ziua de mâine se va îngriji pentru ea 
însăşi. Ajunge zilei necazul ei". (20 aprilie 1872) 

Prin aceste versete, Mi-am propus să le prezint discipolilor Mei regulile de comportament 
pe care trebuie să le aplice în viaţa de zi cu zi. Scopul lor era să trezească şi să amplifice în ei 
credinţa care să îi susţină inclusiv pe viitor, când Eu nu voi mai fi printre ei. 

De altfel, întregul capitol 6 conţine dispoziţiile pe care le-am lăsat moştenire 



discipolilor Mei, pentru ca ei să le transpună în practică în decursul vieţii lor de misionari. 
Au fost ultimele sfaturi părinteşti primite de la Mine, cu scopul de a-i învăţa să înţeleagă 
cuvintele Mele în sensul lor spiritual, nu literal, confuzie pe care o făceau adeseori, înainte de 
a-i învăţa şi de a-i ghida pe alţii pe drumul către adevărata cunoaştere, era necesar să înţeleagă 
ei înşişi mesajul Meu, cât mai clar cu putinţă. De aceea, capitolul de faţă conţine detalii 
referitoare la pomeni, rugăciune şi practica spirituală a ritualurilor religioase, astfel încât sufletul 
omului să beneficieze de pe urma acestora. De asemenea, este descrisă valoarea reală a 
aspectelor temporal-materiale şi a celor etern-spirituale, precum şi maniera în care pot fi 
depăşite dificultăţile vieţii prin racordarea la voinţa Mea. Acest ultim aspect era absolut esenţial, 
căci după apropiata Mea moarte, discipolii Mei trebuiau să aleagă între lumeaspirituală 
şi cea materială, sau, după cum spune textul, între Dumnezeu şi Mamona. 

Discipolii Mei au lăsat tot ce îi lega de lumea materială şi M-au urmat, sacrificându-şi 
posesiunile şi legăturile lumeşti, de dragul valorilor spirituale. De aceea, de vreme ce le prezisesem 
atât de des moartea Mea, era firesc ca ei să se întrebe: „Ce vom face noi atunci? In prezenţa Lui 
nu am avut nici un fel de griji, dar după ce nu va mai fi printre noi, ce vom face?" 

Agitaţia lor mentală creştea, aşa că am fost silit să răspund la aceste întrebări, 
liniştindu-i, astfel încât grijile legate de hrană şi îmbrăcăminte să nu îi tulbure prea tare, 
diminuând astfel entuziasmul pentru misiunea lor spirituală. 

Acesta a fost motivul pentru care le-am adresat aceste cuvinte părinteşti şi aluzia Mea la 
crinii de pe câmp, care le sugera că - în iubirea Lui - Tatăl ceresc nu uită nimic din ceea ce a 
creat, şi cu atât mai mult nu va uita de cei pe care i-a ales pentru o sarcină atât de măreaţă. 

în condiţiile în care trăiau discipolii Mei, cuvintele Mele au avut o semnificaţie 
de-a dreptul literală, dar în ceea ce vă priveşte pe voi şi generaţiile viitoare, ele trebuie 
interpretate la modul spiritual. Căci voi trăiţi în condiţii diferite şi nu mai este necesar la 
ora actuală să lăsaţi totul şi să Mă urmaţi pe calea spirituală. 

Atunci când le-am spus discipolilor Mei că nu poţi sluji la doi stăpâni, intenţia Mea a 
fost să le explic că este imposibil să îmbrăţişezi două aspecte diferite cu aceeaşi intensitate a 
iubirii. „A-L sluji fie pe Dumnezeu, fie pe Mamona" înseamnă a-ţi propune ca ţel 
suprem în viaţă fie plăcerile lumii materiale, fie aspiraţia către desăvârşirea spirituală, căci 
„a sluji" înseamnă a te devota din tot sufletul celui pe care îl iubeşti cel mai mult pe 
lume. 

Din această perspectivă, sfatul Meu este la fel de valabil şi în cazul vostru, precum şi în 
cel al generaţiilor viitoare. Cel care trăieşte exclusiv de dragul lumii exterioare şi al plăcerilor 
sale, neurmărind altceva decât satisfacerea acestora şi folosirea tuturor mijloacelor permise şi 
nepermise pentru atingerea prosperităţii materiale (care, deşi temporară, i se pare scopul 
suprem în viaţă) - nu poate avea decât o concepţie foarte limitată despre Dumnezeu şi despre 
valorile spirituale, pe care le va subordona celor materiale, de vreme ce scopul său suprem nu 
este unul spiritual, ci doar atingerea fericirii pământeşti. Aşa trebuie înţelese cuvintele: „Nu îi 
poţi sluji lui Dumnezeu şi lui Mamona în acelaşi timp". 

Asta nu înseamnă însă că nu vă puteţi folosi de Mamona sau de bogăţia lumească pentru 
atingerea scopurilor spirituale, fără a vă ataşa în mod deosebit de ea, ci dându-i exact valoarea 
(limitată) pe care o are. In astfel de cazuri, ea poate fi folosită cu succes în beneficiul vostru, 
dar şi al semenilor voştri, îndeosebi dacă Eu am fost cel care v-a dăruit bogăţia respectivă. 

Au existat dintotdeauna oameni bogaţi şi cu poziţii sociale înalte care Mi-au rămas tot 
timpul credincioşi, privind lumea exterioară cu aceiaşi ochi ca şi Mine. Bogăţia pe care le-am 
încredinţat-o nu a fost decât un instrument necesar atingerii unui anumit scop, şi nu un ideal 
în sine, către care să-şi orienteze toate energiile. 

După cum vedeţi, este extrem de important să înţelegeţi corect cuvintele: „Nici un om nu 
ar trebui să slujească la doi stăpâni". 



în ceea ce priveşte celelalte cuvinte de alinare pe care le-am adresat atunci 
discipolilor Mei, acestea trebuie înţelese în semnificaţia lor spirituală, nu literală, căci în 
condiţiile actuale de viaţă este de datoria fiecăruia să îşi asigure singur necesităţile fizice. 
Totuşi, această datorie nu trebuie dusă la extrem, împiedicându-vă să aspiraţi către idealul 
spiritual sau să vă ajutaţi semenii! 

Ceea ce am spus atunci, că „păsările cerului nu seamănă, nu seceră şi nu strâng 
nimic în grânare; şi totuşi, Tatăl ceresc le hrăneşte", este cât se poate de adevărat. Chiar şi 
animalele sunt conduse însă de instinctele lor, care le fac să îşi caute hrana dacă le este foame 
sau un izvor dacă le este sete. Ele sunt silite astfel să aibă grijă de ele, iar pentru o scurtă 
perioadă de timp chiar de familiile lor. 

In cazul omului lucrurile stau altfel. El este o fiinţă complet liberă, nefiind guvernat de 
vocea naturii sau de instincte, ci doar de spiritul său, care îl direcţionează cu ajutorul 
intelectului să îşi îmbunătăţească condiţiile de trai astfel încât să poată lucra asupra sinelui 
său spiritual fără a fi obstrucţionat de grijile materiale. De aceea, el trebuie să-şi asigure 
nevoile sale şi ale familiei, care are nevoie de el o perioadă mult mai lungă de timp decât în 
cazul animalelor. 

Totuşi, principalul său scop în viaţă trebuie să rămână acela de a intra în împărăţia lui 
Dumnezeu şi de a-şi împlini astfel destinul spiritual, care, după încheierea acestei scurte 
perioade de încercări, continuă de-a pururi în lumea de apoi. De aceea, el are datoria să 
gestioneze corect darurile cu care a fost înzestrat - talentele şi bogăţia lumească pe care le-a 
primit la naştere -, fără a-şi pierde însă veşmântul spiritual necesar vieţii sale viitoare. 

Cuvintele: „Nu vă îngrijoraţi deci pentru ziua de mâine; căci ziua de mâine se va 
îngriji pentru ea însăşi. Ajunge zilei necazul ei" au fost adresate discipolilor Mei într-un sens 
diferit de interpretarea pe carele-o daţi de regulă voi. La fel ca şi versetele precedente, ele se 
referă la faptul că omul nu ar trebui să îşi facă prea multe griji, nici să pună beţe în roate 
destinului cu care s-a născut, şi cu atât mai puţin să interfereze cu voinţa divină care îl tutelează; 
căci sfera lui de acţiune se încheie aici. 

Voi, oamenii, ar trebui să vă limitaţi grijile şi eforturile numai la acelea care corespund 
învăţăturii Mele, Cuvântului Meu şi promisiunii Mele de succes spiritual. Numai atunci veţi 
acţiona corect. Chiar şi aşa, meritul cel mai important al faptelor voastre îmi va reveni Mie. In 
calitatea voastră de fiinţe finite, viziunea voastră este prin forţa lucrurilor extrem de limitată, în 
timp ce viziunea Mea, a Creatorului şi Domnului atotputernic, este infinită. Dacă veţi medita 
la această diferenţă, veţi înţelege de ce nu vă pot răspunde întotdeauna la rugăciuni, căci Eu ştiu 
ce este mai bine pentru voi, iar voi nu. 

Vă puteţi da cu uşurinţă seama din interpretarea acestor versete cât de uşor pot fi 
înţelese ele greşit, date fiind condiţiile diferite din acele vremuri faţă de cele de astăzi. La acea 
vreme, scopul lor era să pregătească viitoarea misiune şi poziţia socială a adepţilor Mei. La ora 
actuală ele nu şi-au pierdut actualitatea, căci din gura Mea nu poate ieşi altceva decât adevărul, 
dar principala lor semnificaţie a trecut în planul spiritual. Cuvintele de alinare pe care le-am 
adresat primilor Mei discipoli nu pot avea aceeaşi semnificaţie cu cea pe care trebuie să o 
recunoască discipolii Mei actuali, poate ultimii. Tot ce am spus atunci rămâne adevărat, dar 
înţelegerea lor depinde de nivelul spiritual al fiecărui individ în parte. Dacă adevărul cuvintelor 
Mele este raportat întotdeauna la Mine, dar şi la circumstanţele actuale, el nu poate aduce 
decât rezultatele dorite de Mine la acea vreme, actualizate de interpretarea pe care v-am 
oferit-oacum. 

De aceea, faceţi toate eforturile pentru a dobândi înţelegerea spirituală, pentru ca lumina 
care străluceşte acum deasupra voastră cu atâta putere să vă ilumineze şi să vă încălzească 
sufletele la capacitatea ei maximă, unindu-le cu Spiritul Meu. Va veni atunci un moment în care 
învelişul creaţiei materiale va înceta să mai existe pentru voi, făcând loc viziunii spirituale şi 



permiţându-vă să recunoaşteţi în toate elementul spiritual, iar în centrul lor pe Mine, Domnul lumii 
spirituale, dar şi Părintele vostru preaplin de iubire. 

In această stare veţi cunoaşte pacea şi armonia supremă, eliminând pentru 
totdeauna orice grijă şi orice anxietate. Există o răsplată pentru orice experienţă amară, dar 
şi pentru orice merit. Veţi descoperi în această stare că pietrele de temelie ale lumii materiale se 
transformă în primele pietre de temelie ale lumii spirituale, pe care se sprijină imensul edificiu 
al lumii spiritelor. Obiectele materiale îşi primesc aici locul spiritual pe care îl merită, iar 
fiinţelor spirituale li se arată calea către o purificare încă şi mai profundă, astfel încât să 
se poată dezvolta mai departe, trecând de pe un nivel evolutiv pe altul, dintr-o lume în 
alta, de pe un soare pe altul, cunoscând stări din ce în ce mai beatifice, până la destinaţia 
finală, în care Tatăl devine unicul păstor al turmei unice, înconjurat de copiii Săi, a căror 
mântuire a început în planul fizic şi s-a încheiat în lumea spirituală cea mai înaltă. 

Aceasta este destinaţia către care vă îndreptaţi şi scopul tuturor mesajelor Mele către 
voi! După cum vedeţi, Eu unul fac tot ce îmi stă în puteri, dar numai de voi depinde felul în care 
îmi înţelegeţi cuvintele. Nu trebuie să uitaţi nici o clipă că Eu sunt Spirit pur, iar 
semnificaţia cuvintelor Mele nu este una obişnuită. 

Faceţi toate eforturile pentru a le înţelege, iar realizarea supremă vă va demonstra că 
aceasta a fost singura manieră în care Tatăl şi-ar fi putut ghida copiii către scopul final! Amin. 

41 

A cincisprezecea duminică după Sfânta Treime 
învierea fiului văduvei din Nain 

Sfântul Luca VII, 11-17: „In ziua următoare, Iisus s-a dus într-o cetate numită Nain. 
împreună cu El mergeau ucenicii Lui şi popor mult. Când s-a apropiat de poarta cetăţii, iată, duceau 
la groapă pe un mort, fiu al mamei lui, care era văduvă; şi cu ea erau o mulţime de oameni din 
cetate. Domnul, când a văzut-o, a fost cuprins de milă faţă de ea şi i-a zis: ,Nu plânge!' Apoi s-a 
apropiat şi s-a atins de sicriu. Cei care-l duceau s-au oprit. El a zis: ,Iînere, scoală-te, îţi spun' Şi 
mortul s-a ridicat şi a început să vorbească. Şi Iisus l-a dat înapoi mamei lui. Toţi au fost cuprinşi de 
frică şi slăveau pe Dumnezeu, zicând: , Un mare proroc s-a ridicat între noi şi Dumnezeu a cercetat pe 
poporul său'. Şi vestea aceasta despre El s-a răspândit în toată Iudeea, şi prin toate 
împrejurimile ". 

(22 aprilie 1872) 

In acest capitol, avem din nou de-a face cu unul din acele miracole menite 
să întărească credinţa oamenilor că Eu nu eram un om obişnuit, un simplu profet, ci ceva 
mai măreţ, dorindu-şi astfel din ce în ce mai mult să îmi urmeze căile şi să se lase ghidaţi de 
Mine. 

Nu am fost singurul care ridica din morţi. Esenienii făceau şi ei acest lucru, dar 
maniera lor era diferită, lucru pe care l-am explicat în Marea Evanghelie a lui Ioan.(Vezi: 
http://www.scribd.com/doc/3816590/Marea-Evanghelie-a-lui-Ioan-volumul-2-de-Jakob- 
Lorber N.R.) Pentru a-Mi atinge scopul propus, miracolele Mele trebuiau realizate altfel, 
căci numai prin asemenea dovezi extrem de convingătoare îi puteam readuce pe calea cea 
dreaptă pe aceşti oameni atât de încăpăţânaţi şi de ataşaţi de doctrina şi ceremoniile mozaice. 

Maniera în care am realizat învierea din morţi a fiului văduvei din Nain a fost ceva nou 
pentru ei, aşa că au rămas uimiţi de puterea Mea asupra vieţii şi a morţii, pe care nu o mai 
văzuseră la nici o altă fiinţă umană. 



Acestea erau metodele prin care îmi educam discipolii, dar şi pe mulţi alţii, inclusiv 
păgâni, să răspândească învăţătura Mea referitoare la credinţă şi iubire. Autenticitatea 
cuvintelor Mele şi importanţa misiunii pe care o aveam, motivul pentru care am venit pe acest 
pământ, obiectul şi scopul vieţii Mele ca om întrupat - toate acestea le-am demonstrat de 
regulă prin parabolele, explicaţiile şi miracolele Mele. Puţini oameni M-au înţeles cu adevărat 
atunci, dar sămânţa a fost plantată în inimile lor. Treptat, ea a încolţit şi a început să dea 
roade, deşi lăstarii astfel răsăriţi erau încă dispersaţi. M-am adaptat întotdeauna 
circumstanţelor în care trăiam, ţinând discursuri de mare impact sau făcând miracole în 
funcţie de situaţie, proclamându-L astfel pe Fiul Omului şi afirmând cine era Acesta. 

In predica de faţă vom explica însă şi alte semnificaţii ale învierii fiului văduvei din 
Nain, de natură spirituală. Este important să înţelegeţi că orice cuvânt şi orice acţiune a 
Mea din cei trei ani de apostolat pe pământ au avut semnificaţii care rămân valabile şi 
astăzi, şi aşa vor rămâne în vecii vecilor. 

Evanghelia de faţă descrie o înmormântare obişnuită, în care o mamă înlăcrimată 
urmează sicriul fiului ei preaiubit. Evenimentul este cât se poate de obişnuit şi poate fi 
experimentat de orice om în fiecare zi, în familia sa sau în cele ale prietenilor şi 
cunoştinţelor sale. La fiecare asemenea înmormântare veţi întâlni un cadavru rigid şi diferiţi 
oameni plângând în jurul lui. 

Pentru a descoperi semnificaţia spirituală a acestui tip de evenimente, este important 
să înţelegeţi (din aceeaşi perspectivă spirituală) ce anume se întâmplă înainte de 
înmormântare. 

Orice moarte reprezintă o tranziţie de la o extremă la alta, de la viaţă la moarte, o 
transformare a corpului solid în elemente, o separare a esenţei spirituale de învelişul său 
material, sau, ca să ne exprimăm mai academic, începutul vieţii spirituale şi sfârşitul celei 
materiale. 

In creaţia Mea există două tipuri de morţi: una materială, aparentă, şi alta 
spirituală, reală. De aceea, o înmormântare poate fi privită fie ca o îngropare a esenţei 
spirituale a unei persoane, fie ca o abandonare a tuturor ataşamentelor lumeşti. 

In cazul de faţă avem de-a face cu o mamă care îşi jeleşte fiul şi urmează sicriul 
acestuia. Cuprins de milă faţă de mamă, am oprit sicriul şi l-am înviat pe fiul văduvei, pentru 
ca acesta să-şi poată ajuta şi pe viitor mama. 

Interpretarea spirituală a acestui act este următoarea: foarte mulţi părinţi îşi plâng copiii 
care au luat-o pe o cale greşită. Ei se întristează văzând că aceştia nu ţin seama de eforturile 
lor de a-i educa, aruncându-se în braţele lumii exterioare şi ale plăcerilor ei, la fel ca un 
cadavru material care nu mai conţine nici o urmă din esenţa sa spirituală. Practic, ei se 
îndreaptă cu paşi repezi către moartea spirituală. 

Acestor părinţi care jelesc şi care nu-şi dau seama decât prea târziu că ei sunt 
singurii responsabili pentru moartea spirituală timpurie a copiilor lor Mă adresez Eu. Le ridic 
din morţi copiii, trezindu-i din păcat şi din viciu şi orientându-i din nou către viaţa spirituală. 
Mă folosesc în acest scop de consecinţele amare ale propriului lor mod de viaţă. Ei învie 
astfel cu ajutorul suferinţei şi bolii, prin ruinarea sănătăţii fizice şi a circumstanţelor în care s- 
au obişnuit să trăiască; le redau viaţa spirituală pentru a putea trăi din nou, redescoperind 
ceea ce au pierdut, şi alin astfel conştiinţa încărcată a părinţilor lor, chiar dacă mă folosesc în 
acest scop de mijloace foarte dure. 

Asemenea procesiuni funerare se petrec zilnic, implicând nu doar viaţa materială, ci şi 
pe cea spirituală, în epoca modernă, moartea spirituală a ajuns să prevaleze pe planeta voastră, 
în detrimentul vieţii. Practic, întreaga umanitate este îngropată în dorinţele sale materiale, ca şi 
cum ar zăcea nemişcată într-un sicriu al plăcerilor lumeşti. Puţinii oameni care mai dispun de 
viaţă spirituală sunt cei care jelesc pe marginea sicriului, rugându-se să-i ajut şi să le alin 



durerea, căci le pare rău pentru cei morţi, pentru semenii lor, pe care nu-i pot ajuta însă. 

Această procesiune funerară la scară mare (dar şi la nivel local), precum şi 
lamentările celor încă vii, Mă determină să Mă apropii de sicriu şi să-i trezesc pe cei 
aparent morţi (care îşi dorm somnul spiritual), pentru a-i împiedica să se rătăcească de tot. 
Trezesc astfel indivizii, dar şi întregi naţiuni, prin tot felul de evenimente şi 
calamităţi, făcându-le să experimenteze consecinţele modului lor greşit de viaţă şi 
dispreţul desăvârşit pentru valorile spirituale. 

Această imensă procesiune funerară se îndreaptă lent către groapă (locul în care se 
produce descompunerea completă a învelişului material)! Sufletele unui număr din ce în ce 
mai mare de oameni, dar şi sufletele colective ale naţiunilor, încep să se descompună, iar 
procesul general de purificare şi separare a apelor devine tot mai intens, la fel ca în cazul 
oricărui corp abandonat de sufletul său. Supus legilor naturii, acesta trebuie să se descompună, 
pentru a servi altor forme de viaţă ca element al dezvoltării lor ulterioare. 

Am păşit aşadar în mijlocul acestui proces general de descompunere a umanităţii, 
care, metaforic vorbind, zace lipsită de viaţă în sicriul plăcerilor sale lumeşti, încercând să o 
trezesc din nou la viaţă prin intermediul mesagerilor şi scribilor Mei, Le strig din nou oamenilor, 
la fel ca acum 2000 de ani: „Tinere, ridică-te, îţi spun!" 

Din cauza scurtei durate a vieţii sale de încercare, umanitatea modernă poate fi 
comparată cu un tânăr aflat la începutul perioadei sale de maturitate, căci mai are mult până 
la împlinirea misiunii sale spirituale. Ea trebuie să avanseze mai întâi la stadiul de adult, apoi 
la cel de bătrâneţe, maturizându-se şi renunţând treptat la vechile haine ale opiniilor lumeşti, 
pentru a-şi pune în loc veşmântul spiritual care nu se descompune niciodată, servindu-i 
inclusiv dincolo de această scurtă viaţă terestră, în viaţa eternă de dincolo. Acestei 
umanităţi, aflată în pragul descompunerii, îi strig astăzi: „Trezeşte-te, căci nu ai fost creată 
pentru a merge pe calea lungă şi spinoasă a materiei, ci pe calea scurtă a spiritului! Ridică-te 
din morţi şi ascultă chemarea Mea, înainte ca dezintegrarea completă a tuturor legăturilor 
sociale să te înveţe că mai există şi o altă lume decât cea în care te complaci la ora actuală, 
alcătuită doar din speculaţii, decepţii si despotism!" 

La fel ca odinioară, sunt cuprins astăzi de milă faţă de actuala stare de descompunere 
care domneşte pe pământ. Sunt plin de compasiune fată de cei care îşi jelesc fraţii, dar şi 
pentru cei morţi, care, fără Cuvântul Meu, vor cădea pentru totdeauna victimă procesului 
spiritual al descompunerii, fiind nevoiţi să o apuce din nou, în mod voluntar, pe calea cea lungă 
şi dureroasă a cunoaşterii lăuntrice. Tabloul actual, în care oamenii par nişte cadavre, Mă 
umple de compasiune, căci, atunci când i-am creat, Eu am implantat în ei o scânteie din 
Şinele Meu divin. Mai târziu, când am păşit pe pământul vostru, nu numai că am trezit 
din nou la viaţă această scânteie, dar v-am ales pe voi, oamenii, între miriade de alte 
fiinţe, pentru a Mă recunoaşte nu doar ca Spirit suprem, ci şi ca Părinte preaplin de iubire, 
plătind un preţ greu pentru ca nu numai voi, ci şi celelalte lumi din creaţia Mea să poată 
avansa către perfecţiune, către fericirea şi adevărul suprem. Numai atunci când veţi deveni 
copii ai iubirii Mele veţi înţelege ce înseamnă să fii privilegiat de Creatorul şi Domnul 
întregului univers. De 

aceea, procesiunea funerară în care vă complăceţi Mă umple de compasiune, motiv pentru care 
vă strig de ani de zile (prin cuvintele şi darurile pe care le revărs continuu asupra voastră). 
„Treziţi-vă din somnul vostru lumesc! Treziţi-vă la viaţa spirituală şi eternă, căci numai astfel 
veţi fi mântuiţi!" Nivelul spiritual suprem este începutul, dar şi sfârşitul rasei umane. Nu 
este necesar să vă dezintegraţi, pentru a deveni apoi parte integrantă din alte forme de viaţă. 
Deveniţi conştienţi de originea voastră şi treceţi de etapele copilăriei, tinereţii şi maturităţii, 
pentru ca, ajunşi la bătrâneţe cu conştiinţa curată, mulţumiţi de faptele bune pe care le-aţi 
făcut, să puteţi trece cu fruntea sus în lumea care nu se descompune niciodată, în care totul 



este lumină, iubire, spirit, în care totul respiră căldură şi viaţă, în care nimeni nu jeleşte şi toată 
lumea este fericită. Veţi putea conduce acolo celelalte spirite către scopul suprem, către 
împărăţia infinită a spiritului, iar Eu vă voi ghida la rândul Meu către sursa supremă şi luminoasă 
a vieţii. Numai atunci Mă veţi înţelege pe deplin, ca Părinte al vostru. 

Scopul tuturor cuvintelor Mele este acela de a vă ridica mai presus de planul material, 
ridicându-vă din sicriul vostru lumesc, la fel cum am procedat cândva, cu scopul de a pregăti 
umanitatea acelor vremuri prin miracolele, cuvintele şi parabolele Mele, prevenind astfel 
descompunerea ei spirituală. 

In acele timpuri, cei care jeleau erau profeţii, discipolii Mei şi ceilalţi credincioşi. Astăzi, 
cei care sunt plini de jale sunteţi voi, cei cărora v-am dat Cuvântul Meu, Cuvântul mântuirii şi al 
vieţii eterne, pentru a putea contribui şi voi la marea operă a mântuirii colective. 

Contribuiţi la această lucrare! începeţi cu propriile voastre familii. Vegheaţi şi nu 
lăsaţi pe nimeni să se descompună şi să moară din punct de vedere spiritual. Semănaţi sămânţa 
vieţii, iar vântul Meu spiritual o va purta în inimile pregătite să o primească (prin suferinţe şi 
calamităţi de tot felul), la fel ca vântul de toamnă care poartă seminţele materiale pe câmpuri, 
astfel încât, în final, să ne bucurăm cu toţii de marele festin al învierii. Din trupul lipsit de viaţă 
al umanităţii nu va mai rămâne atunci decât sicriul - lumea exterioară. Dacă va dori să le fie de 
folos oamenilor, aceasta va fi nevoită să se spiritualizeze ea însăşi, sub influenţa vibraţiei lor 
elevate. Umanitatea va trăi din nou într-un paradis terestru, la fel ca pe timpuri, când a fost 
creată de Mine, domnind asupra animalelor şi elementelor naturii. Acest proces este posibil, dar 
nu va putea fi realizat decât de către cei vii, nu de „tânărul mort, fiu al văduvei din Nain". 
Amin. 

42 
A şaisprezecea duminică după Sfânta Treime 
Adevărata respectare a Sabatului 

Sfântul Luca XTV, 1 -6: „Intr-o zi de sabat, când Iisus a intrat în casa uneia dintre căpeteniile 
fariseilor, ca să mănânce pâine, ei îl pândeau. Şi iată, înaintea Lui era un om bolnav de ascită 1 . Şi, 
răspunzând, Iisus a zis învăţătorilor Legii şi fariseilor: , Oare este îngăduit a vindeca în ziua sabatului, 
sau nu?' Dar ei tăceau. Atunci, Iisus a luat pe omul acela, l-a vindecat şi i-a dat drumul. Pe urmă le- 
a zis: ,Cine dintre voi, dacă îi cade copilul sau boul în puţ, nu-l va scoate îndată afară în ziua 
sabatului? ' Şi n-au putut să-i răspundă nimic la aceste lucruri". (' Hidropizie.) 

(23 aprilie 1872) 

începutul acestui capitol descrie vindecarea unui bolnav de ascită, care s-a petrecut în 
casa unei căpetenii a fariseilor, în plină zi de Sabat. Conform tradiţiilor extrem de rigide ale 
evreilor, nici o activitate nu este permisă în ziua de Sabat, cu excepţia ritualurilor şi 
ceremoniilor religioase. 

Motivul alegerii acestei zile pentru vindecarea bolnavului nu a fost unul minor. Deşi şeful 
fariseilor era un adept al învăţăturii Mele, el nu înţelegea semnificaţia dogmelor religioase 
decât în sensul lor literal, îi plăcea să Mă asculte, dar numai atât timp cât nu încălcăm vreuna 
din aceste dogme, ofensându-i astfel demnitatea de fariseu. De aceea, am avut grijă ca un bolnav 
de hidropizie să intre în camera în care ne aflam şi l-am vindecat. 

Evanghelia povesteşte cum demnitarii evrei s-au simţit ofensaţi de gestul Meu în ziua 
de Sabat, motiv pentru care Mi-am propus să le exemplific cât de greşit înţelegeau propriile lor 
legi şi cât de incorect le predau ei oamenilor. De aceea, le-am spus: „Cine dintre voi, dacă îi 



cade copilul sau boul în puţ, nu-1 va scoate îndată afară în ziua Sabatului? Dacă faci însă o 
faptă bună pentru altcineva, voi priviţi acest lucru ca pe un păcat!" 

Am dorit să le demonstrez astfel că faptele bune nu desacralizează în nici un caz o 
sărbătoare sfântă (în cazul de faţă Sabatul), ci dimpotrivă, o sfinţesc şi mai tare, într-o măsură 
mai mare decât o fac nenumăratele ritualuri şi ceremonii inutile, îndeplinite formal. 

Evreii erau vestiţi pentru abuzurile pe care le făceau. Deşi au primit legile divine de la 
Moise şi de la profeţi, ei nu ştiau cum să le interpreteze corect, din perspectiva spirituală. 
Fariseii şi scribii îi încurajau să se agate de semnificaţia literală a legilor, pentru a nu fi nevoiţi să 
le respecte ei înşişi prea sever. 

Nu întâmplător M-am născut în mijlocul acestui popor, care beneficia de multă 
vreme de o religie care se potrivea cel mai bine cu învăţătura Mea. Nu trebuia să abolesc 
vechile legi ale evreilor, ci doar să le interpretez în sensul lor spiritual, salvând astfel 
demnitatea umană, aflată pe punctul de a se pierde complet în mijlocul ceremoniilor superflue 
ale templului şi al plăcerilor egoiste ale oamenilor. 

De-a lungul celor trei ani ai apostolatului Meu am urmărit acest scop, căutând 
oportunităţi sau permiţând petrecerea anumitor evenimente care să Mă ajute să le dovedesc 
evreilor cât de falsă era înţelegerea lor şi cât de absurde prejudecăţile. Respectarea Sabatului 
făcea parte din aceste concepte care trebuiau lămurite, căci la originea religiei Mele divine am 
stat întotdeauna Eu, iar legile Mele trebuie bine explicate pentru a fi înţelese corect. Pentru a 
elimina prejudecăţile evreilor, am ales ca loc pentru una din vindecările Mele casa unui şef al 
fariseilor, urmărind în mod conştient să provoc discuţiile de rigoare. Fariseii doreau întotdeauna 
să fie primii, fiind convinşi că ei înţelegeau totul mai bine decât semenii lor; de aceea, erau 
primii care trebuiau purificaţi de conceptele lor greşit înţelese, pentru a transmite apoi şi 
celorlalţi adevărul, în acest scop, am realizat această vindecare în faţa unuia dintre ei, dându-i 
un răspuns care 1-a redus la tăcere, aşa cum descriu versetele 5 şi 6. Liderii templului 

aveau o viziune diferită asupra faptelor caritabile, motiv pentru care eram nevoit să le explic 
frecvent, prin exemple şi parabole, textele biblice referitoare la iubirea de aproape; căci ei 
erau convinşi că faptele bune nu erau datorate decât templului şi propriei lor persoane. 
Ceea ce făceai pentru altcineva nu conta în faţa lor. 

Respectarea unei zile săptămânale de odihnă era greşit înţeleasă în acele vremuri, 
la fel cum este şi astăzi. Scopul acestei odihne nu poate fi decât unul singur: 
consacrarea zilei respective educaţiei spirituale. De aceea, îmi propun ca, după ce am 
discutat despre vindecarea din ziua Sabatului, să vorbesc puţin despre această zi, dovedindu-vă 
astfel că nici voi nu înţelegeţi maniera în care trebuie celebrată această sărbătoare în sensul 
dorit de Moise şi de Mine. 

La fel ca acum 2000 de ani, şi astăzi există în lume oameni care dau ordine şi 
oameni care îi ascultă pe primii. Liderii umanităţii se servesc de supuşii lor în propriul lor 
interes egoist, neacordându-le decât foarte puţin timp pentru odihnă, şi mai ales pentru 
deconectarea de la cele lumeşti, pentru a putea asculta sau medita la aspectele 
superioare ale existenţei, cum ar fi motivul pentru care s-au născut în această lume, 
ce înseamnă statutul de om şi care este destinaţia spirituală a acestuia (dată fiind 
calitatea lor de fiinţe înzestrate cu un spirit divin). Acesta a fost motivul pentru care Moise a 
instituit legea Sabatului - o lege care nu le convenea deloc celor puternici. Pentru a ilustra mai 
clar această lege, el a afirmat chiar (în mod metaforic) că Dumnezeu însuşi s-a 
odihnit după primele şase zile de creaţie, în cea de-a şaptea zi. 

Această lege, absolut necesară pentru respectarea demnităţii morale a omului, a fost 
adoptată treptat si de către celelalte naţiuni, fiind practic unanim acceptată astăzi. Deşi 
săptămâna are la ora actuală o altă aranjare a zilelor decât în acele vremuri, oamenii îşi 
rezervă o zi pe săptămână pentru odihnă fizică, contemplare şi reflexie asupra misiunii lor 



spirituale. 

In timp ce evreii au exagerat, acceptând prea literal legile lor, naţiunile creştine au 
căzut în extrema opusă. Evreii împing până acolo stricteţea respectării acestei legi încât nu 
mai fac absolut nimic în această zi; în schimb, creştinii se mulţumesc cu câteva ore petrecute 
la biserică, din când în când. în restul zilei, pierd timpul cu tot felul de distracţii, iau mese 
îmbelşugate şi se lasă pradă lăcomiei. De regulă, cele mai multe păcate se săvârşesc 
duminica şi în zilele de sărbătoare, nu în zilele lucrătoare ale săptămânii, când oamenii 
nu mai au timp să se gândească la prostii, căci sunt prea ocupaţi cu munca lor. 

Practic, preoţii creştini se folosesc de aceleaşi mijloace ca şi strămoşii lor, fariseii, 
slujindu-se de legile divine exclusiv în scopul lor personal, pentru prestigiu şi putere. Fariseii 
puneau templul mai presus de orice; la fel procedează şi preoţii creştini cu biserica lor. 

Fariseii impuneau respectarea Sabatului timp de 24 de ore, inclusiv în afara templului; preoţii 
creştini au limitat însă acest timp la numai 2-3 ore petrecute la biserică. Majoritatea oamenilor 
consideră că şi-au făcut datoria faţă de Mine dacă au mers la slujba de duminică, visând cu ochii 
deschişi la problemele lor, adresându-Mi rugăciuni fără rost sau aţipind discret şi păstrând astfel 
tăcerea cuvenită atunci când vorbeşte preotul. Văzând că biserica sa este plină, ambiţia 
preotului se simte flatată, fără să mai ţină seama că sufletele acestora sunt agitate de cu totul 
alte gânduri decât cele care ar trebui să-i anime, conform învăţăturii Mele. 

Abuzurile continuă astfel să se răspândească, şi a apărut deja tendinţa de a nu mai 
respecta deloc această zi de odihnă, căci conştiinţa celor care ar trebui să asculte legea divină 
poate fi uşor cumpărată cu bani, iar credinţa lor (atât de mică, vai!) poate fi cu uşurinţă 
orientată către alte distracţii, mai atrăgătoare pentru mintea lor nedezvoltată. 

Declinul umanităţii se răspândeşte astfel pas cu pas. Liderii sunt convinşi că interesele 
lor sunt mai bine respectate de clasa muncitoare dacă o cumpără cu bani. Singurele interese 
care stau la baza ambelor categorii sunt cele egoiste. Greşesc însă! Liderii vor vedea în 
curând ce înseamnă să îi privezi pe cei săraci de puţinele elemente spirituale de care dispuneau 
(pe care, oricum, nu le respectă nici ei!), cumpărându-i cu bani şi mărindu-le astfel predilecţia 
către viciu. Ei privesc cu dispreţ tot ce Mă priveşte pe Mine şi învăţătura Mea, iar exemplul lor 
este urmat cu servilism de către subordonaţii lor. Oamenii se afundă din ce în ce mai mult în 
materialism, iar acest proces va continua până când voi aranja astfel lucrurile încât să 
culeagă roadele egoismului lor, care îi vor lua prin surprindere. 

Duminicile şi sărbătorile religioase ar trebui să fie zilele în care cei puternici să le 
recunoască subordonaţilor lor meritele, iar aceştia din urmă ar trebui să consacre aceste 
zile contemplării spirituale. Afacerile pământeşti ar trebui să înceteze complet în aceste 
momente. 

In zilele de sărbătoare, natura se adresează tuturor inimilor, în limbajul ei plin de 
candoare: „Nu-L uitaţi din cauza muncii voastre pe Cel care a creat toate aceste minuni pe 
pământ, pentru a vă reaminti astfel că nu sunteţi destinaţi unei vieţi exclusiv terestre, iar 
munca voastră nu trebuie să fie exclusiv de natură materială, ci şi spirituală. Recunoaşteţi-L 
pe Acela care vă ghidează pe voi, copii sărmani, cu atâta iubire şi răbdare, care v-a dăruit 
acest mediu plin de splendori şi care aşteaptă de la voi, măcar o dată pe săptămână, să uitaţi de 
toate şi să vă gândiţi la El!" 

Potrivit Genezei lui Moise, Eu însumi, în calitatea Mea de Creator, am instituit a şaptea 
zi din săptămână ca zi de odihnă, în planul corespondenţelor, această zi corespunde implantării 
scânteii spirituale în materia moartă, după ce am fost ocupat timp de şase zile cu creaţia ei. 
De aceea, această zi în care am ridicat materia la rang de fiinţă spirituală trebuie considerată o zi 
de sărbătoare şi celebrată ca atare. La nivel terestru, această lege trebuie respectată inclusiv de 
oameni, după ce au lucrat timp de şase zile. 

In cea de-a şaptea zi, ei au datoria să îşi contemple opera pentru a percepe în ea 



ideea spirituală care i-a ghidat şi i-a ajutat să o creeze. Mai mult decât atât, această zi trebuie 
să devină o zi de sărbătoare în sensul spiritual al cuvântului, în care omul trebuie să 
recunoască faptul că munca sa din timpul săptămânii, la fel ca şi propria sa existenţă, nu au o 
bază materială, ci una spirituală (în principiu, el ar trebui să îşi aducă aminte de acest lucru în 
fiecare zi, dar în cea de-a şaptea cu deosebire), în ziua în care nu mai are nici o îndatorire, nici o 
activitate materială care să-i distragă atenţia, el are datoria să se gândească la creaţia Mea, 
la învăţătura, iubirea şi sacrificiul Meu pentru el, luat ca individ, şi pentru umanitate în 
ansamblul ei. 

De aceea, această zi ar trebui să devină pentru el o zi a consacrării, în care, 
eliberat de planul material, să se apropie de idealul spiritual, de ţelul divin, pe care este 
predestinat să-1 atingă, la fel ca întreaga creaţie. 

Toţi oamenii au datoria să celebreze duminica, să-şi amintească în această zi de 

fi 

iubirea Mea şi de tot ce am făcut pentru ei. In acest fel, ei vor păstra inclusiv in restul 
săptămânii un sentiment religios, care le va consacra implicit şi munca pe care o fac în 
planul material. Altfel spus, ei îşi vor pune amprenta divinităţii lor pe tot ce fac şi pe tot 
ce realizează. 

Aşa trebuie înţeleasă ziua de duminică (de odihnă). Nu uitaţi nici o clipă că am 
experimentat personal o asemenea zi şi că va veni o vreme a odihnei supreme, când, 
eliberaţi de învelişul material, veţi ajunge în lumea eternă de dincolo, ca suflete 
spiritualizate, ducând cu ele - sub forma unei amintiri - convingerea că aţi imprimat în tot ce 
aţi făcut pe pământ amprenta divinităţii voastre. 

Respectaţi această zi de odihnă, dar în sensul cel mai spiritual al cuvântului. Observaţi 
întotdeauna strălucirea luminii divine dincolo de cerneala neagră a literelor. Numai în acest fel 
veţi cunoaşte adevărata fericire. Spiritualizaţi totul, mediul în care trăiţi, pe voi înşivă, acţiunile 
şi cuvintele voastre. 

De altfel, fiecare zi în care aţi făcut un progres spiritual ar trebui să fie pentru voi o 
zi de sărbătoare, căci a fost o zi însorită, iar lumina soarelui spiritual v-a dăruit căldură şi 
viaţă. Fiecare zi a săptămânii poate deveni o zi de sărbătoare dacă vă folosiţi de ea pentru a 
progresa din ce în ce mai mult, dovedindu-vă astfel demni de Creatorul vostru şi neuitând 
nici o clipă scopul spiritual pentru care v-aţi născut. Veţi atinge astfel destinaţia finală, 
marea sărbătoare care nu încetează niciodată, ziua sfântă a fericirii eterne, care nu este 
urmată niciodată de noapte, fiind o zi continuă a consacrării şi a păcii, pregătită de Tatăl 
preaplin de iubire pentru copiii Săi încă din timpuri imemoriale. Amin. 

43 
A şaptesprezecea duminică după Sfânta Treime 
Porunca cea mai mare 

Sfântul Matei XXII, 34-40: „Dar fariseii, auzind că Iisus a închis gura saducheilor, s-au strâns 
la un loc. Şi unul din ei, un învăţător al Legii, L-a întrebat ca să-L ispitească, spunând: Invăţătorule, 
care este cea mai mare poruncă din Lege?' Şi Iisus i-a răspuns: ,Să iubeşti pe Domnul Dumnezeul 
tău, cu toată inima ta, cu tot sufletul tău şi cu toată gândirea ta'. Aceasta este cea mai mare şi cea 
dintâi poruncă. Iar a doua, asemenea ei: ,Să iubeşti pe aproapele tău ca pe tine 
însuţi!' De aceste două porunci depind toată Legea şi Prorocii'". 

(24 aprilie 1872) 

Aţi aflat deja foarte multe lucruri despre cele două porunci ale iubirii: IUBEŞTE-L 



PE DUMNEZEU MAI PRESUS DE ORICE şi IUBEŞTE-ŢI APROAPELE LA FEL DE 
MULT CA PE TINE ÎNSUŢI, aşa că nu ar mai fi cazul să insistăm asupra lor. Vom face totuşi 
acest lucru într-o predică întreagă, analizând testul la care M-au supus fariseii şi scribii, 
în speranţa că vor găsi un capăt de acuzare împotriva Mea, căci prezenţa şi 
învăţăturile Mele îi scoteau din minţi. Vă voi explica mai întâi în detaliu situaţia în care 
Mă aflam atunci, inclusiv corespondenţele spirituale cu epoca prezentă, astfel încât 
să înţelegeţi cât mai exact corelaţiile care trebuie făcute între cuvintele şi acţiunile 
Mele de atunci cu ceea ce se întâmplă în prezent pe planeta voastră. 

In vremea când am păşit pe pământ, preoţimea era la fel de ambiţioasă şi de 
lacomă cum a fost întotdeauna, şi cum a rămas până astăzi. Oricine dorea să îi limiteze 
sau să îi distrugă puterea era considerat un duşman al bisericii, deşi în realitate era 
doar un duşman al preoţilor. Pe scurt, aceştia făceau tot ce le stătea în puteri pentru a-i 
întărâta pe oameni împotriva lui, devenind cu atât mai înverşunaţi cu cât acuzaţiile 
împotriva lor nu le ameninţau doar prestigiul, cât mai ales punga. De aceea, ori de câte 
ori apărea un învăţător ca Mine, căruia nu i se puteau opune pe faţă, din cauza 
adevărului cuvintelor sale, preoţii se pretau la cele mai odioase maşinaţii pentru a-1 
acuza de ceva, îndeosebi de revoltă împotriva instituţiilor statutului. Au reuşit acest lucru 
inclusiv în cazul Meu, căci timpul Meu pe pământ se apropia de sfârşit. Până la 
arestarea Mea finală, am reuşit să scap de mai multe ori din mâinile lor, fie fugind, 
fie dând răspunsuri potrivite la întrebările lor insidioase. 

în capitolul de faţă veţi găsi diferite întrebări şi tentative de a Mă da pe mâna 
autorităţilor, pentru ca preoţii să îşi poată atinge scopul fără a părea responsabili de 
arestarea Mea, căci se temeau de oamenii care Mă urmau. De aceea, Mi-au pus 
întrebări de genul celei legate de banii pentru tribut, sau altele similare, întrebarea citată 
mai sus: „Care este porunca cea mai mare din Lege?" avea acelaşi scop, de a-Mi 
întinde o capcană, căci cel care Mi-a pus-o aştepta de la Mine un răspuns care să poată 
fi interpretat ca o încălcare a legilor strămoşeşti, dând astfel guvernatorului apă la 
moară pentru a Mă aresta. Ştiind exact ce gândeau, am avut însă grijă să le dau 
răspunsuri potrivite, care să nu le permită să Mă acuze pe nedrept. Răspunsurile Mele 
corespundeau exact Legii, dar interpretările pe care le ofeream difereau de interpretările 
lor, la fel ca şi maniera în care trebuiau aplicate ele. 

Cele două porunci supreme ale iubirii erau incluse în legile mozaice, dar 
interpretările şi explicaţiile preoţilor erau atât de limitate încât nu puteai extrage 
aproape nici un beneficiu spiritual din ele. Maniera în care le aplicau ei nu le permitea 
să se apropie de Mine şi de semenii lor, nici de restul creaţiei, lucru la fel de valabil şi 
astăzi. Foarte puţini oameni înţeleg inclusiv la ora actuală miezul spiritual al celor 
două porunci, în acele vremuri, oamenii se agăţau exclusiv de litera textelor 
religioase; la fel procedează marea majoritate şi astăzi, agăţându-se cu încăpăţânare de 
sensul literal al Bibliei şi zbătându-se la fel ca un iepure prins în capcană, dornic să se 
elibereze, dar lipsindu-i puterea să scape. 

Deşi am nominalizat aceste două porunci ca fiind cele mai importante dintre 
toate, fariseul care Mi-a pus întrebarea nu a înţeles mare lucru din răspunsul Meu, la fel 
ca şi în cazul întrebării care a urmat: „Ce crezi despre Hristos?" Am ales ca răspuns la 
această întrebare un citat dintr-un psalm al lui David, încercând să le demonstrez astfel 
că totul Mi se supune Mie, Domnului Creaţiei, devenind un punct de sprijin pentru piciorul 



Meu, ceea ce înseamnă că orice element din creaţie poate deveni edificiul pe care să-Mi 
înalţ învăţătura. 

Puţini oameni au înţeles atunci ce înseamnă „să-L iubeşti pe Dumnezeu mai 
presus de orice", şi la fel de puţini înţeleg astăzi acest lucru. Cei mai mulţi dintre ei nu 
înţeleg corect nici porunca: „lubeşte-1 pe aproapele tău la fel de mult ca pe tine 
însuţi", care derivă din prima şi o completează. 

Este simplu să spui că „trebuie să-1 iubeşti pe Dumnezeu mai presus de orice", 
dar această poruncă nu este deloc uşor de înţeles, şi este încă şi mai greu de aplicat în 
practică. Ne putem pune, pe bună dreptate, întrebarea: „De ce trebuie să-L iubească 
oamenii pe Dumnezeu mai presus de orice?" înainte să vorbim despre iubire şi despre 
măsura ei, trebuie să răspundem mai întâi la această întrebare. 

Un om înzestrat cu o raţiune rece va răspunde astfel la întrebarea: „De ce trebuie 
să-L iubească oamenii pe Dumnezeu mai presus de orice?": „Dacă stau să mă gândesc, 
nu văd nici un motiv pentru care L-aş iubi în vreun fel pe Dumnezeu. Pe de o parte, nu 
pot iubi pe cineva invizibil; pe de altă parte, nu-i datorez nici un fel de recunoştinţă lui 
Dumnezeu pentru faptul că m-a creat, căci nu m-a întrebat nimeni dacă doresc să fiu 
creat sau nu. 

Dumnezeu şi-a satisfăcut propria plăcere, dar pe mine nu m-a întrebat dacă sunt 
mulţumit cu starea în care m-a creat şi cu condiţiile pe care mi le-a oferit, dacă mă 
simt fericit cu poziţia mea în rândul celorlalte fiinţe". 

Cum s-ar spune, omul nu are nici o obligaţie de a- şi iubi Creatorul. Nu ar 
avea o asemenea datorie nici măcar dacă ar fi fost plasat în circumstanţele cele mai 
fericite cu putinţă; cu atât mai puţin în condiţiile actuale, în care este nevoit să îndure 
tot felul de suferinţe şi greutăţi, cu care se luptă întreaga viaţă. De ce să-L iubească 
oamenii pe Dumnezeu pentru aşa ceva, şi încă „mai presus de orice"? Ar însemna să le 
ceri prea mult! Există oameni care ar prefera să îi spună Creatorului lor: „Dacă nu m-ai fi 
creat ca fiinţă umană, ai fi putut fi îndreptăţit să îmi soliciţi iubirea, dar în actualele 
condiţii ar fi culmea să îl iubesc pe Acela care - din anumite puncte de vedere - m-a plasat 
într-o poziţie inferioară chiar şi animalelor, dar m-a înzestrat cu capacitatea de a fi 
conştient de trista mea stare şi de a o deplânge!" 

Iată, copiii Mei, aceasta este poziţia nejustificată a raţionaliştilor care trăiesc în 
lumea rece a intelectului, pe care o pot vedea cu ochii, atinge cu mâinile şi simţi cu 
celelalte simţuri ale lor. Acest mod de a gândi stă de cele mai multe ori la baza 
acţiunilor lor, lucru care s-a întâmplat încă de la crearea primilor oameni. La ora 
actuală, savanţii voştri materialişti au ajuns să predice această învăţătură la scenă 
deschisă, fiind de cele mai multe ori aplaudaţi de cei care îi ascultă. 

Dacă am ales din nou, pentru această predică, porunca: „lubeşte-L pe Dumnezeu 
mai presus de orice!", am fâcut-o pentru a le arăta acestor oameni cât de greşită este 
viziunea lor despre Mine şi despre lumea în care trăiesc, şi cât de falsă este concluzia pe 
care o trag pornind de la această viziune. Din fericire, mai sunt printre ei unii care, deşi 
sunt admiratori fanatici ai materiei trecătoare, intuiesc în inimile lor că dincolo de aceasta 
mai există ceva, un principiu mai profund şi mai bun, care îi atrage către viaţa 
spirituală. 

Dacă v-am dat o poruncă, există cu siguranţă un motiv temeinic pentru care 
aceasta trebuie respectată. Cu atât mai mult în cazul poruncii pe care am desemnat-o 



ca fiind cea mai nobilă între toate, întrucât susţine întreaga creaţie, mânând-o către 
perfecţiune. 

Orice lege am analiza, este uşor să ne dăm seama de ce a fost dată ea într-o 
anumită formă şi dacă la baza ei au stat iubirea şi dorinţa de a le fi de folos celor din jur, 
sau serveşte exclusiv intereselor legiuitorului. 

Dacă Eu, Creatorul, am desemnat iubirea (în primul rând faţă de Dumnezeu, şi în 
al doilea rând faţă de cei care vă sunt aproape) ca principiu care stă la baza tuturor 
celorlalte legi ale creaţiei, este evident că toate celelalte instrucţiuni ale Mele se vor 
supune acestei legi şi că oamenii trebuie să înţeleagă - orice s-ar întâmpla - că 
iubirea este rădăcina şi esenţa tuturor lucrurilor. 

Dar ce înseamnă „iubirea"? Pentru a ne face o părere justă asupra ei, trebuie 
mai întâi să clarificăm acest concept. 

Iubirea nu este altceva decât ataşamentul faţă de un obiect animat sau neanimat. 
Acest ataşament permite prezervarea respectivului obiect, care depinde întru totul de 
ea. In cazul fiinţelor vii, iubirea reprezintă o formă de ataşament sau o atracţie faţă de 
acele fiinţe cu care cel care o emite poate trăi într-o stare de armonie emoţională, în 
cazul oamenilor, cel care dăruieşte iubire primeşte în schimb aceeaşi iubire. El doreşte 
să rămână cu persoana iubită într-o stare de fuziune mentală şi emoţională, care se 
amplifică până când între cei doi se creează o uniune spirituală. Iubirea nu îşi doreşte 
altceva decât să-1 vadă pe celălalt cât mai fericit cu putinţă. Ea ne face să îi dăruim tot 
ce avem, fără a-i cere nimic în schimb, căci marea noastră satisfacţie derivă din faptul 
că l-am făcut fericit. 

Numai cel care înţelege în acest fel iubirea lui Dumnezeu, a Domnului şi 
Creatorului său, poate realiza ce înseamnă legea iubirii, care îi cere să-L iubească din 
toată inima si cu toată intensitatea pe Dumnezeu, cel care i-a dăruit totul cu scopul de a 
face din el cea mai fericită fiinţă din univers, pentru eternitate. 

Dar cum îşi demonstrează Dumnezeu această iubire, în numele căreia S-a 
sacrificat El însuşi pentru umanitate, pentru a stimula propria iubire a acesteia pentru 
Creatorul tuturor lucrurilor, situat mai presus de lumea vizibilă şi de cea invizibilă? 

Nu există decât două modalităţi prin care omul poate simţi această iubire infinită a 
Creatorului său pentru el: pe de o parte, raportarea la lumea invizibilă (spirituală) din 
interiorul lui, iar pe de altă parte, raportarea la lumea vizibilă (materială) din afara sa. 
Deşi au expresii diferite, cele două lumi au fost create cu acelaşi scop: acela de a-L 
recunoaşte pe Creatorul tuturor lucrurilor în calitatea Sa de Domn şi de Părinte 
universal. 

Să vedem în ce constă prima modalitate. 

în vremurile de demult, când cunoaşterea despre natură a omului era încă foarte 
limitată, cercetătorii au descoperit multe din resorturile ascunse ale naturii, care făceau 
trimitere deopotrivă la infinitul mare şi la infinitul mic. Marii legiuitori din acele timpuri, 
precum Moise sau ceilalţi profeţi biblici, nu erau preocupaţi atât de mult de natura 
exterioară, cât de omul interior. Ei au atras atenţia celor din jurul lor asupra vieţii lor 
lăuntrice, stabilind anumite legi morale, pe care oamenii ar trebui să le urmeze din 
propria lor voinţă. 

în acele vremuri, porunca iubirii faţă de Dumnezeu le-a fost prezentată 
oamenilor ca o lege, nu ca o poruncă a iubirii. Aşa se explică de ce fariseul care Mi-a 



pus întrebarea referitoare la porunca supremă a rămas interzis auzind răspunsul Meu, 
căci el nu considera această lege ca fiind deosebit de importantă, aşteptând mai 
degrabă un răspuns referitor la o lege civilă, în forma descrisă de Mine, iubirea îi era 
complet necunoscută acelui om, la fel ca şi majorităţii celorlalţi ascultători ai Mei. 
Deşi epoca modernă a avansat mult în cunoaştere, milioane de oameni continuă să 
trăiască şi astăzi fără să cunoască iubirea - aşa cum o înţeleg Eu, adică într-o formă 
diferită de iubirea de sine. 

Pentru a le revela oamenilor această lege supremă a creaţiei Mele, am coborât 
Eu însumi pe planeta voastră întunecată, demonstrându-vă prin cuvintele şi faptele Mele 
ce înseamnă iubirea faţă de Dumnezeu şi iubirea faţă de aproape. Am urmărit astfel să îi 
îndepărtez pe oameni de tendinţele lor materialiste, transformându-i din nou în fiinţe 
spirituale, aşa cum au şi fost creaţi la origini. Picioarele lor ar trebui să fie bine 
ancorate pe pământ, în lumea materială, dar capul (spiritul) lor ar trebui să se înalţe 
către cer, către acea regiune care nu are nimic de-a face cu materia grea. 

Acum 2000 de ani, le-am explicat contemporanilor Mei ce înseamnă iubirea de 
Dumnezeu, dar şi iubirea faţă de aproapele lor, folosindu-Mă în acest scop de 
nenumărate exemple, parabole şi miracole. Le-am explicat astfel că cea de-a doua 
poruncă a iubirii, cea faţă de aproapele lor, nu poate fi pusă în practică decât dacă prima 
poruncă, cea a iubirii de Dumnezeu, a fost pe deplin înţeleasă în semnificaţia ei 
spirituală, la fel cum iubirea de Dumnezeu nu poate fi autentică şi pură decât dacă se 
exprimă ca iubire frăţească pentru semenii tăi şi pentru lumea înconjurătoare. 

A doua modalitate prin care poate fi recunoscută iubirea lui Dumnezeu este 
natura, care le vorbeşte oamenilor la fiecare pas. Ea a fost rezervată unei epoci 
ulterioare, deşi chiar şi în acele timpuri de demult clasa preoţilor cunoştea mai multe 
secrete ale naturii decât oamenii de astăzi. Această voce a naturii, prin care Mi-am 
propus să le ofer oamenilor nenumărate dovezi ale iubirii Mele omniprezente, a rămas 
neobservată multă vreme. Chiar şi astăzi, puţini oameni aud această voce în căutările 
lor. Din păcate, majoritatea celor care se ocupă cu studiul ştiinţelor naturii nu au reuşit să 
descopere decât materia şi legile pe care i le-am impus Eu, în loc să asculte vocea 
blândă a iubirii care şopteşte în vibraţia fiecărui atom (căci trebuie să precizez că în 
interiorul fiecărui atom respiră o scânteie din propriul Meu Sine, care îşi aşteaptă 
cu răbdare evoluţia ulterioară, în acord cu legile iubirii). 

Descoperirea telescopului le-a revelat oamenilor imensitatea spaţiului care există 
deasupra capetelor lor. Inventarea microscopului i-a făcut să se minuneze de infinitul 
mic care se ascunde în interiorul lucrurilor. Cele două instrumente le-au permis să 
intuiască, chiar dacă nu şi să înţeleagă, ce înseamnă infinitatea şi Cel care se ascunde 
în spatele ei. 

Atât astronomia cât şi ştiinţele naturii i-au fost dăruite omului pentru a-şi ţine în 
frâu mândria, pentru a-i diminua orgoliul, ridicându-1 totuşi deasupra întregului 
spaţiu, în calitate de spirit, căci au permis minţii finite să intuiască şi să-şi 
imagineze infinitul. 

Ambele ştiinţe au rolul de a conduce către iubirea de Dumnezeu, demonstrând 
iubirea Acestuia faţă de demnitatea umană, manifestată inclusiv prin iubirea omului faţă 
de aproapele său, care conduce apoi din nou la Cel care a aranjat astfel lucrurile încât 
fiecare scânteie de iubire să se poată întoarce la sursa din care s-a născut, adică la 



Mine. 

Iubirea faţă de Dumnezeu trebuie să apară spontan în inimile oamenilor, 
manifestându-se prin iubirea lor faţă de semeni şi de restul naturii, care va accelera astfel 
circuitul scânteii primordiale. Cele două legi din care s-a născut întreaga creaţie şi către 
care tind toate lucrurile se dovedesc într-adevăr a fi legile supreme ale manifestării. De 
aceea, ele sunt cele mai nobile legi, căci au la bază iubirea, înclinaţia de a te apropia 
către cei la fel ca tine, neputând da naştere decât la armonie, pace, beatitudine şi 
desfătare. 

Chiar dacă - de-a lungul vieţii - este nevoit să se confrunte cu multe greutăţi şi 
suferinţe amare, omul cu înclinaţii spirituale nu priveşte acest lucru ca pe un rezultat al 
circumstanţelor materiale sau sociale în care trăieşte, ci ca pe o modalitate de educaţie 
în vederea unei vieţi superioare. Lumea spirituală nu poate fi înţeleasă în toată 
semnificaţia ei până când tentaţiile lumii materiale nu sunt mai întâi cucerite. Pentru un 
fiu al lui Dumnezeu, suferinţele şi eforturile nu reprezintă altceva decât un impuls 
pentru a progresa, nicidecum un motiv de disperare. în mijlocul acestor lupte el se 
simte sublim şi, conştient că este copilul spiritual al Tatălui etern şi preaplin de 
iubire, se simte suficient de puternic pentru a învinge aceste greutăţi, aşa cum am 
făcut la vremea Mea Eu însumi, stabilind astfel un exemplu suprem pentru eternitate. 

Aflat în această stare de conştiinţă, omul înţelege de ce trebuie să-L iubească 
pe Dumnezeu mai presus de orice, adică de ce trebuie să-i dăruiască Acestuia 
iubirea sa într-o proporţie mai mare decât oricui altcuiva. El ştie că iubirea lui 
Dumnezeu este supremă şi că ea îi va îndeplini toate celelalte dorinţe, în egală 
măsură, el înţelege de ce trebuie să-şi iubească aproapele la fel de mult ca pe sine 
însuşi, conştient de faptul că acesta este şi el o fiinţă spirituală, născută din mâna lui 
Dumnezeu, la fel ca el însuşi, motiv pentru care trebuie să îl respecte la fel de mult 
cum doreşte să fie respectat el însuşi - ca imagine a lui Dumnezeu. 

Aşa trebuie iubit Dumnezeu şi aşa trebuie manifestată această iubire, prin iubirea 
voastră faţă de semeni şi de restul naturii, demonstrând astfel că sunteţi descendenţii 
adevăraţi ai Celui care a creat această lume miraculoasă. Veţi înţelege atunci că nici o 
lume nu poate fi creată decât din iubire, care reprezintă însăşi natura ei, impulsul care stă 
la baza existenţei şi a dorinţei sale de a se perfecţiona. 

Aceasta este esenţa învăţăturii Mele despre iubire, care vă este exemplificată de- 
a lungul vieţii de mii de ori, de când sunteţi în leagăn si până ajungeţi în mormânt, 
reverberându-se apoi în viaţa de dincolo: fără iubire nu poate exista un Părinte, şi nici 
copii. Amin. 

44 

A optsprezecea duminică după Sfânta Treime 

Vindecarea omului paralizat 

Sfântul Matei IX, 1-8: „Iisus s-a urcat într-o corabie, a trecut marea şi a venit în cetatea 
Sa. Şi iată, i-au adus un om paralizat, care zăcea într-un pat. Şi Iisus, văzându-le credinţa, a zi celui 
paralizat: îndrăzneşte, fiule. Păcatele îţi sunt iertate!' Şi iată, unii dintre cărturari au zis în ei înşişi: 
,Omul acesta huleşte!' Şi Iisus, care le cunoştea gândurile, a zis: ,Pentru ce aveţi gânduri rele în 



inimile voastre? Căci ce este mai uşor? A zice: „Iertate îţi sunt păcatele", sau a zice: „Scoală-te şi 
umblă"? Dar, ca să ştiţi că Fiul Omului are putere pe pământ să ierte păcatele, i-am zis celui paralizat: 
„Scoală-te, ridică-ţi patul şi du-te acasă'", şi el s-a sculat şi s-a dus acasă. Când au văzut mulţimile 
lucrul acesta, s-au înspăimântat şi au slăvit pe Dumnezeu, care a dat oamenilor o putere atât de 
mare". 

(25 aprilie 1872) 

Această Evanghelie descrie alte miracole pe care le-am făcut şi felul în care am 
răspuns la obiecţiile fariseilor, care continuau să îmi critice învăţătura şi acţiunile. 

Chiar înainte de a-1 vindeca pe cel paralizat, primul miracol pe care l-am făcut a fost 
iertarea păcatelor acestuia, lucru care i-a tulburat nespus pe farisei. I-am iertat bolnavului 
păcatele din cauza credinţei sale şi a rudelor sale, dar şi din compasiune, căci acesta trebuia să 
suporte consecinţele propriilor sale greşeli (aşa cum se întâmplă în cazul tuturor bolnavilor, 
care păcătuiesc grav împotriva propriei lor naturi). 

Fariseii şi marii preoţi credeau că ei erau singurii îndreptăţiţi să ierte păcatele. Aşa se 
explică de ce erau atât de supăraţi. De aceea, intenţia Mea a fost să le demonstrez nu numai 
că pot ierta la rândul Meu păcatele, şi asta în mod real, dar că puteam chiar să vindec 
consecinţele păcatelor, lucru pe care ei nu îl puteau face. 

Motivul pentru care Mă urau şi Mă invidiau atât de tare era acela că prin acţiuni de genul 
celei de faţă le câştigam simpatia şi credinţa oamenilor, îndepărtându-i treptat de preoţii lor. 

La acea vreme era absolut necesar să îmi demonstrez în permanenţă cuvintele prin 
asemenea fapte miraculoase, căci marea majoritate a oamenilor nu aveau un nivel de 
educaţie religioasă suficient de elevat pentru a trece pe calea cea dreaptă numai ca urmare 
a unor argumente spirituale. Acest capitol din Evanghelie arată felul în care am încercat să 
rectific ideile greşite ale ascultătorilor Mei, demonstrând apoi prin fapte autenticitatea 
învăţăturii Mele. In acele vremuri, prejudecăţile preoţilor evrei erau foarte mari; de aceea, 
trebuia mai întâj să elimin aceste prejudecăţi, pentru a putea să-Mi răspândesc apoi 
învăţătura. Căci în faţa Mea, toţi oamenii sunt egali. 

Scânteia divină din sufletul lor îi îndreptăţeşte pe toţi, în egală măsură, să devină 
copiii Mei. 

Pentru a-Mi demonstra puterea, am fost nevoit să le arăt că ideile lor spirituale erau false, 
dovedind acest lucru inclusiv prin faptele Mele, în special prin eliminarea bolilor fizice prin 
puterea Cuvântului Meu. Am acţionat în mod deliberat, împreună cu discipolii Mei, în mod 
contrar preceptelor ceremoniilor lor religioase, pentru a atrage astfel atenţia oamenilor asupra 
faptului că simpla respectare a legilor templului în litera lor nu avea mare lucru de-a face cu 
adevărata religie, aşa cum au înţeles-o Moise şi ceilalţi profeţi care le-au dat acele legi. 

In acest fel, Mi-am propus să reduc toate acele ceremonii greşit înţelese la 
adevărata lor valoare (nu prea mare), făcând astfel loc învăţăturii Mele spirituale, 
extrem de pură. Aşa se explică de ce le-am spus celor care Mă ascultau: „Cei sănătoşi nu au 
nevoie de un medic, ci numai cei bolnavi!", sau „Eu nu am venit să-i chem pe cei vrednici, 
ci să le cer păcătoşilor să se pocăiască!" La obiecţia care Mi-a fost adusă cu privire la post am 
răspuns: „Cum pot să jelească copiii miresei atât timp cât mirele se află în mijlocul lor? Dar va 
veni o vreme când mirele nu va mai fi printre ei, şi când vor trebui să postească!", sau 
„Nimeni nu îşi pune o haină nouă peste una veche!", sau „Nimeni nu pune vinul cel nou 
în sticle vechi!", şi aşa mai departe. 

Vă puteţi da seama din toate aceste exemple cât de mult M-am luptat împotriva 
vechilor prejudecăţi, folosindu-Mă de cuvinte şi de parabole, astfel încât învăţătura Mea să fie 
recunoscută ca o învăţătură spirituală, iar oamenii să înţeleagă că ea nu poate fi înlocuită prin 
ceremonii şi prin simplul mers la templu, căci: „Cel care Mă slăveşte, trebuie să Mă slăvească 



întru spirit şi adevăr! " 

Le-am reamintit inclusiv discipolilor Mei acest lucru, arătând către numeroşii copii 
rătăciţi şi spunându-le: „Recolta este foarte bogată, dar culegătorii sunt puţini. De aceea, 
rugaţi-vă Domnului recoltei să vă trimită mai mulţi lucrători pentru a-i culege recolta". 

Iată, copiii Mei! înainte de a-1 vindeca de paralizie pe omul bolnav, i-am spus: 
„Păcatele îţi sunt iertate!" Boala sa fusese provocată de păcatele împotriva propriului său 
organism. I-am iertat aceste păcate, căci nu-şi dădea seama că a contractat această 
boală din cauza desfrâului şi plăcerilor simţurilor pe care le-a vânat în permanenţă. De aceea, 
nici nu i-am spus: „Du-te şi nu mai păcătui!", căci era prea departe de înţelegerea justă şi nu ar 
fi înţeles de ce trebuie să se pocăiască pentru aceste păcate. 

Vindecarea subită, prin simplul Meu Cuvânt, a avut drept scop să-1 facă să mediteze 
asupra acestor aspecte, pentru a-şi da singur seama că plăcerile pe care le-a urmărit atâta 
vreme şi care i-au adus mai târziu atâta suferinţă nu reprezentau în nici un caz destinul său 
spiritual, că în interiorul lui exista ceva mai profund şi mai măreţ, un principiu care îl 
atrăgea către regiuni mai înalte, în care domnesc alte valori decât simpla satisfacere 
elementară a simţurilor. 

Prin cuvintele Mele Mi-am propus să-1 înalţ pe acel om sărman şi să umilesc orgoliul 
fariseilor, făcându-i să înţeleagă cât de mică este puterea lor, de vreme ce cuvintele lor nu sunt 
susţinute de fapte, aşa cum erau ale Mele. Cuvintele dispar, dar consecinţele faptelor rămân. 
Răspunsurile pe care le-am dat în mai multe ocazii aveau drept scop să îi arate intelectului 
arogant limitările sale, astfel încât să se smerească singur în faţa puterii sublime a spiritului. 

Ca de obicei, toate cuvintele şi faptele Mele din acele vremuri continuă să fie relevante 
până astăzi, şi aşa vor rămâne de-a pururi. Oriunde aţi privi în jur, nu veţi vedea decât 
paralitici, orbi, schilozi şi surdomuţi, întunericul prevalează pretutindeni pe planeta voastră, în 
cel mai bun caz fiind înlocuit doar de o atmosferă clarobscură. 

Sunt mulţi cei schilodiţi sau paralizaţi din punct de vedere spiritual, datorită direcţiei 
greşite în care a luat-o sufletele lor; ei se ataşează de lucrurile trecătoare, ignorând cu 
desăvârşire aspectele spirituale ale vieţii. Rezultatul acestei paralizii spirituale este confuzia 
pe care o fac între spirit şi materie. Acesta este păcatul pe care trebuie să-1 iert zilnic, pentru ca 
umanitatea să nu piară de tot. 

Chiar şi în epoca modernă se petrec tot felul de miracole, dar oamenii nu le mai acceptă 
ca atare. Ei încearcă să explice cu ajutorul intelectului toate fenomenele naturii şi toate 
evenimentele politice, atribuindu-le cauze obişnuite, fără să observe cât de mult îi ajut să iasă 
din labirintul ipotezelor şi al evenimentelor dezastruoase, în care au intrat singuri, din cauza 
încăpăţânării lor. 

Am afirmat cândva că Eu am venit la cei bolnavi, nu la cei sănătoşi; acest lucru 
continuă să fie valabil şi astăzi. Eu îi caut şi vin la cei suferinzi, paralizaţi sau schilozi, la orbi şi 
surdomuţi, la toţi cei cu sufletele bolnave, şi încerc să-i vindec instruindu-i chiar la 
şcoala păcatelor lor, de pe băncile căreia trebuie să iasă maturizaţi şi întăriţi. Pe mulţi îi vindec 
direct, datorită credinţei lor ferme, creând pentru ei circumstanţe care să le permită să mediteze 
asupra vieţii pe care o duc şi să-şi corecteze greşelile pe care le fac. 

Chiar şi vouă trebuie să vă iert adeseori păcatele, deşi voi aţi înţeles deja în multe 
privinţe mesajul Meu şi planurile Mele în ceea ce priveşte umanitatea. Nici chiar voi nu sunteţi 
conştienţi de cauzele care stau la baza dificultăţilor care vă amărăşe viaţa. De aceea, nu pot 
să vă spun încă, aşa cum am făcut-o acum 2000 de ani în cazul femeii adultere: „Du-te, şi 
nu mai păcătui!", căci cei mai mulţi dintre voi nu aţi înţeles că sunteţi doar nişte slujitori 
leneşi, chiar dacă intenţiile voastre sunt bune şi devoţiunea voastră este mare. 

La fel ca în trecut, mulţi oameni din epoca modernă oftează sub povara realizării 
slăbiciunilor lor. Ei ar trebui să vină la Mine, la fel ca bolnavul de care vorbeşte Evanghelia, cu 



credinţa fermă că Eu îi voi vindeca, în scurt timp, ei ar auzi astfel vocea care le strigă în 
inimă: „Păcatele sau greşelile tale ţi-au fost iertate! la-ţi patul şi du-te acasă!", ceea ce 
înseamnă: „Nu te mai baza pe cei din jur sau pe îmbunătăţirea miraculoasă a circumstanţelor 
în care te afli; alungă slăbiciunile în patul cărora te-ai complăcut până acum! Pune-ţi pe umeri 
concepţiile greşite, poartă-le în spinare şi fă primii paşi către perfecţiune. Ai zăcut până acum 
pe patul greşelilor, la fel ca un om bolnav; acestea nu trebuie să-ţi mai blocheze însă calea spre 
progres, căci povara ta a devenit astăzi mai uşoară, iar cât de curând vei scăpa complet de 
ea. Mai întâi de toate, trebuie să inversezi însă tendinţa. Te-ai sprijinit multă vreme pe aceste 
concepţii greşite, dar a sosit timpul să te ridici şi să le iei pe umeri, conştient de adevărata lor 
semnificaţie şi fără să le resimţi povara". 

Ar trebui să începeţi voi înşivă, cei pe care i-am ales şi i-am pfeferat multor altora, să 
vă auto-vindecaţi. Acesta este motivul pentru care vă trimit diferite circumstanţe menite să vă 
testeze şi să vă disciplineze voinţa, căci a sosit din nou timpul să îi caut în lume pe bolnavi şi 
să-i ajut să se vindece, pentru a le servi astfel drept exemplu celorlalţi. 

Nici chiar Eu nu pot pune un veşmânt nou peste haina veche a păcatului şi nu pot să 
introduc vinul cel nou în sticlele vechi, căci acestea nu ar rezista: haina s-ar destrăma şi 
sticlele s-ar sparge. Mai întâi de toate, trebuie să renunţaţi voi înşivă la haina cea veche şi la 
sticlele prăfuite. Noul Adam nu-1 poate înlocui pe cel vechi decât după dispariţia acestuia. 
Păcatele reprezintă cauza tuturor necazurilor voastre; de aceea, ele trebuie mai întâi iertate, 
adică eliminate. Abia apoi veţi putea păşi vindecaţi. Pe de altă parte, fiecare cuvânt, fiecare 
faptă, fiecare eveniment trebuie să joace un anumit rol în mărirea numărului de lucrători 
pentru recolta ce se apropie. 

Am afirmat cândva că „mulţi sunt chemaţi, dar puţini sunt aleşi". Lumea este încă plină 
de schilozi, orbi şi paralitici, care trebuie mai întâi să se vindece. Pentru asta, am nevoie de 
lucrători buni în via Mea, capabili să facă tot felul de munci, în acest scop, trebuie să fi trecut ei 
înşişi prin şcoala grea la care doresc să predea astăzi, dăruindu-le altora cunoaşterea pe care ei 
au primit-o deja. 

De aceea, trebuie să treacă ei înşişi printr-un întreg lanţ al suferinţelor, încercărilor şi 
dificultăţilor, care îi va face să renunţe la vechile lor obiceiuri, schimbându-le cu veşmântul 
adevărului divin. Abia atunci se vor putea ridica din pat, urmând chemarea Mea: 
„Ridicaţi-vă, luaţi-vă patul şi mergeţi acasă!" 

Cu toţii aţi fost bolnavi de paralizie, într-o măsură mai mare sau mai mică, dar Eu v-am 
ajutat să vă vindecaţi. Când procesul va fi încheiat, veţi putea deveni culegători ai recoltei 
Mele, care urmează să se producă în curând, la o scară mult mai mare decât vă aşteptaţi 
acum. 

De aceea, faceţi tot ce vă stă în puteri pentru a vă îndeplini datoria, fiecare în propriul său 
domeniu de activitate, căci pentru asta v-am dăruit atâtea remedii şi asta aştept Eu de la voi! 
Amin. 

45 

A nouăsprezecea duminică după Sfânta Treime 

Parabola nunţii fiului de împărat 

Sfântul Matei XXII, 1-14: „Si Iisus, răspunzând, le-a vorbit iarăşi în pilde. Şi a zis: împărăţia 
cerurilor se aseamănă cu un împărat care a făcut nuntă fiului său. A trimis pe robii săi să cheme 
pe cei invitaţi la nuntă, dar ei n-au vrut să vină. A trimis iarăşi alţi robi şi le-a zis: „ Spuneţi celor 
invitaţi: iată, am pregătit ospăţul meu; juncile şi vitele mele cele îngrăşate au fost tăiate; toate sunt 



gata. Veniţi la nuntă!" Dar ei, fără să le pese, au plecat: unul la holda lui şi altul la negustoria lui. 
Ceilalţi au pus mâna pe robi, şi-au bătut joc de ei şi i-au omorât. Când a auzit, împăratul s-a 
mâniat: a trimis ostile sale, a nimicit pe ucigaşii aceia şi le-a ars cetatea. Atunci, a zis robilor săi: 
„Nunta este gata, dar cei invitaţi n-au fost vrednici. Duceţi-vă, deci, la răspântiile drumurilor şi invitaţi 
la nuntă pe toţi aceia pe care îi veţi găsi!" Şi robii aceia au ieşit la răspântii, au strâns pe toţi cei pe 
care i-au găsit, şi buni, şi răi, şi sala ospăţului de nuntă s-a umplut de oaspeţi, împăratul a intrat 
să-şi vadă oaspeţii şi iată acolo un om care nu era îmbrăcat cu o haină de nuntă. „Prietene, i-a zis el, 
cum ai intrat aici fără să ai haină de nuntă?" Omul acela a amuţit. Atunci, împăratul a zis 
slujitorilor săi: „Legaţi-i mâinile şi picioarele şi aruncaţi-l în întunericul de afară! Acolo va fi 
plânsul şi scrâşnirea dinţilor. Căci mulţi sunt chemaţi, dar puţini sunt aleşi!"' 

(26 aprilie 1872) 

Prin această parabolă a nunţii fiului de împărat am dorit să le atrag atenţia fariseilor 
asupra consecinţelor maşinaţiunilor lor; căci ei credeau că nimeni nu-şi dă seama care sunt 
intenţiile lor. Scopul Meu era să îi ajut să se îndrepte, căci ei înţelegeau avertismentele de 
dincolo de parabole, în timp ce majoritatea oamenilor simpli nu erau capabili de acest 
lucru. Pe scurt, nu doream să le stric imaginea înaintea oamenilor de rând, atât timp cât mai 
erau capabili să se transforme în bine. Loviturile Mele mergeau de fiecare dată drept la ţintă, 
aşa că mânia lor a continuat să crească, până când le-a fost dat să îmi împlinească destinul, 
aşa cum era predestinat să fie, conform tuturor profeţiilor, şi cum le spusesem Eu 
însumi discipolilor Mei că va fi sfârşitul Meu. 

In această parabolă am comparat împărăţia lui Dumnezeu sau a Tatălui ceresc cu un rege 
care şi-a trimis invitaţiile la nunta fiului său prietenilor şi cunoştinţelor sale, dar nu a primit decât 
refuzuri din toate părţile. Mânios, regele i-a ucis pe aceştia şi le-a ars proprietăţile. 

Când şi-a trimis a doua oară slujitorii, el le-a spus să îi cheme pe toţi cei pe care îi vor 
găsi la răspântiile drumurilor şi prin pieţe, iar aceştia i-au adus pe toţi, buni şi răi deopotrivă, 
la masa stăpânului lor. Printre aceşti oaspeţi se afla şi unul care nu era îmbrăcat de nuntă. 
Neputând găsi nici o scuză pentru comportamentul său, acesta a fost aruncat în întunericul de 
afară, ca răsplată pentru indolenţa sa. Parabola se încheie cu aceste cuvinte, foarte 
semnificative: „Căci mulţi sunt chemaţi, dar puţini sunt aleşi!" 

Pentru a înţelege mai bine semnificaţia spirituală a acestei parabole şi modul în 
care poate fi aplicată ea în timpurile moderne, trebuie să începem prin a examina toate 
circumstanţele menţionate în ea. Nu trebuie să uitaţi nici o clipă că orice cuvânt pe care l-am 
rostit în acele timpuri ascundea o semnificaţie spirituală infinit mai profundă decât bănuiau 
ascultătorii Mei de atunci, la fel ca şi cititorii de astăzi şi cei din generaţiile viitoare. Să 
începem aşadar cu forma acestei parabole, ca să vă faceţi o idee cât de profundă este 
semnificaţia ei spirituală dacă este examinată cu ochii iluminaţi ai sufletului. 

Am comparat împărăţia lui Dumnezeu cu un rege care dorea să-i facă nuntă fiului său. 
Din perspectiva supremă, această nuntă se referă la viitoarea fuziune care urmează să se 
producă între planul material şi lumea spiritelor, care va avea drept urmare disoluţia 
materiei şi eliberarea spiritelor închise în ea, pentru a se putea uni cu lumina care le 
este proprie. 

Prima imagine, cea a nunţii, simbolizează unificarea a două principii într-o singură 
fiinţă spirituală, chiar dacă este încă separată de două corpuri. Nunta reprezintă acel 
moment sublim în care principiile polar opuse se întâlnesc şi realizează o stare care nu ar fi 
posibilă la nivel individual. 

La această unificare (celebrată pe pământ sub forma ceremoniilor nupţiale) au fost 
invitaţi o serie de oaspeţi, consideraţi vrednici să participe la ea. Parabola afirmă însă că 
aceştia au refuzat. 



Această nuntă este simbolul întregii perioade care s-a scurs între crearea omului şi 
marele potop, împodobit în veşminte de nuntă, pământul i-a invitat pe toţi oamenii la marea 
unificare spirituală. Dorinţa lui a fost să invite la nuntă numai oamenii, fiinţele spirituale care 
încununează creaţia materială. Aceştia au preferat să se închine însă în continuare lumii 
fizice şi plăcerilor sale, ignorând chemarea spirituală. De aceea, ei au refuzat invitaţia la 
marele festin nupţial, adică provocarea de a evolua în sus, luând-o în direcţia opusă, în 
consecinţă, s-a produs marele potop, absolut necesar pentru ca marea unificare a materiei 
cu lumea spirituală să se mai poată produce. Potopul a distrus rasa umană existentă la ora 
aceea pe pământ, adică pe acei oameni pe care i-am creat, înzestrându-i cu o mare 
superioritate şi educându-i personal, prin toate mijloacele posibile. 

După catastrofă, puţinii descendenţi care au rămas în viaţă şi-au continuat evoluţia. Ei 
au fost din nou invitaţi, mai târziu, la marele festin al fuziunii. Speriaţi de judecata la care a 
fost supusă anterior rasa umană şi mânaţi de un impuls interior, aceşti oameni şi-au propus să 
îşi unifice fiinţa spirituală cu regiunile superioare ale lumii spiritelor. 

Din păcate, acest impuls interior nu a fost suficient de puternic, fiind interpretat în 
diferite feluri de fiecare în parte. De aceea, la marele festin au fost invitaţi deopotrivă cei 
buni şi cei răi, după cum afirmă parabola. 

Printre invitaţi se număra şi un om care nu purta veşmânt de nuntă, motiv pentru care 
a fost izgonit în întunericul de afară. Semnificaţia acestui simbol este următoarea: toţi cei care 
au simţit impulsul interior de a creşte spiritual sperau să îşi vadă dorinţele şi idealurile 
împlinite. Altfel spus, ei se aşteptau la un final fericit, fiind împodobiţi - metaforic vorbind - cu 
veşminte de nuntă. Cei mai buni dintre ei au început să îşi afişeze deschis iubirea şi dorinţa 
de a deveni mai buni şi mai puri. Inclusiv cei mai puţini buni dintre ei, ba chiar şi cei mai răi, s- 
au împodobit cu ce aveau mai bun prin casă, în speranţa să pară mai buni decât erau în 
realitate. 

Un singur om, după cum afirmă parabola, nu şi-a dat nici cea mai mică osteneală în 
această direcţie. El s-a prezentat exact aşa cum era, dornic să ia parte la această fuziune, dar 
aşa cum vroia el, nu cum i s-a cerut. Acest om care M-a sfidat pe faţă nu a fost altul decât 
Lucifer sau Satan, spiritul expulzat cu multă vreme în urmă de Mine şi care a ajuns să 
reprezinte principiul răului personificat, adică polul opus al Sinelui Meu. De aceea, acest 
spirit care întruchipa răutatea absolută a fost aruncat în întunericul de afară, acolo unde nu 
există decât plânsul şi scrâşnirea dinţilor. Altfel spus, el trebuie să aştepte în întunericul 
propriului său suflet până când va decide să devină mai bun; abia atunci se va putea întoarce la 
nuntă. (Vezi: http://www.scribd.com/doc/5603236/Cine-este-Dumnezeu-cine-este-Lucifer-ce- 
este-omulExplicate-de-insusi-Dumnezeu-prin-Bertha-Dudde- ) 

Simbolul satanic este reprezentat pe pământ de toţi acei oameni care ştiu perfect 
ce este bine şi nobil, dar preferă în mod deliberat să facă rău. Cât despre ceilalţi meseni 
invitaţi la nuntă, cei „buni" şi „răi" deopotrivă, aceştia se referă la oamenii care păcătuiesc 
pentru că sunt prea slabi, dar care nu şi-au pierdut nici o clipă dorinţa de a deveni mai buni. 
Spiritele cu adevărat rele şi incorigibile sunt cele care cunosc foarte bine deosebirea dintre 
bine şi rău, dar refuză să aplice binele, căci îl urăsc. Ori de câte ori le stă în puteri, ei îi 
influenţează inclusiv pe cei din jur să devină la fel ca ei. Acest ideal este de natură pur 
demoniacă, întrucât impulsul iubirii, implantat de Mine în toate sufletele, s-a transformat în 
cazul lor în ură. 

Fariseii şi-au dat seama că metafora omului care s-a prezentat la nuntă fără vesminte 
potrivite se referea la ei, aşa că s-au mâniat foarte tare. Ei au înţeles că din cauza atitudinii lor, 
vor fi excluşi de la viitoarele desfătări din lumea spiritelor, până când vor decide singuri să o 



apuce pe calea cea bună, apropiindu-se din nou de Mine. Nu întâmplător, această parabolă se 
încheie cu cuvintele: „Mulţi sunt chemaţi, dar puţini sunt aleşi!", care înseamnă că porţile 
care conduc la marea împărăţie a lui Dumnezeu le sunt deschise tuturor spiritelor din creaţia 
Mea, dar puţine vor fi cele care vor reuşi să pătrundă în sfera păcii eterne, a liniştii supreme şi a 
beatitudinii. Acest lucru nu este posibil decât în cazul acelor spirite care au eliminat din 
inimile lor tot ce este lumesc şi senzorial. Numai aceste spirite pot fi alese să participe la 
împărăţia Mea. Ochii lor spirituali nu vor putea suporta strălucirea orbitoare a luminii Mele 
celeste decât atunci când o rază similară va începe să strălucească în interiorul lor, 
reflectându-se apoi în marele cer spiritual. 

Aceasta este interpretarea spirituală corectă a parabolei, care nu s-a schimbat cu 
nimic până astăzi. 

încă din acele vremuri, Eu Mi-am trimis slujitorii să-i invite pe toţi oamenii la 
marele festin din casa Mea, dar puţini au acceptat invitaţia. Secolele au continuat apoi să 
treacă, pierzându-se în abisul istoriei, iar Eu nu am încetat să-i invit pe oameni la marea 
fuziune. O parte din invitaţi au apărut, aşteptându-se să primească însă de la Mine ceea ce le 
ceream Eu însumi lor. De aceea, ei şi-au întors spatele împărăţiei spirituale, preferând 
drumul cel lung celui mai scurt, dar mai greu. 

Chiar şi astăzi continui să îmi trimit mesagerii în lume, pentru a explica voinţa Mea 
şi a le transmite oamenilor care este adevăratul scop al existenţei lor pe pământ. Ei le spun 
acestora că, indiferent cât de mare este rezistenţa pe care o opun, mai devreme sau mai târziu 
vor fi siliţi să facă ceea ce aştept Eu de la ei. Mulţi dintre ei îşi astupă urechile în faţa vocii iubirii 
şi păcii; aceştia vor fi pierduţi multă vreme. Sunt nevoit să privesc cu tristeţe cum 
majoritatea oamenilor îmi întorc spatele, urmând cu bună ştiinţă calea cea rea, deşi ştiu 
ce ar trebui să facă. 

Prima oară când Mi-a fost refuzată invitaţia, am fost nevoit să trec umanitatea 
rătăcită printr-un potop, pentru a o mântui. Cât de curând voi fi silit să trimit o 
catastrofă similară pe pământ, căci am datoria să-i salvez pe cei buni şi să reorientez 
umanitatea pe calea cea bună. De data aceasta însă, potopul nu va mai fi provocat 
de apa materială, ci de apa spirituală a adevărului Meu. Data trecută, au existat 
oameni care au încercat să se salveze de potopul material. La fel şi acum, când lumina 
Mea va inunda pământul, spiritele mai bune se vor trezi şi o vor răspândi mai departe, 
silindu-i pe cei ignoranţi să se ascundă de strălucirea ei insuportabilă în întunericul 
exterior al propriilor lor slăbiciuni. 

Ceea ce le-am spus cândva fariseilor sub forma unei metafore se va împlini de 
această dată într-o manieră spirituală. Vor exista şi acum oameni care se vor mânia din cauza 
acestei lumini extrem de puternice, căci ea va scoate la iveală ceea ce au ascuns multă vreme 
în întuneric. Oricât de mare ar fi rezistenţa opusă de Satan, lumina trebuie să prevaleze însă 
pe pământ, căci împărăţia Mea este o împărăţie a luminii! Destinul spiritelor pe care le-am 
creat, printre care se numără şi oamenii, este fie de a se scufunda în întunericul etern al 
sufletelor lor, echivalent cu materia cea mai densă, pentru un lung proces de purificare, fie de a 
o apuca pe calea cea scurtă a cunoaşterii, cu preţul unor mari sacrificii şi încercări. 
Acesta este destinul tuturor fiinţelor create de Mine, inclusiv al oamenilor. 

Cu toţii sunt invitaţi la marele festin, dar vai celor care se vor prezenta în împărăţia 
luminii fără un veşmânt de nuntă! Ei vor păţi ceea ce a păţit oaspetele din parabola noastră: vor 
fi izgoniţi în întunericul de afară, până când zorii zilei vor începe să răsară inclusiv în inimile lor. 
La fel ca acum 2000 de ani, când prin prezenţa Mea vizibilă Mi-am propus să iluminez prin 
cuvintele Mele chiar şi cele mai întunecate colţuri ale inimii umane, la a doua Mea venire pe 



pământ, care este foarte apropiată, Mă aştept să găsesc în inimile voastre această lumină, 
sau cel puţin o receptivitate cât de mică faţă de ea, pentru a putea celebra împreună marele 
festin al unificării. Eu, Regele şi Tatăl vostru, voi pregăti atunci festinul de nuntă pentru fiul 
Meu, adică pentru spiritele Mele, şi ne vom bucura împreună de marea fuziune, într-o 
singură inimă şi într-o singură minte, căci acesta este scopul pentru care v-am pregătit, dându- 
vă Eu însumi exemplul suprem de iubire şi de umilinţă. Amin. 

46 
A douăzecia duminică după Sfânta Treime 
Vindecarea fiului slujbaşului împărătesc 

Sfântul loan IV, 47-53: „Şi în Capernaum era un slujbaş împărătesc, al cărui fiu era 
bolnav. Acesta, când a aflat că Iisus venise din Iudeea în Galileea, s-a dus la El şi L-a rugat să se 
coboare şi să vindece pe fiul lui, care era pe moarte, Iisus i-a zis deci: ,Dacă nu vedeţi semne şi 
minuni, cu nici un chip nu credeţi'. Slujbaşul împărătesc i-a zis: ,Doamne, coboară-Te până nu 
moare copilul meu!' ,Du-te, i-a zis Iisus, fiul tău trăieşte'. Şi omul acela a crezut cuvântul pe care i-l 
spusese Iisus şi a pornit la drum. Şi pe când se cobora el, l-au întâmpinat robii lui şi i-au adus vestea, 
spunând: ,Fiul tău trăieşte'. El i-a întrebat de ceasul în care a început să-ifie mai bine. Şi ei i-au zis: 
,ieri, în ceasul al şaptelea, l-au lăsat frigurile'. Tatăl a cunoscut că tocmai în ceasul acela îi zisese 
Iisus: ,Fiul tău trăieşte'. Şi a crezut el şi toată casa lui". 

(27 aprilie 1872) 

Acest capitol povesteşte cum am readus la viaţă un copil aflat pe patul de 
moarte prin puterea Cuvântului Meu. El dovedeşte din nou puterea Cuvântului însoţit 
de o voinţă fermă, care poate realiza lucruri miraculoase, ce par imposibile pentru omul 
de rând. 

Nobilul de care vorbim şi-a dat seama de acest lucru atunci când, întors acasă, a 
fost întâmpinat de servitori, care i-au adus vestea cea bună, spunându-i că 
micuţul s-a vindecat exact în momentul în care Eu am rostit Cuvântul de 
vindecare. 

Scopul pe care l-am urmărit prin acest gest a fost triplu: mai întâi, am dorit să le 
arăt discipolilor şi ascultătorilor Mei că până şi un străin putea avea o credinţă fermă, în 
plus, el era un demnitar de rang înalt şi un păgân, ceea ce nu l-a împiedicat să 
beneficieze de roadele credinţei sale. Al treilea scop a fost acela de a le da astfel o lecţie 
celor de faţă, pentru a trezi şi mai mult în ei adevărata credinţă, care era încă foarte 
slabă. 

Le spusesem deja evreilor în mai multe ocazii că tot ce aveau le va fi luat şi dat 
păgânilor, căci ei - primii aleşi - erau prea încăpăţânaţi pentru a Mă accepta pe Mine şi 
misiunea Mea. De aceea, această graţie urma să le fie luată şi dată păgânilor, în 
inimile cărora învăţătura Mea avea să găsească un sol mai bun. 

Prin actul descris mai sus am dorit să le demonstrez că spre învăţătura Mea se 
vor îndrepta nu numai oamenii simpli, din clasele cele mai de jos, ci şi cei de rang 
înalt, cu educaţie, care nu se ruşinau să alerge către Mine şi să-Mi ceară ajutorul atunci 
când aveau nevoie de el. 

In cazul de faţă, romanul respectiv nu a fost atras către Mine dintr-o credinţă 



foarte mare, ci mai degrabă din iubirea pe care i-o purta fiului său. Credinţa s-a 
născut în el abia după vindecarea miraculoasă. Aşa se explică de ce i-am spus la 
început: „Dacă nu vedeţi semne şi minuni, cu nici un chip nu credeţi!" Eu ştiam 
deja că după ce va vedea cu ochii săi miracolul revenirii la viaţă a copilului său 
(aproape mort), acest om va crede. 

Dar cel mai important a fost cel de-al treilea scop pe care Mi l-am propus: acela 
de a le arăta discipolilor şi ascultătorilor Mei, prin puterea exemplului, că principala 
premisă necesară pentru ca miracolele Mele să se împlinească era credinţa celui care 
apela la Mine (credinţă care lor le lipsea adeseori). Acest eveniment a avut menirea să le 
demonstreze că cel care crede cu o credinţă fermă în Cuvântul Meu nu va fi dezamăgit 
niciodată. 

Auzind cuvintele Mele: „Fiul tău va trăi!", nobilul s-a îndreptat către casă 
(avea de parcurs o distanţă considerabilă) cu convingerea fermă că ele se vor împlini. 
Acest lucru am dorit să-1 demonstrez înainte de toate discipolilor Mei - consecinţele 
credinţei ferme. 

în acest fel, am urmărit ca nu doar nobilul să beneficieze de consecinţele acestui 
miracol, ci şi cei din jurul Meu, cărora am avut grijă să le explic cele trei raţiuni şi scopul 
din spatele lor. 

La început, au fost sceptici. Chiar şi nobilul în cauză era sceptic, deşi avea 
încredere în Mine. El i-a întrebat pe servitorii care i-au adus vestea vindecării la ce 
oră s-a produs aceasta, şi abia după ce a aflat că era vorba chiar de momentul în care 
am rostit Eu cuvintele miraculoase a început să creadă cu o convingere oarbă în 
divinitatea şi înmisiunea Mea, împreună cu întreaga sa casă. 

Acest exemplu, unul din nenumăratele care au contribuit la răspândirea învăţăturii 
Mele pe pământ, demonstrează că succesul rugăciunii nu poate fi atins decât prin 
credinţa fermă a celui care se roagă. Acest principiu este cât se poate de actual. 
Orice aţi face, nu veţi putea obţine rezultate satisfăcătoare decât dacă veţi avea 
încredere în Mine şi în promisiunile Mele, la fel cum vindecarea corpului fizic nu se 
datorează numai priceperii medicului, ci şi credinţei bolnavului în el şi în eficacitatea 
remediilor lui. Această credinţă se dovedeşte adeseori principalul factor care provoacă 
vindecarea. La fel se petrec lucrurile şi în privinţa rugăciunilor pe care Mi le adresaţi, 
indiferent dacă obiectul lor este idealul spiritual sau diferite realizări pământeşti, 
încrederea şi credinţa este principalul factor care duce la succes şi realizare. Ori 
de câte ori întâlnesc o asemenea credinţă, îmi este imposibil să refuz cererea unui 
copil al Meu. Şi cum s-ar putea manifesta altfel iubirea unui tată dacă nu în îndeplinirea 
cererilor fiului său? Cu siguranţă, nu printr-un refuz! 

V-am vorbit mai degrabă despre „încredere" şi despre „credinţă". Aceste două 
concepte reprezintă şi obiectul predicii de astăzi, în care le vom privi însă dintr-o 
perspectivă oarecum diferită. De data aceasta, vom examina consecinţele încrederii în 
Mine şi a credinţei ferme în cuvintele şi în promisiunile Mele. 

Nobilul de care vorbeşte Evanghelia a avut această credinţă fermă în 
cuvintele Mele şi s-a îndreptat către casă convins că ele se vor împlini şi că îşi va găsi 
copilul vindecat. 

Vă puteţi măcar imagina o credinţă atât de puternică încât acest părinte să nu 
insiste să. merg împreună cu el în casa lui, limitându-se să creadă în cuvintele Mele de 



alinare, deşi în joc era însăşi viaţa fiului său? 

Aţi experimentat voi vreodată o asemenea credinţă, deşi revărs în permanenţă 
asupra voastră atâta graţie, dovedindu-vă astfel încontinuu că sunt alături de voi? - 
Haideţi, recunoaşteţi cu sinceritate că sunteţi încă departe de credinţa nobilului de care 
vorbeşte Biblia! 

Voi vă pierdeţi cu firea la cea mai mică încercare mai grea, alergaţi imediat la 
scribul Meu şi îi cereţi un mesaj direct de la Mine, căci sunteţi surzi în faţa vocii Mele, 
care ar dori să vă liniştească direct în inimile voastre. Şi vă mai pretindeţi aleşii Mei! 

Prin acest exemplu Mi-am propus să vă readuc la justa măsură a valorii voastre 
personale, ca să vă daţi seama ce vă lipseşte încă şi cât de departe sunteţi de 
renaşterea spirituală. 

Dacă voi, cei privilegiaţi, vă manifestaţi în acest fel, la ce Mă pot aştepta din 
partea celor care nu primesc direct cuvintele graţiei Mele, lăsându-se duşi într-o parte şi în 
alta de valurile vieţii, incapabili să se trezească, în pofida avertismentelor Mele? 

în acest mesaj doresc să vă arăt care este limita firească a cererilor pe care 
Mi le adresaţi, astfel încât să nu-Mi cereţi sfatul si ajutorul la cele mai mici încercări ale 
vieţii. 

Majoritatea cererilor voastre nu demonstrează altceva decât lipsa voastră de 
credinţă, dar şi lipsa de înţelegere a cuvintelor Mele. Dacă Mi-aţi înţelege plenar 
măreţia şi slava, aţi găsi cu uşurinţă răspunsul la majoritatea întrebărilor voastre 
stupide în Evangheliile pe care vi le-am lăsat deja şi nu M-aţi mai deranja cu fiecare 
ocazie. V-am explicat în aceste Evanghelii toate secretele referitoare la natura Mea, a 
inimilor voastre, a celei de-a doua Mea veniri pe pământ şi a revenirii Mele în inimile celor 
care Mă iubesc cu adevărat. 

Departe de a înţelege cine este cu adevărat Domnul şi Creatorul acestei lumi, voi 
îmi puneţi întrebări dintre cele mai stupide, la care nu pot răspunde în calitatea Mea de 
Domn, dar o fac totuşi în calitatea Mea de Părinte plin de iubire şi de compasiune. Ar 
trebui totuşi să reflectaţi cu mai multă maturitate la mesajele pe care Mi le trimiteţi şi la 
răspunsurile pe care vi le dau prin scribul Meu. Nu este suficient să le citiţi şi să le legaţi cu 
grijă între nişte coperţi; mai presus de orice, ele ar trebui integrate în vieţile voastre. Numai 
în acest fel veţi putea învăţa şi înţelege mai bine creaţia Mea materială, adevărata 
valoare a lucrurilor pământeşti, misiunea pe care o aveţi în această întrupare şi poziţia 
pe care o ocupaţi în univers. De la cel mai mic atom şi de la ultimul fir de praf care pluteşte 
în aer şi până la cea mai mare stea din univers, soarele central al acestuia, care îşi trimite 
razele sale la miliarde de mile distanţă, ar trebui să-L recunoaşteţi pretutindeni pe Tatăl - 
singurul care este capabil, dincolo de măreţia Lui, să se manifeste până şi în cele mai 
infime lucruri. 

Această contemplare v-ar demonstra că spusele Lui sunt la fel de adevărate şi de 
expresive ca şi limbajul creaţiei Sale, dar şi măreţia infinită a iubirii Sale. Promisiunile Lui 
trebuie crezute în totalitate, căci nu aparţin unei fiinţe limitate, ci Fiinţei Supreme 
infinite, care a făcut cândva dovada smereniei şi sacrificiului suprem de sine, atunci 
când s-a întrupat pe pământul vostru în calitate de om. 

învăţaţi de la nobilul din Evanghelie ce înseamnă credinţa în Cuvântul Meu! 
Deşi durerea lui în faţa pierderii iminente a copilului său era imensă, el a crezut în 
cuvintele Mele, punându-le mai presus de durerea sa. A avut o încredere desăvârşită în 



Mine şi aşteptările sale nu i-au fost dezamăgite. 

M-am folosit de această parabolă din Evanghelia lui Ioan pentru a stabili un 
standard. El nu este valabil pentru întreaga umanitate, ci numai pentru aleşii Mei: aşa 
trebuie înţelese şi crezute cuvintele Mele. Numai printr-o asemenea credinţă totală pot 
spera ei să trezească inclusiv în semenii lor o credinţă similară. Altminteri, nu vor fi cu 
nimic diferiţi de preoţii voştri actuali, care vă predică lucruri pe care nu le cred ei înşişi în 
inimile lor. In acest fel, împărăţia Mea nu va putea fi stabilită niciodată pe pământ. 

Dacă doriţi ca oamenii să vă urmeze, primii care trebuie să daţi exemplu sunteţi 
voi, cei aleşi (inclusiv cei din generaţiile viitoare), la fel cum au făcut cândva discipolii 
Mei. 

Urmaţi exemplul nobilului din această parabolă! Deveniţi puternici în 
credinţa voastră, şi vă veţi găsi astfel liniştea şi pacea, pe care le veţi putea răspândi 
apoi asupra celorlalţi. Amin. 

47 

A douăzeci şi una duminică după Sfânta Treime 

Parabola slujitorului necredincios 

Sfântul Matei XVIII, 23-35: „De aceea, împărăţia cerurilor se asemănă cu un împărat care a 
vrut să facă socoteala cu robii săi. A început să facă socoteala şi i-au adus pe unul care îi datora zece 
mii de talanţi. Fiindcă el n-avea cu ce plăti, stăpânul a poruncit să-l vândă pe el, pe soţia lui, pe copiii 
lui şi tot ce avea şi să se plătească datoria. Robul s-a aruncat la pământ, i s-a închinat şi i-a zis: 
,Doamne, fii răbdător faţă de mine şi îţi voi plăti tot'. Stăpânul robului aceluia, făcându-i-se milă de 
el, i-a dat drumul şi i-a iertat datoria. Dar robul acela, ieşind afară, a întâlnit pe unul dintre cei care 
erau robi împreună cu el, care-i era dator o sută de dinari. A pus mâna pe el şi-l strângea de gât, 
zicând: ,Plăteste-mi ce eşti dator!' Deci cel care era rob împreună cu el s-a aruncat la pământ, 
rugăndu-l şi zicăndu-i: ,Fii răbdător faţă de mine şi îţi voi plăti!' Dar el n-a vrut, ci s-a dus şi l-a 
aruncat în închisoare până când va plăti datoria. Când au văzut cei care erau robi împreună cu el 
cele întâmplate, s-au întristat foarte mult şi s-au dus şi au spus stăpânului lor toate cele petrecute. 
Atunci, stăpânul lui l-a chemat la el şi i-a spus: ,Rob viclean! Eu ţi-am iertat toată datoria, fiindcă m- 
ai rugat. Oare nu se cădea să ai şi tu milă faţă de cel care este rob împreună cu tine, cum am auut 
eu milă cu tine?' Şi stăpânul s-a mâniat şi l-a dat pe mâna chinuitorilor până va plăti tot ce datora. 
Tot aşa vă va face şi Tatăl Meu cel ceresc, dacă fiecare din voi nu iartă din toată inima pe fratele său ". 

(28 aprilie 1872) 

Am afirmat în mai multe ocazii că le-am explicat în detaliu discipolilor Mei şi 
celorlalţi oameni care Mă ascultau în ce constau cele două porunci ale iubirii, dar şi cele zece 
porunci ale lui Moise. Aveam însă de-a face cu oameni care aşteptau instrucţiuni cât mai 
amănunţite, pentru a şti cum să se comporte în diferite situaţii, aşa că am fost nevoit să Mă 
folosesc de toate ocaziile pentru a le explica şi mai clar poruncile divine, ilustrându-le prin tot 
felul de parabole, astfel încât să ştie cum să le aplice în viaţa de zi cu zi. 

In întreg acest capitol, de la început şi până la sfârşit, veţi găsi numai reguli de 
comportament, multe dintre ele explicate foarte clar, alteori sugerate prin metafore şi 
parabole, prin care am încercat să Mă asigur că discipolii Mei, ca şi toţi cei care îmi vor urma 
învăţătura în vremurile viitoare, vor înţelege dincolo de orice îndoială cum trebuie să se 
comporte în diferite situaţii de viaţă, astfel încât să poată transmite apoi corect acest 
mesaj semenilor lor. 



La început, discipolii Mei erau la fel ca nişte copilaşi - incapabili să înţeleagă 
conceptele superioare referitoare la natura şi la împărăţia Mea. Abia mai târziu, după ce am 
revărsat asupra lor Duhul Sfânt, aveau să înţeleagă ei pe deplin cuvintele Mele. De 
aceea, nu trebuie să vă mire dacă descoperiţi în Evanghelie că îmi puneau tot felul de 
întrebări naive şi inocente. Cum era posibil ca tocmai discipolii Mei, aflaţi tot timpul sub 
influenţa prezenţei, faptelor şi cuvintelor Mele, să îmi pună întrebări de genul: „Cine este mai 
presus în împărăţia cerurilor?" Dacă propriii Mei discipoli îmi puteau pune asemenea 
întrebări, vă puteţi imagina cu uşurinţă ce înţelegeau ceilalţi, care ştiau mult mai puţine decât 
ei. în acest context, parabola de mai sus şi cele care urmează devin uşor de înţeles. 

Am comparat atunci simplitatea unui copil cu starea angelică de conştiinţă, specifică 
fiinţelor cele mai apropiate de Mine. Aşa cum îngerii Mei nu trebuie insultaţi de nimeni, 
căci au o puritate absolută, nici oamenii cu inimi curate, dar cu minţi simple, la fel ca 
cele ale copiilor, nu ar trebui insultaţi vreodată, căci ei sunt absolut nevinovaţi, şi de 
altfel, îi privesc cu mare încredere pe toţi cei care se apropie de ei. De aceea, nu există 
păcat mai mare decât să răspunzi acestei simplităţi cu ironie, bătaie de joc, dispreţ, 
ridiculizare şi ură. La acelaşi lucru se referă şi versetele următoare, în care se arată într-o 
formă alegorică faptul că dacă sufletul unei persoane este guvernat chiar şi de o singură 
pasiune, este mai bine ca el să facă tot ce îi stă în puteri pentru a scăpa de ea, decât să piară cu 
totul din cauza ei. 

Toate aceste exemple şi parabole sunt prezentate în limbajul alegoric 
specific acelor vremuri, folosit şi astăzi pe scară largă în Orient. 

După ce le-am explicat cu claritate discipolilor Mei că este de preferat să renunţi la o 
singură parte a sinelui tău decât să îţi pierzi întregul suflet, le-am arătat în versetele 
următoare cât de mare este bucuria Mea, în calitate de Creator, atunci când nimic din ceea 
ce am creat nu se pierde, ci totul se întoarce la Mine, într-o stare purificată şi 
spiritualizată. La acest lucru se referă parabolele referitoare la păstor şi la oaia pierdută. 

Le-am explicat discipolilor Mei că sufletele rătăcite pot fi salvate, ajutându-i pe 
păcătoşi să devină mai buni, fără a le răni iubirea de sine. I-am sfătuit cum trebuie să 
procedeze cu cei mai încăpăţânaţi dintre ei, dar şi cu cei mai maleabili. I-am asigurat că 
dacă doi oameni se pun la unison şi îmi cer binecuvântarea, Eu le-o voi da cu 
siguranţă. Am adăugat că dacă doi oameni se vor uni în numele Meu, Eu voi fi împreună 
cu ei, sub forma spiritului păcii şi unităţii. Le-am explicat că trebuie să îşi ierte fraţii 
care greşesc nu doar o singură dată, ci de nenumărate ori, căci numai astfel se vor 
putea schimba aceştia în bine. Le-am mai spus că dacă îşi vor ierta fraţii de păcate, în 
spiritul toleranţei, şi Eu le voi ierta păcatele lor, uitându-le pentru totdeauna. 

Le-am spus cu acest prilej parabola slujitorului necredincios (evocată mai sus). Mesajul 
pe care îl conţine aceasta este similar celui din rugăciunea pe care le-am lăsat-o: „Şi ne 
iartă nouă greşelilenoastre, la fel cum şi noi iertăm greşelile celor care greşesc faţă de 
noi!" - pentru a nu-şi pierde niciodată răbdarea cu păcătoşii foarte încăpăţânaţi, 
condamnându-i în loc să-i ierte şi blestemându-i în loc să-i binecuvânteze. 

Am ales exemplul extrem al slujitorului necredincios din această parabolă pentru a- 
i împiedica să găsească tot felul de pretexte prin care să-şi justifice duritatea faţă de semenii 
lor, fie şi numai prin cuvânt, din cauza unui zel exagerat, a judecăţii greşite sau a intoleranţei 
faţă de greşelile omeneşti. Le-am cerut să se raporteze tot timpul la răbdarea Mea infinită, 
spunându-le că soarele Meu răsare deopotrivă asupra celor buni şi asupra celor răi, căci Eu sunt 
esenţa iubirii, iar iubirea nu doreşte niciodată pedepsirea păcătosului, ci îndreptarea lui. 

In acest capitol din Evanghelie veţi găsi ilustrarea perfectă a vieţii umane aşa cum ar 
trebui să fie ea: ghidat de iubire, omul ar trebui să privească spre Mine cu încrederea 
inocentă a unui copil, să acţioneze întotdeauna cu corectitudine, fără planuri ascunse şi fără 



rezerve mentale, cu unicul scop de a-Mi face Mie plăcere, Tatălui său din ceruri, devenind astfel 
demn de a fi numit „copilul Meu". Orice om ar trebui să-şi trezească iubirea şi să cultive o 
inimă la fel de curată ca cea a unui copil; dacă un asemenea om se apropie de tine cu 
simplitate şi încredere, răsplătirea bunelor sale intenţii prin fapte rele sau cuvinte de 
batjocură se consideră un mare păcat. Capitolul insistă asupra felului în care trebuie 
înţeleasă iubirea faţă deaproape, cum trebuie să le atrageţi cu blândeţe atenţia fraţilor 
voştri care greşesc, fără să recurgeţi la măsuri severe decât în cazuri extreme, iertând, uitând 
şi transformând astfel răul în bine. 

Capitolul de faţă prezintă întreaga misiune spirituală a omului pe pământ, felul în 
care trebuie să se auto-educe el pentru a deveni copilul Meu, dar şi maniera în care trebuie 
să-şi influenţeze semenii, ghidându-i către Mine, pentru a deveni astfel în lumea de 
dincolo ceea ce am intenţionat Eu să fie atunci când am creat primul om: imaginea Mea 
vie. Aşa trebuie citite şi înţelese Evangheliile Mele. Numai în acest fel va coborî graţia Mea 
asupra voastră, iluminându-vă, astfel încât să nu mai vedeţi în aceste parabole numai 
scoarţa groasă a copacului vieţii, ci însuşi miezul adevărului divin care se ascunde în spatele 
ei. Pentru a putea ajunge la acest adevăr şi pentru a recunoaşte ceea ce este ascuns ochiului 
profan, este nevoie de o viziune spirituală şi de o capacitate de înţelegere extrem de profundă. 

Biblia reprezintă o sursă de alinare şi lumină în orice circumstanţă a vieţii, iar cititorul 
iluminat îşi va da seama că timp de aproape 2000 de ani această carte a ascuns în paginile ei 
cele mai mari comori ale lumii, căci Eu M-am asigurat încă din acele timpuri că nimic din 
spusele Mele nu se va pierde, pentru a servi astfel tuturor generaţiilor viitoare, până la sfârşitul 
timpurilor. 

Nu peste mult timp va veni o vreme când oamenilor li se va cere socoteală cu o mai 
mare severitate; ei vor fi întrebaţi dacă au înţeles care este misiunea lor pe acest pământ şi de 
ce am venit Eu însumi pe planeta voastră. „Coaja" cuvintelor din Evangheliile Mele trebuie 
înlăturată, iar oamenii trebuie să înceapă să înţeleagă fluxul strălucitor de lumină care se 
ascunde în spatele acestei coji întunecate, pentru a-şi îndrepta greşelile măcar în al 
doisprezecelea ceas şi a-şi împlini astfel misiunea pe pământ. Acesta este motivul 
numeroaselor explicaţii şi al interpretărilor detaliate din aceste predici de duminică, pentru ca 
nimeni să nu poată pretinde în final că nu a ştiut sau nu a înţeles mesajul Meu. 

Eu sunt un Dumnezeu al luminii, iubirii şi înţelepciunii. De aceea, atunci când Mă voi 
întoarce pe pământ, întunericul nu va mai putea rezista alături de Mine. Faceţi lumină 
în inimile voastre, învăţaţi să iubiţi şi aplicaţi această iubire, cu înţelepciune, asupra 
semenilor voştri. 

Unicul scop al cuvintelor Mele, al tuturor acestor avertismente şi eforturi de a vă face 
să înţelegeţi, este acela de a vă transforma în copii ai Mei, pentru ca această lume să redevină 
ce a fost cândva (pe vremea când am creat primul om): un paradis terestru, în care să nu mai 
existe ură, mânie şi bătaie de joc, ci numai iubire, pace şi linişte între toate fiinţele; şi în care 
omul, opera supremă a creaţiei Mele pe pământ, să întrunească în el toate atributele Mele 
divine. 

Acesta este scopul final şi toată lumea are datoria să aspire către el! Urmăriţi să vă 
împliniţi misiunea - a voastră şi a întregii umanităţi - transformându-vă cât mai mult în bine! 
Faceţi tot ce vă stă în puteri pentru a-i orienta şi pe semenii voştri către acest scop, pentru ca 
spusele Mele să nu se risipească în zadar şi pentru a deveni demni să fiţi numiţi „copiii Mei", 
descoperindu-L în lumea de dincolo pe Tatăl care face atâtea eforturi pline de iubire să îşi 
salveze oile rătăcite, acum şi de-a pururi! Amin. 

A douăzeci şi doua duminică după Sfânta Treime 
Atitudinea Domnului fată de autorităţi 

Sfântul Matei XXII, 15-22: „Atunci, fariseii s-au dus şi s-au sfătuit cum să-L prindă prin 
cuvintele Lui. Au trimis la El pe ucenicii lor, împreună cu irodienii, zicând: Invăţătorule, ştim că eşti 
un om al adevărului şi că înveţi calea lui Dumnezeu în adevăr, fără să Te temi de nimeni, pentru că nu 
cauţi la faţa oamenilor. Spune-ne deci ce gândeşti: se cade să plătim bir Cezarului sau nu?' Dar 
Iisus, cunoscându-le răutatea, a răspuns: .Pentru ce Mă ispitiţi, făţarnicilor? Arătaţi-Mi moneda 
pentru bir'. Şi ei i-au adus un dinar. El i-a întrebat: ,Chipul acesta şi inscripţia de pe el, ale cui 
sunt?' ,Ale Cezarului', i-au răspuns ei. Atunci, El le-a zis: ,Daţi deci Cezarului ce este al Cezarului 
şi lui Dumnezeu ce este al lui Dumnezeu '. Şi când L-au auzit, ei au fost uimiţi. L-au lăsat şi au plecat". 

' (29 aprilie 1872) 

Acest capitol conţine o serie de parabole pe care le-am spus fariseilor şi scribilor 
pentru a răspunde astfel în faţa obiecţiilor lor. 

Versetele de mai sus se referă la una din acele capcane pe care fariseii obişnuiau să Mi 
le întindă, în speranţa că Mă vor putea da pe mâna autorităţilor dacă vor auzi de la Mine un 
răspuns greşit. 

Romanii nu erau însă preocupaţi decât de supremaţia lor asupra pământului evreilor, 
fiind în schimb cât se poate de indiferenţi faţă de religia ebraică şi reformatorii acesteia, fie ei 
profeţi sau predicatori, aşa cum a fost predecesorul Meu Ioan, sau chiar Mesia, cel care se 
presupunea că eram Eu, atât timp cât inovaţiile acestora nu se refereau decât la domeniul 
religios şi nu interferau în nici un fel cu domeniul politic. De aceea, fariseii căutau tot timpul 
întrebări la care răspunsul nu putea evita zona politicii. 

Şi de această dată, ei şi-au trimis ucenicii la Mine, împreună cu câţiva slujitori ai lui Irod, 
şiMi-aupus această întrebare ambiguă: „Se cade să plătim bir Cezarului sau nu?" 

Scopul lor era să Mă determine să dau un răspuns în care să afirm supremaţia 
templului în faţa birului datorat împăratului, care nu era decât o povară nedreaptă impusă cu 
forţa poporului evreu. Un asemenea răspuns le-ar fi permis Să mă acuze de faptul că îi 
conduceam pe oameni către revoltă prin interpretările Mele greşite, iar speranţa lor era că vor 
putea astfel să Mă dea pe mâna autorităţilor. Pentru a scăpa ei înşişi basma curată şi în caz că 
aş fi negat răspunsul dat, au trimis la Mine şi câţiva dintre slujitorii lui Irod, pentru ca 
aceştia să confirme ulterior declaraţia pe care sperau să o audă de la Mine. 

Trebuie să recunosc că această întrebare era cât se poate de insidioasă. Fariseii 
porneau de la premisa că fiind un evreu nativ, crescut într-o ţară cucerită cu forţa de romani, 
care nu erau stăpânii de drept ai acesteia, Eu îi dispreţuiam şi Mă opuneam deschis stăpânirii 
lor. Eu nu privesc însă decât în inimile oamenilor; de aceea, Mi-am dat imediat seama 
care sunt intenţiile lor reale şi le-am dat un răspuns scurt, dar edificator, care nu le-a permis 
să Mă interogheze în continuare pe această temă. Răspunsul Meu: „Daţi-i Cezarului 
ce este al Cezarului şi lui Dumnezeu ce este al lui Dumnezeu!" conţinea în sine o întreagă 
explicaţie, pe care numai Eu aş fi putut-o găsi, deşi nu era deloc pe placul lor. De vreme ce am 
început prin a le arăta mai întâi imaginea împăratului şi a inscripţiei de pe moneda 
romană, era evident ce doream să spun: „Această imagine arată ai cui supuşi sunteţi; 
dacă nu vi se pare suficient de clară, puteţi citi inscripţia de pe partea opusă a monedei şi ea 
vă va lămuri pe deplin. Cu această monedă micuţă faceţi voi comerţ, satisfăcându-vă 
astfel nevoile lumeşti, împărăţia spirituală se află insă deasupra tuturor monedelor - fie 
ele din aur sau din alte metale; originea ei este diferită, şi la fel scopul ei!" Am făcut astfel o 



distincţie strictă intre tributul datorat unei puteri lumeşti şi cel datorat lumii spirituale. 

Răspunsul Meu dorea să le spună: „Prin taxele plătite împăratului voi vă cumpăraţi pacea, 
ordinea şi securitatea lumească; prin ofrandele spirituale obţineţi pacea unei conştiinţe curate, 
ordinea interioară şi securitatea acţiunilor voastre, în sensul că ştiţi ce faceţi şi de ce acţionaţi în 
acest fel. Căile sunt diferite, dar scopul este acelaşi, deşi pe una din căi el este atins în plan 
material, iar pe cealaltă în planul spiritual. Ambele planuri trebuie să existe, căci altminteri 
oamenii nu ar putea coexista în această lume materială, dar mai presus de toate, nu ar putea 
înţelege care dintre cele două comori este mai importantă: cea lumească sau cea spirituală". 

Ceea ce le-am spus atunci fariseilor a rămas valabil şi pentru generaţiile următoare, şi 
aşa va rămâne pentru totdeauna, atât timp cât oamenii vor trăi împreună în oraşe şi sate şi cât 
vor continua să creadă într-o Fiinţă Supremă. Aşa cum pe pământ sunt necesari lideri lumeşti 
care să conducă această lume, la fel de necesar este şi Dumnezeu, pentru a ţine laolaltă întregul 
univers. Şi unii, şi celălalt, sunt necesari pentru a susţine ordinea şi pentru a da legi. Oricum s-ar 
numi conducătorii lumeşti, puterea executivă este înmânată întotdeauna unei singure 
persoane. La fel, puterea spirituală nu poate fi susţinută decât de către o singură 
divinitate supremă, şi nu de mai mulţi zei. 

Evident, pe pământ au existat dintotdeauna suverani care şi-au folosit abuziv puterea, în 
timp ce alţii nu au acceptat că deasupra lor poate exista o putere mai mare, la fel cum au 
existat dintotdeauna indivizi şi naţiuni care nu s-au mulţumit cu un singur Dumnezeu, ci şi-au 
creat o multitudine de zei şi zeiţe care să le permită să-şi urmeze fără restricţii pasiunile 
lumeşti. De fiecare dată însă, acţiunile lor au fost sancţionate prin decrete divine severe. De 
asemenea, au existat dintotdeauna şi încă mai există oameni care nu acceptă nici un 
conducător, nici chiar pe Dumnezeu, mai presus de propriul lor sine. 

Oricare ar fi atitudinea oamenilor, cu toţii trebuie să plătească un anumit tribut. Dacă 
doresc să fie respectaţi în viaţa lor pământească, ei trebuie să îi plătească suveranului terestru 
o parte din câştigurile lor. Dacă doresc să îşi împlinească misiunea spirituală, ei trebuie să 
îi plătească suveranului ceresc, lui Dumnezeu, o ofrandă care constă în sacrificarea pasiunilor 
lor lumeşti. 

In ambele cazuri, lipsa plăţii este pedepsită - într-un fel lumesc sau spiritual. De aceea, 
am avut perfectă dreptate atunci când le-am spus fariseilor: „Daţi Cezarului ce este al 
Cezarului şi lui Dumnezeu ce este al lui Dumnezeu!", ceea ce înseamnă: „împliniţi-vă 
ambele obligaţii, deopotrivă cele sociale şi cele spirituale. Manifestaţi respectul cuvenit în 
faţa semenilor şi conducătorilor voştri lumeşti, dar nu uitaţi nici o clipă ce îi datoraţi Celui care 
a creat pentru voi această lume, înzestrându-vă cu talente pentru care vă va cere într- 
o bună zi un tribut. Nu amestecaţi între ele aceste două feluri de obligaţii încercând să le 
plătiţi pe amândouă cu aceeaşi monedă, căci acest lucru nu este posibil. Nu veţi putea scăpa 
niciodată pe deplin nici de planul material, nici de cel spiritual". 

Lecţia pe care trebuie să o învăţaţi din aceste cuvinte adresate de Mine fariseilor este 
următoarea: „Nu refuzaţi să plătiţi tributul datorat lumii, dar faceţi acest lucru fără a 
uita vreo clipă de esenţa voastră spirituală; la fel, nu încercaţi să trăiţi exclusiv în 
planul spiritual, atât timp cât vă mai aflaţi încă pe acest pământ, întrupaţi într-un corp 
fizic. Este extrem de important să înţelegeţi valoarea căii de mijloc şi a respingerii 
extremelor, deopotrivă în această viaţă pământească şi în cea superioară, spirituală. 
Mijloacele extreme nu folosesc nimănui; ele nu fac decât rău, deopotrivă celui care le aplică 
şi celor din jurul acestuia". 

De aceea, meditaţi asupra răspunsului dat de Mine fariseilor, a cărui semnificaţie profundă 
vă va clarifica atât ce aveţi de făcut în această viaţă cât şi ce veţi avea de făcut în viaţa viitoare, 
pentru a nu cultiva astfel concepţii greşite, care să atragă după sine efecte dezastruoase. Aşa cum 
v-am explicat deja de nenumărate ori, dacă nu ar fi controlată de înţelepciune, iubirea ar deveni o 



forţă distrugătoare, atât pentru sine cât şi pentru cel pe care îl iubeşti, în mod similar, orice virtute, 
chiar şi cele mai înalte dintre ele, pot deveni distrugătoare dacă depăşesc limitele bunului simţ, 
tinzând către imposibil. 

Nu uitaţi niciodată atât timp cât trăiţi pe acest pământ să daţi lumii tributul pe care ii 
aşteaptă de la voi. 

Daţi lumii ce este al lumii, dar nu permiteţi dorinţelor voastre lumeşti să pătrundă în zona 
spirituală. Spiritualizaţi, atât cât vă stă în puteri, activităţile voastre, dar nu permiteţi calităţilor 
voastre spirituale să se degradeze, căci ele trebuie să dureze mult mai mult decât această scurtă 
viaţă de încercare. Daţi-i lui Dumnezeu ce este al lui Dumnezeu. Consideraţi posesiunile 
voastre lumeşti ca pe un dar primit din ceruri, dar nu uitaţi că adevăratele comori sunt cele care 
durează de-a pururi, nu cele efemere. Deşi lumea şi Dumnezeu par două lucruri complet 
diferite, cu obiective diferite, ele pot fi nu doar reconciliate, dar chiar combinate, în măsura în care 
veţi înţelege că lumea a fost creată de Dumnezeu cu scopul de a amplifica şi de a întări calităţile 
spirituale ale fiinţelor create de El, astfel încât tot ce este grosier şi material să se poată întoarce 
cândva la sursă. 

Lumea trebuie să-şi primească tributul ei, căci ea reprezintă cel mai bun ghid către 
împărăţia spirituală. Lumina nu poate fi apreciată decât de către acela care a cunoscut 
întunericul; la fel, eternitatea nu poate fi apreciată pe deplin decât de către cel care a cunoscut 
lumea valorilor perisabile. Tributul plătit lumii vă va ajuta să vă luptaţi cu tentaţiile sale, dar şi să 
înţelegeţi mai bine adevărata valoare a comorilor sale, care nu capătă semnificaţie decât dacă 
sunt folosite pentru cultivarea iubirii. Pe de altă parte, tributul datorat împăratului îi permite 
supusului acestuia să îşi vadă liniştit de treburi, asigurându-şi astfel liniştea şi bunăstarea sa şi a 
familiei sale. Liderul lumesc ar trebui să vegheze asupra bunăstării colective, iar cetăţeanul 
plătitor de taxe asupra propriei sale bunăstări. 

Viaţa temporală nu este altceva decât fundamentul unei case superioare, construită pe 
solul dificil al realităţii materiale, dar care se înalţă până în atmosfera rarefiată a lumii spirituale. 
Pentru a atinge această viaţă superioară, tributul lumesc trebuie plătit din greu, pentru a 
genera astfel cât mai multe fructe spirituale. Numai în acest fel puteţi combina datoria 
faţă de conducătorul lumesc cu datoria faţă de Dumnezeu. Această viziune 
corespunde scopului spiritual pentru care v-am creat şi pentru care v-am trimis în 
această lume înzestraţi cu atât de multe calităţi - deopotrivă bune şi rele. Ţineţi-le sub 
control pe cele din urmă, care nu au alt rol decât acela de a contribui la întărirea celor dintâi, 
astfel încât să începeţi să semănaţi cu imaginea Mea spirituală. 

învăţaţi lecţia pe care v-am dat-o în această Evanghelie! Ea are o semnificaţie 
profundă, din care adeptul atent poate învăţa cum trebuie să se comporte întreaga sa viaţă. 
El nu va mai urma calea extremelor şi nu le va mai cere semenilor săi mai mult decât pot 
oferi aceştia, ci va urma calea de mijloc şi îşi va plăti tributul datorat acestei lumi, ajutându-şi 
astfel inclusiv semenii să şi- 1 plătească, îşi va îndeplini astfel misiunea şi va atinge scopul 
pentru care l-am creat. Materia este agentul care înlănţuie spiritul, dar mai devreme sau mai 
târziu cele două principii vor trebui să fuzioneze. 

Urmând calea de mijloc, urmăriţi să contribuiţi fiecare dintre voi la spiritualizarea 
lumii materiale, justificând astfel revenirea Mea pe pământ. Atunci se va vedea ce 
anume i-aţi dăruit împăratului lumesc şi ce i-aţi oferit lui Dumnezeu, dar mai ales care 
dintre cele două tributuri a prevalat. Fuziunea cu Mine şi cu lumea spiritelor nu se va 
putea produce decât atunci când veţi deveni capabili să înţelegeţi chiar şi cele mai puţin 
importante cuvinte ale Mele în semnificaţia lor cea mai profundă. Pentru aceasta, Eu Mă 
folosesc de toate mijloacele care îmi stau la dispoziţie pentru a vă arăta ce anume îmi 
aparţine Mie şi ce aparţine acestei lumi. Printr-o înţelegere justă, veţi putea combina cele 
două tributuri şi veţi împlini astfel scopul pentru care v-am creat. Amin. 



49 
A douăzeci şi treia duminică după Sfânta Treime 
învierea fiicei lui lair 

Sfântul Matei IX, 18-19 şi 23-25: „Pe când Iisus le spunea aceste cuvinte, iată, a venit un 
mai-mare al sinagogii, s-a aplecat înaintea Lui şi i-a zis: fiica mea adineauri a murit; dar vino şi 
pune-Ţi mâna peste ea, şi va trăi'. Iisus s-a sculat şi a plecat după el, împreună cu ucenicii Lui. 

Când a ajuns Iisus la casa mai-marelui sinagogii şi când a văzut pe cei care cântau din fluier 
şi mulţimea făcând zarvă, le-a zis: ,Daţi-vă la o parte, căci fetiţa n-a murit, ci doarme!' Şi ei râdeau 
de El. Dar, după ce mulţimea a fost scoasă afară, El a intrat, a luat-o de mână şi fetiţa s-a sculat". 

(30 aprilie 1872) 

La fel ca şi alte capitole, şi acesta descrie o serie de vindecări miraculoase, datorate 
parţial plasării mâinilor Mele pe trupul celui bolnav şi parţial credinţei acestuia. Textul de 
faţă relatează învierea din morţi a fiicei unui potentat local, a cărui credinţă în Mine era atât de 
mare încât M-a rugat, după cum spune Biblia, să vin acasă la el şi să-Mi aşez mâinile pe fetiţa 
moartă pentru a o învia. 

Credeţi-Mă: atunci când am de-a face cu o credinţă atât de mare, nu pot decât să-i 
îndeplinesc cererea celui care Mi-o adresează, demonstrând astfel lumii ce mult se poate 
obţine printr-o credinţă necondiţionată în Mine. Atunci când un copil îşi roagă fierbinte tatăl 
să-i îndeplinească o anumită dorinţă, acesta nu poate să-i reziste. Acest principiu s-a aplicat şi în 
cazul de faţă, al învierii din morţi. Toate aceste exemple nu fac decât să vă demonstreze 
din nou şi din nou care este calea ce trebuie urmată pentru a fi siguri că dorinţele vă vor fi 
împlinite, cu condiţia ca ele să fie juste. 

Deşi pe vremea când am realizat acest miracol Mă aflam încă în trupul Meu vizibil, acelaşi 
lucru îl puteţi obţine şi voi, căci în cazul de faţă nu trupul este important, ci Spiritul Meu. 
Acesta se află întotdeauna alături de voi, la fel cum se afla în acele vremuri alături de discipolii 
Mei şi de toţi cei care Mi-au respectat Cuvântul. Faptul că la ora actuală nu Mă mai aflu într-un 
trup vizibil nu reprezintă un impediment, ci dimpotrivă, un avantaj pentru voi, căci vederea Mea 
v-ar putea tulbura, ştiind cine sunt în realitate. Situaţia de acum 2000 de ani era oarecum 
diferită, căci discipolii Mei şi cei care Mă urmau vedeau mai degrabă în Mine un profet 
atotputernic, sau chiar pe acel Mesia pe care îl aşteptau de atâta vreme, dar cu siguranţă nu 
pe Domnul care a creat întreagă această lume. 

în ceea ce priveşte ridicarea din morţi a fiicei acelui mai-mare al sinagogii, aceasta a fost 
răsplata cuvenită credinţei necondiţionate a tatălui său, care urma să-i fie astfel mai târziu un ghid 
şi un exemplu. 

Această ridicare din morţi petrecută în acele vremuri corespunde trezirii spirituale 
care a început în timpurile moderne. Căci tot ce s-a petrecut atunci şi toate cuvintele 
rostite de Mine în timpul vieţii petrecute pe pământ se vor repeta din nou, dar de această 
dată din punct de vedere spiritual, în acele vremuri am colindat din oraş în oraş, din sat 
în sat, predicând, vindecând şi făcând fapte bune. I-am stimulat astfel pe cei care erau pe 
jumătate adormiţi şi i-am trezit pe cei morţi din punct de vedere fizic sau spiritual. Acelaşi 
lucru se repetă la ora actuală; de altfel, procesul a început deja de mult timp. Eu trezesc 
pretutindeni calităţile ascunse ale sufletelor, printr-un impuls deocamdată inconştient, îi trezesc 
pe oameni cu ajutorul circumstanţelor exterioare, al accidentelor şi al suferinţelor de toate 
felurile, pentru ca ei să nu uite complet că nu sunt alcătuiţi doar dintr-o substanţă materială, ci 



şi dintr-una spirituală. La fel ca în faţa casei acelui potentat, eu alung petrecăreţii şi lăutarii care 
încearcă să dea o aparenţă veselă chiar şi unei înmormântări. Viaţa şi scopul ei sunt mult prea 
serioase pentru a putea tolera o asemenea atitudine frivolă. Omul nu ar trebui să se joace cu 
schimbările vieţii şi cu vicisitudinile ei, aşa cum se joacă copiii cu jucăriile lor. 

înainte ca trezirea interioară să se poată produce, casa lăuntrică a sufletului trebuie 
curăţată şi pusă în ordine, astfel încât sufletul să poată începe el însuşi procesul de 
transformare de care are nevoie, învăţând cât de puţină substanţă au lucrurile exterioare şi 
cât de importante sunt cele spirituale, astfel încât să nu mai precupeţească nici un efort şi nici 
un sacrificiu pentru a cultiva valorile spirituale. 

Ii trezesc astfel pe mulţi oameni din somnul lor spiritual profund, îi ating cu mâna Mea, 
sau doar cu un deget, acolo unde este cazul, pentru ca ei să nu piară în întregime, scufundându- 
se în materialism. Aceasta este noaptea sufletului, din care acesta nu se poate trezi decât 
printr-un proces foarte lent. 

Le-am spus cândva oamenilor din jurul Meu: „Fetiţa nu a murit, ci doarme!" în mod 
similar, vă spun astăzi că până şi cei mai corupţi dintre oameni, care par să fi murit 
complet din cauza putreziciunii sufletelor lor, nu sunt decât adormiţi din punct de vedere 
spiritual. Ei pot fi încă treziţi din această letargie printr-un apel puternic, devenind apoi 
lucrători activi în via Mea. 

Mulţi sunt cei pe care i-am trezit şi care acum îmi mulţumesc de o mie de ori pe zi, 
deşi maniera în care s-a produs trezirea nu a fost tocmai pe gustul lor. In funcţie de 
individualitatea spirituală a fiecăruia, am fost nevoit să Mă folosesc de anumite stimulente 
pentru a-Mi atinge scopul propus. De fapt, cu toţii aţi fost până nu demult scufundaţi într-un 
somn spiritual confortabil, adaptându-vă credinţa în funcţie de interesele voastre lumeşti. Eu v- 
am trezit însă prin diferite mijloace, activând din nou calităţile interioare ale sufletelor voastre. 
Nu puţini au fost aceia asupra cărora Mi-am aşezat mâinile, în timp ce pe alţii i-am atins 
doar cu degetul, în funcţie de nevoile fiecăruia, în cazul unora, o atingere blândă este 
suficientă pentru a se trezi, în timp ce în cazul altora este nevoie de o scuturare puternică 
pentru a-şi da seama unde se află şi cât mai au de mers până la atingerea destinaţiei finale. 
Scopul pe care l-am stabilit pentru voi nu este deloc aproape, şi nici uşor de atins. De aceea, am 
fost nevoit să elimin mai întâi vechile prejudecăţi tradiţionale din inimile voastre, la fel cum 
i-am alungat cândva pe lăutari şi pe petrecăreţi de la înmormântare, căci numai aşa poate fi 
înţeleasă natura învăţăturii Mele. 

Ceea ce am realizat cu voi prin mijloace atât de diferite se repetă acum cu naţiuni 
întregi. Sunt nevoit să îi alung din nou pe lăutari şi pe petrecăreţii care se veselesc chiar şi în 
faţa propriilor lor morminte. Altfel spus, sunt nevoit să trezesc naţiunile la realitate cu 
ajutorul catastrofelor. Le eliberez astfel de iluzia că principalul scop pentru care a fost 
creat omul este urmărirea dorinţelor sale lumeşti, care nu caută altceva decât plăcerea. 
Mă folosesc de evenimente nefericite pentru a le învăţa cât de efemere sunt gloria lumească, 
orgoliul lumesc şi posesiunile lumeşti, şi - prin comparaţie - cât de durabile sunt comorile 
spirituale. 

Astfel trezesc Eu indivizii, naţiunile, conducătorii şi preoţii acestora. Le demonstrez 
astfel tuturor că deasupra lor se află Cineva, iar Acesta este singurul care ţine în mâinile 
Sale frâiele universului, ale circumstanţelor şi ale relaţiilor. Chiar dacă le tolerează încă 
dezmăţul, El ştie să se folosească până şi de cele mai rele fapte ale oamenilor în 
beneficiul umanităţii în ansamblul ei, dar şi al indivizilor. 

în acest fel, procesul evoluţiei progresează continuu, deşi foarte lent, apropiindu-se 
imuabil de destinaţia finală. Aceasta este maniera în care îi trezesc Eu pe oameni, dar şi 
naţiunile, conducătorii şi preoţii acestora. Cu toţii trebuie să înţeleagă că până acum au dormit, 
dar nimeni nu poate dormi de-a pururi, căci somnul este bun şi util numai atâta vreme cât ajută 



la recuperarea energiilor uzate. Dacă durează prea mult, somnul devine toxic şi nu face decât 
să înrăutăţească şi mai tare lucrurile. De aceea, somnul spiritual în care se complac aţâţi 
oameni nu trebuie privit decât ca o întârziere pe calea evoluţiei spirituale. Trezirea este cu atât 
mai necesară în aceste vremuri, când destinul umanităţii este pe punctul de a se schimba, cu cât 
majoritatea oamenilor continuă să se afunde în activităţile lor egoiste, lumeşti, astfel încât a 
devenit aproape imposibil să mai trezeşti pe cineva prin simpla atingere cu degetul, în cazul 
celor mai mulţi dintre ei numai o scuturare foarte puternică îi mai poate smulge din mirajul 
acestei lumi materiale, în care s-au scufundat atât de profund. 

Oamenii s-au rătăcit atât de departe de destinaţia lor reală încât nici o putere umană 
nu i-ar mai putea trezi din visele lor, îndepărtându-i de goana lor după plăceri. Mai mult ca 
oricând, sunt nevoit să intervin personal, căci până şi conducătorii naţiunilor au căzut 
astăzi în capcana în care se complac popoarele lor. De aceea, chemarea la trezire răsună astăzi 
pretutindeni, deopotrivă pentru indivizi şi pentru naţiuni. 

La ora actuală, nici indivizii şi nici naţiunile nu mai ştiu ce doresc de la viaţă. Dar 
aşteptaţi puţin! Lăsaţi-Mă să-i alung pe lăutari şi vă asigur că lucrurile vor redeveni 
serioase, iar oamenii vor deveni mai conştienţi. Lucrurile se vor clarifica din nou, iar valorile 
efemere, nenaturale şi ilicite vor trebui să facă loc adevăratelor valori, cele eterne şi 
nepieritoare. Mulţi vor fi cei care vor opune rezistenţă, dar remediul trebuie înghiţit şi 
cupa trebuie golită, oricât de amară ar părea la prima vedere. 

De vreme ce umanitatea s-a rătăcit atât de departe de calea cea dreaptă, drumul înapoi 
va fi la fel de lung - dar el trebuie parcurs! Este necesar ca oamenii să înţeleagă că nu există 
decât un singur Dumnezeu şi o singură împărăţie a spiritelor; tot restul nu este decât piatra de 
temelie care asigură intrarea în această împărăţie. Ei trebuie să înţeleagă că oricât de mult s-ar 
închina lor, obiectele materiale nu sunt permanente, şi deci nu pot asigura plăcerea 
eternă. 

Mii de oameni se grăbesc astăzi pe calea greşită către o moarte pământească 
prematură. Ei părăsesc imaturi această lume şi ajung în lumea de dincolo fără să înţeleagă 
nimic din ea. Ce credeţi că se va întâmpla cu ei? Aici nu mai pot rămâne, iar acolo nu reuşesc 
să se integreze! Nu vă puteţi imagina cât de mare este agonia acestor suflete care rătăcesc 
indecise între cele două lumi! Lumea temporală nu le mai este accesibilă, căci au pierdut- 
o, iar cea spirituală nu se potriveşte cu ideile lor preconcepute despre propria lor natură. 

Asta se întâmplă atunci când oamenii, şi chiar naţiuni întregi, îşi neglijează fericirea 
spirituală, cramponându-se de plăcerile materiale grosiere. Atunci când pierd această lume 
materială, ei se trezesc rătăciţi, căci nu sunt capabili să pătrundă în lumea spirituală. Vina le 
aparţine în totalitate. Acesta este motivul apelului Meu la trezire. Nu degeaba am spus 
cândva: „Dacă te deranjează un ochi, scoate-1, căci este de preferat să ajungi cu un singur 
ochi într-o lume mai bună decât să te expui agoniei spirituale având amândoi ochii! " 

Acceptaţi tot ce vi se întâmplă ca pe un dar al iubirii, căci Eu ştiu cel mai bine cum şi 
când pot fi readuşi cei rătăciţi pe calea cea bună, salvându-i astfel de la distrugerea totală. 

Vi s-a spus că există un purgatoriu în care sufletele sunt curăţate de pasiunile lor 
rele înainte de a fi primite în cer, dar Eu vă spun: maniera în care vi s-a descris acest 
purgatoriu este stupidă; din punct de vedere spiritual, există într-adevăr un purgatoriu, 
dar în interiorul omului. Toate influenţele malefice trebuie curăţate din suflet înainte ca 
acesta să se simtă acasă. La acest proces de curăţire contribui şi Eu, prin toate conflictele şi 
suferinţele pe care vi le trimit, în acest fel, trezesc calităţile nobile ale sufletului, care se poate 
reculege, luptând apoi cu forţe sporite împotriva răului şi eliminând singur tot ce îl poate trage 
în jos. 

Atunci când le-am spus celor care se veseleau în faţa casei: „Fetiţa nu este moartă, ci 
doarme!", au râs de Mine. In mod similar, foarte puţini sunt cei care acceptă astăzi 



chemarea Mea atunci când doresc să-i trezesc, deşi nu acţionez decât în interesul lor. De 
aceea, faceţi tot ce vă stă în puteri pentru a înţelege sfaturile şi mustrările Mele, ca să nu fiu 
nevoit să vă ating decât cu degetul Meu pentru a vă trezi! Nu uitaţi: un părinte plin de 
iubire faţă de copiii săi nu va face niciodată nimic pentru a-i pedepsi, ci numai pentru a- 
i readuce pe calea cea dreaptă. Nu uitaţi niciodată acest lucru! Amin. 

50 
A douăzeci şi patra duminică după Sfânta Treime 

Potolirea furtunii 

Sfântul Matei VIII, 23-27: „Iisus s-a urcat într-o corabie şi ucenicii Lui au mers după EL. Şi iată, 
s-a stârnit pe mare o furtună atât de puternică încât corabia era acoperită de valuri Şi El dormea. 
Ucenicii s-au apropiat de El şi L-au trezit, zicând: ,Doamne, scapă-ne, căci o să pierim!' El le-a 
zis: ,De ce vă este frică, puţin credincioşilor?' Apoi s-a sculat, a certat Danturile şi marea şi s-a făcut o 
linişte mare. Oamenii aceia se mirau şi ziceau: ,Ce fel de om este acesta, de-l ascultă până şi 
vânturile şi marea? 1 " 

(1 mai 1872) 

Această Evanghelie povesteşte un episod din viaţa Mea în care M-am urcat pe o corabie 
şi am adormit, timp în care s-a produs o furtună foarte puternică. Atunci, discipolii Mei M-au 
trezit, rugându-Mă să potolesc vântul şi marea. 

Chiar şi cei de pe mal au observat cum, la cererea Mea, valurile s-au calmat şi 
furtuna a încetat. Le-am oferit astfel tovarăşilor Mei o altă dovadă că Eu nu eram doar 
Domnul vieţii şi al morţii, ci şi al întregii naturi vizibile. 

Deşi această acţiune a Mea era menită să le deschidă ochii celor de faţă, puţini au fost 
cei care au înţeles că Eu eram mai mult decât un simplu om, că eram Fiul lui Dumnezeu, sau 
altfel spus, Dumnezeu însuşi. Când furtuna a crescut în intensitate, discipolii Mei M-au 
trezit, speriaţi şi convinşi că le-a sunat ceasul, în mod normal, nu ar fi trebuit să creadă aşa 
ceva, văzându-Mă cât de liniştit dorm! Conceptul de „Fiu al lui Dumnezeu" nu le era însă deloc 
clar, motiv pentru care îşi pierdeau din când în când cumpătul, îndoindu-se de omnipotenţa 
Mea, deşi M-au văzut de atâtea ori realizând miracole pe care nici un om obişnuit nu le-ar fi 
putut face, ci numai Acela care ţine în mâinile Sale frâiele întregii creaţii. 

Mi-am revelat adeseori puterea în faţa discipolilor Mei prin diferite miracole, dar ei 
tot nu puteau accepta ideea că nu au de-a face cu un muritor de rând, ci cu un om de natură 
divină. Nu întâmplător, am aranjat tot timpul circumstanţele exterioare astfel încât acestea să 
demonstreze inclusiv prin fapte, nu doar prin învăţătura Mea, cine era Acela care M-a trimis pe 
pământ. Din păcate, chiar şi după ce M-am întors din morţi tot s-au mai găsit unii care să se 
îndoiască (de pildă, Toma). 

Dacă această credinţă totală era atât de dificil de cultivat în acele timpuri, deşi discipolii 
Mei se aflau sub influenţa Mea directă, vă puteţi imagina cât de greu este să o obţii în aceste 
timpuri, când nu vă pot vorbi decât prin intermediul scribilor Mei sau al inimilor voastre. Şi 
totuşi, cuvintele Mele trebuie să vă fie de ajuns, căci a trecut vremea credinţei obligatorii din 
trecut, iar miracolele nu mai sunt permise. Din păcate, majoritatea celor care cred în Cuvântul 
Meu nu sunt deloc convinşi de infailibilitatea lui. La cel mai mic pericol, ei reacţionează la fel 
cum au făcut cu acea ocazie discipolii Mei, îndoindu-se de promisiunile Mele. 

Corabia pe care M-am aflat atunci, însoţit de discipolii Mei, corespunde 
(metaforic vorbind) corăbiei propriei voastre vieţi, în care Eu (Scânteia Divină) sunt 



adormit şi nu Mă voi trezi decât atunci când nenorocirile vieţii vă vor sili să vă căutaţi 
refugiul în Mine. 

Majoritatea oamenilor reacţionează la fel cum au făcut atunci discipolii Mei: atât timp 
cât nu sunt în pericol, nu vin la Mine. Atunci când au crezut că le-a sosit ceasul, discipolii Mei au 
apelat la Mine. în mod similar, în situaţiile dificile ale vieţii, când fragilitatea aspiraţiilor lor 
terestre li se revelează plenar, oamenii îşi caută confortul şi alinarea în inimile lor, încercând 
să găsească aici ceea ce nu au găsit în lumea exterioară. Până atunci, sunt nevoit să îmi dorm 
somnul profund în inimile lor, căci nimeni nu Mă consideră ceva esenţial şi real, ci un fel de 
Dumnezeu imaginar, ireal, o invenţie a preoţilor, care au creat-o cu unicul scop de a-i 
atrage în sfera lor de influenţă. Ei nu cred cu adevărat că bunăstarea lor spirituală depinde 
de Mine. 

Când micuţa corabie a vieţii este aruncată încolo şi încoace de furtunile şi valurile 
lumeşti, apar grijile, îndoielile şi teama. Omul îşi aminteşte atunci toate doctrinele care i-au 
fost inoculate prin educaţie, dar descoperă că dogmele şi aforismele nu îl ajută cu nimic să 
îşi regăsească liniştea şi pacea sufletească. El se întoarce către spiritul divin adormit în 
interiorul lui, căutând în sfârşit sprijin şi alinare în centrul vieţii, pe care 1-a ignorat până 
acum, pentru a nu pieri sub povara circumstanţelor exterioare. După ce oamenii vor descoperi 
comoara interioară, după ce vor înţelege cât de puţin valorează lucrurile materiale prin 
comparaţie cu acest sanctuar interior, valurile vieţii se vor potoli, vânturile pasiunilor şi grijilor 
se vor linişti, iar liniştea şi pacea vor reveni în această lume. In realitate, nu lumea exterioară 
este tulburată de aceste furtuni, ci doar imaginea omului despre ea. Când scânteia divină din 
inima omului se trezeşte, ea îi spune sufletului înspăimântat: „De ce te temi, puţin 
credinciosule, când ştii că în inima ta sălăşluieşte Domnul şi Stăpânul întregii creaţii?" 

Iată, aceasta este corespondenţa spirituală a vieţii individuale umane cu miracolul 
potolirii furtunii. 

In viaţa naţiunilor există de asemenea o scânteie divină care le mână de la spate, 
silindu-le să evolueze; de aceea, ele se îndreaptă la rândul lor, la fel ca indivizii, către 
conştientizarea misiunii lor pe acest pământ. Căci nimic din ceea ce se întâmplă în 
lumea vizibilă nu este altceva decât efectul iubirii, care încearcă să scoată la suprafaţă tot ce 
este spiritual în sufletul omului. 

Acelaşi proces se petrece şi la nivelul animalelor, plantelor şi pietrelor, dar nu 
poate fi vizibil decât pentru ochiul spiritual. Formarea, structurarea şi dizolvarea materiei 
nu înseamnă altceva decât impulsul provenit de la spiritul trezit, care a zăcut până atunci 
adormit în interiorul învelişului său material. Progresul şi evoluţia din etapă în etapă nu 
ar fi posibile dacă în interiorul materiei nu ar sălăşlui un spirit din ce în ce mai puternic 
trezit cu ajutorul circumstanţelor exterioare. 

Aşa cum acum 2000 de ani, micuţa corabie pe care Mă aflam Eu împreună cu discipolii 
Mei reprezenta pentru noi întreaga lume, fiind aruncată încolo şi încoace de valurile apei, 
cel mai schimbător element din natură, la fel, trezirea spiritului din interiorul materiei cu 
ajutorul circumstanţelor exterioare reprezintă principalul factor care conduce către progres şi 
evoluţie. Evoluţia discipolilor Mei către perfecţiune nu se putea produce fără concursul 
anumitor evenimente. De aceea, acestea s-au produs, întărindu-i în vederea viitoarelor furtuni 
ale vieţii, pentru ca ei să nu se mai îndoiască, ci să aibă o credinţă fermă. 

In interiorul materiei solide, spiritul nu reprezintă decât un impuls inconştient. 
La nivelul animalelor, el se manifestă deja sub forma instinctului, iar la om devine 
o scânteie sau un crâmpei de divinitate. Omul a devenit din ce în ce mai conştient de 
faptul că nu este doar o creatură muritoare, ci o fiinţă universală aflată între două lumi. 
El are un înveliş material pe acest pământ, dar reprezintă în acelaşi timp imaginea 
spirituală a Fiinţei Supreme, Creatorul său, aflat de-a pururi într-un plan care 



transcende această lume efemeră. El nu doreşte altceva decât să îşi educe descendenţii 
pentru ca ei să îşi îndeplinească misiunea pentru care i-a creat, aceea de a spiritualiza 
materia, toate elementele solide şi grosiere, redevenind astfel locuitorii eterni ai împărăţiei 
spirituale din care a derivat cândva materia şi în care aceasta trebuie să se reintegreze în 
final. 

De aceea, faceţi tot ce vă stă în puteri pentru a trezi scânteia divină dinlăuntrul vostru, 
cultivaţi-o şi înţelegeţi-o, pentru a nu vă mai pierde curajul în faţa furtunilor pasiunilor, 
evenimentelor şi circumstanţelor exterioare, aşa cum au făcut odată discipolii Mei. Amintiţi- 
vă mereu că Tatăl ceresc se află alături de voi. Chiar dacă nu îi auziţi întotdeauna vocea, nu 
trebuie să credeţi nici o clipă că doarme, aşa cum nici scânteia Mea divină nu dormea pe 
când Mă aflam pe corabie, alături de discipolii Mei, ci aştepta liniştită un alt moment de 
slăbiciune din partea lor, pentru a-i salva iarăşi. 

Am certat atunci vânturile şi marea, iar acestea s-au calmat, în mod similar, cei care 
Mă vor căuta înlăuntrul lor, trezindu-şi scânteia divină, vor cunoaşte liniştea şi pacea, mai întâi 
la nivelul inimii, iar apoi chiar în lumea exterioară. 

Nu uitaţi niciodată acest lucru, şi nu vă mai lăsaţi cuprinşi de disperare atunci când 
dorinţele nu vă sunt îndeplinite prompt, aşa cum aţi dori! Deveniţi puternici în credinţa faţă 
de spiritul divin ascuns în inima voastră! Amin. 

51 

A douăzeci şi cincia duminică după Sfânta Treime 

Parabola neghinei 

Sfântul Matei XIII, 24-30: „lisus le-apus înainte o altă pildă, zicând: împărăţia cerurilor a fost 
asemănată cu un om care a semănat sămânţă bună în ţarina lui. Dar, în timp ce oamenii dormeau, 
a venit vrăjmaşul lui, a semănat neghină între grâu şi a plecat. Dar când paiul a crescut şi a 
făcut rod, a apărut şi neghina. Robii stăpânului casei au venit şi i-au zis: „Domnule, n-ai semănat 
sămânţă bună în ţarina ta? De unde are, dar, neghină?" El le-a zis: „ Un vrăjmaş a făcut lucrul acesta". 
Şi robii i-au zis: „Vrei, deci, să mergem s-o smulgem? ""Nu, le-a zis el, ca nu cumva, culegând 
neghina, să smulgeţi şi grâul împreună cu ea. Lăsaţi-le să crească împreună până la seceriş; şi la 
timpul secerişului, voi spune secerătorilor: ,Culegeţi întâi neghina şi legaţi-o în snopi ca s-o ardem, 
iar grâul strângeţi-l în grânarul meu'". 

(2 mai 1872) 

Parabolele din acest capitol reflectă întreaga istorie a învăţăturii Mele, dar şi istoria 
creaţiei, de la început şi până la sfârşit. Ele reflectă istoria învăţăturii Mele deoarece arată 
cât de diferite sunt solurile pe care cad seminţele semănate de Mine, iar istoria creaţiei Mele 
deoarece revelează felul în care Cuvântul Divin se ridică de pe un nivel pe altul, găsindu-şi 
expresia în milioane de lumi. Aşa cum impresia lăsată de Cuvântul Meu asupra milioanelor de 
indivizi diferă de la unul la altul, în funcţie de nivelul său de evoluţie, la fel, procesul 
evoluţionist al nenumăratelor lumi diferă de la una la alta. 

Aceste parabole pe care le-am spus cândva evreilor erau pilde preluate din viaţa de zi 
cu zi, pentru ca ascultătorii Mei să le poată înţelege cu uşurinţă. Chiar şi aşa, ei nu au înţeles 
parabola pe care am ales-o pentru predica din această duminică, căci nu şi-au dat 
seama cine era comparat cu solul cel bun şi cine cu solul stâncos sau cu marginea drumului. 

Parabola de faţă ilustrează dorinţa Mea de a-i converti pe oameni prin intermediul 
cuvintelor şi faptelor Mele, dar sămânţa cea bună se amestecă cu pasiunile şi cu plăcerile 



acestei lumi, astfel încât nu apucă să crească decât sporadic, fără să producă de multe ori 
fructele pe care Cuvântul Meu ar fi trebuit să le genereze. Recolta finală va separa însă grâulcel 
bun de neghină, adică binele de rău, şi fiecare îşi va primi răsplata cuvenită. Cei 
încăpăţânaţi şi răi vor fi nevoiţi să o apuce pe drumul cel lung al materiei, până când vor 
renunţa complet la impurităţi, unindu-se cu armonia universală a împărăţiei Mele cereşti. 

De la căderea lui Lucifer încoace, tot ce este bun şi luminos în creaţie are o 
contraparte urâtă şi întunecată, căreia îi corespunde materia sau planul fizic. 

Imensa multitudine a spiritelor apostate, care au căzut împreună cu Lucifer, fiind 
înlănţuite în materie, a dus la clasificarea lumilor create pe diferite nivele de evoluţie, în 
funcţie de conţinutul lor spiritual; aşa se explică de ce aceste lumi sunt ele însele mai 
luminoase sau mai întunecate, în funcţie de cei care locuiesc în ele. In toate lumile 
principiul suprem rămâne însă Şinele Meu interior cu atributele sale divine, 
manifestate sub forma iubirii supreme şi a calităţilor care derivă din aceasta. 

Principalul scop al venirii Mele pe pământul vostru şi al învăţăturii pe care v-am 
lăsat-o prin discipolii Mei a fost acela de a le revela tuturor fiinţelor create împărăţia 
Mea spirituală, legile şi principiile ei fundamentale. Atunci când am predicat pe 
pământul vostru, Eu nu am adus cu Mine o învăţătură nouă, ci v-am reamintit învăţătura 
primordială, imprimată în toate sufletele încă de la începutul creaţiei. Aceasta arată care este 
scopul fundamental pentru care au fost create şi către care trebuie să aspire. Chiar şi în 
interiorul spiritelor întemniţate în materie am introdus impulsul de a aspira către perfecţiune, 
spiritualizând astfel componentele exterioare ale materiei, până când aceasta se va putea 
ridica - în armonie cu natura sa interioară - la potenţialul ei real, pe un nivel superior al creaţiei. 
Aşa continuă evoluţia, de la piatră până la om, singura creatură conştientă de sine. 
Datoria acestuia din urmă este de a deveni conştient inclusiv de misiunea sa pe pământ, 
spiritualizându-şi natura materială până când aceasta va ajunge la fel de spirituală ca şi 
omul interior, devenind capabilă să intre în împărăţia Mea. 

Parabola semănătorului corespunde progresului făcut de-a lungul acestor etape, căci în 
funcţie de solul pe care cade şi de elementele pe care le poate extrage din solul respectiv, 
sămânţa produce tot felul de fructe. Liberul arbitru cu care am înzestrat natura umană 
conduce la concepţii dintre cele mai diferite referitoare la învăţătura lăsată de Mine discipolilor 
Mei şi pe care acum o revelez din nou câtorva aleşi. Aflaţi undeva la mijloc, între polul binelui şi 
cel al răului, oamenii au reacţionat cât se poate de diferit în faţa acestei învăţături. 

Aşa cum nenumăratele lumi din creaţia Mea diferă, ilustrând astfel într-o manieră 
metaforică diferitele nivele de înţelegere a adevărului, la fel, oamenii se deosebesc între ei în 
funcţie de particularităţile lor, care îi determină să devieze de la calea cea dreaptă, fiecare în 
felul său, căci orice om este o lume spirituală în sine. 

Meditând asupra acestor parabole, veţi putea înţelege cât de departe ajunge 
semnificaţia seminţei. Expresia: „Facă-se!", rostită cândva de Mine, este la fel de activă şi 
astăzi, şi va conduce în final la unirea tuturor spiritelor într-o singură împărăţie spirituală, deşi 
lumile şi fiinţele individuale vor avea de parcurs un drum mai lung sau mai scurt până la 
destinaţia finală, fiecare în funcţie de propriul său potenţial. 

Cuvântul Meu reprezintă expresia iubirii în toate aspectele sale. El conţine în sine 
întreaga creaţie şi întreaga Mea învăţătură. De aceea, legile Mele sunt legile iubirii, în realitate, 
nu există decât două asemenea legi, dar ele nu pot avea un impact adevărat decât dacă se 
potenţează reciproc. 

Aceste legi ale iubirii reprezintă sămânţa pe care am semănat-o personal în 
întreaga Mea creaţie, deopotrivă la nivel fizic şi spiritual, în inimile tuturor fiinţelor raţionale, 
încolţirea acestei seminţe depinde de influenţa mai mare sau mai mică a lumii materiale, în 
funcţie de care va determina progresul către planul superior al binelui sau regresul către planul 



inferior al răului (lumea materială). 

Respectând liberul arbitru al tuturor fiinţelor create de Mine, Eu nu separ grâul cel 
bun de neghina cea rea, după cum M-am exprimat metaforic în parabola de mai sus, decât 
la sfârşit, în momentul recoltării. Abia la sfârşitul pelerinajului lor terestru vor înţelege cei 
care au păşit pe calea greşită cât de mult s-au îndepărtat de calea cea dreaptă a 
mântuirii lor. Ei vor trebui să reia atunci această luptă continuă, de care credeau că 
au scăpat odată cu plecarea lor din această lume, în condiţii diferite însă, căci în lumea 
de dincolo ajutorul primit este mult mai mic, iar obstacolele mult mai dificile. 

Ceea ce reprezintă moartea fizică pentru fiecare individ în parte (care nu este 
altceva decât un cosmos spiritual în miniatură), va reprezenta pentru umanitatea de pe 
această planetă sfârşitul lumii materiale cu toate tentaţiile ei, care se va produce 
înainte de a doua Mea venire pe pământ. După ce aceasta se va produce, pe planeta 
voastră va domni împărăţia spirituală, şi toate seminţele Mele vor produce acelaşi rod 
bogat. 

Toate pregătirile pe care le fac acum au drept scop această finalitate. Din păcate, pe 
planeta voastră neghina a ajuns să prevaleze, sufocând aproape în totalitate grâul cel bun. 
Aproape că nu mai găseşti alt tip de sol decât pietre şi nisip, pe care nu poate creşte nimic, 
decât cel mult mărăcinii şi scaieţii. Secerătorii Mei sunt deja activi pe pământ, folosindu-se 
de toate mijloacele pentru a culege neghina şi a o arunca în foc. Lucrurile se vor înrăutăţi însă 
din ce în ce mai mult, căci inimile oamenilor au devenit la fel de dure ca pietrele, pe care nu le 
mai poţi trezi cu o simplă atingere cu mâna, ci doar prin lovituri puternice de ciocan. 

Faceţi tot ce vă stă în puteri şi nu lăsaţi buruienele pasiunilor rele şi ale influenţelor 
lumeşti să crească în inimile voastre! Vă repet astăzi vouă ce le-am spus cândva discipolilor 
Mei: „Cine are urechi de auzit să audă, şi cine are ochi de văzut să vadă!" Din nefericire, 
există atât de mulţi oameni care au urechi, dar nu aud vântul spiritual care a început să sufle 
peste întreaga creaţie, şi au ochi, dar nu percep razele de lumină venite din împărăţia Mea 
eternă şi care încep să ilumineze progresiv chiar şi cele mai întunecate colţuri ale planetei 
voastre, astfel încât, la a doua Mea venire, în calitate de Rege al Luminii, să nu mai existe pe 
pământ nici o umbră. 

Există încă foarte mulţi oameni care, în goana lor după plăcerile şi valorile lumeşti, 
refuză să recunoască lumea spirituală şi principiul superior care le este Dumnezeu şi Creator. 
Aceştia sunt mărăcinii şi scaieţii. Feriţi-vă de ei! Spinii lor ar trebui să vă pună în gardă, 
avertizându-vă să vă apropiaţi cu grijă de aceşti savanţi şi intelectuali la fel de uscaţi în interior 
ca şi un scaiete. Aşa cum stă scris, aceştia vor fi aruncaţi în focul nenorocirilor şi al suferinţei. Ei 
nu se vor putea întoarce în împărăţia spirituală pe care au contestat-o atâta vreme, cu atâta 
vehemenţă, decât după o luptă îndelungată, prin care se vor purifica. 

Lor le sunt destinate toate catastrofele şi epidemiile care vor urma şi care vor deveni 
din ce în ce mai frecvente. Altora li se va reaminti de existenţa lumii spirituale care o 
transcende pe cea materială prin pierderea celor dragi. Trezirea lor va fi tristă, dar trebuie să se 
producă, întrucât Eu nu doresc să pierd nici măcar un atom din creaţia Mea. Ce să mai vorbim 
de un suflet uman, pe care l-am creat cândva după chipul şi asemănarea Mea... 

învăţaţi cu toţii să ascultaţi cu urechea spirituală cuvintele Mele, dar şi lecţia pe 
care v-o predau evenimentele exterioare şi întreaga natură, care vă strigă în permanenţă: 
„Există un Dumnezeu, şi El este un Dumnezeu al iubirii!" 

El îşi seamănă seminţele indiferent de solul pe care cad acestea, deopotrivă pe lângă 
drum şi pe sol stâncos, sau printre scaieţi şi mărăcini. Omul este liber; de aceea, sămânţa 
trebuie să lucreze în funcţie de natura fiecărui individ în parte. Mai devreme sau mai târziu, 
obiectivul pe care Mi l-am stabilit Eu, Semănătorul, va trebui însă să se împlinească. 
Indiferent de solul pe care au căzut seminţele, recolta finală va fi extrem de bogată, căci în 



favoarea Mea lucrează eternitatea. Mai devreme sau mai târziu, Cuvântul Meu nu poate 
produce decât acelaşi rezultat, chiar dacă a fost călcat în picioare de unii, căci el este un 
Cuvânt Divin, spiritualizând până şi solul în care cade - dacă nu în această lume, atunci cu 
siguranţă în cealaltă. 

Scopul acestui mesaj nu este altul decât acela de a scurta calea către progres a 
oamenilor. De aceea vă repet mereu: „Cine are urechi de auzit să audă!" 

înţelegeţi corect cuvintele Mele şi acţionaţi în consecinţă. Veţi descoperi astfel singuri 
pe ce sol a căzut sămânţa divină în inimile voastre! Amin. 

52 
A douăzeci şi şasea duminică după Sfânta Treime 
Explicarea împărăţiei cerurilor 

Sfântul Matei XIII, 31-33: ,Jisus le-apus înainte o altă pildă, spunând: împărăţia cerurilor se 
asemănă cu un grăunte de muştar, pe care l-a luat un om şi l-a semănat în ogorul său. Grăuntele 
acesta, într-adevăr, este cea mai mică dintre toate seminţele, dar după ce a crescut este mai mare 
decât ierburile şi se face un copac, încât păsările cerului vin şi îşi fac cuiburi în ramurile lui". 

Sfântul Matei XIII, 44-50: „împărăţia cerurilor se asemănă cu o comoară ascunsă într-un ogor. 
Omul care o găseşte, o ascunde; şi de bucuria ei, se duce şi vinde tot ce are şi cumpără ogorul acela, 
împărăţia cerurilor se mai aseamănă cu un negustor care caută mărgăritare frumoase. Şi când 
găseşte un mărgăritar de mare preţ, se duce şi vinde tot ce are şi-l cumpără, împărăţia cerurilor se 
mai aseamănă cu un năvod aruncat în mare, care prinde tot felul de peşti. După ce s-a umplut, l-au 
tras la mal şi, stând jos, au strâns în vase ce este bun şi au aruncat afară ce este rău. Tot aşa va fi şi 
la sfârşitul veacului: îngerii vor ieşi, vor despărţi pe cei răi din mijlocul celor drepţi şi-i vor arunca în 
cuptorul de foc; acolo va fi plânsul şi scrâşnirea dinţilor". 

(3 mai 1872) 

In aceste versete, împărăţia cerurilor este comparată metaforic cu diferite lucruri. Am 
urmărit astfel să le ofer discipolilor Mei şi celorlalţi oameni adunaţi în jurul Meu o idee despre 
împărăţia care îi aştepta la sfârşitul vieţii lor pe pământ, dar şi despre felul în care putea fi 
cucerită aceasta şi care urma să fie destinul lor dacă vor deveni nedemni de ea din cauza 
acţiunilor lor contrare legilor divine. 

Din păcate, oamenii care trăiesc pe pământ nu au o idee justă despre împărăţia 
cerurilor, adică despre lumea spirituală în care se vor integra după moarte. Dacă ar avea o 
asemenea idee, ei ar face tot ce le stă în puteri pentru a o cuceri şi nu s-ar mai îndepărta de ea, 
aşa cum procedează în prezent. 

Valorile vizibile ale acestei lumi îi atrag mult mai mult, prin comparaţie cu cele 
invizibile din lumea de dincolo. Acesta este motivul pentru care lumea materială are o 
influenţă mult mai mare asupra minţilor oamenilor decât cea spirituală. Dacă ar înţelege şi 
ar vedea lumea materială exact aşa cum este, felul în care este confecţionată şi susţinută, şi 
scopul ei real, ei ar putea citi foarte multe lucruri în marea carte a creaţiei Mele, care le-ar 
deschide astfel poarta către împărăţia spirituală. 

Dacă studiază o maşinărie şi descoperă felul în care operează ea, omul este nevoit să 
recunoască faptul că ea a fost construită de cineva. Cu cât descoperă mai multe secrete ale 
maşinăriei, cu atât mai mult creşte respectul său pentru constructorul ei. Mai devreme sau mai 
târziu, el înţelege că fiecare piesă a dispozitivului a fost aranjată intenţionat de acesta, conform 
unor calcule precise, şi nu accidental. 



La fel ar trebui contemplată şi creaţia Mea, dar, din păcate, nimeni nu face acest lucru. 
Descoperirile ştiinţifice sunt explicate incorect de către savanţii voştri, care le folosesc doar 
în scopuri materiale, de prea mică importanţă pentru Creatorul ingenioasei maşinării a 
naturii. Din când în când, câte un savant descoperă o urmă a unei puteri spirituale 
superioare, dar face apoi toate eforturile pentru a o contesta, folosindu-se de fraze sforăitoare, 
cu rezonanţă ştiinţifică, şi de tot felul de argumente, numai ca să nu fie nevoit să recunoască 
existenţa lui Dumnezeu. Dacă tot există un Dumnezeu, ar prefera să fie el însuşi. 

Această concepţie greşită explică de ce sunteţi induşi în eroare de marea carte a 
naturii, deşi aceasta stă deschisă în faţa ochilor voştri zi şi noapte. Orice om ar putea să 
citească în ea lucrurile pe care le fac pentru ca fiinţele create de Mine să îmi recunoască 
iubirea şi cât de scurt ar putea deveni drumul dacă oamenii ar respecta natura şi legile ei, în 
loc să acţioneze împotriva lor, blocându-şi astfel singuri porţile care permit intrarea în marea 
lume eternă, din cauza concepţiei lor absurde referitoare la lumea materială vizibilă. 

La vremea când am prezentat aceste parabole menţionate în Evanghelie am fost nevoit 
să omit orice fel de explicaţie ştiinţifică şi să Mă folosesc exclusiv de câteva comparaţii 
familiare, uşor de urmărit, pentru ca oamenii acelor timpuri să le poată înţelege. 

Prima parabolă este cea referitoare la grăuntele de muştar. Am ales această 
sămânţă deoarece este cea mai mică între toate, iar planta care creşte din ea le era bine 
cunoscută acelor oameni. Scopul Meu a fost acela de a le arăta, printr-o comparaţie 
simplă, că la fel cum într-o sămânţă atât de mică se ascunde o plantă uriaşă, în inima 
omului zace într-o stare latentă întreaga împărăţie spirituală. La fel cum sămânţa are 
nevoie de apă pentru a creşte, inima omului trebuie udată cu iubirea atotputernică pentru 
ca sămânţa de origine divină să poată fi trezită, începându-şi procesul de dezvoltare, în 
final, planta rezultată din ea va creşte atât de mult încât până şi păsările cerului îşi vor 
face cuiburi în ea, după cum afirmă metaforic parabola. Din punct de vedere spiritual, asta 
înseamnă că până şi îngerii, locuitorii binecuvântaţi ai sferelor spirituale, se vor apropia 
de cerul care emană dintr-o inimă bună, inspirată de Dumnezeu, care răspândeşte pacea 
şi bucuria pretutindeni în jurul ei. 

Prin această parabolă referitoare la micuţul grăunte de muştar şi la planta uriaşă care 
creşte din el am dorit să le arăt ascultătorilor Mei cât de mare este puterea Cuvântului Divin, 
în măsura în care cade pe un sol bun, în care îşi găseşte substanţele necesare creşterii sale. 

Parabola următoare, în care împărăţia lui Dumnezeu este comparată cu un aluat, 
descrie procesul spiritual care se desfăşoară în inima omului de îndată ce acesta primeşte 
Cuvântul şi începe să se transforme în bine, la fel cum aluatul creşte datorită unui proces de 
fermentare, generat de amestecarea făinii cu apa şi cu drojdia. Acest proces generează un 
conflict între diferitele elemente ale făinii. Din păcate, la ora actuală pâinea rezultată în 
urma acestui proces este din ce în ce mai greu suportată de organismul uman, din cauza 
diferiţilor aditivi şi a făinii tot mai rafinate folosite în procesul de fabricaţie. 

Prin această parabolă Mi-am propus să atrag atenţia ascultătorilor Mei asupra stării 
conflictuale care apare în sufletul omului atunci când acesta îşi întoarce faţa de la lumea 
materială şi şi-o îndreaptă către cea spirituală. 

Urmează apoi o parabolă în care un om descoperă o comoară pe un ogor, după care 
vinde tot ce are şi cumpără ogorul respectiv, pentru a deveni astfel proprietarul comorii, în 
traducere, atunci când omul descoperă fericirea inimaginabilă produsă de acceptarea 
Cuvântului lui Dumnezeu, pe care îl integrează în inima sa, el este dispus să lase totul în 
urmă, aspirând în permanenţă către această fericire spirituală, la fel ca şi negustorul care a 
sacrificat tot ce avea de dragul mărgăritarului nepreţuit pe care 1-a găsit. 

Toate aceste parabole referitoare la împărăţia lui Dumnezeu au avut drept scop 
prezentarea anumitor aspecte extrem de importante legate de lumea spirituală. Prima a făcut 



referire la creşterea accelerată a împărăţiei în inima omului, dacă apucă să prindă rădăcini în ea. 
Cea de-a doua a prezentat conflictul pe care îl dezlănţuie împărăţia între elementele lumeşti 
şi cele spirituale din inima omului, adică între materie şi spirit. Cea de-a treia a prezentat 
valoarea inestimabilă a împărăţiei lui Dumnezeu, liniştea şi pacea pe care le oferă ea celui care o 
descoperă. Nimic din această lume nu poate fi comparat cu această comoară. 

Urmează apoi o altă parabolă, cea referitoare la năvodul aruncat în mare în care s-a 
prins o pradă bogată, care a fost trasă la mal. Această parabolă arată că împărăţia lui 
Dumnezeu este accesibilă tuturor, deopotrivă celor slabi şi celor puternici, celor buni şi celor 
răi, dar captura nu va fi sortată decât la sfârşit. Atunci, cei buni îşi vor primi răsplata, iar cei 
care au călcat în picioare Cuvântul vor fi nevoiţi să suporte consecinţele faptelor lor. 

După cum spune parabola, se va produce atunci o separare între cei care au 
absorbit din punct de vedere spiritual Cuvântul Meu (dăruit tuturor cu egală iubire) şi cei 
care l-au respins. Mi-am propus atunci să îi fac pe ascultătorii Mei să înţeleagă că acceptarea 
sau respingerea Cuvântului Divin nu este lăsată exclusiv pe seama înţelegerii oamenilor, care 
pot fi forţaţi prin diferite circumstanţe exterioare să se reorienteze către calea cea bună, 
fără a le fi încălcat liberul arbitru. 

Am descris astfel consecinţele nerespectării învăţăturii Mele, folosindu-Mă de metafore 
precum „cuptorul de foc" sau „întunericul etern", echivalent cu cumplitele mustrări de conştiinţă 
ale spiritului neglijat, în realitate, Spiritul Meu nu poate răspândi întunericul, ci numai lumina! 

Le-am prezis astfel separarea finală a valorilor, a luminii de întuneric, care se va 
produce cândva, căci Dumnezeu are un scop precis pentru creaturile Sale şi nu va renunţa la el 
din cauza încăpăţânării câtorva. 

Era de aşteptat ca asemenea discursuri să îi tulbure pe ascultătorii Mei, căci preoţii lor 
le-au prezentat o cale extrem de uşoară către beatitudinile cereşti, fără prea mari eforturi din 
partea lor, în timp ce Eu le promiteam aceleaşi fericiri, obţinute însă pe o cale mult mai dificilă 
şi avertizându-i asupra consecinţelor încălcării legilor divine. 

De aceea, mulţi dintre ei au fost şocaţi de cuvintele Mele, revoltându-se împotriva Mea, 
lucru care M-a şi determinat să spun: „Nimeni nu poate fi profet în ţara lui şi în casa lui! " - 
aforism folosit şi astăzi pe scară largă, întrucât a fost demonstrat prin mii de exemple în istorie. 

Lumea de astăzi nu este foarte diferită de cea din timpul pelerinajului Meu terestru. Am 
predicat atunci în faţa multor urechi surde, iar surzenia în faţa lucrurilor spirituale este astăzi 
mai mult ca oricând la modă. Un om modern nu se consideră suficient de educat dacă nu se 
mândreşte puţin cu această surzenie. Cel puţin, în acele vremuri surzenia era ascunsă în 
spatele unor cuvinte sforăitoare, în timp ce astăzi nimeni nu se mai ruşinează să o afişeze 
deschis, ca şi cum ar dori să Mă provoace să le demonstrez contrariul, dacă sunt capabil. 

Ei bine, răbdarea Mea este infinită, dar la sfârşit vom vedea dacă nu voi găsi 
mijloace potrivite pentru vindeca şi aceste spirite încăpăţânate de surzenia lor. Cât 
despre puţinii oameni care acceptă cât de cât învăţătura referitoare la împărăţia lui 
Dumnezeu, aceştia vor primi „sămânţa de muştar" a iubirii Mele. Voi veghea apoi personal 
în ce măsură creşte această sămânţă în inimile lor, provocând un conflict similar celui din 
procesul de fermentaţie produs de drojdie, şi în ce măsură sunt ei dispuşi să renunţe la tot ce 
au de dragul comorii ascunse aici. Voi aştepta astfel cu răbdare să văd ce s-a prins în năvodul 
Meu spiritual, în final voi face marea triere şi voi stabili cine este demn să primească 
preafericirile promise şi cine va fi aruncat în întuneric, unde va fi lăsat o vreme, până când va 
înţelege că exista legi divine, care nu pot fi încălcate fără a fi pedepsit. 

De multă vreme, pregătirile sunt în plină derulare, oferindu-le oamenilor tot felul 
de oportunităţi pentru a-şi păstra activă minuscula sămânţă spirituală. Evenimentele şi 
destinul indivizilor nu au alt scop decât acela de a pregăti terenul pentru Cuvântul Meu, pentru 
ca acesta să fie acceptat şi să-şi înceapă creşterea accelerată, la fel ca şi „grăuntele de muştar", 



chiar dacă până acum a fost dezaprobat. 

Voi ştiţi foarte bine cât de bine Mă pricep Eu să îi trezesc pe oameni, îmi cunoaşteţi 
mijloacele. 

Ce-i drept, nu sunt întotdeauna plăcute, dar Eu sunt marele doctor al sufletelor şi cunosc 
cel mai bine stimulentele de care au nevoie acestea pentru a se trezi din somnul lor de moarte. 

Eu v-am trezit pe voi şi am aşezat „grăuntele de muştar" în inimile voastre, prin 
Cuvântul Meu. Chiar dacă la început aţi fost iritaţi, aţi recunoscut treptat că trebuie să îmi 
mulţumiţi pentru tot ce v-am dăruit, înlocuind astfel ceea ce v-am luat iniţial. 

Procesul de fermentare a început astfel în voi, ajutându-vă să recunoaşteţi valoarea 
comorii ascunse în inima voastră, pentru care sunteţi dispuşi acum să renunţaţi la orice 
altceva. M-aţi ajutat astfel să îmi arunc năvodul şi să triez binele de rău, salvându-i şi pe 
alţii de la pierzania spirituală, scurtându-le şi uşurându-le drumul către Mine prin propriul 
vostru exemplu. 

Continuaţi să îngrijiţi sămânţa iubirii Mele în inimile voastre, căci, aşa cum le-am spus 
cândva discipolilor Mei, împărăţia lui Dumnezeu nu se află în afara voastră, ci în interior. De 
aceea, o puteţi găsi pretutindeni, căci o purtaţi întotdeauna cu voi. Când inima omului devine 
spirit pur, ea poate spiritualiza totul înjur. 

De aceea, nu încetaţi să aspiraţi către spiritualizare! Cu cât veţi progresa mai mult, cu 
atât mai intensă va deveni fericirea voastră şi cu atât mai profundă cunoaşterea. Vă veţi 
pregăti astfel pentru cealaltă lume, cea infinită şi eternă, căci tot ceea ce faceţi în această 
lume serveşte drept fundament pentru cealaltă, îmi veţi putea înapoia acolo, infinit 
îmbogăţite, talentele pe care vi le-am încredinţat cândva. 

Aşadar, pregătiţi-vă şi nu vă temeţi! Cel care este împreună cu Mine şi care crede în 
Mine nu trebuie să dispere niciodată, oricât de mari ar fi nenorocirile care ar cădea pe 
micuţul vostru pământ, căci Eu am aruncat Cuvântul Meu în lumea voastră ca să acţioneze la 
fel ca o drojdie, tulburând inimile indivizilor şi ale naţiunilor. El ştie că Tatăl ceresc şi-a aruncat 
năvodul în marele ocean al sufletelor şi spiritelor. Chiar dacă va fi capturat el însuşi în acest 
năvod, el ştie că prada cea bună va fi pusă deoparte, şi nu va fi aruncată împreună cu prada 
cea rea. 

De aceea, căutaţi mărgăritarul adevărului şi al iubirii, iar apoi păstraţi această 
comoară până la momentul marii schimbări! In lumea cealaltă vă voi oferi la schimb pentru 
comoara câştigată în această lume o altă comoară, mai preţioasă, din care nu va mai creşte o 
simplă plantă de muştar, ci însuşi arborele vieţii, în ramurile căruia îşi vor face sălaş îngerii, 
cântând imnuri de bucurie şi de slavă adresate Creatorului lor. Amin. 

53 
A douăzeci şi şaptea duminică după Sfânta Treime 

Zilele din urmă 

Sfântul Matei XXIV, 15-28: „De aceea, când veţi vedea .urâciunea pustiirii', despre care a 
vorbit prorocul Daniel, ,aşezatâ în locul sfânt' (cine citeşte să înţeleagă!), atunci, cei care vor fi în 
Iudeea să fugă în munţi; cine va fi pe acoperişul casei să nu se coboare să-şi ia lucrurile din casă; şi 
cine va fi la câmp să nu se întoarcă să-şi ia haina. Vai de cele însărcinate şi de cele care vor alăpta în 
zilele acelea! Rugaţi-vă ca fuga voastră să nu fie iarna, şi nici de sabat, pentru că atunci va fi un 
necaz aşa de mare, cum n-afost niciodată de la începutul lumii până acum şi nici nu va mai fi. Şi 
dacă zilele acelea n-ar fi fost scurtate, nimeni n-ar scăpa; dar, din cauza celor aleşi, zilele acelea vor 
fi scurtate. Atunci, dacă vă va spune cineva: ,Iată, Hristosul este aici sau acolo', să nu-l credeţi. 



Căci se vor scula Hristoşi mincinoşi; vor face semne mari şi minuni până acolo încât să înşele, dacă ar 
fi cu putinţă, chiar şi pe cei aleşi, lată, v-am spus mai dinainte. Deci, dacă vă vor zice: ,Iată-L în 
pustie', să nu vă duceţi acolo! ,Iată-L în cămăruţe interioare!', să nu credeţi! Căci, aşa cum iese fulgerul 
de la răsărit şi se arată până la apus, aşa va fi şi la venirea Fiului Omului. Oriunde va fi cadavrul, 
acolo se vor aduna vulturii!" 

(4 mai 1872) 

Acesta este ultimul capitol din Evanghelie pe care vi-1 voi explica. El se referă la 
ultimele zile ale iudaismului, dar şi la vremurile din urmă ale umanităţii, la 
evenimentele care vor conduce la dispariţia lumii vizibile, care va intra astfel pe un nivel 
superior, începând un nou ciclu evolutiv. 

Le-am prezis atunci discipolilor Mei distrugerea templului din Ierusalim, primul act 
care avea să ateste sfârşitul poporului evreu ca naţiune. De atunci, ei şi-au pierdut complet 
importanţa şi nu au mai fost consideraţi demni să trăiască într-o ţară a lor pe această planetă, 
căci au încercat să distrugă împărăţia supremă care a existat vreodată în creaţie - marea Mea 
împărăţie Spirituală, încă de la început, evreii au fost aleşi din cauza religiei lor să devină 
naţiunea în care Mă voi naşte Eu pe pământ, dar s-au dovedit incapabili să îmi accepte şi să îmi 
răspândească învăţătura. 

De aceea, lumina adevărului nu a coborât decât asupra discipolilor Mei şi a altor 
câţiva puţini aleşi ai acelui popor. Ceilalţi au respins-o, preferând întunericul şi cramponându-se 
de litera moartă a textului biblic, trăsături pe care le-au păstrat până astăzi, deşi au fost siliţi să 
trăiască dispersaţi printre celelalte naţiuni ale lumii. 

Istoria demonstrează fără putinţă de tăgadă că tot ce am prezis Eu s-a adeverit, la scurt 
timp după ascensiunea Mea la cer. Templul a fost distrus inclusiv fizic (din punct de vedere 
spiritual era de multă vreme distrus), iar odată cu el s-a încheiat şi istoria poporului pe care 
l-am ales cândva capromotor al adevărului Meu etern. 

Le-am prezis de asemenea discipolilor Mei că învăţătura lăsată de Mine pe pământ va 
continua să crească sub forma unei noi religii, luptându-se mai întâi cu iudaismul şi devenind 
apoi din ce în ce mai puternică, în timp ce iudaismul va continua să stagneze, dovadă că 
adepţii săi continuă să îl aştepte şi astăzi pe Mesia, despre care au o viziune la fel de 
lumească cum aveau acum aproape 2000 de ani. în timpul vieţii Mele, Mi-am propus să le 
corectez concepţiile greşite, dar marea lor majoritate a respins învăţătura Mea, cu o 
încăpăţânare demnă de o cauză mai bună. 

Tot ce există în creaţia Mea progresează continuu. Totul se schimbă şi continuă să se 
perfecţioneze, numai evreii refuză această schimbare. De aceea, ei nu pot acuza pe 
nimeni pentru destinul pe care îl au - acela de a fi dispreţuiţi de toate celelalte naţiuni - 
decât numai pe ei înşişi, căci nu îi slujesc decât lui Mamona - principiul cel mai inferior din 
întreaga creaţie. Cei care aspiră către valorile materiale, preferându-le în locul celor 
spirituale, nu fac decât să se pedepsească singuri, căci împărăţia Mea este pur 
spirituală, chiar dacă pare materială în aspectul ei vizibil. (Vezi şi: împărăţia cerurilor nu vine 
in chip văzut http://www.scribd.com/doc/1412554/A-doua-venire-a-Domnului-Iisus-Hristos- 
Impria-cerurilor-nu-vine-in-chip-vzut N.R.) 

Ceea ce s-a întâmplat cu evreii din acele timpuri se va repeta din nou cu 
întreaga umanitate, atunci când îi va sosi sfârşitul. Ororile distrugerii şi ale războiului 
vor afecta din nou pământul, dar într-o formă diferită. Aşa cum în acele timpuri cei care 
au crezut în Mine au avut parte de un destin mai bun, sau cel puţin au putut suporta 
dificultăţile graţie credinţei lor în Mine, la fel se va întâmpla şi înainte de a doua Mea venire pe 
pământ. La acea vreme, credinţa va lipsi aproape complet de pe pământ, căci marea 
majoritate a oamenilor nu vor mai căuta decât plăcerile pământeşti, lucru care deja poate fi 



observat la ora actuală. 

De aceea, purificarea sferei spirituale a sufletului trebuie făcută după modelul 
smochinului, evocat de Mine într-una din parabolele din Evanghelie. Acesta începe să 
înfrunzească în timpul verii - perioada de dinainte de coacerea fructelor, comparabilă din punct 
de vedere spiritual cu perioada de testare şi separare, când omul trebuie să dea socoteală 
pentru valorile care i-au fost încredinţate. 

Catastrofele naturale, accidentele şi bolile care se vor răspândi pe pământ în 
această perioadă, vor reprezenta ultimele eforturi de a salva ce mai poate fi salvat, 
pentru ca cei aleşi să nu se scufunde ei înşişi în mlaştina egoismului. Inimile arogante ale 
oamenilor nu pot fi înmuiate decât prin nenorociri şi lovituri ale destinului. 

La fel ca şi realitatea, adevărul trebuie să se prezinte în toată goliciunea lui, fără să fie 
acoperit de iluzii. Numai aşa poate avea el un efect vindecător. Abia când lumea materială 
va apărea în toată goliciunea ei, nedeghizată, revelându-şi natura efemeră şi amăgitoare, 
întorcând spatele cu dispreţ celor care doresc să o mângâie, abia atunci va începe adevărul 
spiritual să îşi arate faţa. Pentru mulţi va fi însă prea târziu. Aceasta este singura cale prin 
care gândurile cele bune şi emoţiile pure se pot trezi în sufletele voastre. De aceea, Eu îi 
ghidez pe oameni - în calitatea Mea de Părinte preaplin de iubire - către recunoaşterea 
adevăratei valori a lucrurilor, căci numai aşa vor putea cunoaşte ei pacea permanentă. 

Este evident că toate aceste eforturi de trezire vor întâmpina o rezistenţă în creştere din 
partea celor scufundaţi în iluzia prosperităţii materiale. Credincioşii vor fi nevoiţi să înfrunte 
ironiile, răzbunarea şi persecuţiile acestora. Vor apărea tot felul de profeţi, unii autentici, alţii 
falşi, astfel încât, în cele din urmă, confuzia va domina întregul pământ. La fel ca înainte de 
marele Potop, sfaturile Mele vor fi ignorate de majoritatea oamenilor şi puţini vor fi cei care 
le vor asculta. Chiar şi aşa, atunci când evenimentele se vor precipita, majoritatea 
oamenilor vor fi salvaţi. Ei îmi vor mulţumi că i-am salvat de la distrugerea totală, chiar 
dacă am fost nevoit să Mă folosesc de mijloace dintre cele mai severe. 

Cine poartă vina pentru toate aceste nenorociri care se vor abate asupra 
umanităţii, la fel ca pe timpul evreilor în perioada distrugerii templului şi a 
Ierusalimului? Chiar credeţi că Eu sunt un Dumnezeu al răzbunării, care nu doreşte 
altceva decât sângele şi suferinţa milioanelor de suflete pe care le-a creat? Nu sunt 
aceste suflete responsabile pentru faptul că nu ascultă de nimeni şi de nimic, decât de 
propria lor voinţă, încălcând toate legile creaţiei, deopotrivă materiale şi spirituale? 

V-am dictat aceste cuvinte pentru ca toată lumea să afle! La fel cum am prezis cândva 
căderea poporului evreu, v-am oferit în aceste 53 de predici numeroase sfaturi şi avertismente 
referitoare la timpurile care vor urma, nedorind altceva decât să îmi conduc din nou copiii 
rătăciţi pe calea cea dreaptă, încă din acele timpuri le-am spus discipolilor Mei că: 
„Evanghelia împărăţiei lui Dumnezeu va fi predicată în toată lumea!" Aceasta este sarcina 
pe care v-o dau acum, ca semn al iubirii şi graţiei Mele. 

Perioada marilor catastrofe trebuie înţeleasă mai degrabă din perspectiva ei spirituală, 
decât din cea materială, căci cuvintele Evangheliei: „Cine este pe acoperişul casei să nu se 
coboare să-şi ia lucrurile din casă", etc, trebuie înţelese ca o necesitate a renunţării la 
valorile lumeşti şi o recunoaştere a celor spirituale, şi nu altfel. Aceasta este ancora care 
poate fixa ferm corabia vieţii în mijlocul furtunilor materiale şi al tulburării spirituale. Fără 
această ancoră nu vă veţi putea găsi nici liniştea, nici pacea! 

De aceea, adunaţi-vă cu toţii în jurul Meu şi respectaţi cu stricteţe învăţătura Mea, căci stă 
scris:' „Cerul şi pământul vor trece", dizolvându-se în elementele primordiale, din care se vor 
naşte apoi alte lumi; întreaga creaţie va trece prin acelaşi proces ca şi poporul evreu, a 
cărui religie şi ale cărui tradiţii au constituit cândva temelia învăţăturii Mele. Dar Cuvântul 
Meu nu va pieri niciodată! 



Tot ceea ce există în creaţie conţine o scânteie din Spiritul Meu Divin, chiar şi cel mai 
mic atom, căci numai aşa poate evolua materia către un nivel superior, mai sublim şi mai 
luminos. La vremea respectivă, poporul evreu a fost cel mai potrivit pentru coborârea Mea 
pe pământ, în scopul îndeplinirii marii Mele misiuni spirituale. După ce şi-a îndeplinit 
misiunea, el a încetat însă să mai fie o naţiune. La fel, după purificarea ei, umanitatea nu va 
mai fi purtătoarea tuturor dorinţelor egoiste, ci se va transforma in ceva mai bun. In mod 
similar, întreaga creaţie va înceta într-o bună zi să mai fie manifestarea gândurilor Mele 
divine, după ce îşi va îndeplini misiunea, căci ea îmi permite Mie să îmi manifest iubirea 
fată de toate fiinţele create. 

Atunci când aceste fiinţe se vor maturiza suficient de mult, ajungând într-o 
asemenea etapă de spiritualizare încât chiar şi materia cea mai subtilă le-ar deveni 
insuportabilă, părându-li-se grosieră, această lume - cu toate minunile ei - va deveni 
nepotrivită, nemaiputând susţine esenţa spirituală pură, şi va trebui dizolvată. Creaţia 
trebuie să se adapteze în permanenţă celor care locuiesc în ea. In acea epocă îndepărtată 
Fiul Omului va apărea în toată splendoarea Lui - aşa cum am promis cândva - căci toate 
fiinţele create vor fi atins un nivel de dezvoltare spirituală suficient de elevat pentru a le permite 
să îmi suporte strălucirea şi slava. Spiritele cele mai înalte şi îngerii Mei se vor aduna atunci 
şi îi vor tria pe cei aleşi din toate colţurile universului. 

Acest proces se va repeta de multe ori, de fiecare dată însă pe un nivel de evoluţie 
superior, care va presupune o beatitudine din ce în ce mai înaltă. Eu nu Mă pot revela 
spiritelor Mele decât în măsura în care acestea Mă pot înţelege. Fiind un Spirit infinit, 
concepţiile legate de Mine sunt la rândul lor infinite, iar împărăţia Mea nu ar fi infinită 
dacă nu ar permite o înălţare a potenţialului spiritual pe nivele din ce în ce mai elevate. 

Le-am prezis toate aceste lucruri discipolilor Mei, folosindu-Mă de parabole, nu doar 
pentru ca ei să le afle, ci şi pentru a depune mărturie că spusele Mele nu sunt trecătoare şi că 
vor rămâne de-a pururi valabile. Să nu credeţi că Eu am venit în lumea voastră numai de 
dragul vostru şi. că am suferit numai de dragul câtorva locuitori ai unei planete minuscule. 
Toate faptele Mele au conotaţii infinite! însăşi Biblia, care .cuprinde (printre altele) 
cuvintele rostite de Mine, nu vi se adresează numai vouă, ci reprezintă scriptura întregii 
creaţii. 

Deşi există milioane de lumi care nu îmi cunosc încă existenţa, va veni o vreme 
când aceste cuvinte ale lui Dumnezeu vor ajunge şi la ele,, urmând a fi înţelese în 
funcţie de nivelul lor de conştiinţă. Cei care la acea vreme vor fi complet renăscuţi din 
punct de vedere spiritual vor avea misiunea să spargă coaja tare a interpretării literale a 
textului, scoţând la lumină înţelesul profund al cuvintelor lui Dumnezeu, ale Tatălui 
preaplin de iubire, adresate întregii Sale creaţii: „lubiţi-vă unii pe alţii, o, iubiţi-vă mai 
presus de orice!" Căci Eu am creat lumea din iubire, şi tot din iubire am realizat 
sacrificiul suprem pe pământul vostru; din iubire am purificat umanitatea, cu ajutorul 
nenorocirilor de tot felul, pentru ca spusele Mele, rostite cândva de Mine şi explicate aici 
în toată profunzimea lor, să rămână de-a pururi valabile. Uinicul lor scop este acela de a-i 
ajuta pe copiii Mei să îşi merite această titulatură. 

La fel ca după orice furtună, când marile nenorociri vor trece, soarele graţiei va 
străluci din nou pe planeta voastră, în toată splendoarea lui. Atmosfera spirituală va fi curăţată 
atunci de otrăvuri şi întreaga planetă va fi gata să înceapă o viaţă nouă, la fel ca pământul 
reavăn, împrospătat după ploaie. Amin. 



Epilog 



Aici se încheie cele 53 de predici. Aveţi în faţă o comoară pe care nu o puteţi înţelege în 
totalitate, oricât de mult aţi preţui-o, căci cuvintele Mele au întotdeauna semnificaţii infinite. 
Nici un individ nu seamănă cu altul. De aceea, şi înţelegerea sa spirituală, oricât de înaltă ar 
fi, lasă întotdeauna loc pentru o înţelegere superioară. 

Cuvântul este ca o sămânţă de muştar, care, atunci când creşte, dezvoltându-se într-o 
plantă, revelează minune după minune, în mod similar, această carte vă poate revela tot felul 
de lucruri minunate, ajutându-vă să progresaţi pe calea evoluţiei spirituale. 

De aceea, citiţi în fiecare duminică predica aferentă şi sărbătoriţi - măcar voi, în mijlocul 
milioanelor de oameni - ziua sfântă a duminicii în maniera dorită de Mine! 

In acest fel, pacea şi mulţumirea vor coborî în sufletele voastre. Din când în când, veţi 
descoperi cât de mult se potriveşte o predică sau alta cu circumstanţele în care vă aflaţi, 
restabilind astfel echilibrul spiritual în fiinţa voastră, lucru care nu ar fi fost posibil în alte 
condiţii. 

Orice om trebuie să aibă o sursă de alinare! Lumea şi complicaţiile vieţii familiale şi 
sociale îi spulberă de multe ori speranţele deşarte, lăsându-1 dezamăgit. Şi unde ar putea găsi 
omul împovărat o alinare mai mare decât în cuvintele rostite de Mine? 

Copiii Mei! Fiecare nouă zi vine cu propriile ei necazuri, fiecare nouă săptămână 
aduce mai degrabă amărăciune decât lucruri vesele, în această lume dură, unde ar putea găsi 
micuţa floare a credinţei şi iubirii faţă de Mine alinarea şi sprijinul de care are nevoie dacă nu în 
propriile Mele cuvinte, pe care Tatăl vostru preaplin de iubire vi le-a adresat încă de acum 2000 
de ani? 

Tot ce v-am spus în această carte este cuprins în Biblie, dar miopi cum sunteţi, voi nu 
recunoaşteţi lumina care străluceşte în textul sacru. De aceea, M-am decis să mai ridic puţin 
vălul. Sărmanii Mei copilaşi, de ce priviţi neconsolaţi în zare, către cerul albastru, când 
adevăratul cer spiritual se află atât de aproape de voi, în inimile voastre? Citiţi aceste predici, 
prefaţate de câte un citat din Evanghelie, şi meditaţi asupra lor; foarte curând, veţi descoperi 
astfel lumina şi căldura care emană din aceste cuvinte ale Tatălui preaplin de iubire. Chiar 
dacă vă veţi simţi uneori speriaţi, văzând cât de departe sunteţi încă de destinaţie, de ceea ce 
credeaţi că aţi realizat de multă vreme (în naivitatea voastră), mângâiaţi-vă cu ideea că orice 
greşeală poate fi corectată de îndată ce este cunoscută. Dacă o predică sau alta v-a 
dezvăluit o asemenea greşeală pe care o faceţi, mulţumiţi-Mi pentru că v-am atras atenţia 
asupra ei. Va depinde apoi numai de voi să evitaţi în continuare această greşeală, pe care până 
atunci nici măcar nu o consideraţi ca atare. 

Cuvintele pe care le veţi găsi în această carte vă vor oferi tot timpul alinare şi pace, 
chiar dacă nu întotdeauna instantaneu. Vor acţiona însă ca stimulente şi vă vor învăţa cum 
puteţi atinge starea de pace. 

Scopul acestor predici este să vă ajute să Mă descoperiţi pe Mine, să îmi înţelegeţi 
cuvintele şi să vă cunoaşteţi pe voi înşivă, din ce în ce mai bine; căci o eternitate întreagă nu 
ar fi suficientă nici măcar pentru a explica cele două porunci ale iubirii, ca să nu mai vorbim de 
restul creaţiei... 

Cât despre tine, dragul Meu scrib, ţi-ai îndeplinit misiunea cu multă perseverenţă, 
deşi nu te-ai bucurat întotdeauna de cele mai bune condiţii. Multe furtuni exterioare şi interioare 
te-au făcut adeseori să te clatini, dar bucură-te, căci ţi-am trimis aceste încercări numai 
ştiind că cel mai bun remediu este întotdeauna cel amar! 

Promisiunea pe care ţi-o adresez este că te vei vindeca, în plus, prin cuvintele pe care le-ai 
aşternut în această carte îi vei ajuta şi pe alţii să se vindece, apropiindu-se de cunoaşterea de 



sine. Ai realizat astfel două lucruri dintr-un singur foc. Ai scris această carte în circumstanţe 
dificile, din care se vor naşte însă multe binecuvântări, şi le-ai dăruit celorlalţi oameni o 
lucrare sublimă, a cărei lectură va revărsa asupra lor o mare pace, îndeosebi în momentele lor 
de tulburare. Astfel, ţi-ai îndeplinit cu cinste sarcina. 

Generaţia prezentă şi cele viitoare vor descoperi în această carte secretul mai 
bunei înţelegeri a misiunii lor pe pământ, dar şi a destinaţiei finale, în acest scop, vă 
binecuvântez pe toţi, oriunde v-aţi afla! Amin. 



